
Victoria Wentworth stătea singură la masa unde 
Wellington cinase Împreună cu şaisprezece dintre ofițerii lui 
de luptă, în seara anterioară plecării sore Waterloo. 

În seara aceea, Sir Harry Wentworth, cu grad de general, 
stătuse în dreapta Ducelui de Fier şi comanda flancul stâng 
al armatei britanice în momentul înfrângerii lui Napoleon, 
urmat de exilul împăratului. Recunoscătoare, monarhia îl 
înnobilase pe general cu titlul de conte de Wentworth, cu 
care familia se mândrea din 1815. 

Victoria prefira în minte aceste amintiri, citind a doua 
oară raportul scris de dr. Petrescu. Intorcând ultima pagină, 
oftă uşurată. Soluţia tuturor problemelor ei fusese găsită, 
literal, în ceasul al doisprezecelea. 

Uşa sufrageriei se deschise fără zgomot şi Andrews, care 
servise trei generaţii ale neamului Wentworth, avansând 
până la rangul de majordom, degajă cu dibăcie de pe masă 
farfuria de desert a stăpânei. 

— Mulţumesc, spuse Victoria, aşteptându-l să ajungă la 
uşă înainte de a adăuga: este totul aranjat pentru mutarea 
picturii? 

Nu putea rosti cu voce tare numele pictorului. 

— Da, doamnă, replică iute Andrews, reîntorcându-se cu 
faţa spre ea. Pictura va fi expediată înainte să coborâţi la 
micul dejun. 

— E totul pregătit pentru vizita doamnei doctor Petrescu? 

— Da, doamnă, repetă Andrews. Dr. Petrescu este 
aşteptată miercuri, în jurul prânzului, şi am informat deja 
personalul că va lua prânzul cu dvs., în salonul de muzică. 

— Mulţumesc, Andrews, spuse Victoria. 

Majordomul se înclină uşor şi închise cu grijă uşa de 
stejar în urma lui. La sosirea dr. Petrescu, una dintre cele 
mai preţioase moşteniri de familie avea să fie în drum spre 
America şi, deşi capodopera nu avea să mai fie admirată 
din nou în reşedinţa Wentworth Hall, nu era nevoie să fie 

informat despre asta niciun străin. 

Victoria îşi împături şervetul şi se ridică de la masă. 
Luând cu ea raportul scris de dr. Petrescu, ieşi pe hol. Ecoul 
paşilor ei răsună pe pardoseala de marmură. Se opri la 
baza scărilor pentru a admira portretul în mărime naturală 
al contesei Catherine de Wentworth, pictat de 
Gainsborough. Nobila doamnă purta o rochie lungă 
magnifică, din tafta şi mătase, pusă în valoare de un colier 
şi cercei din diamante. Atingându-şi o ureche, Victoria 
zâmbi la gândul că asemenea podoabe extravagante 
trebuie să fi fost considerate îndrăzneţe la vremea pictării 
tabloului. 

Urcând scara largă şi şerpuitoare din marmură, spre 
dormitorul ei de la etajul |, Victoria privea ţintă în faţă. Nu 
se simţea capabilă să se uite în ochii străbunilor ei, 
imortalizaţi pe pânză de Romney, Lawrence, Reynolds, Lely 
şi Kneller. Era conştientă că-i dezamăgise pe toţi. Acceptă 
în sinea ei că înainte de culcare, trebuia totuşi să-i scrie 
surorii ei, aducându-i la cunoştinţă ce hotărâre luase. 

Arabella era atât de înţeleaptă şi de rezonabilă! Dacă 
scumpa ei soră geamănă s-ar fi născut cu doar câteva 
momente mai devreme, ea ar fi fost cea mare şi ea ar fi 
moştenit averea şi fără îndoială că ar fi tratat problema cu 
mai mult aplomb. Mai rău, după ce va afla vestea, era 
sigură că Arabella nu se va plânge şi n-o va dojeni, 
continuând să afişeze aerul de calm superior al familiei. 

Victoria închise uşa dormitorului, traversă camera şi puse 
pe birou raportul întocmit de dr. Petrescu. Apoi îşi scoase 
agrafa din coc, lăsându-şi părul să i se reverse pe umeri. Il 
perie câteva minute, apoi se dezbrăcă şi se strecură în 
cămaşa de noapte din mătase, pe care o cameristă i-o 
aşezase la capul patului. In fine, încălţă papucii, apoi, 
nemaiavând nicio scuză pentru a evita scrisoarea, se aşeză 
la birou şi luă un stilou. 


WENTWORTH HALL 
10 septembrie 2001 

Preaiubita mea Arabella, 

Am tot amânat, nepermis, scrierea acestei scrisori, 
pentru că tu eşti ultima persoană din lume care merită să 
afle veşti atât de neplăcute. 

Când dragul de tata a murit şi eu i-am moştenit averea, a 
trecut ceva timp până când mi-am dat seama la cât se 
ridicau datoriile lui. Mi-e teamă că lipsa mea de experiență, 
cuplată cu datoriile covârşitoare ale înmormântării, a 
agravat şi mai mult problema. 

Am crezut că împrumuturile vor fi o soluţie, dar situaţia 
s-a înrăutățit după ce am apelat la ele. La un moment dat, 
mi-a fost teamă că, din cauza naivității mele, vom sfârşi 
prin a vinde domeniul familiei. Dar mă bucur să-ți spun că 
s-a găsit o rezolvare. 

Miercuri mă întâlnesc... 


Victoriei i se păru că aude uşa dormitorului închizându-se 
încet în spatele ei. Se întrebă care dintre servitori ar fi 
îndrăznit să intre fără să bată la uşă. 

Când se întoarse să vadă, femeia era deja lângă ea. N-o 
mai văzuse până atunci. Era tânără, suplă şi chiar mai 
scundă decât Victoria. Zâmbea dulce şi asta o făcea să 
pară vulnerabilă. Îi zâmbi şi Victoria, apoi observă că 
femeia avea un cuţit de bucătărie în mâna dreaptă. 

— Cine... începu ea, dar mâna celeilalte o apucă de păr 
şi-i trase capul pe spate, lipindu-l de scaun. Victoria simţi 
lama subţire şi ascuţită atingându-i pielea gâtului. Dintr-o 
mişcare, cuțitul îi deschise beregata, ca unui miel adus la 
abator. 

Cu câteva momente înainte de moartea Victoriei, tânăra 
asasină îi tăie urechea stângă. 

Anna Petrescu atinse butonul ceasului de pe noptieră. 
Limbile de pe cadranul luminat arătau ora 5:56 dimineaţa. 
Dacă ar mai fi aşteptat patru minute, ar fi trezit-o, activând 
canalul de ştiri. Dar nu avea să fie astăzi. Toată noaptea, în 
minte i se goniseră zeci de gânduri, abia permițându-i 
câteva momente răzlețe de somn. La ora deşteptării, Anna 
decisese ce urma să facă în cazul în care recomandările ei 
nu vor fi respectate. Opri alarma, evitând ştirile care ar fi 
putut-o distrage, sări din pat şi se îndreptă imediat spre 
baie. Rămase mai mult decât de obicei sub jetul rece al 
duşului, sperând că o vă trezi pe deplin. Ultimul ei iubit - 
cerul ştie cât trecuse de când se despărţiseră - era amuzat 
de faptul că ea făcea întotdeauna duş înainte de alergarea 
de dimineaţă. 

Se şterse şi se îmbrăcă în şortul albastru şi cu un tricou 
alb. Deşi soarele nu răsărise încă, nu era nevoie să tragă 
perdelele de la fereastra micului ei dormitor pentru a şti că 
urma să fie o altă zi senină şi însorită. Îşi trase fermoarul 
bluzei de trening, pe care se putea încă vedea conturul 
unui P decolorat, în locul de unde fusese descusută litera 
albastră. Anna nu dorea să afişeze că fusese componentă a 
echipei de cros de la Universitatea din Pennsylvania. La 
urma urmei, trecuseră nouă ani. Se încălţă cu adidaşii Nike, 
legându-le strâns şireturile. N-o enerva nimic mai mult 
decât să fie nevoită să se oprească în mijlocul cursei ca să- 
şi înnoade şireturile. Nu-şi luă ia ea decât cheia de la 
intrare, agăţată de gât cu un lănţişor de argint. 

Incuie de două ori uşa apartamentului ei de patru 
camere, traversă coridorul şi apăsă butonul liftului. 
Aşteptând cabina îngustă, care urca scârţâind spre etajul 
zece, îşi începu exerciţiile de întindere pe care le termina 
de obicei până ajungea la parter. 

leşi în holul blocului, zâmbindu-i portarului ei favorit, care 
fugi să-i deschidă, pentru a nu-i întrerupe cursa. 

— 'Neaţa, Sam, salută Anna, pornind din clădirea ei, 
Thornton House, spre strada 54 est şi apoi spre Central 
Park. 

Alerga Bucla Sudică în fiecare zi lucrătoare. În weekend 
ataca traseul mai lung, de şase mile, pentru că un minut- 
două de întârziere nu contau atunci. Dar astăzi contau. 


Şi Bryce Fenston se trezise înainte de ora şase 
dimineaţa, pentru că şi el avea o întâlnire importantă 
devreme. În timp ce făcea duş, Fenston ascultă ştirile: un 
sinucigaş care se aruncase în aer de pe clădirea West Bank 
nu-l determină să dea mai tare - evenimentele de acest tip 
deveniseră în ultima vreme la fel de comune ca predicțiile 
meteo sau ca fluctuațiile valutare. 

„Va fi o zi caldă şi însorită, cu uşoare intensificări ale 
vântului în direcţia sud-est şi temperaturi cuprinse între 20 
şi 25 de grade”, ciripea fata de la vreme când ieşi Fenston 
de la duş. O voce mai serioasă îi luă locul, anunțând că 
Nikkei crescuse cu paisprezece puncte la bursa din Tokyo şi 
Hang Seng scăzuse cu unul la Hong Kong. Mediul financiar 
londonez nu-şi exprimase încă reacţia. Considera că 
acţiunile Fenston Finance nu vor fluctua dramatic, pentru 
că numai două persoane în afară de el mai erau la curent 
cu mica lui lovitură. Cu una dintre ele se întâlnea la micul 
dejun, la şapte, şi pe cealaltă urma s-o concedieze la opt. 

La ora 6:40, Fenston era îmbrăcat. Aruncă o privire în 
oglindă; i-ar fi plăcut să fie cu o palmă mai înalt şi cu un 
dram mai slab. Dar problema putea fi remediată de o 
pereche de pantofi cubanezi, cu talonete speciale şi de un 
croitor bun. l-ar mai fi plăcut şi să-şi lase din nou părul să 
crească, dar n-o făcea, pentru că existau destui exilați din 
ţara lui care ar fi putut să-l recunoască. 

Deşi tatăl lui fusese vatman de tramvai în Bucureşti, 
oricine l-ar fi privit mai atent pe bărbatul îmbrăcat 
impecabil, ieşind din clădirea cafenie de pe strada 79 est şi 
urcându-se în limuzina cu şofer, ar fi fost convins că era de- 
al locului. Numai cei cu adevărat pătrunzători i-ar fi 

observat micul diamant din urechea stângă - o preţiozitate 
care-l singulariza printre colegii lui conservatori. Aşa credea 
el şi niciun angajat n-ar fi îndrăznit să-l contrazică. 

Fenston se instală pe bancheta din spate a limuzinei. 

— La birou, lătră el, apoi atinse un buton de pe 
sprijinitoarea de braţ. 

Un geam fumuriu se înălţă lent, eliminând orice 
posibilitate de conversaţie inutilă cu şoferul. Fenston luă 
ziarul „New York Times” de lângă el de pe banchetă. Il 
răsfoi să vadă titlurile. Se părea că primarul Giuliani 
pierduse partida. Îşi instalase amanta în reşedinţa Gracie 
Mansion, ceea ce o încurajase pe prima doamnă să-şi 
exprime părerea despre asta în faţa oricui dorea s-o 
asculte. Opiniile ei apăreau în dimineaţa aceea în „New 
York Times”. Parcurgea paginile financiare când şoferul coti 
pe bulevardul FDR şi ajunsese la necrologuri când limuzina 
opri în faţa clădirii North Tower. Singurul necrolog care-l 
interesa va fi tipărit abia mâine; de fapt, nimeni din 
America nu ştia că ea murise. 

— Am o întâlnire pe Wall Street la opt treizeci, îl informă 
Fenston pe şofer, care-i ţinea portiera deschisă. Vino să mă 
iei la opt şi cincisprezece minute. 

Şoferul dădu din cap şi Fenston tropăi către holul clădirii. 
Deşi înăuntru erau nouăzeci şi nouă de lifturi, unul singur 
urca direct la restaurantul de la etajul 107. 

leşind din ascensor după un minut - calculase odată că-şi 
petrece o săptămână din viaţă în lifturi - a fost remarcat de 
ospătarul-şef, care l-a salutat din cap pe clientul lui stabil şi 
l-a condus la masa lui obişnuită din colţ, cu vedere spre 
statuia Libertăţii. O singură dată se întâmplase ca Fenston 
să-şi găsească masa ocupată şi atunci se întorsese imediat 
şi intrase înapoi în lift. Din ziua aceea, masa din colţ era 
liberă în fiecare dimineaţă, pentru orice eventualitate. 

Karl Leapman îl aştepta deja pe Fenston, ceea ce nu-l 
surprinse, pentru că, de zece ani de când lucra pentru 
Fenston Finance, Leapman nu întârziase la nicio întâlnire. 
Se întreba cât de devreme venise Leapman, ca să se 

asigure că ajunge înaintea şefului lui. ÎI privi pe omul care-i 
dovedise în repetate rânduri că s-ar fi afundat în orice 
cloacă pentru el. Dar şi Fenston fusese singurul care-i 
oferise o slujbă după ce Leapman ieşise din închisoare. 
Avocaţii scoşi din barou şi întemnițați pentru fraudă nu mai 
au mari perspective de viitor. 

Fenston începu să vorbească imediat, înainte de a sta pe 
scaun. 

— Suntem în posesia tabloului de Van Gogh. Acum ne 
rămâne de discutat doar o chestiune: cum scăpăm de Anna 
Petrescu fără să-i stârnim suspiciuni? 

Leapman deschise dosarul pe care-l avea pe masă şi 
zâmbi. 

Nimic nu mersese bine în dimineaţa aceea. 

Andrews o anunţase pe bucătăreasă că-i va duce 
doamnei micul dejun pe tavă de îndată ce pictura era 
livrată. Bucătăreasa făcuse o migrenă şi ajutoarea ei, o fată 
cam neserioasă, primise sarcina de a pregăti masa 
stăpânei. Duba securizată întârziase patruzeci de minute şi 
obrăznicătura de şofer nu plecase de acolo până când nu 
primise ceai şi biscuiţi. Bucătăreasa n-ar fi acceptat aşa 
ceva, dar înlocuitoarea ei se lăsase prostită. Andrews o 
găsise sporovăind cu şoferul la masa din bucătărie. 

Era bucuros că doamna nu făcuse nicio mişcare înainte 
de plecarea obraznicului. Controlă tava, împături din nou 
şervetul şi ieşi din bucătărie să-i ducă stăpânei micul dejun. 

Ţinând tava pe o palmă, ciocăni uşor cu mâna cealaltă, 
apoi deschise încet uşa dormitorului. Văzând-o pe stăpână 
zăcând pe jos într-o baltă de sânge, i se tăie răsuflarea. 
Scăpă tava din mână şi se repezi la ea. 

Deşi era clar că lady Victoria murise de mai multe ore, 
Andrews nici nu se gândi să sune la poliţie înainte ca 
succesorul doamnei la moştenirea domeniului Wentworth 
să fie informat despre tragedie. leşi repede din dormitor, 
încuie uşa şi cobori scările în goană, pentru prima oară în 
viaţa lui. 

Arabella Wentworth servea un client când telefonă 
Andrews. Închise telefonul şi-şi ceru scuze, explicându-i 
clientului că trebuia să plece imediat. Intoarse plăcuţa cu 
DESCHIS pe partea cu ÎNCHIS şi încuie uşa micului ei 
magazin de antichităţi la doar câteva momente după ce 
Andrews pronunţase cuvântul urgență, prima dată în cei 
patruzeci şi nouă de ani cât lucrase pentru familia ei. 

După cincisprezece minute, Arabella îşi parcă maşina 
mini pe pietrişul aleii din fata reşedinţei Wentworth Hall. 
Andrews o aştepta pe treapta de sus. 

— Îmi pare atât de rău, doamnă, se exprimă el, 

conducându-şi noua stăpână în casă şi pe scara largă de 
marmură. 

Văzându-l că se tine de balustradă ca să se sprijine, 
Arabella ştiu că sora ei murise. Se întrebase adesea cum ar 
reacţiona într-o situaţie de criză. Era uşurată că nu 
leşinase, deşi simţise o stare de rău violent când zărise 
trupul surorii ei. Totuşi, fusese gata să se prăbuşească şi se 
apucase de stâlpul patului, întorcând capul în faţa 
priveliştii. 

Sângele ţâşnise peste tot şi se închegase pe covor, pe 
pereţi, pe pupitrul mic şi chiar pe tavan. Căzu pe pat, luă 
receptorul telefonului şi formă 999. | se răspunse: 
„Urgenţe, unde doriţi?” şi ceru cu poliţia. 

După ce vorbi, aşeză la loc receptorul. Era hotărâtă să 
iasă din cameră fără să mai privească trupul, dar nu reuşi. 
Îi mai aruncă o privire şi ochii i se opriră asupra scrisorii 
adresate  „Preaiubitei mele Arabella”. Inşfăcă misiva 
neterminată; nu dorea ca ultimele gânduri ale surorii ei să 
fie aflate de comisariatul local. Îndesă epistola în buzunar şi 
ieşi clătinându-se. 

Anna alergă de-a lungul străzii 54 est, pe lângă Muzeul 
de Artă Modernă, traversând bulevardul 6 şi luând-o la 
dreapta pe bulevardul 7. Abia dacă aruncă o privire spre 
familiarele jaloane ale traseului ei: sculptura masivă ce 
domina colţul străzii 55 est sau clădirea Carnegie Hall, pe 
când traversa strada 57. Îşi cheltuia cea mai mare parte din 
energie şi concentrare străduindu-se să evite navetiştii care 
circulau grăbiţi dis-de-dimineaţă, barându-i calea. Pentru 
Anna, drumul spre Central Park era o simplă încălzire şi nu- 
şi porni cronometrul de la încheietura mâinii stângi decât 
după ce intră în parc, pe poarta Artizanilor. 

Intrând în ritmul ei regulat, Anna încercă să se 
gândească la întâlnirea pe care urma s-o aibă la opt 
dimineaţa cu preşedintele companiei. 

Fusese surprinsă şi întrucâtva uşurată când Bryce 
Fenston îi oferise o slujbă la Fenston Finance, la doar 
câteva zile după ce demisionase de la Sotheby's, unde era 
omul numărul doi din departamentul de pictură 
impresionistă. 

Şeful ei direct îi pusese în vedere că orice promovare îi 
era inaccesibilă o anumită perioadă, după ce Anna 
recunoscuse că era de vină pentru pierderea unei colecţii 
de artă importante, în favoarea galeriei rivale, Christie's. 
Luni de zile îl cultivase, îl flatase şi-l ispitise pe proprietarul 
colecţiei, convingându-l să-şi vândă piesele la Sotheby's, 
dar avusese naivitatea să-i împărtăşească progresul pe 
care-l făcea iubitului ei. Presupusese că el va fi discret, dar, 
la urma urmei, era avocat. 

Când numele clientului fusese dezvăluit în paginile de 
artă ale ziarului „New York Times”, Anna îşi pierduse şi 
iubitul şi slujba. După un timp, acelaşi ziar o „ajutase”, 
publicând ştirea că dr. Anna Petrescu părăsise „voalat” 
galeriile Sotheby's - un eufemism pentru concediere - 
redactorul adăugând chiar că nu avea rost să încerce să 

obţină o slujbă la Christie's. 

Bryce  Fenston asista regulat la toate vânzările 
importante de pictură impresionistă şi nu avea cum să n-o 
remarce pe Anna lângă podiumul de licitaţie, luând note şi 
identificând cumpărătorii. Nu accepta sugestiile 
binevoitorilor că silueta ei atletică şi înfăţişarea extrem de 
plăcută erau motivele pentru care cei de la Sotheby's o 
aşezau în faţă, în loc s-o plaseze în spatele sălii de licitaţie, 
împreună cu ceilalţi identificatori experţi. 

Alergând în zona Playmates Arch, Anna se uită la 
cronometru: 2 minute şi 18 secunde. [inta ei dintotdeauna 
era să încheie bucla în douăsprezece minute. Ştia că nu era 
un record, dar tot se enerva când era întrecută, mai ales de 
către o altă femeie. 

În maratonul New York-ului din anul precedent ajunsese 
la final a nouăzeci şi şaptea şi în alergările ei matinale din 
Central Park se întâmpla foarte rar să fie depăşită. 

Gândurile îi reveniră la Bryce Fenston. Cei implicaţi 
îndeaproape în lumea artei - case de licitaţie, galerii de 
frunte, intermediari particulari - înţeleseseră de ceva timp 
că  Fenston acumula o colecţie mare de pictură 
impresionistă. Alături de Steve Wynn, Leonard Lauder, 
Anne Dias şi Takashi Nakamura, el rămânea regulat printre 
ultimii care licitau la orice achiziţie nouă, semnificativă. 
Pentru astfel de colecționari, un hobby nevinovat la început 
se transformă repede în dependenţă şi fiecare obiect al 
pasiunii lor le este necesar ca un drog. Fenston poseda 
mostre ale tuturor marilor pictori impresionişti, cu excepţia 
lui Van Gogh, şi pentru el, numai gândul de a avea o operă 
a maestrului olandez era ca o injecție cu heroină pură. lar 
după ce-şi satisfăcea dorinţa, făcea repede altă fixaţie, ca 
un toxicoman care-şi caută tremurând intermediarul. În 
cazul lui, intermediarul era Anna Petrescu. 

Aflând din „New York Times” că Anna pleca de la 
Sotheby's, Fenston îi oferise imediat un loc în consiliul lui 
de administraţie şi un salariu care-i reflecta hotărârea de a- 
şi mări colecţia de pictură. Pentru Anna, balanţa se 

înclinase în favoarea lui când descoperise că şi Fenston era 
originar din România. Îi amintea Annei că, la fel ca ea, 
scăpase şi el de regimul opresiv al lui Ceauşescu şi-şi 
găsise refugiu în America. 

La câteva zile după ce Anna se angajase la banca lui, 
Fenston o puse la încercare. Prima lor întâlnire la un dejun, 
a fost prilejul unor întrebări cu privire la cunoştinţele ei 
legate de colecţii mari de pictură aflate încă în posesia unor 
familii, de două-trei generaţii. După şase ani la Sotheby's, 
aproape că nu exista tablou impresionist important licitat 
care să nu fi trecut prin mâinile Annei şi să nu fi fost 
adăugat la baza ei de date. 

Una dintre primele lecţii învăţate de Anna la Sotheby's 
fusese că e mai probabil ca aristocrația de viţă veche să 
vândă şi nou-îmbogăţiţii să cumpere. Astfel ajunsese să ia 
legătura cu lady Victoria Wentworth, fiica cea mai mare a 
celui de-al şaptelea conte de Wentworth - cu sânge 
albastru de tot - acţionând în numele lui Bryce Fenston - un 
nobil proaspăt făcut. 

Pe Anna o nedumerise obsesia lui Fenston pentru 
colecţiile de artă particulare, până când descoperise că 
intra în politica băncii să ceară garanţii în opere de artă 
pentru acordarea unor împrumuturi mari. Puţine bănci 
tratează „arta” - indiferent în ce formă - echivalând-o cu o 
garanţie. lau în considerare proprietăţi, acţiuni, obligaţiuni, 
terenuri, chiar şi bijuterii, dar rareori obiecte de artă. 
Bancherii nu se pricep la piaţa aceasta şi nu se încurcă 
reclamând piesele de la datornici, mai ales că depozitarea, 
asigurarea şi vânzarea lor consumă timp mult şi sunt 
incomode. Fenston Finance era excepţia de la regulă. ŞI 
Annei nu-i trebui mult ca să-şi dea seama de ce. Fenston nu 
iubea cu adevărat arta şi nu se pricepea în realitate, dar 
urma sentinţa lui Oscar Wilde: „Cel care ştie preţul tuturor 
lucrurilor, nu ştie întotdeauna şi valoarea lor.” Însă abia 
după o vreme a descoperit Anna ţinta ascunsă a patronului 
ei. 

Una dintre primele misiuni de serviciu ale Annei a fost să 
plece în Anglia şi să evalueze averea contesei Victoria 
Wentworth, o potenţială clientă care ceruse un împrumut 
mare de la Fenston Finance. Colecţia Wentworth se dovedi 
a fi una tipic englezească, întocmită de cel de-al doilea 
conte, un aristocrat excentric plin de bani, cu un bun gust 
apreciabil şi un ochi destul de format pentru ca generaţiile 
viitoare să-l considere un amator talentat. De la 
compatrioţii lui, achiziţionase tablouri de Romney, West, 
Constable, Stubbs şi Morland şi o magnifică mostră din 
opera lui Turner, Apus /a Plymouth. 

Cel de-al treilea conte nu fusese interesat câtuşi de puţin 
de artă, iar colecţia se prăfuise până când moştenirea 
devenise a celui de-al patrulea conte, un nobil înzestrat cu 
sensibilitatea bunicului lui. 

Jamie Wentworth se autoexilă aproape un an departe de 
tara lui, parcurând ceea ce se numea „Grand Tour”. Vizită 
Parisul, Amsterdamul, Roma, Florenţa, Veneţia şi St. 
Petersburg şi reveni la Wentworth Hall cu tablouri de 
Rafael, Tintoretto, Tizian, Rubens, Holbein şi Van Dyck, plus 
câteva fleacuri. Totuşi, Charles, cel de-al cincilea conte, i-a 
întrecut pe toţi, cu totul întâmplător. Ca şi înaintaşii lui, 
Charles era şi el colecţionar, dar nu de picturi, ci de 
amante. După un weekend activ petrecut la Paris - pe 
hipodromul Longehamps şi mai târziu, într-un dormitor de 
la Crillon - ultima lui puicuţă îl convinse să cumpere de la 
doctorul ei tabloul unui pictor necunoscut. Charlie 
Wentworth s-a întors în Anglia despărţit de ibovnica lui, dar 
a rămas cu un tablou pe care l-a agăţat într-o cameră de 
oaspeţi, cu toate că mai târziu, cunoscătorii aveau să 
declare Autoportret cu ureche bandajată una dintre 
capodoperele lui Van Gogh. 

Anna îl avertizase pe Fenston să fie precaut când auzea 
de un Van Gogh de vânzare, pentru că referinţele 
tablourilor erau de multe ori mai dubioase decât bancherii 
din Wall Street, o comparaţie care nu-l deranja pe patronul 
ei. Existau multe falsuri în colecţii particulare şi chiar în 

muzee mari, cum era Muzeul Naţional din Oslo. Totuşi, 
după ce studiase documentele Autoportretului, incluzând o 
referire la Charles Wentworth dintr-o scrisoare a doctorului 
Gachet, chitanţa pentru prima vânzare a tabloului, pentru 
preţul de opt sute de franci şi un certificat de autenticitate 
întocmit de Louis van Tilborgh, expert la Muzeul Van Gogh 
din Amsterdam, Anna căpătase destulă încredere pentru a-i 
spune şefului ei că magnificul tablou era chiar opera 
maestrului. 

Pentru pasionaţii de Van Gogh, Autoportret cu ureche 
bandajată este culmea culmilor. Deşi maestrul a pictat 
treizeci şi cinci de autoportrete de-a lungul vieţii, n-a 
realizat decât două după ce şi-a tăiat urechea stângă în 
urma unei dispute cu prietenul lui, Paul Gauguin. 

Lucrarea era atât de râvnită de către colecţionarii 
particulari pentru că celelalte două comparabile erau 
expuse în muzee naţionale. Anna se gândea cu nelinişte la 
acţiunile pe care le-ar fi întreprins Fenston pentru a pune 
mâna pe al treilea autoportret. Petrecuse zece zile plăcute 
la Wentworth Hall, catalogând şi evaluând colecţia familiei. 
La întoarcere, sfătui consiliul din New York - alcătuit în 
mare parte din amicii şi politicienii lui Fenston, prea 
bucuroşi să accepte un ajutor - să acorde împrumutul de 
patruzeci de milioane de dolari, deoarece valoarea colecţiei 
se ridica peste această sumă. 

Deşi pe Anna n-o interesau motivele Victoriei Wentworth 
pentru a cere cu împrumut o sumă atât de mare, în timpul 
şederii la Wentworth Hall o auzise adesea pe gazdă 
plângându-se de moartea prematură a „dragului de tata”, 
de pensionarea administratorului lor de încredere şi de 
inechitatea impozitului funerar de patruzeci la sută. „Dacă 
s-ar fi născut Arabella puţin mai devreme...” era una dintre 
formulele favorite ale Victoriei. 

Anna memorase colecţia Wentworth şi putea descrie 
orice sculptură sau tablou fără a mai apela la 
documentaţie. Avea memorie fotografică, un dar ce-o 
evidenţiase atât printre colegii de facultate, cât şi printre 

aceia de la Sotheby's. Dacă vedea o pictură, o reţinea 
împreună cu datele de provenienţă şi locaţie. Işi exersa 
această calitate în fiecare duminică, vizitând o galerie 
nouă, o sală a Muzeului Metropolitan sau pur şi simplu 
studiind ultimele cataloage de artă. Întorcându-se în 
apartamentul ei, scria numele tuturor picturilor văzute, apoi 
se verifica după cataloage. De când absolvise studiile, 
adăugase băncii ei mentale de date picturile din Luvru, 
Prado, Uffizi, Galeria Naţională din Washington şi muzeele 
Phillips şi Getty. Tot în creier stocase şi treizeci şi şapte de 
colecţii particulare şi nenumărate cataloage; era o valoare 
pentru care Fenston fusese dispus să plătească cu vârf şi 
îndesat. 

Responsabilităţile Annei nu  depăşeau evaluarea 
colecţiilor potenţialilor clienţi şi alcătuirea unor rapoarte 
scrise pentru discutarea în consiliu. Nu fusese implicată 
niciodată în întocmirea contractelor. Acestea erau 
redactate exclusiv de avocatul intern al băncii, Karl 
Leapman. Totuşi, Victoriei îi scăpase o dată că rata 
dobânzii cerute de bancă era umflată - 16 la sută - şi Anna 
îşi dăduse seama că o combinaţie de îndatorare, naivitate 
şi lipsă de experienţă în domeniul financiar condusese la 
prosperitatea băncii Fenston Finance. Era o bancă la care 
incapacitatea de a-şi plăti datoriile a clienţilor era o sursă 
de delectare. 

Trecând pe lângă carusel, Anna lungi pasul. Se uită la 
cronometru: depăşise timpul cu douăsprezece secunde, dar 
măcar n-o întrecuse nimeni. Se gândi din nou la colecţia 
Wentworth şi la recomandările pe care urma să i le facă lui 
Fenston. Se decisese să demisioneze dacă preşedintele nu-i 
va asculta sfaturile, cu toate că lucra acolo de mai puţin de 
un an şi era dureros de conştientă că porţile galeriilor 
Sotheby's şi Christie's îi rămâneau închise. 

În ultima perioadă, se acomodase cu orgoliul lui Fenston 
şi-i tolera izbucnirile ocazionale, prilejuite de câte un eşec, 
dar nu putea accepta să fie părtaşă la inducerea în eroare a 
unui client, în special unul atât de naiv ca Victoria 

Wentworth. Plecarea de la Fenston Finance după un timp 
atât de scurt n-ar fi arătat bine în CV-ul ei, dar implicarea 
într-o anchetă pentru fraudă ar fi arătat cu mult mai rău. 

— Când vom afla dacă e moartă? întrebă Leapman, 
sorbind din cafea. 

— Aştept confirmarea în dimineaţa asta, răspunse 
Fenston. 

— Bun, pentru că trebuie să iau legătura cu avocatul ei şi 
să-i reamintesc, rosti apăsat Leapman, că, în cazul unei 
morţi suspecte, soluţionarea problemelor financiare intră în 
jurisdicţia Baroului din statul New York. 

— E ciudat că n-a contestat nimeni clauza asta din 
contract, remarcă Fenston, ungându-şi a doua chiflă cu unt. 

— De ce-ar fi făcut-o? întrebă Leapman. N-aveau de unde 
să ştie că e pe cale să moară. 

— Există ceva legat de noi care ar putea stârni bănuieli 
poliţiei? 

— Nu, replică Leapman. Nu v-aţi întâlnit niciodată cu 
Victoria Wentworth, n-aţi semnat contractul iniţial şi nici 
măcar n-aţi văzut pictura. 

— N-a văzut-o nimeni, cu excepţia familiei şi a doamnei 
Petrescu, recapitula Fenston. Dar trebuie să ştiu cât timp să 
aştept înainte de a fi sigur. 

— E greu de spus, dar pot trece ani de zile până când 
poliţia va accepta că nu are niciun suspect, mai ales într-un 
caz atât de faimos. 

— Vreo doi ani e destul, socoti Fenston. Până atunci, 
dobânda împrumutului îmi va da drept de proprietate 
asupra picturii şi-mi voi recupera şi investiţia, vânzând 
restul colecţiei. 

— Atunci e bine că am citit raportul scris de Petrescu, 
zise Leapman. Dacă mai aşteptam patruzeci şi opt de ore, 
pierdeam tranzacţia. 

— De acord, spuse Fenston, dar acum trebuie să găsim o 
cale s-o pierdem pe Petrescu. 

Pe buzele lui Leapman răsări un zâmbet subţire: 

— E destul de simplu. Îi atacăm singura slăbiciune. 

— Şi anume? întrebă Fenston. 
— Onestitatea. 


Arabella stătea singură în salonul de desen, incapabilă să 
realizeze ce se petrecea în jur. Ceaşca de ceai Earl Grey de 
pe masa de lângă ea se răcise, dar ea nu observase. 
Singurul zgomot din încăpere era tic-tacul ceasului de pe 
şemineu. Timpul se oprise pentru Arabella. 

Pe pietrişul din faţa casei parcaseră mai multe maşini ale 
poliţiei şi o ambulanţă. Veniseră experţi în uniforme, halate 
albe, costume închise şi chiar mascaţi şi-şi făcuseră treaba 
fără s-o deranjeze. 

La uşă se auzi o bătaie uşoară. Arabella ridică ochii şi 
văzu în cadrul uşii un vechi prieten. Intrând în cameră, 
chestorul-şef îşi scoase şapca lui cu şnur argintiu. Stephen 
Renton îi prezentă condoleanţe sincere; o cunoştea de 
mulţi ani pe Victoria. Arabella se ridică de pe canapea cu 
faţa pământie şi ochii roşii de plâns. Bărbatul înalt se 
aplecă şi o sărută blând pe amândoi obrajii, apoi o aşteptă 
să se aşeze din nou şi luă şi el loc pe jilţul tapisat cu piele 
din faţa ei. Un timp nu vorbiră, apoi Arabella se îndreptă şi- 
şi exprimă revolta: 

— Cine ar fi putut face un lucru atât de îngrozitor, mai 
ales unei persoane total inocente, ca Victoria? 

— Se pare că întrebarea asta n-are răspuns logic sau 
simplu, răspunse chestorul-şef. Şi nu ne ajută că a fost 
descoperită după mai multe ore, lăsându-i asasinului destul 
timp să dispară. Te simţi în stare să răspunzi la câteva 
întrebări, draga mea? o întrebă după o pauză. 

Arabella dădu din cap: 

— Voi face tot ce pot ca să vă ajut să prindeţi asasinul. 

Rostise cu amărăciune ultimul cuvânt. 

— În mod normal, aş începe investigarea crimei 
întrebându-te dacă sora ta avea duşmani, dar mi se pare 
imposibil, pentru că o cunoşteam foarte bine. Totuşi, 
trebuie să te întreb dacă erai la curent cu problemele 
Victoriei, pentru că - aici se opri puţin stânjenit - se 

zvoneşte în localitate că, după ce v-a murit tatăl, sora ta a 
rămas cu datorii însemnate. 

— Adevărul e că nu ştiu nimic, recunoscu Arabella. După 
ce m-am măritat cu Angus, veneam din Scoţia doar două 
săptămâni vara şi la Crăciun, o dată la doi ani. Numai după 
ce mi-a murit soţul m-am întors să trăiesc în Surrey - 
chestorul-şef dădu din cap, dar n-o întrerupse - şi am auzit 
şi eu zvonurile. Chiar se bârfea că o parte din mobila din 
magazinul meu a fost a familiei şi Victoria o vinde ca să-şi 
poată plăti personalul. 

— Şi zvonurile astea nu erau adevărate? întrebă 
Stephen. 

— Absolut deloc, răspunse Arabella. După ce a murit 
Angus şi am vândut ferma noastră din Perthshire, am 
obţinut bani destui pentru a mă stabili la Wentworth şi a-mi 
transforma hobby-ul de-o viaţă într-o afacere profitabilă. 
Dar am întrebat-o de mai multe ori pe sora mea dacă 
zvonurile privind  încurcăturile băneşti ale tatii erau 
adevărate. Victoria a negat că are vreo problemă şi a 
susţinut că totul e sub control. Dar îl adora pe tata şi în 
ochii ei, el n-ar fi putut greşi cu nimic. 

— Îţi vine în minte ceva care ne-ar putea oferi un 
indiciu... 

Arabella se ridică de pe canapea şi fără explicaţii, se 
îndreptă spre un pupitru din capătul îndepărtat al camerei. 
Luă de pe el scrisoarea pătată de sânge pe care o găsise la 
sora ei şi i-o dădu poliţistului. Stephen citi de două ori 
misiva neterminată, apoi întrebă: 

— Ai idee ce voia să spună Victoria prin: „S-a găsit o 
soluţie?” 

— Nu, recunoscu Arabella, dar aş putea afla răspunsul 
după ce discut cu Arnold Simpson. 

— Mie nu-mi inspiră încredere, spuse Stephen. 

Arabella înregistra comentariul, dar nu spuse nimic. Ştia 
că prietenului ei nu-i plăceau din instinct avocaţii care erau 
incapabili să-şi ascundă aerele de superioritate în faţa 
poliţiştilor. 

Chestorul-şef se ridică de la locul lui şi se aşeză lângă 
Arabella, luându-i mâna: 

— Sună-mă când vrei, spuse blând, şi încearcă să nu-mi 
ascunzi prea multe, Arabella, fiindcă am nevoie să ştiu 
totul, absolut totul, dacă vrem să aflăm cine a ucis-o pe 
sora ta. 

Arabella nu răspunse. 


— La naiba, bombăni Anna pentru ea, când un tânăr 
brunet şi atletic o depăşi degajat, aşa cum făcuse de mai 
multe ori în ultimele săptămâni. 

Nu se uitase înapoi - alergătorii serioşi n-o făceau. Anna 
ştia că n-avea rost să încerce să-l ajungă, fiindcă ar fi avut 
„picioare de cârpă” după o sută de metri. Il zărise odată 
dintr-o parte pe misteriosul alergător, dar apoi el se 
îndepărtase şi nu-i mai văzuse decât tricoul verde smarald, 
din spate, îndreptându-se spre Strawberry Fields. Incercă 
să şi-l alunge din minte şi să se concentreze din nou asupra 
întâlnirii cu Fenston. 

Trimisese deja un exemplar al raportului ei la biroul 
preşedintelui, recomandând băncii să vândă cât mai repede 
autoportretul. Cunoştea un colecţionar din Tokyo obsedat 
de Van Gogh şi cu destui yeni rămaşi pentru a o dovedi. lar 
pictura aceea avea ceva special, după cum menţionase în 
raport. Van Gogh admirase întotdeauna arta japoneză şi pe 
peretele camerei din tablou, lateral faţă de autoportret, era 
o mică reproducere a Gheișei în peisaj, despre care Anna 
credea că-l va atrage irezistibil pe Takashi Nakamura. 

Nakamura era preşedintele celei mai mari companii de 
oţel din Japonia, dar în ultima vreme alocase mult timp 
consolidării colecţiei lui de artă, anunțând că o va include 
într-o fundaţie care va fi lăsată în cele din urmă naţiunii. 
Anna considera că un alt avantaj al tranzacţiei cu el era că 
Nakamura acţiona totdeauna în mare secret, tăinuind 
detaliile colecţiei lui în implacabilul stil japonez. O 
asemenea vânzare i-ar fi permis Victoriei Wentworth să-şi 
salveze reputaţia şi japonezii înțelegeau foarte bine astfel 

de chestiuni. Anna achiziţionase cândva un Degas pentru 
Nakamura - Lecția de dans cu M-me Minette - şi 
proprietarul dorise o tranzacţie în secret, serviciu pe care 
marile case de licitaţii îl asigură pentru cei ce vor să evite 
ochii iscoditori ai ziariştilor care-şi fac veacul prin sălile de 
vânzări. Era sigură că Nakamura va oferi cel puţin şaizeci 
de milioane de dolari pentru capodopera olandeză. Aşa că, 
dacă Fenston îi accepta propunerea - şi de ce n-ar fi făcut- 
o? — toată lumea avea să fie mulţumită de rezultat. 
Trecând de Tavern on the Green, se uită din nou la ceas. 
Trebuia să grăbească pasul dacă mai spera să se întoarcă 
la poarta Artizanilor în mai puţin de douăsprezece minute. 
Sprintând la vale, reflectă asupra faptului că n-ar trebui să- 
şi lase sentimentele să-i influenţeze judecata profesională, 
dar cu adevărat, Victoria avea nevoie de mult ajutor. 
Depăşind cadrul porţii, apăsă butonul cronometrului şi se 
uită: douăsprezece minute şi patru secunde. La naiba! 
Porni în jogging uşor spre apartamentul ei, fără să ştie că 
era urmărită cu atenţie de bărbatul în tricou verde smarald. 

Jack Delaney nu era încă sigur că Anna Petrescu nu era o 
infractoare. 

Agentul FBI o privi dispărând în mulţime, pe drumul către 
casa din clădirea Thornton House. După ce o pierdu din 
vedere, Jack îşi reluă jogging-ul prin Sheep Meadow, spre 
lacul din parc. Se gândea la investigaţiile din ultimele şase 
săptămâni. Erau îngreunate de faptul că nu era nevoie ca 
Anna să-şi dea seama că poliţia îl investiga şi pe şeful ei, 
care sigur era un infractor. 

Trecuse aproape un an de când Richard W. Macy, 
agentul special superior lui Jack, îl chemase în biroul lui şi-i 
dăduse o echipă de opt oameni pentru a se ocupa de o 
misiune nouă. Jack urma să investigheze trei crime, comise 
pe trei continente diferite şi care aveau două lucruri în 
comun: victimelor li se tăiase gâtul în perioada când 
obţinuseră împrumuturi mari de la Fenston Finance. Jack 
era sigur că fuseseră crime premeditate, duse la îndeplinire 
de un asasin profesionist. 

O luă pe  scurtătură prin Shakespeare Garden, 
îndreptându-se spre micul lui apartament din cartierul West 
Side. Mai avea puţin de completat la dosarul celei mai noi 
angajate a lui Fenston, deşi încă nu-şi dădea seama dacă 
era o complice sau o naivă nevinovată. Jack aflase multe 
despre Anna: unchiul ei, George Petrescu, emigrase în 
1972 din România şi se stabilise în Danville, Illinois. După 
ce Ceauşescu se proclamase preşedinte, George îi scrisese 
fratelui lui, implorându-l să vină şi el în America. Când 
Ceauşescu declarase România republică socialistă şi o 
numise vicepreşedinte pe soţia lui, Elena, George îşi 
repetase invitaţia pentru fratele lui, rugându-l să vină şi cu 
fetiţa, Anna. 

Părinţii Annei refuzaseră să-şi părăsească patria, dar în 
1987 îşi lăsaseră fiica să iasă ilegal din ţară şi să se 
îndrepte pe apă spre America, unde trăia unchiul ei. Îi 

promiseseră fetei de şaptesprezece ani că o vor aduce 
înapoi de îndată ce va fi răsturnat Ceauşescu, dar Anna nu 
se mai întorsese. Scria acasă regulat, rugându-şi mama să 
vină şi ea să locuiască acolo, dar timp de doi ani nu primi 
niciun răspuns. Apoi sosi o scrisoare din care află că tatăl ei 
fusese ucis într-una din hărţuielile care conduseseră la 
răsturnarea dictatorului. Mama îi spunea clar că nu va veni 
în America, ultima ei scuză fiind: „Cine va îngriji mormântul 
tatălui tău?” 

Atâta reuşise să descopere un om de-al lui Jack dintr-un 
eseu pe care-l scrisese Anna în revista liceului unde 
studiase. Un coleg de clasă scrisese tot acolo despre fata 
blândă, cu părul blond împletit în cozi şi ochii albaştri, care 
venea dintr-un oraş numit Bucureşti şi ştia atât de puţine 
cuvinte englezeşti, încât nici declaraţia de credinţă 
patriotică n-o putea spune. După un an de studiu, Anna 
redacta revista de unde-şi culesese Jack puţinele informaţii. 

In continuare, Anna câştigase o bursă în istoria artei la 
Universitatea Williams din Massachusetts. Un ziar local 
consemna şi că fata câştigase crosul interuniversitar de o 
milă, împotriva celor de la Cornell, cu timpul de 4 minute şi 
48 de secunde. Jack urmărise progresul Annei la 
Universitatea din Pennsylvania,  unde-şi pregătise 
doctoratul şi-şi susţinuse teza despre mişcarea fauvistă. 
Jack apelase la dicţionar ca să afle ce însemna asta. Era 
vorba despre un grup de artişti, în frunte cu Matisse, Derain 
şi Vlaminck, pictori care doreau să se distanţeze de 
impresionism şi să picteze mai abstract. Picasso plecase în 
tinereţe din Spania să se alăture grupului de la Paris, 
şocând publicul cu picturi descrise în Paris Match drept 
„lucrări cu o importanţă trecătoare”; „sănătatea mintală va 
reveni la modă”, erau asiguraţi cititorii. Jack deveni curios 
să citească şi despre Vuillard, Luce şi Camois - artişti de 
care nici nu auzise până atunci. Dar trebuia să amâne 
plăcerea asta pentru orele libere, dacă nu cumva se 
dovedea o lectură utilă pentru a-l încolţi pe Fenston. 

După terminarea doctoratului, dr. Petrescu s-a angajat ca 

debutantă la Sotheby's. De aici, informaţiile lui Jack 
deveneau cam sumare, pentru că nu-şi permitea să le pună 
prea multe întrebări foştilor ei colegi. Totuşi, aflase de 
memoria fotografică a suspectei, de cunoştinţele ei solide 
şi de faptul că toţi o plăceau, de la hamali la director. Dar 
nimeni nu dorea să explice de ce plecase „voalat” de la 
galeriile Sotheby's şi Jack înţelesese că plecarea ei era 
definitivă, cel puţin sub conducerea actuală. Totuşi, nu se 
dumirea de ce se angajase un om ca ea la Fenston Finance, 
trecând peste toate problemele. Şi în această privinţă 
trebuia să se bazeze pe speculaţii, pentru că nu putea vorbi 
deschis nici cu actualii ei colegi, deşi aflase că era prietenă 
cu Tina Forster, secretara directorului. 

In scurtul răstimp de lucru la Fenston Finance, Anna 

vizitase mai mulți clienţi care  obţinuseră recent 
împrumuturi mari şi care deţineau cu toţii colecţii 
importante de artă. Lui Jack îi era teamă că pe unul dintre 
ei îl aştepta în curând aceeaşi soartă pe care o avuseseră 
cele trei victime de până atunci ale lui Fenston. 
_ Jack alerga pe strada 86 West cu trei întrebări în minte. 
Incă nu le găsise răspuns: unu, cu cât timp înainte ca ea să 
se angajeze la banca lui o cunoscuse Fenston pe Petrescu? 
Doi, se cunoscuseră în România, ei sau familiile lor? Şi trei, 
ea era asasinul plătit? 


Fenston scrijeli o semnătură pe nota de plată, se ridică şi 
- fără să-l aştepte pe Leapman să-şi bea cafeaua - ieşi cu 
pas apăsat din restaurant. Intră în lift şi aşteptă să intre şi 
Leapman şi să apese butonul etajului optzeci şi trei. Intrară 
şi câţiva japonezi în costume bleumarin şi cravate uni din 
mătase, care mâncaseră şi ei la restaurantul „Ferestre 
deasupra Lumii”. Fenston nu discuta niciodată afaceri în 
lift, conştient că la mai multe etaje ale clădirii aveau 
birourile rivali de-ai lui. 

Uşile liftului se deschiseră la etajul optzeci şi trei şi 
Leapman ieşi după stăpânul lui, dar se îndreptă în direcţie 
opusă, spre biroul doamnei Petrescu. Îi deschise uşa fără să 

ciocăne şi o găsi înăuntru doar pe Rebecca, asistenta 
Annei, pregătind hârtiile pentru întâlnirea cu preşedintele 
companiei. Leapman lătră câteva instrucţiuni, descurajând 
orice întrebare. Rebecca lăsă documentele pe biroul Annei 
şi plecă imediat după o cutie din carton, mai mare. 

Leapman se întoarse pe coridor şi intră în biroul 
preşedintelui, să pregătească tactic discuţia cu Petrescu. 
Deşi mai trecuseră prin astfel de momente de trei ori în 
ultimii opt ani, Leapman îşi avertiză şeful că se puteau 
aştepta la ceva diferit. 

— Ce vrei să spui? întrebă Fenston. 

— Nu cred că Petrescu va pleca fără luptă. 

— Nu mai pot să aştept, îşi frecă Fenston mâinile. 

— Dar poate că în aceste condiţii, domnule preşedinte, ar 
fi mai înţelept să... 

O bătaie în uşă le întrerupse discuţiile. În uşă stătea 
Barry Steadman, şeful securităţii băncii: 

— Scuzaţi-mă pentru deranj, domnule preşedinte, dar 
avem aici un curier de la poşta rapidă federală; spune că v- 
a adus un pachet şi trebuie să-i semnaţi hârtiile. 

Fenston îi făcu semn curierului să intre şi fără un cuvânt, 
îşi scrise numele în dreptunghiul alungit de pe formular. 
Leapman asistă şi nu mai vorbiră până la plecarea 
curierului şi a lui Barry. 

— Este ceea ce cred eu? întrebă liniştit Leapman. 

— Suntem pe cale să aflăm, răspunse Fenston, 
desfăcând pachetul şi golindu-l pe birou. 

Rămaseră amândoi cu ochii la urechea stângă a Victoriei 
Wentworth. 

— Să i se plătească lui Krantz restul de jumătate de 
milion, ordonă Fenston şi Leapman dădu din cap. Ce se 
asortează, remarcă apoi Fenston, privind cercelul cu 
diamant în stil antic. 


x 


Anna îşi strânse bagajele puțin după ora şapte. Îşi lăsă 

geamantanul în hol, intenţionând să-l ia în drum spre 
aeroport, după program. Zborul la Londra era programat 
pentru 5:40 în după-amiaza aceea şi avionul urma să 
aterizeze la Heathrow a doua zi, înainte de zori. Anna 
prefera clar să zboare cu curse de noapte, pentru că avea 
timp să doarmă şi-i rămânea şi un răgaz ca să-şi aleagă 
cuvintele necesare la întâlnirea cu Victoria, din clădirea 
Wentworth Hall. Spera că Victoria îi citise raportul şi 
înţelesese că, vânzând Van Gogh-ul, avea o soluţie simplă 
de a scăpa de toate problemele. 

leşi a doua oară din apartament în dimineaţa aceea, la 
câteva momente după ora 7:20 a.m. Chemă un taxi - era o 
extravagantă, dar dorea să arate impecabil în faţa şefului. 
Se aşeză pe bancheta din spate şi se uită în oglinjoara din 
poşetă. Işi cumpărase de curând un compleu Anand Jon şi-l 
purta cu o bluză de mătase albă, menită să atragă privirile. 
Deşi poate că pantofii ei sport, negri, i-ar fi mirat pe câte 
unii. 

Taxiul făcu dreapta pe bulevardul FDR şi mări puţin 
viteza, în timp ce Anna îşi consulta celularul. Avea trei 
mesaje care puteau fi lăsate să aştepte: unul de la 
Rebecca, secretara ei, care-i cerea s-o caute urgent, ceea 
ce era surprinzător, având în vedere că urmau să se 
întâlnească aproape imediat; unul de la agenţia de voiaj, 
care-i confirma rezervarea la avion şi al treilea, o invitaţie 
la cină de la Robert Brooks, noul preşedinte al companiei 
Bonhams. 

În douăzeci de minute, taxiul ajunse în faţa intrării clădirii 
North Tower. Plăti şi sări din maşină, alăturându-se fluviului 
de lucrători care se grăbeau să intre la serviciu. Luă şi ea 
liftul exterior şi după mai puţin de un minut, păşea pe 
covorul verde închis de la etajul direcţiunii. Auzise odată 
întâmplător, în lift, că fiecare etaj era mare cât un pogon şi 
în clădirea aceea care nu se închidea niciodată lucrau cam 
cincizeci de mii de oameni - peste dublul populaţiei din 
orăşelul ei de adopţie din Illinois. 

Anna intră direct în biroul ei şi se miră că n-a găsit-o pe 

Rebecca acolo, cu toate că secretara era la curent cu 
importanţa şedinţei de la opt. Insă a fost uşurată că toate 
hârtiile necesare erau stivuite ordonat la ea pe birou. 
Verifică de două ori aşezarea lor. Mai avea câteva minute 
libere, aşa că se apucă să recitească raportul în cazul 
Wentworth. „Valoarea colecţiei Wentworth se înscrie în mai 
multe categorii. În primul rând, ar trebui luat în 
considerare...” 


Tina Forster s-a trezit după ora şapte. Se ducea la dentist 
abia la opt treizeci şi Fenston îi permisese să întârzie la 
serviciu. De obicei, asta însemna că avea o întâlnire în 
afara oraşului sau că urma să concedieze pe cineva. Dacă 
ultima era explicaţia, şefului nu-i plăcea s-o vadă la birou, 
compătimind cu persoana care-şi pierduse slujba. Tina ştia 
că Leapman era scos din cauză, pentru că Fenston nu 
putea supravieţui fără el; i-ar fi plăcut să fie Barry 
Steadman, dar erau doar vise, fiindcă omul nu pierdea 
niciun prilej să-şi laude şeful şi acesta absorbea 
complimentele ca un burete uscat aruncat pe malul mării şi 
dependent de valuri. 

Făcu o baie bună - de obicei, şi-o permitea numai în 
weekend - şi se întrebă când îi va veni rândul să fie şi ea 
concediată. Era asistenta personală a lui Fenston de peste 
un an şi deşi îl ura, pe el şi cei de teapa lui, tot încercase 
să-i devină indispensabilă. Tina ştia că nu-şi putea permite 
să fie dată afară deocamdată... 

Sună telefonul din dormitor, dar nu se deranjă să 
răspundă. Presupunea că era Fenston, ca să o întrebe unde 
era un dosar, un număr de telefon sau poate chiar propria 
lui agendă. „Pe birou, în faţa dvs.”, era răspunsul obişnuit. 
O clipă, se întrebă dacă nu era Anna, singura prietenă 
adevărată pe care şi-o făcuse de când se mutase de pe 
coasta de vest. Dar probabil că Anna îşi revizuia acum a 
douăzecea oară raportul pe care trebuia să i-l prezinte 
şefului la opt, aşa că nu putea fi ea. 

Zâmbind, Tina ieşi din cadă şi se înfăşură într-un prosop. 

Parcurse agale coridorul, spre dormitor. Când avea un 
oaspete în apartamentul ei înghesuit, îl culca în patul ei şi 
ea dormea pe canapea. Nu avea decât un singur dormitor, 
aşa că nu avea de ales. In ultima vreme, n-o prea vizitase 
nimeni, deşi unii ar fi dorit. Dar, după câte păţise cu 
Fenston, Tina nu mai avea încredere în nimeni. În ultimul 
timp, ar fi vrut să se încreadă în Anna, dar nu-i putea spune 
secretul ei. Era prea riscant. 

Trase perdelele şi deşi era septembrie, dimineaţa senină 
şi strălucitoare o convinse să îmbrace o rochie de vară. 
Poate că va fi mai relaxată când va sta faţă în faţă cu freza 
dentistului. 

După ce se îmbrăcă şi-şi controla ţinuta în oglindă, intră 
în bucătărie să bea o cafea. Altceva n-avea voie să 
mănânce, nici măcar pâine prăjită - instrucţiunile fioroasei 
asistente stomatolog - aşa că aprinse televizorul să vadă 
ştirile de dimineaţă. Nu erau noutăţi. Un sinucigaş cu 
bombă pe West Bank, o femeie de o sută cincizeci de 
kilograme care dădea în judecată compania McDonald's 
pentru că-i ruinase viaţa sexuală. Tocmai voia să închidă 
Bună dimineața, America, dar pe ecran se derulau imagini 
care o puneau pe gânduri. 

Ceea ce vedea acolo îi amintea de tatăl ei. 

Jack Delaney sosi la biroul lui de la adresa Federal Plaza 
26 la scurt timp după ora şapte dimineaţa. Cu ochii la 
nenumăratele dosare aşezate vraişte pe birou, se simţi 
deprimat. Se refereau la investigarea lui Bryce Fenston şi, 
cu toate acestea, la un an de la debutul anchetei, nu era în 
stare să furnizeze suficiente dovezi pentru a obţine un 
mandat de arestare. 

Deschise dosarul biografic al lui Fenston, cu speranţa 
vagă de a observa vreun indiciu mărunt, un mic detaliu sau 
vreo eroare care să-l implice direct pe Fenston în comiterea 
crimelor din Marsilia, Los Angeles şi Rio de Janeiro. 

In 1984, Nicu Munteanu, în vârstă de 32 de ani, se 
prezentase la Ambasada Americană din Bucureşti, 
pretinzând că putea dezvălui numele a doi spioni aflaţi la 
Washington, în schimbul unui paşaport american. Astfel de 
cazuri se întâlneau cu duzina în fiecare săptămână şi de 
obicei se dovedeau informaţii false, dar, în cazul lui 
Munteanu, s-au confirmat. În răstimp de o lună, doi 
funcţionari moscoviți au fost expediaţi înapoi acasă şi lui 
Munteanu i s-a emis paşaport american. 

Nicu Munteanu a aterizat la New York pe 17 februarie 
1985. Jack nu reuşise să adune prea multe informaţii 
despre activităţile lui Munteanu în perioada următoare, dar 
acesta reapăruse la suprafaţă dintr-o dată, cu destui bani 
pentru a prelua Fenston Finance, o bancă mică şi şubredă 
din Manhattan. Nicu Munteanu îşi schimbase numele în 
Bryce Fenston - asta nu era o crimă în sine - dar nimeni nu- 
i putea depista sursele de capital, căci în următorii ani, 
banca începu să primească o serie de conturi mari de la 
companii neînregistrate din Europa de Est. În 1989, afluxul 
de capital se întrerupsese brusc. Era anul în care 
Ceauşescu şi soţia lui, Elena, fugiseră din Bucureşti din 
cauza revoluţiei. După câteva zile, fuseseră capturați, 
judecaţi şi executaţi. 

Jack se uită pe fereastră la clădirile din Manhattan, 
amintindu-şi maxima FBI: să nu crezi în coincidenţe, dar să 
nu le desconsideri. 

După moartea lui Ceauşescu, banca trecuse prin vreo doi 
ani mai slabi, până când Fenston se întâlnise cu Leapman, 
un avocat eliminat din barou, care fusese recent eliberat 
din închisoare, după ispăşirea unei condamnări pentru 
fraudă. In curând, banca începuse din nou să prospere. 

Jack privi câteva fotografii cu Bryce Fenston, care apărea 
regulat în rubricile mondene din New York, la braţ cu unele 
dintre vedetele feminine din oraş. Ziariştii îl descriau diferit: 
bancher sclipitor, finanţist de frunte, chiar filantrop şi 
numele îi era asociat aproape întotdeauna cu magnifica lui 
colecţie de artă. Jack împinse la o parte fotografiile. Nu se 
împăca deloc cu bărbaţii cu cercel şi oare de ce se răsese 
complet în cap, deşi avea părul bogat? De cine se 
ascundea?  Inchise dosarul  Munteanu/Fenston şi-şi 
concentră atenţia asupra lui Pierre de Rochelle, prima 
dintre victime. 

Rochelle ceruse şaptezeci de milioane de franci pentru a- 
şi achita contribuţia la o exploatare vinicolă. Nu avea 
experienţă în domeniu, era doar un consumator avid de 
vin. Chiar la o inspecţie superficială, banca îşi putea da 
seama că un împrumut acordat lui Rochelle nu era o 
investiţie solidă. Totuşi, citindu-i solicitarea, Fenston fusese 
atras de faptul că francezul avea în regiunea Dordogne un 
castel cu pereţii înnobilaţi de picturi impresioniste, printre 
care un Renoir, doi Pissarro şi un Monet din perioada 
Argenteuil. 

Afacerea cu vin nu se dovedi profitabilă patru ani la rând, 
şi castelul începu să se dezbrace de podoabe: doar urmele 
de pe pereţi mai semnalau unde atârnaseră tablourile. 
Când Fenston aduse la New York ultima pictură din 
colecție, datoria lui Rochelle la bancă se dublase din pricina 
dobânzilor. Castelul a fost scos la vânzare şi Pierre s-a 
mutat într-un mic apartament din Marsilia, unde bea până 
la nesimţire în fiecare seară. Apoi o tânără inteligentă, 

absolventă de drept, îi explicase că dacă Fenston Finance 
ar vinde tablourile lui Degas, Monet şi doi Pissarro, ar 
obţine bani nu numai pentru recuperarea datoriei, ci şi 
pentru a retrage castelul de pe piaţă şi a-i înapoia 
proprietarului restul colecţiei de artă. Dar asta nu 
corespundea cu planurile lui Fenston. 

După o săptămână, trupul alcoolizat al lui Pierre de 
Rochelle fusese găsit pe o alee din Marsilia. Avea gâtul 
tăiat. 

Peste patru ani, poliţia din Marsilia închisese dosarul, cu 
ştampila NEREZOLVAT pe copertă. 

Lichidarea averii lui Rochelle îi permisese lui Fenston să 
păstreze tablourile  maeştrilor, acoperind datoria şi 
dobânzile din vânzarea restului colecţiei. După ce achitase 
toate cheltuielile şi onorariul avocaţilor, Simon de Rochelle, 
fratele mai mic al lui Pierre, nu mai rămăsese decât cu 
micul apartament din Marsilia. 


Jack se ridică de la birou şi-şi întinse picioarele, căscând 
lenevos înainte de a lua din nou şi dosarul lui Chris Adams 
Jr., pe care-l ştia aproape de pe rost. 

Chris Adams senior condusese cu succes o galerie de 
arte frumoase, aflată pe bulevardul Melrose din Los 
Angeles. Era specialist în Şcoala Americană, atât de 
admirată de cunoscătorii din Hollywood. Murise de timpuriu 
într-un accident de maşină, lăsându-i fiului lui, Chris Jr., o 
colecţie de picturi semnate de Rothko, Pollock, Japper 
Johnse, Rauschenberg şi mai multe lucrări acrilice ale lui 
Warhol, printre care o Mari/yn neagră. 

Un vechi coleg de şcoală îl sfătuise pe Chris să-şi dubleze 
averea investind în revoluţia Internet. Chris nu avea bani 
gheaţă, doar galeria, tablourile şi pe Christina, vechiul yaht 
al tatălui, care însă era pe jumătate şi al surorii lui mai mici. 
Fenston Finance intrase pe fir şi-i  împrumutase 
douăsprezece milioane de dolari, în termenii băncii. Prin 
urmare, şi revoluţia Internetului a lăsat cadavre pe câmpul 
de luptă: printre ele, şi cel al lui Chris Jr. 

Compania Fenston Finance lăsă datoria clientului să urce, 
fără să-i atragă atenţia. Dar Chris Jr. Citi în „Los Angeles 
Times” că lucrarea lui Warhol, Cadru cu Marilyn roşie, se 
vânduse recent cu suma de peste patru milioane de dolari. 
Contactase repede galeriile Christie's din Los Angeles şi 
fusese asigurat că va obţine un preţ la fel de bun pentru 
tablourile lui Rothko, Pollock şi Jaspper Johnse. Trei luni mai 
târziu, Leapman dăduse buzna în biroul preşedintelui, 
arătându-i ultimul catalog de vânzări de la Christie's. 
Aşezase semne de carte galbene între paginile unde se 
aflau şapte tablouri scoase la licitaţie. Fenston a telefonat 
cuiva, apoi şi-a rezervat un bilet de avion cu destinaţia 
Roma. 

După trei zile, Chris Jr. a fost descoperit în toaleta unui 
bar pentru homosexuali, cu gâtul tăiat. In timpul acesta, 
Fenston era în Italia şi Jack avea şi copii după factura lui de 
hotel, biletele de avion şi achiziţiile plătite cu cartea de 
credit. 

Picturile au fost retrase imediat din vânzare la Christie's, 
în timp ce poliţia din Los Angeles îşi desfăşura 
investigaţiile. După optsprezece luni fără nicio pistă, 
dosarul ajunsese în depozitul de clasări al LAPD. Sora lui 
Chris nu se alesese decât cu o machetă a Christinei, yahtul 
iubit de tatăl ei. 

Jack împinse dosarul lui Chris Jr. şi îl luă pe al Mariei 
Vasconcellos, văduva braziliană moştenitoare a unei case 
cu peluza plină de statui, dar nu dintre cele de duzină. 
Printre splendorile casei Vasconcellos se aflau opere de 
Moore, Giacometti, Remington, Botero şi Calder. Din 
nefericire, văduva se îndrăgostise de un gigolo şi acesta... 
Jack se întrerupse, pentru că suna telefonul. 

— Ambasada din Londra pe linia doi, îl informă secretara. 

— Mulţumesc, Sally, zise Jack, ştiind că nu putea fi decât 
Tom Crasanti, care intrase în FBI în aceeaşi zi cu el. 

— Bună, Tom, ce faci? îl întrebă înainte de a-i auzi vocea. 

— Bine, răspunse Tom. Sunt în formă, nu chiar aşa ca 
tine, dar alerg în fiecare zi. 

— Dar finul meu? 

— Învață să joace cricket. 

— Trădătorul! Ai măcar o veste bună? 

— Nu, îl dezamăgi Tom, de asta te sun. Va trebui să mai 
deschizi un dosar. 

Jack simţi un fior rece pe şira spinării. 

— Cine e de data asta? întrebă încet. 

— O adevărată lady, Victoria Wentworth. 

— Cum a murit? 

— Exact în acelaşi fel ca ceilalţi trei, cu gâtul tăiat, 
probabil cu un cuţit de bucătărie. 

— Şi ce voia Fenston de la ea? 

— Un autoportret de Van Gogh. 

— În valoare de...? 

— Şaizeci, posibil şaptezeci de milioane de dolari. 

— Vin la Londra cu primul avion. 

La ora 7:56, Anna încheie raportul Wentworth şi deschise 
un sertar de jos al biroului. Se descălţă de pantofii sport şi 
se încălţă cu nişte pantofi negri cu toc. Se ridică de pe 
scaun, adună hârtiile şi aruncă o privire în oglindă. Arăta ca 
scoasă din cutie. 

leşi din biroul ei şi parcurse coridorul spre sala mare de 
pe colţul clădirii. Câţiva colegi o salutară: „Bună dimineaţa, 
Anna.” şi ea le zâmbi. Bătu uşor la uşa preşedintelui - ştia 
că, la ora aceea, Fenston stătea deja la birou. Dacă ar fi 
întârziat doar un minut, şi-ar fi privit ostentativ ceasul. 
Aştepta să i se spună să intre, dar, spre surprinderea ei, 
uşa se deschise larg şi se trezi faţă în faţă cu avocatul Karl 
Leapman. Acesta purta un costum aproape identic cu al lui 
Fenston, doar că nu de aceeaşi marcă. 

— Bună dimineaţa, Karl, îi spuse voios, dar el nu-i 
răspunse. 

Preşedintele ridică privirea şi-i făcu semn să ia loc pe 
scaunul din faţa biroului. Nici el n-o salută, dar îi stătea în 
fire să se poarte aşa. Leapman se aşeză în dreapta şefului, 
mai în spate decât el, ca un cardinal care-l asistă pe papă. 
lerarhia era clară. Anna se aştepta s-o vadă pe Tina, din 
moment în moment, aducând cafeaua neagră, dar uşa 
secretarei rămânea închisă. 

Anna ridică ochii spre un Monet din perioada Argenteui/, 
expus pe peretele din spatele biroului preşedintelui. Deşi 
Monet pictase aceeaşi scenă cu malul unui râu paşnic în 
mai multe rânduri, tabloul de acolo reprezenta un exemplu 
strălucit al artei lui. Anna îl întrebase odată pe Fenston de 
unde achiziţionase pictura, dar răspunsul lui fusese evaziv. 
Oricum, o avea de mult când se angajase ea la companie. 

Se uită la Leapman, a cărui siluetă slabă şi parcă 
hămesită îi evoca un personaj din Shakespeare. La orice 
oră l-ar fi văzut, arăta întotdeauna de parcă uitase să se 
bărbierească. Îşi îndreptă atenţia asupra lui Fenston, un 

personaj departe de un justiţiar. Se foia neliniştită pe 
scaun, încercând să nu pară stânjenită de tăcerea care se 
prelungi până când Fenston făcu un semn din cap. 

— Dr. Petrescu, începu Leapman, preşedintele a primit 
nişte informaţii neplăcute. Se pare că aţi trimis un 
document confidenţial al băncii unui client, înainte ca 
domnul preşedinte să reflecteze asupra implicaţiilor unui 
asemenea gest. 

In prima clipă, Anna a fost surprinsă, dar s-a decis să 
reacționeze în ton: 

— Domnule Leapman, dacă vă referiţi la raportul meu cu 
privire la împrumutul garantat cu domeniul Wentworth, 
aveţi dreptate. l-am trimis o copie a raportului doamnei 
Victoria Wentworth. 

— Dar preşedintele nu a avut ocazia de a citi raportul 
acesta şi de a chibzui toate consecinţele dezvăluirii 
informaţiilor din el unui client, insistă Leapman, 
consultându-şi carnetul. 

— Nu e cazul, domnule Leapman. Atât dvs., cât şi 
domnul preşedinte, aţi primit câte o copie a raportului, pe 1 
septembrie, cu recomandarea ca lady Victoria să fie 
încunoştiinţată de poziţia ei înainte de noul termen de 
plată. 

— Eu n-am primit niciun raport, spuse brusc Fenston. 

Anna continuă, uitându-se la Leapman.: 

— Domnul preşedinte a confirmat primirea documentului 
pe formularul ataşat la raport, pe care l-am primit înapoi. 

— Eu n-am văzut nimic, repetă Fenston. 

— Domnul preşedinte a semnat formularul cu iniţiale, se 
încăpăţâna Anna, scoțând hârtia cu pricina din dosarul ei şi 
aşezând-o în faţa lui Fenston, care o ignoră. 

— Ar fi trebuit măcar să-mi ceri părerea înainte de a lăsa 
o copie a unui raport atât de delicat să fie citită de oricine. 

Anna încă nu înţelegea de ce o hărţuiau. Nici măcar nu 
se jucau de-a polițistul bun şi polițistul rău. 

— Domnule preşedinte, am aşteptat o săptămână, timp 
în care n-aţi comentat deloc recomandările mele, deşi am 

întâlnire cu lady Victoria mâine după-amiază, la domiciliul 
ei din Anglia. Totuşi, continuă Anna, fără să aştepte 
răspuns, la două zile după ce am trimis raportul, v-am 
reamintit de el printr-o notă. 

Şi aşeză o hârtie pe biroul şefului, care o ignoră, ca şi pe 
celelalte dovezi. 

— Dar nu v-am citit raportul, se repetă Fenston, de parcă 
ar fi recitat o poezie. 

Calm, fetițo, calm, îşi auzea Anna tatăl şoptindu-i la 
ureche. Respiră profund, apoi continuă: 

— In raportul meu se specifică, nici mai mult nici mai 
puţin, că dacă banca, în al cărei consiliu de administraţie 
sunt membră, ar vinde tabloul de Van Gogh, fie pe cale 
particulară, fie printr-o casă de licitaţie, suma obţinută ar 
acoperi din plin atât împrumutul, cât şi dobânda. 

— Dar poate că nu intenţionam să vând Van Gogh-ul, 
devie Fenston de la scenariu. 

— Dacă asta era dorinţa clientului, nu aveaţi ce face, 
domnule preşedinte. 

— Poate că aş fi găsit o soluţie mai bună pentru cazul 
Wentworth. 

— În situaţia aceasta, spuse Anna pe un ton egal, sunt 
surprinsă că nu v-aţi consultat cu şeful departamentului 
desemnat să se ocupe de garanţiile prin obiecte de artă. 
Am fi putut discuta colegial orice diferende înainte de 
plecarea mea în Anglia în această seară. 

— E o sugestie impertinentă, ridică Fenston vocea. Eu nu 
raportez nimănui. 

— Respectarea legii nu mi se pare o impertinenţă, replică 
Anna calmă. Banca are obligaţia legală de a comunica orice 
recomandare alternativă clienţilor ei. Sunt sigură că sunteţi 
avizat în legătură cu reglementările din domeniu, recent 
aprobate. 

— lar dvs. sunteţi, desigur, avizată, că aveţi o 
responsabilitate faţă de mine, în primul rând. 

— Nu şi dacă eu cred că un funcţionar al băncii încalcă 
legea. Nu vreau să fiu părtaşă la aşa ceva, ripostă Anna. 

— Încerci să mă împingi să te dau afară? 

— Nu, dar am impresia că dumneata încerci să mă 
împingi să demisionez, spuse încet Anna. 

— În orice caz, zise Fenston, răsucindu-se cu scaunul 
spre fereastră, este clar că nu mai ai niciun rol de jucat în 
banca mea, pentru că nu joci în echipă. Cei de la Sotheby's 
m-au avertizat în legătură cu asta după ce te-au dat afară. 

Nu te ridica în picioare, se gândi Anna. Strânse buzele şi 
se uită la profilul lui Fenston. Era pe punctul de a vorbi, 
când remarcă o deosebire; purta un cercel nou. Aproape 
că-i veni să râdă. El se răsuci spre ea şi o privi, dar Anna nu 
reacţionă. 

— Domnule preşedinte, bănuiesc că se înregistrează 
conversaţia, aşa că vreau să clarific un lucru. Nu pari să ştii 
multe despre legislaţia bancară şi nici despre dreptul 
muncii, deoarece îndemnarea unui coleg să ducă de nas o 
femeie naivă şi să-i ia moştenirea constituie o infracţiune 
majoră. Sunt sigură că domnul Leapman, cu toată 
experienţa dumnealui pe ambele părţi ale legii, ţi-ar putea 
spune asta. 

— leşi afară până nu te arunc eu! zbieră Fenston, 
ridicându-se în picioare şi dominând-o. 

Ea se ridică încet îi întoarse spatele şi porni spre uşă. 

— Şi poţi să-ţi goleşti biroul. Vreau să pleci în zece 
minute. Dacă mai eşti în sediu după aceea, pun gardienii să 
te scoată din clădire. 

Anna nu mai auzi şi ultimele propoziţii, pentru că 
închisese uşa cu gesturi liniştite. leşind pe coridor, îl văzu 
pe Barry, care părea la curent cu situaţia. Episodul începea 
să miroasă a coregrafie stabilită cu mult înainte. 

Traversă coridorul cât de demn putea, deşi Barry o 
acompania îndeaproape, atingându-i ocazional şi cotul. 
Trecu de un lift cu uşile deschise, întrebându-se cine-l 
chemase. Era înapoi în birou la cincisprezece minute după 
ce plecase. De data asta, Rebecca o aştepta. Stătea lângă 
biroul ei, cu o cutie mare din placaj în braţe. Anna se 
îndreptă spre ea şi voia să-şi pornească pentru ultima dată 

computerul, când auzi o voce din spatele ei: 

— Nu atingeţi nimic. Obiectele personale v-au fost 
împachetate, aşa că hai să mergem. 

Întorcându-se, Anna îl văzu pe Barry umplând cadrul uşii. 

— Îmi pare atât de rău! spuse Rebecca. Am încercat să 
te avertizez, dar... 

— Nu vorbeşti cu ea, latră Barry, dă-i doar cutia. Zboară 
de-aici. 

Şi-şi atinse cu mâna bastonul de cauciuc de la brâu. 
Anna se întreba dacă omul realiza cât de stupid părea. Se 
întoarse înapoi spre Rebecca şi-i zâmbi: 

— Nu e vina ta. 

Secretara îi dădu cutia din placaj. Anna o aşeză pe birou, 
stătu pe scaun şi trase sertarul de jos. 

— Nu puteţi lua niciun obiect al companiei, zise Barry. 

— Sunt convinsă că domnul Fenston nu râvneşte la 
adidaşii mei, zise Anna, descălţându-se de pantofii cu toc şi 
punându-i în cutie. 

Îşi trase pantofii sport, luă cutia şi ieşi înapoi pe coridor. 
Nu mai avea rost să încerce să fie demnă. Orice angajat 
ştia că discuţia cu voce ridicată în biroul patronului şi 
ieşirea din clădire sub escorta lui Barry însemnau un singur 
lucru: că ţi se dă foaia de lichidare. Angajaţii aflaţi în 
circulaţie pe hol se retraseră iute în birouri, nefăcând niciun 
efort de a vorbi cu Anna. 

Şeful pazei o însoţi până la un birou din capătul 
coridorului, unde Anna nu mai intrase. După ce o văzu 
înăuntru, Barry se postă în uşă. Era limpede că toţi ştiau ce 
se petrece, fiindcă un funcţionar nu-i dădu nici bună 
dimineaţa, de frică să nu fie concediat. Impinse doar o 
hârtie pe care stătea scris citeţ, cu majuscule, salariul ei pe 
o lună: 9.116 $, cu caractere mari şi îngroşate. Anna semnă 
de primirea banilor. 

— Vi se vor expedia în cont puţin mai târziu, spuse 
casierul cu ochii plecaţi. 

Întorcându-se, Anna îşi văzu pe hol câinele de pază, care 
se străduia să pară ameninţător. leşind de la contabilitate, 

Barry o escortă pe coridorul pustiu. În lift, el apăsă butonul 
de coborâre, în timp ce Anna ţinea strâns cutia ei din 
placaj. 

Inainte ca uşile liftului să se deschidă, zborul 11 al 
American Airlines, decolat de la Boston, se izbi de etajul 
nouăzeci şi patru al clădirii North Tower. 

Ruth Parish îşi privi monitorul de pe birou şi constată 
uşurată că zborul companiei United spre aeroportul JFK 
decolase în sfârşit din Londra la 13:40, cu patruzeci de 
minute întârziere. 

Ruth şi Sam, partenerul ei, fondaseră Art Locations cu 
aproape un deceniu în urmă şi când el o părăsise pentru o 
femeie mai tânără, Ruth se alesese cu compania. De 
departe, încheiase cel mai bun târg. Era măritată cu slujba 
ei, cu toate că lucra peste program, avea clienţi pretenţioşi 
şi avioanele, trenurile şi încărcăturile nu soseau niciodată la 
timp. Transporta opere de artă, mai mici sau mai mari, 
dintr-un colţ al globului în altul şi munca asta o ajuta să-şi 
satisfacă flerul organizatoric şi, totodată, dragostea de 
frumos - cu toate că uneori nu vedea operele decât câteva 
clipe. 

Călătorea în jurul lumii, primind comisioane de la 
guvernele care planificau expoziţii naţionale, lucrând cu 
proprietari de galerii, intermediari şi unii colecționari 
particulari, care doreau adesea doar să-şi transporte piesa 
favorită de la o reşedinţă la alta. De-a lungul anilor, mulţi 
clienţi îi deveniseră prieteni. Dar nu şi Bryce Fenston. Ruth 
îşi dăduse seama cu multă vreme în urmă că „te rog” şi 
„mMulţumesc” nu făceau parte din vocabularul acestuia şi că 
între ei doi nu era loc de amabilităţi. Ultima cerere a lui 
Fenston fusese să ia un Van Gogh de la Wentworth Hall şi 
să-l transporte fără întârziere la biroul lui din New York. 

Nu fusese dificil să obţină licenţa de export pentru 
capodoperă, deoarece instituţiile şi muzeele nu aveau la 
dispoziţie şaizeci de milioane de dolari necesară pentru a 
opri pictura să iasă din Marea Britanie. De curând, Galeriile 
Naţionale Scoţiene nu reuşiseră să strângă 7,5 milioane de 
lire sterline pentru a păstra pe teritoriul ţării Femeie în 
doliu (Studiu) a lui Michelangelo, iar opera ajunsese într-o 
colecţie particulară din State. 

Un domn Andrews, majordom la Wentworth Hall, sunase 
în ziua precedentă să spună că pictura va fi pregătită a 
doua zi de dimineaţă, iar Ruth aranjase ca una din dubele 
ei securizate să ajungă în faţa clădirii la ora opt. Înainte ca 
duba să se întoarcă, puţin după ora zece, Ruth se plimba 
deja pe pistă. 

Pictura a fost descărcată şi ea a supravegheat personal 
toate operaţiunile de ambalare şi expediere spre New York, 
sarcină pe care, de obicei, o lăsa unuia dintre directorii ei. A 
privit cu atenţie cum tabloul e împachetat în hârtie glasată 
specială şi introdus în cutia căptuşită, la care se lucrase 
până noaptea. Mecanismul de închidere nu putea fi deschis 
decât cu o trusă specială şi pe cutie erau diverşi indicatori 
care s-ar fi înroşit la o manevrare mai bruscă. 
Responsabilul cu ambalarea imprimă cuvântul FRAGIL pe 
ambele părţi ale cutiei şi numărul 47 în toate colţurile. 
Verificând documentele de expediţie, ofiţerul de vamă 
ridicase o sprânceană, dar se liniştise văzând licenţa de 
export. 

Ruth a condus spre aparatul 747, urmărind cum pictura 
dispărea în cala vastă. Nu s-a întors la birou până când nu a 
văzut trapa bine închisă. Se uită la ceas şi zâmbi. Avionul 
decolă la 13:40. Începuse deja să se gândească la pictura 
care urma să sosească în seara aceea de la Rijksmuseum 
din Amsterdam, pentru a participa la expoziţia „Femeile lui 
Rembrandt” de la Royal Academy. Dar nu amână telefonul 
la Fenston Finance, să-i informeze că Van Gogh-ul era pe 
drum. Formă numărul Annei din New York şi aşteptă. 

După explozia puternică, toată clădirea începu să se 
legene. 

Anna a fost azvârlită pe coridor şi aruncată pe jos, 
simțindu-se de parcă o trântise un boxer de categorie grea. 
Uşile liftului erau deschise şi privi cum înăuntru ţâşnea o 
flacără flămândă de oxigen. Valul fierbinte o izbi în faţă, de 
parcă s-ar fi deschis uşa unui cuptor. Ea zăcea pe jos, 
năucită. 

Primul ei gând fusese că un fulger lovise clădirea, dar îl 
alungase iute, pentru că nu era niciun nor pe cer. Urmase o 
tăcere spectrală şi se întrebase dacă nu cumva surzise, dar 
în curând auzi ţipete: „O, Doamne!” şi bucăţi de sticlă, 
metal deformat şi mobilă de birou începură să cadă în 
dreptul ferestrelor din faţa ei. 

E o bombă, se mişca mintea ei în continuare. Toţi cei 
care se aflau în clădire în 1993 povesteau ce se întâmplase 
în după-amiaza geroasă din februarie a acelui an. Erau şi 
povestiri înflorite, unele erau de-a dreptul inventate, dar 
faptele rămâneau. Un camion plin cu explozibil intrase în 
garajul subteran al clădirii. Şase oameni muriseră şi peste o 
mie fuseseră răniți. Cinci nivele ale subsolului fuseseră rase 
şi pompierii evacuaseră clădirea abia în câteva ore. De 
atunci, toţi care lucrau la World Trade Center au fost 
instruiți cum să reacționeze. Anna încercă să-şi amintească 
ce trebuia să facă într-o astfel de situaţie. 

Pe ieşirea către casa scărilor de la fiecare etaj erau 
afişate instrucţiuni scrise cu roşu: „In caz de urgenţă, nu vă 
întoarceţi în birou, nu folosiţi liftul, ieşiţi din clădire pe scara 
cea mai apropiată.” Mai întâi, era nevoie să vadă dacă 
putea sta în picioare, pentru că tavanul se prăbuşise şi 
clădirea se clătina. Încercă să se ridice cu grijă şi deşi avea 
contuzii şi zgârieturi, nu simţea niciun os rupt. Se întinse 
puţin, aşa cum făcea întotdeauna înainte de o alergare 
lungă. 

Abandonă rămăşiţele cutiei cu obiecte personale şi-şi croi 
încet drum spre casa C a scărilor, din centrul clădirii. Câţiva 
colegi de-ai ei începeau să-şi revină din şocul iniţial şi 
câţiva se întoarseră chiar să-şi ia lucrurile de pe birouri. 

Parcurgând coridorul, Anna era întâmpinată de întrebări 
la care nu avea răspuns. 

— Ce trebuie să facem? întrebă o secretară. 

— Urcăm sau coborâm? voia să ştie un om de serviciu. 

— Aşteptăm să ne salveze? se interesa un agent de 
tranzacţii. 

Ofiţerul însărcinat cu securitatea nu era însă acolo, 
pentru a răspunde. Anna ajunse la scări împreună cu alţi 
oameni, tăcuţi sau plângând, nesiguri pe ce trebuia să facă 
şi neştiind niciunul ce anume cauzase explozia şi de ce 
clădirea se clătina. Multe din lumini se stinseseră ca nişte 
lumânări, dar banda fotoluminiscentă de pe marginea 
treptelor le ghida paşii. 

Câţiva dintre cei de lângă ea încercau să-şi contacteze 
familiile pe celulare, dar prea puţini reuşeau. O fată reuşise 
şi discuta cu prietenul ei. li spunea că şeful o trimisese 
acasă mai devreme. Un altul vorbea cu soţia lui şi le-a dat 
vestea: un avion a lovit North Tower. 

— Dar unde? Unde? strigară mai multe voci deodată. 

Omul îşi întrebă soţia, apoi transmise răspunsul: 

— Deasupra, pe la etajul nouăzeci. 

— Şi ce trebuie să facem? întrebă contabilul-şef, care nu 
se mişcase de pe treapta de sus. 

— Primarul ne sfătuieşte pe toţi să ieşim cât mai repede 
din clădire, transmise din nou tânărul care vorbea cu soţia 
lui. 

Auzind asta, toată lumea începu să coboare la etajul 
optzeci şi doi. Anna aruncă o privire prin peretele de sticlă 
şi văzu cu surprindere cât de mulţi oameni rămăseseră la 
birouri, ca spectatorii de la teatru care aşteaptă să înceteze 
şi ultimul freamăt după ce se lasă cortina. 

Ea era hotărâtă să-l asculte pe primar. Număra treptele, 
palier după palier - optsprezece pentru un etaj. Calculă că 

avea de coborât o mie cinci sute de trepte până la parter. 
Casa scărilor se aglomera de la etaj la etaj, o mulţime de 
oameni roind să li se alăture. Atmosfera semăna cu cea de 
la metrou în orele de vârf. Anna era surprinsă de calmul 
celor care coborau. 

In curând, se formară două şiruri pe scări, unul mai lent 
şi unul mai rapid, pe unde se putea depăşi, dar, la fel ca pe 
autostradă, nu se respecta întotdeauna codul şi apăreau 
blocaje, după care convoiul îşi relua mişcarea. Când 
atingeau un etaj, unii li se alăturau şi şirul devenea tot mai 
gros. = 

Anna depăşi un bătrân cu pălărie neagră din fetru. Işi 
aminti că-l mai văzuse de multe ori, îmbrăcat la fel. Se 
întoarse să-i zâmbească şi el îşi ridică pălăria. Mergea 
înainte, străbătând un etaj în câteva secunde sau 
înţepenind la altul din cauza celor deja epuizați. Banda ei 
devenea tot mai aglomerată şi-i era imposibil să 
depăşească limita de viteză. Ajungând la etajul şaizeci şi 
opt, Anna auzi prima comandă clară: 

— Ţineţi dreapta şi nu vă opriţi, spunea o voce autoritară 
de undeva de jos. 

Vocea se auzea tot mai tare, dar abia după câteva etaje 
îl zări pe primul pompier îndreptându-se spre ea. Purta un 
costum ignifug larg şi asuda serios sub casca lui neagră pe 
care stătea scris numărul 28. Anna se întreba în ce stare o 
să fie după ce va urca încă treizeci de etaje. Părea şi 
supraîncărcat de bagaje: colaci de frânghie pe un umăr şi 
două rezervoare de oxigen în spate, de parcă ar fi fost un 
alpinist pornit să cucerească Everestul. Un alt pompier îl 
urma îndeaproape, cărând un furtun mare, nişte racorduri 
şi o sticlă cu apă potabilă. Transpiraţia curgea atât de tare 
de pe el, încât îşi scoase casca şi-şi turnă în cap apă din 
sticlă. 

Oamenii tăceau în cea mai mare parte a timpului, dar un 
bătrân din faţa Annei se împiedică şi căzu peste o femeie, 
care se tăie la picior în treapta ascuţită şi începu să ţipe la 
bătrân. 

52 


- JEFFREY ARCHER - 


— Terminaţi, se auzi o voce din spatele Annei. Eu am 
coborât şi după explozia din '93 şi vă spun, doamnă, se 
poate şi mult mai rău. 

Prin pereţii de sticlă, Anna vedea surprinsă că mulţi 
rămăseseră totuşi la birouri, aparent nepăsători la ceea ce 
se petrecea. Un broker de la etajul şaizeci şi doi încerca să 
încheie o tranzacţie înainte de deschiderea bursei, la nouă. 
Altul se uita la ea prin geam ca la televizor şi-i relata 
acţiunea la telefon cuiva din turnul de sud, de parcă ar fi 
povestit un meci. 

Tot mai mulţi pompieri urcau pe lângă ea, astfel că se 
circula în două sensuri. „[ineţi dreapta, nu vă opriţi!” 
repetau constant şi Anna cobora cu viteza celui mai lent 
membru al convoiului. Deşi clădirea nu se mai clătina, 
tensiunea şi spaima se citeau pe chipurile tuturor. Nu ştiau 
ce se întâmplase deasupra şi n-aveau idee ce-i aştepta jos. 
Anna se simţi vinovată trecând de o bătrână cărată cu un 
scaun mare tapisat cu piele, de către doi tineri. Şi ea avea 
picioarele umflate şi respira neregulat. 

Şi tot cobora şi cobora, etaj după etaj şi pe la al 
cincizecilea începu să se simtă chiar obosită. Se gândi la 
Rebecca şi Tina, rugându-se să fie bine amândouă. Se 
întrebă dacă Fenston şi Leapman stăteau tot pe scaunele 
lor, considerându-se invulnerabili. 

Treptat, îi reveni încrederea că va scăpa cu bine din acel 
coşmar. Chiar zâmbi auzind la cei din jur câteva mostre de 
umor new-yorkez, până auzi ţipătul din spatele ei: 

— A fost lovit şi South Tower de un avion! 

Pe Jack îl înmărmuri prima lui reacţie la auzul unui 
zgomot ca de explozie venind de pe trotuarul opus. Sally se 
repezi să-i spună că un avion lovise turnul de nord al 
clădirii World Trade Center. 

— Să sperăm că a intrat drept în biroul lui Fenston, 
comentase el. 

A doua reacţie a lui a fost însă cea profesională şi şi-a 
exprimat-o în faţa lui Dick Macy, agentul special superior, şi 
a celorlalţi membri ai centrului de comandă. În vreme ce 
alţi agenţi înroşeau telefoanele, încercând să afle ce se 
întâmplase, Jack îi spuse şefului lui că nu avea nicio 
îndoială că asistaseră la un atac terorist bine planificat. La 
ora 9:03, când al doilea avion lovi turnul de sud, Macy nu 
spuse decât: 

— Da, dar ce organizaţie teroristă? 

A treia reacţie a lui Jack, mai târziu, îl surprinse şi pe el: 
spera că Anna Petrescu supravieţuise, dar prăbuşirea 
turnului de sud, după cincizeci şi şase de minute de la 
lovitură, îl făcea să creadă că va avea şi turnul de nord 
aceeaşi soartă. 

Se întoarse la biroul lui şi porni computerul. De la centrul 
lor de teren din Masachusettes, informaţiile curgeau una 
după alta: cele două avioane ucigaşe plecaseră din Boston 
şi alte două aparate suspecte erau în aer. Telefoanele 
pasagerilor din acele curse sugerau că avioanele erau 
controlate de terorişti. Unul dintre ele se îndrepta spre 
Washington. 

Când a explodat primul avion, preşedintele ţării vizita o 
şcoală din Florida şi a fost dus cu rapiditate la baza 
Barksdale Air Force din Louisiana. Vicepreşedintele Dick 
Cheney era la Washington. Dăduse deja ordin să fie 
doborâte cele două avioane aflate în aer. Ordinul nu i-a fost 
îndeplinit imediat. Cheney dorea şi el să afle care 
organizaţie teroristă era responsabilă, deoarece 

preşedintele urma să se adreseze naţiunii în aceeaşi seară 
şi avea nevoie de răspunsuri. Jack rămase la birou, 
preluând apelurile agenţilor de teren şi raportându-i 
noutăţile lui Macy. Un agent, Joe Corrigan, raportase că 
Fenston şi Leapman fuseseră văzuţi intrând într-o clădire 
de la Wall Street chiar înainte ca primul avion să lovească 
North Tower. Uitându-se la dosarele îngrămădite pe birou, 
Jack alungă soluţia care-l ademenise mai devreme: 
„Fenston, caz clasat”. 

— Şi Petrescu? întrebă el. 

— Habar n-am, mărturisi Joe. A fost văzută intrând în 
clădire la şapte patruzeci şi şase şi după aceea a dispărut. 

Jack ridică ochii spre televizor. Al treilea avion lovise 
Pentagonul. Urmează Casa Albă, se gândi siderat. 


— Şi South Tower a fost lovit de un avion, repetă o 
femeie din spatele Annei. 

Anna refuza să creadă că un accident atât de ciudat se 
putea repeta în aceeaşi zi. 

— Nu e un accident, zise o altă voce din spate, parcă 
citindu-i gândurile. Singurul avion care a lovit o clădire din 
New York a fost în '45. A intrat în etajul şaptezeci şi nouă al 
clădirii Empire State. Dar era ceaţă şi n-aveau aparatura de 
acum. Şi nu uitaţi că spaţiul aerian de deasupra oraşelor e 
închis, aşa că trebuie să fi fost ceva planificat. Pun pariu că 
nu numai noi avem necazuri. 

În câteva minute, oamenii discutau teorii ale conspirației, 
atacuri teroriste şi accidente ciudate, derulând explicaţii 
care de care mai fanteziste. Dacă ar fi putut merge mai 
repede, s-ar fi creat o învălmăşeală. Anna îşi dădea seama 
că mulţi îşi mascau panica vorbind întruna. 

„ineţi dreapta, nu vă opriţi!” continuau să strige toţi 
purtătorii de uniformă care se trudeau să urce. Unii dintre 
cei ce coborau începuseră să obosească şi Anna îi depăşi. 
Era recunoscătoare pentru orele de alergare din Central 
Park, pentru că datorită lor organismul ei pompa acum 
adrenalina care o ţinea în mişcare. 

Cam pe la etajul patruzeci şi ceva, începu să miroasă a 
fum şi-i auzi pe cei din spate tuşind. Mai jos, fumul se îndesi 
şi-i umplu plămânii. Îşi acoperi ochii şi începu să tuşească 
necontrolat. Îşi amintea că citise undeva că 90 la sută din 
persoanele expuse incendiilor mor din cauza inhalării de 
fum. Temerile i-au fost exacerbate când cei din faţa ei au 
încetinit ritmul şi s-au oprit. Era o epidemie de tuse. Erau în 
capcană, fără cale de ieşire, în sus sau în jos? 

— Nu vă opriţi, se auzi ordinul clar al pompierului care 
venea spre ei. Vreo două etaje va fi mai rău, dar după 
aceea aţi scăpat, îi asigura el pe cei ce ezitau. 

Anna se uită la chipul omului care le vorbea atât de 
încrezător. Îl ascultă, sigură că lăsase în urmă ceea ce era 
mai rău. Îşi acoperi ochii şi cobori tuşind vreo trei etaje, 
după care fumul se rarefie, dovedind că pompierul avusese 
dreptate. Se hotărî să asculte numai opiniile profesioniştilor 
şi să nu ia seama la vorbăria amatorilor care coborau. 

Cei care ieşiseră din fum încercau să se grăbească, 
simțindu-se uşuraţi. Dar erau prea mulţi. Anna încercă să 
rămână calmă, ajungând în spatele unui orb, tras în jos de 
câinele lui dresat. 

— Să nu-ţi fie frică de fum, Rosie, spunea omul. 

Câinele dădu din coadă. 

Jos, jos, jos, în ritmul dictat de persoana din faţă. Când 
ajunse la cofetăria pustie de la etajul treizeci şi nouă, Anna 
văzu că pompierii erau ajutaţi şi de ofiţerii Autorităţii 
portuare şi de poliţiştii din Unitatea Serviciilor de Urgenţă, 
cei mai populari poliţişti din New York, pentru că se ocupă 
doar de siguranţă şi salvare, nu dau amenzi şi nu fac 
arestări. 

Anna se simţea vinovată că ei urcau şi ea cobora; ajunse 
la etajul douăzeci şi patru şi văzu că mulţi făcuseră pauză 
de odihnă, ba chiar se adunaseră pe paliere la o şuetă, în 
timp ce alţii nu-şi părăseau birourile, convinşi că o 
problemă la etajul nouăzeci şi patru nu avea cum să-i 
afecteze pe ei. Anna privi în jur, căutând o figură familiară, 
Rebecca sau Tina, poate Barry, dar era pe un teritoriu 

parcă străin. 

— Avem o urgenţă de gradul trei, poate chiar patru, 
vorbea un comandant de batalion în emiţător, aşa că 
golesc toate etajele. 

Anna privea cum birourile se golesc sistematic, dar 
operaţiunea dura mult, pentru că fiecare etaj avea 
suprafaţa cât un stadion de fotbal. 

La etajul douăzeci şi unu, un funcţionar stătea hotărât la 
birou; tocmai încheiase o tranzacţie de un miliard de dolari 
şi aştepta confirmarea. 

— AFARĂ! strigă comandantul batalionului, dar bărbatul 
în costum elegant ignoră ordinul, continuând să apese pe 
tastatură. Am spus: AFARĂ, repetă pompierul şi doi oameni 
de-ai lui îl luară pe sus pe broker şi-l depuseră pe scări, 
unde convoiul continua să coboare. Omul se supuse 
ordinului fără tragere de inimă. 

Ajungând la etajul douăzeci, se ivi o nouă problemă. 
Trebuia să treacă printre jeturile de apă care ţâşneau din 
ţevile sparte. Anna păşea cu grijă pe sticlă spartă şi printre 
gunoaie care luaseră foc. Se simţea ca un suporter de 
fotbal care doreşte să iasă de pe un stadion cu o singură 
turnantă. 

Pe la etajele de jos, începu să înainteze mult mai repede, 
pentru că acestea fuseseră evacuate şi rândul se subţiase 
mult. La etajul zece, aruncă o privire prin uşa deschisă a 
unui birou părăsit. Ecranele computerelor clipeau încă şi 
scaunele erau împinse într-o parte, de parcă ocupanţii 
plecaseră la baie şi urmau să se întoarcă repede. Ceşti din 
plastic cu cafea rece şi cutii pe jumătate băute de Coca- 
Cola zăceau peste tot. Hârtii căzute pe podea erau 
împrăştiate, doar fotografiile de familie cu rame argintii mai 
rămâneau pe loc. Cineva care mergea după ea o împinse, 
aşa că Anna mări viteza. 

La etajul şapte, numai apa şi gunoaiele cărate de ea o 
mai întârziau. Se străduia să păşească printre ele când auzi 
o voce: la început, mai slabă, apoi puţin mai tare, 
îndemnându-i pe oameni prin megafon: „Mişcaţi-vă, nu 

priviţi înapoi, nu folosiţi telefoanele mobile pentru că-i 
întârziaţi pe cei din spate!” 

După încă trei etaje, se afla în hol, lipăind prin apa de 
câţiva centimetri, pe lângă liftul rapid care o urcase la birou 
cu o oră şi jumătate în urmă. Din tavan ţâşniră alte 
arteziene de la ţevile fisurate, dar Anna era deja udă până 
la piele. 

Ordinele strigate prin megafon se auzeau tot mai tare, 
somându-i strident: „Mişcaţi-vă, ieşiţi din clădire, depărtaţi- 
vă cât mai mult!” Nu era aşa uşor, ar fi vrut Anna să spună. 
Porţile prin care intrase de dimineaţă păreau mult mai 
uzate, probabil că fuseseră împinse de pompierii care-şi 
transportau echipamentul greu în clădire. 

Anna se simţea dezorientată şi nu era sigură pe ce 
trebuia să facă. Să-şi aştepte colegii? Rămase neclintită un 
moment, dar auzi: „Mişcaţi-vă, doamnă, nu folosiţi mobilul, 
nu vă uitaţi înapoi.” 

— Dar unde să mergem? strigă cineva. 

— Jos pe scară, prin mall şi cât mai departe de clădire. 

Anna se alătură hoardei obosite care supraîncărca scara 
rulantă. Se lăsă purtată spre punctul de unde o altă scară îi 
urcă în stradă, unde mâncase de multe ori cu Tina şi 
Rebecca, ascultând un concert în aer liber. Acum nu mai 
erau aer liber şi concerte, doar o voce răcnind: „Nu vă uitaţi 
înapoi, priviţi înainte!” De data asta, nu ascultă şi era o 
greşeală, pentru că nu numai că se opri, ci căzu în 
genunchi, copleşită de o stare violentă de rău. Se uita cum 
unul după altul, cei prinşi deasupra etajului nouăzeci se 
aruncau pe fereastră la moarte sigură, pentru a nu fi 
mistuiţi de flăcări. 

— În picioare, doamnă! Mişcaţi-vă! 

Anna se adună şi se ridică împleticindu-se, conştientă că 
personalul însărcinat cu evacuarea nu-i privea în ochi şi nici 
nu le răspundea la întrebări. Bănuia că în felul acesta 
economiseau timpul necesar pentru a salva cât mai mulţi 
oameni. Ridică ochii şi văzu vreo şase ofiţeri trăgând un 
cărucior de lenjerie spre ea. Se dădu la o parte să le facă 

loc spre turnul de nord. Când trecură pe lângă ea, văzu că 
în cărucior erau topoare, răngi, frânghii, rezerve de oxigen 
şi căşti stivuite. 

Se opri la vitrina librăriei Borders şi privi bestseller-ul 
numărul unu, expus în faţă: Ridicarea Valhallei. 

— Mişcaţi-vă, doamnă, repetă o voce. 

— Dar încotro? întrebă disperată. 

— Oriunde, dar mişcaţi-vă. 

— In ce direcţie? 

— Nu contează, să fie cât mai departe de turn. 

Anna scuipă voma care-i rămăsese în gură şi porni mai 
departe. La intrarea în piaţetă, văzu maşinile de pompieri şi 
ambulanţele care îngrijeau răniții şi pe cei care nu mai 
puteau să meargă. Ea îi lăsă în pace. Ajunse în sfârşit în 
stradă şi se uită la un indicator cu săgeata acoperită de 
funingine neagră. Abia distinse cuvântul „Primărie”. Începu 
să alerge. Alerga repede şi-i depăşi curând pe cei evacuaţi 
înaintea ei. Deodată, auzi în spate un zgomot neobişnuit. 
Parcă era un tunet care se înteţea. N-ar fi vrut să se uite 
înapoi, dar nu s-a abținut. 

Privi înmărmurită cum turnul de sud de prăbuşeşte de 
parcă ar fi fost din bambus. In câteva secunde, rămăşiţele 
clădirii se izbeau de pământ, stârnind un munte de praf şi 
de resturi care se ridică spre cer ca o ciupercă, înconjurat 
de o aură neagră de flăcări şi fum ce plană o clipă, apoi se 
năpusti pe străzile aglomerate, înghiţindu-i pe toţi cei care-i 
stăteau în cale. 

Anna alerga ca niciodată în viaţa ei, dar îşi pierduse 
speranţa. In doar câteva secunde, şarpele crud va fi în 
urma ei, sufocând-o. Nu se îndoia că va muri. Dar spera să 
se întâmple repede. 


Fenston se uita la World Trade Center din siguranţa unui 
birou de pe Wall Street. 
Privi neîncrezător cum al doilea avion intra în turnul de 
sud. 
Majoritatea new-yorkezilor se întrebau îngrijoraţi cum să- 

şi ajute prietenii, rudele şi colegii sau ce însemna atacul 
acesta pentru America, dar Fenston avea în minte un 
singur gând. El şi Leapman ajunseseră la întâlnirea cu un 
client de pe Wall Street cu câteva momente înainte ca 
primul avion să se izbească de North Tower. Fenston anulă 
întâlnirea şi-şi petrecu ora următoare la un telefon public 
de pe coridor, încercând să contacteze pe cineva, oricine, 
de la birou, dar nu răspundea nimeni. Şi alţii ar fi vrut să 
folosească telefonul, dar Fenston nu se clintea. Leapman 
încerca acelaşi lucru ca şi stăpânul lui, de pe celular. 

Auzind a doua erupție vulcanică, Fenston aruncă 
telefonul şi se repezi la geam. Leapman se grăbi să i se 
alăture. Priviră tăcuţi amândoi cum se prăbuşeşte turnul de 
sud. 

— Nu mai poate fi mult până cade şi North Tower, spuse 
Fenston. 

— Cred că pot presupune că Petrescu nu va supravieţui, 
zise Leapman pe un ton neutru. 

— Puțin îmi pasă de Petrescu, replică Fenston. Dacă pică 
North Tower, îmi pierd Monet-ul şi nici măcar nu e asigurat. 

Anna alerga întins, tot mai conştientă că zgomotul din jur 
se diminua. Ţipetele amuţeau unul câte unul şi probabil că 
la rând urma ea. Parcă nu mai era nimeni în spate şi pentru 
prima dată în viaţă îşi dori ca cineva s-o depăşească, 
oricine, ca să nu mai fie singura fiinţă din lume. Inţelegea 
acum ce înseamnă să fii urmărit de o avalanşă de zece ori 
mai iute decât ar fi putut un om să alerge. Avalanşa era, de 
data aceasta, neagră. 

Respira adânc şi-şi forţa trupul să mărească viteza, ca 
niciodată. Îşi ridică bluza de mătase albă - acum neagră, 
umedă şi boţită - şi şi-o puse pe gură cu doar câteva 
momente înainte de a fi prinsă de norul cenuşiu, neobosit şi 
atotcuprinzător. 

O pală de suflu o azvârli în faţă şi la pământ, dar ea tot 
mai încerca să se mişte. Reuşi să mai facă doi-trei paşi, 
apoi începu să se sufoce. Mai înaintă un metru şi încă unul, 
apoi se izbi cu capul de ceva solid. Puse mâna pe suprafaţa 
ce semăna cu un zid, căutând loc de trecere. Dar fugea de 
nor sau intra în el? Avea cenuşă şi praf în gură, în ochi, în 
urechi, în nas şi în păr şi se simţea ca arsă de vie. Se 
gândea la cei ce se aruncaseră din South Tower pentru că 
le era mai uşor să moară aşa. Acum înţelegea cum se 
simţiseră, dar ea nu avea de pe ce clădire să sară şi se 
întreba cât va mai trece până se va sufoca. Işi dorea doar 
să se întâmple repede. Mai făcu un ultim pas, îngenunche 
şi începu să se roage. 

Tatăl nostru... Se simţea împăcată şi era pe punctul de a 
închide ochii şi a adormi, când văzu fasciculul lanternei 
unui poliţist. Care eşti în ceruri... Făcu un ultim efort să se 
ridice în picioare şi să se mişte spre lumina albastră. 
Sfințească-se numele Tău... dar maşina a trecut, fără să 
oprească la strigătul ei slab de ajutor. Vie împărăția Ta... 
Anna căzu din nou şi se tăie la genunchi în bordură. Facă- 
se voia Ta... dar n-o duru deloc. Precum în cer, aşa şi pe 

pământ. Se agăţă cu mâna dreaptă de balustrada de pe 
marginea străzii şi reuşi să mai facă un pas. Respirația i se 
oprea, dar i se păru că a atins ceva cald. Ceva viu? 

— Ajutor, murmură slăbită, neaşteptând răspuns. 

— Dă-mi mâna, se auzi un răspuns imediat. Incearcă să 
te ridici. 

Ajutată, Anna reuşi cumva să stea în picioare. 

— Vezi triunghiul de lumină de acolo? întrebă vocea, dar 
ea nu vedea nici în ce direcţie i se arăta. Se răsuci pe loc, 
holbându-se în 360 de grade de beznă. Deodată, un strigăt 
înăbuşit de bucurie îi scăpă când zări o rază de soare 
încercând să spargă norii denşi de fum. Luă mâna străinului 
şi începură să înainteze, centimetru cu centimetru spre 
lumina care se mărea, până când ieşiră din iad şi reveniră 
în New York. 

Anna se întoarse spre silueta cu haine pline de cenuşă 
care-i salvase viaţa. Era atât de acoperit de praf şi 
funingine, încât dacă n-ar fi avut şapcă şi ecuson, n-ar fi 
ştiut că e poliţist. Omul îi zâmbi şi pe faţă îi apărură cute 
albe, când stratul gros de funingine se întinse ca un 
machiaj abundent. 

— Ţine-o spre lumină, îi zise el şi dispăru înapoi în norul 
cenuşiu şi vâscos, înainte ca ea să-i poată spune 
mulţumesc. 

Amin. 


Fenston renunţă să mai sune la birou când văzu turnul de 
nord prăbuşindu-se în faţa ochilor lui. Lăsă din mână 
receptorul şi porni repede pe coridor, găsindu-l pe 
Leapman, care scria VÂNDUT pe uşa unui birou gol, care 
avea agăţată o tăbliță cu „De închiriat”. 

— Mâine, zece mii de oameni vor umbla după spaţiul 
ăsta, aşa că măcar am rezolvat o problemă, explică el. 

— Poţi să-mi înlocuieşti biroul, dar nu-mi poţi da înapoi 
Monet-ul, zise Fenston nerecunoscător. Şi dacă nu pun 
mâna pe Van Gogh... 

Leapman se uită la ceas: 

— Acum ar trebui să fiu deasupra Atlanticului. 

— Să sperăm, fiindcă nu mai avem niciun document prin 
care să dovedim că suntem proprietarii picturii, spuse 
Fenston, privind spre norul cenuşiu format pe locul unde 
cândva se înălţau mândre, turnurile gemene. 


Anna se alătură unui grup de norocoşi care se îndepărtau 
de dezastru. Compatrioţii ei arătau de parcă ar fi alergat 
toată distanţa de maraton, fără să ajungă la linia de sosire. 
leşind din acel crepuscul, nici nu se putea uita la soarele 
orbitor; chiar şi să ridice pleoapele pline de praf îi era greu. 
Înainte, înainte, centimetru cu centimetru, pas cu pas, se 
târa tuşind praf şi mizerie, întrebându-se cât din infernul 
acela negru îi intrase în trup. După alţi câţiva paşi, se 
prăbuşi în genunchi, nu înainte de a se convinge că norul 
cenuşiu nu mai avea cum s-o ajungă. Continua să scuipe. 
Ridică privirea şi văzu chipurile unui grup de trecători, care 
se holbau la ea de parcă ar fi aterizat de pe altă planetă. 

— Aţi fost într-un turn? o întrebă cineva. 

Ea n-avea puterea să răspundă şi se hotărî să plece cât 
de repede putea, departe de ochii lor curioşi. Mai făcuse 
câţiva paşi, când se ciocni de un turist japonez care se 
apleca, încercând s-o fotografieze. li făcu semn cu mâna 
supărată şi omul se aplecă şi mai mult, cerându-şi scuze. 

Ajungând la următoarea intersecţie, Anna se aşeză pe 
trotuar, uitându-se la numele străzii. Era pe colţul dinspre 
Franklin şi Church. Sunt la câteva sute de metri de 
apartamentul Tinei, se gândi. Dar Tina fusese în spatele ei, 
cum ar fi putut să supravieţuiască? Un autobuz opri chiar 
lângă ea. Deşi era plin ca un tramvai din San Francisco la 
ora de vârf, oamenii se înghesuiră ca să-i facă loc şi ei. 
Autobuzul oprea la fiecare colţ de stradă, unii urcau şi alţii 
coborau, dar nimeni nu plătea bilet. Parcă toţi new-yorkezii 
se uniseră, dorind să joace un rol în drama care se 
desfăşura. 

— O, Doamne! şopti Anna, aşezându-se pe un loc liber 
din autobuz şi îngropându-şi faţa în palme. Se gândi la toţi 

pompierii care urcau şi la Tina şi Rebecca; probabil că 
muriseră. Când ai o cunoştinţă implicată, o tragedie devine 
mult mai mult decât o ştire de presă. 

Când autobuzul opri lângă parcul Washington Square, 
Anna aproape căzu. Reuşi să coboare pe trotuar, scuipând 
funinginea pe care o acumulase în gură. O femeie veni la 
ea şi-i oferi o sticlă cu apă. Se clăti de mai multe ori, 
scuipând negru, şi goli sticla fără să înghită niciun strop. 
Femeia îi arătă un mic hotel unde erau primiţi sinistraţii. O 
luă cu blândeţe pe Anna de braţ şi o conduse la toaletă. 
Încăperea era plină de femei şi bărbaţi care nu mai dădeau 
atenţie sexului. Anna se privi în oglindă şi înţelese de ce o 
înconjuraseră cu atâta curiozitate trecătorii. Parcă i-ar fi 
turnat cineva un sac de funingine în cap. Işi ţinu mâinile 
sub robinetul deschis până când numai unghiile îi mai 
rămăseseră negre. Apoi încercă să elimine un strat cenuşiu 
din ceea ce i se depusese pe faţă. Aproape imposibil. Se 
întoarse să-i mulţumească străinei, dar, ca şi polițistul, 
aceasta plecase să ajute pe altcineva. 

Se întoarse şchiopătând pe stradă, cu gâtul uscat, 
genunchii tăiați, picioarele dureroase şi  băşicate. 
Împleticindu-se încet spre Waverly Place, încercă să-şi 
amintească numărul apartamentului Tinei. Trecu de o 
cantină dezafectată şi se opri în faţa numărului 273. Se 
agăţă de balustrada din fier forjat ca de ultimul pai şi se 
săltă spre uşa de la intrare. Işi trecu degetele peste numele 
de sub sonerii: Amato, Kravits, Gambino, O'Rourke, 
Forster... Forster, Forster, repetă bucuroasă, apăsând 
butonul. Dar cum putea să răspundă Tina? Doar era 
moartă. Apăsă îndelung soneria ca s-o trezească, dar nu se 
întâmplă nimic. Se întoarse să plece, cu dâre de lacrimi pe 
faţa prăfuită, dar deodată, o voce enervată întrebă: 

— Cine e? 

Anna căzu pe treapta de sus: 

— Slavă Domnului, strigă ea, eşti în viaţă! 

— Dar tu nu se poate să trăieşti, răspunse 
neîncrezătoare vocea. 

— Deschide uşa şi o să te convingi. 
Clicul care debloca intrarea a fost cel mai bun sunet pe 
care Anna l-a auzit în acea zi. 

— Trăieşti! repetă Tina, deschizând larg uşa şi luându-şi 
în braţe prietena. 

Anna arăta ca un hornar care curăţase un coş din epoca 
victoriană, dar Tina o ţinea strâns în braţe: 

— Când ai sunat, mă gândeam cum mă făceai să râd şi 
dacă voi mai râde vreodată. 

— lar eu eram convinsă că n-ai reuşit să supravieţuieşti, 
chiar dacă ai ajuns jos înainte de prăbuşirea turnului. 

— Dacă aveam o sticlă de şampanie, sărbătoream, spuse 
Tina, dându-i în sfârşit drumul prietenei ei. 

— Mă mulţumesc cu o cafea şi încă una şi după aceea o 
baie. 

— Cafea am, spuse Tina, luând-o pe Anna de mână şi 
conducând-o spre bucătăria micuță. 

Paşii Annei se imprimau cenuşii pe covor. Ea se aşeză la 
o măsuţă rotundă din lemn, cu mâinile în poală. Încerca să 
stea nemişcată, pentru că murdărea tot ce atingea, dar 
Tina părea că nu observă. 

— Ştiu că pare puţin ciudat, zise Anna, dar nu am habar 
de ceea ce se întâmplă. 

Tina dădu mai tare televizorul: 

— Ascultă un sfert de oră şi o să ştii tot, o linişti ea, 
umplând ibricul de cafea. 

Anna privi imaginile, reluate la nesfârşit, ale avionului 
care intra în South Tower, ale oamenilor care se aruncau de 
pe geamurile etajelor mai înalte şi ale prăbuşirii turnului de 
sud şi a celui de nord, la scurt timp după aceea. 

— Şi alt avion a lovit Pentagonul? întrebă ea. Oare câte 
din astea mai sunt? 

— A mai fost unul, spuse Tina, aşezând cănile de cafea 
pe masă, dar nimeni nu ştia sigur unde tintea. 

— Poate la Casa Albă, sugeră Anna, privind chipul 
preşedintelui Bush, care vorbea de la baza Barksdale Air 
Force din Louisiana. „Nu vă îndoiţi că Statele Unite îi vor 

vâna şi-i vor pedepsi pe cei responsabili de aceste acte de 
laşitate.” 

Imaginile reveniră la al doilea avion care lovea South 
Tower. 

— O, Doamne, zise Anna. Nici nu mă gândisem la 
pasagerii nevinovaţi din avioanele alea. Cine a făcut-o? 
întrebă, pe când Tina îi umplea bine cana cu cafea neagră. 

— Departamentul de stat e destul de precaut, răspunse 
ea, iar suspecţii obişnuiţi - Rusia, Coreea de Nord, Iranul şi 
Irakul - s-au grăbit să strige „Nu eu!”, jurând americanilor 
că-i vor ajuta să-i găsească pe vinovaţi. 

— Dar presa ce spune? Ei nu trebuie să fie prudenţi. 

— CNN-ul arată spre Afganistan şi mai ales spre o 
grupare teroristă numită Al-Qaeda, parcă aşa pronunţă, dar 
eu nu cred că am mai auzit de ea, se aşeză Tina în faţa 
Annei. 

— Mi se pare că sunt o mână de fanatici religioşi, despre 
care credeam doar că vor să pună mâna pe Arabia Saudită, 
pentru petrol. 

Anna se uită din nou la televizor, unde comentatorul 
încerca să-şi imagineze ce-au simţit oamenii din turnul de 
nord când au fost loviți de avion. Cum ar putea să 
înţeleagă? O sută de minute reduse la câteva secunde, 
repetate încontinuu, ca un avertisment. Când turnul de sud 
se prăbuşi la televizor şi fumul se înălţă spre cer, Anna 
începu să tuşească tare, împroşcând în jur cu funingine. 

— Te simţi bine? sări Tina de pe scaun. 

— Da, îmi revin eu, spuse Anna, sorbindu-şi cafeaua. Te 
superi dacă închidem televizorul? Nu mai suport să mă uit. 

— Bineînţeles, zise Tina, apăsând butonul telecomenzii şi 
făcând imaginile să dispară. 

— Mă tot gândesc la prietenii noştri care erau acolo. Mă 
întreb dacă Rebecca... 

Tina îi umplu din nou cana: 

— Nu ştiu nimic de ea. Numai Barry a sunat până acum. 

— Mda, îmi imaginez că Barry a coborât primul, 
călcându-i în picioare pe toţi care-i stăteau în cale. Dar 

Barry unde s-a dus? 

— La Fenston. M-a sunat şi el acum o oră. 

— La Fenston? repetă Anna. Cum a reuşit să scape, când 
am ieşit din biroul lui la câteva minute înainte de 
catastrofă? 

— Era deja pe Wall Street atunci, avea întâlnire cu un 
client potenţial, proprietar al unui tablou de Gauguin. Aşa 
că a fost punctual. 

— Şi Leapman? sorbi Anna din nou din cafea. 

— Cu stăpânul, ca de obicei. 

— De-asta aştepta liftul cu uşa deschisă, înţelese Anna. 

— Liftul? 

— N-are importanţă. Dar tu cum de n-ai fost la serviciu 
de dimineaţă? 

— Aveam programare la dentist, o lămuri Tina. Tot 
amânam de câteva săptămâni. Cum am auzit ştirile, te-am 
sunat încontinuu pe mobil, dar nu răspundeai. Unde erai? 

— Eram escortată afară, zise Anna. 

— De un pompier? 

— Nu, de gorila aia, Barry. 

— Dar de ce? 

— Pentru că Fenston tocmai mă concediase. 

— Pe tine? întrebă Tina, neîncrezătoare. De ce să te 
concedieze tocmai pe tine? 

— Pentru că în raportul meu am recomandat ca Victoria 
Wentworth să-şi vândă Van Gogh-ul ca să-şi plătească 
datoria la bancă şi restul averii să-i rămână intact. 

— Dar Fenston a fost de acord cu împrumutul tocmai 
pentru Van Gogh, sublinie Tina. Credeam că ţi-ai dat 
seama. De ani de zile vânează pentru asta. Să vândă 
pictura şi s-o scape din cârlig pe Victoria era ultimul lucru 
pe care l-ar fi făcut. Dar ăsta nu prea e motiv de 
concediere. Ce pretext... 

— Am trimis şi clientei o copie a raportului, conform eticii 
bancare. 

— Nu cred că Fenston are vreo insomnie din cauza eticii 
bancare. Totuşi, a scăpat de tine prea repede. 

— Fiindcă eram pe cale să plec în Anglia şi să-i spun 
Victoriei Wentworth că am găsit un cumpărător. Un 
colecţionar japonez cunoscut, Takashi Nakamura, care ar 
încheia repede tranzacţia dacă i-am cere un preţ rezonabil. 

— N-ai găsit omul potrivit, se exprimă Tina. Oricare ar fi 
preţul, Nakamura e ultimul om de pe pământ cu care ar 
face afaceri Fenston. Amândoi caută picturi de Van Gogh 
de ani de zile şi de obicei, rămân ultimii doi la licitaţiile de 
pictură impresionistă mare. 

— De ce nu mi-a spus? se întrebă Anna. 

— Fiindcă nu vrea întotdeauna să ştie alţii ce urmăreşte. 

— Dar eram în aceeaşi echipă. 

— Ce naivă eşti, Anna! N-ai înţeles că în echipa lui 
Fenston e doar un singur om? 

— Dar n-o să poată să-i ia Van Gogh-ul decât... 

— Eu n-aş fi atât de sigură, o contrazise Tina. 

— De ce? 

— leri, Fenston a sunat-o pe Ruth Parish şi a instruit-o să 
ridice imediat pictura şi l-am auzit repetând cuvântul 
„imediat”. 

— Înainte ca Victoria să aibă şansa de a-mi urma 
recomandările. 

— Asta explică şi de ce te-a dat afară aşa de repede. Să 
ştii că nu eşti prima persoană care a apucat-o pe drumul 
asta. 

— Cum adică? se interesă Anna. 

— De îndată ce un om îşi dă seama ce urmăreşte de fapt 
Fenston, i se arată uşa. 

— Atunci pe tine de ce nu te-a concediat? 

— Pentru că eu nu-i fac recomandări incomode, deci nu 
sunt o ameninţare. Încă. 

Anna lovi masa supărată, stârnind un norişor de praf. 

— Ce proastă sunt! Ar fi trebuit să-mi dau seama, dar 
acum nu mai este nimic de făcut. 

— Nu sunt chiar sigură, se exprimă Tina. Nu ştim sigur 
dacă Ruth Parish a ridicat pictura de la Wentworth Hall sau 
nu. Dacă n-a făcut-o, o poţi suna pe Victoria s-o avertizezi 

să nu dea pictura şi să o sfătuieşti să-l caute pe Nakamura. 
În felul ăsta, îi va plăti datoria lui Fenston şi el va fi cu 
mâinile legate. 

Telefonul mobil începu să sune, cu melodia „California 
Here | Come”. Pe micul ecran se vedea cuvântul: ŞEF. Tina 
puse un deget pe buze: 

— E Fenston. Vrea să ştie, probabil, dacă ai luat legătura 
cu mine. 

— Îţi dai seama cine a rămas în dărâmături? începu 
Fenston direct. 

— Anna? 

— Nu. Petrescu e moartă. 

— Moartă? întrebă Tina, privindu-şi prietena. Dar... 

— Da. Barry mi-a confirmat că era pe punctul de a intra 
în lift când a lovit avionul, aşa că nu putea să 
supravieţuiască. 

— Cred că... 

— Las-o pe Petrescu, zise Fenston. Deja doream s-o 
înlocuiesc, dar Monet-ul meu e de neînlocuit. 

Tina tăcu şocată, pe punctul de a-i spune că se înşela, 
apoi îşi dădu seama că putea întoarce obtuzitatea lui 
Fenston în favoarea Annei. 

— Atunci, am pierdut şi Van Gogh-ul? 

— Nu, zise Fenston. Ruth Parish ne-a confirmat deja că 
pictura e pe drum. Ar trebui să sosească la JFK în seara 
asta şi Leapman o s-o ridice de la aeroport. 

Tina se lăsă pe spătarul scaunului, bosumflată. 

— Mâine să vii la birou la cinci dimineaţa. 

— La cinci? 

— Da, zise Fenston. Să nu te plângi, azi ai avut liber. 

— Şi unde să vin? întrebă Tina, fără să se obosească să-l 
contrazică. 

— Am preluat un birou la etajul treizeci şi doi al clădirii 
Trump, la numărul 40 pe Wall Street, aşa că, măcar pentru 
noi, va fi o zi de lucru normală. 

Şi închise. 

— Crede că eşti moartă, spuse Tina, dar e mai ofuscat că 

şi-a pierdut Monet-ul. 

— O să afle curând că n-am murit. 

— Numai dacă vrei tu. Te-a mai văzut cineva de când ai 
reuşit să scapi? 

— Numai aşa, murdară. 

— Atunci lasă lucrurile aşa, până când chibzuim la ce e 
de făcut. Fenston zice că Van Gogh-ul e pe drum şi o să-l 
ridice Leapman la aterizare. 

— Şi ce mai putem face? 

— O să-l amân cumva pe Leapman, ca să iei tu tabloul. 

— Şi ce să fac cu el? Fenston o să-şi dea seama şi-o să 
mă caute. 

— Îl iei şi te urci înapoi în avionul de Londra şi duci 
pictura la Wentworth Hall. 

— Nu pot face asta fără permisiunea Victoriei Wentworth. 

— Doamne sfinte, Anna, când o să creşti mare? Nu mai 
gândi ca un pedagog de şcoală veche, încearcă să-ți 
imaginezi ce-ar face Fenston în locul tău. 

— Ar afla când aterizează avionul. Deci, primul lucru pe 
care trebuie să-l fac... 

— Primul lucru e să faci o baie, cât timp aflu eu ora de 
aterizare şi cum va proceda Leapman, se ridică Tina. Dacă 
te duci aşa, nimeni n-o să te lase să te apropii de aeroport. 

Anna goli cana de cafea şi o urmă pe Tina. Aceasta 
deschise uşa băii şi-şi privi în ochi prietena: 

— Ne vedem peste... cam o oră. 

Anna râse pentru prima dată în ziua aceea. 


Anna îşi scoase toate hainele şi le puse pe jos, una peste 
alta. Se uită în oglindă şi văzu o persoană care arăta de 
parcă ar fi participat la un meci de luptă în noroi şi ar fi 
pierdut. Îşi desfăcu lanţul de argint de la gât şi-l aşeză pe 
marginea căzii, lângă macheta unui yaht. In fine, îşi dădu 
jos ceasul. Se oprise la opt patruzeci şi şase. După câteva 
secunde, ar fi fost în lift. 

Intrând la duş, se gândi la planul îndrăzneţ al Tinei. Dădu 
drumul la ambele robinete şi lăsă apa să curgă şiroaie pe 

ea, fără să se spele încă. Privi apa devenind din neagră gri 
şi oricât se frecă, tot gri rămânea. Continuă până când 
pielea i se înroşi şi începu s-o doară, apoi văzu şamponul. 
Işi spălă părul de trei ori, dar mai era nevoie de timp până 
când blondul ei natural avea să-şi recapete strălucirea. În 
cele din urmă, umplu cada cu apă şi zăcu în ea, gândindu- 
se la ce se întâmplase în ziua aceea. 

Probabil că mulţi dintre colegii şi prietenii ei muriseră. 
Avea noroc că era în viaţă. Dar trebuia să lase jelitul pe altă 
dată, dacă voia s-o ajute pe Victoria să scape de a fi jefuită. 

Tina bătu la uşă şi-i întrerupse gândurile. Intrând şi 
aşezându-se pe marginea căzii, prietena ei zâmbi: 

— E o îmbunătăţire clară. 

— M-am gândit la ideea ta, spuse Anna, şi dacă aş 
putea... 

— Schimbăm planul, o întrerupse Tina. Tocmai s-a 
anunţat că au fost returnate toate zborurile spre America, 
aşa că Van Gogh-ul e acum în drum spre Heathrow. 

— Atunci trebuie s-o sun imediat pe Victoria, spuse Anna, 
să-i dea instrucţiuni lui Ruth Parish să trimită pictura înapoi, 
la Wentworth Hall. 

— De acord, zise Tina. Tocmai mi-am dat seama că 
Fenston a pierdut ceva mai important decât Monet-ul. 

— Ce ar putea fi mai important pentru el decât tabloul de 
Monet? 

— Contractul cu Victoria şi toate documentele care-l fac 
proprietar peste Van Gogh şi toată averea Wentworth, dacă 
nu i se plăteşte datoria. 

— Dar n-ai păstrat copii? întrebă Anna. 

— Ba da, spuse Tina după o scurtă ezitare. Într-un safe 
din biroul lui Fenston. 

— Victoria trebuie să aibă şi ea documentele. 

— Nu şi dacă le distruge. 

— Victoria n-ar fi de acord cu aşa ceva, se exprimă Anna. 

— De ce nu-i telefonezi ca să afli? Dacă o face, îţi rămâne 
timp destul să vinzi Van Gogh-ul şi să reglezi datoria lui 
Fenston înainte de a avea el timp să acţioneze. 

— Însă avem totuşi o problemă. 

— Care? 

— N-am telefonul ei. L-am lăsat la birou şi am pierdut tot, 
inclusiv celularul şi agenda electronică, până şi portofelul. 

— Cred că se rezolvă cu o carte de telefon internaţională, 
sugeră Tina. Ce-ar fi să te ştergi şi să-ţi pui un halat? Găsim 
nişte haine mai târziu. 

— Mulţumesc, îi strânse Anna mâna. 

— S-ar putea să nu-mi mai mulţumeşti după masa de 
prânz. Nu aşteptam oaspeţi, aşa că nu am decât nişte 
resturi de mâncare chinezească. 

— Grozav, spuse Anna, ieşind din cadă şi înfăşurându-se 
cu un prosop. 

— Ne vedem peste două minute, când cuptoraşul cu 
microunde va realiza festinul meu, glumi Tina. 

— Pot să te întreb ceva, Tina? 

— Orice. 

— De ce mai lucrezi pentru Fenston, cu toate că-l deteşti 
la fel de mult ca mine? 

Tina ezită. 

— Asta nu poţi să mă întrebi. Şi închise încet uşa în urma 
ei. 

Ruth Parish ridică telefonul internaţional. 

— Bună, Ruth, auzi o voce familiară. Sunt Ken Lane de la 
United, vreau să-ţi spun că zborul nostru de New York, 107, 
a primit ordin de întoarcere şi-l aşteptăm la Heathrow peste 
o oră. 

Mesajul era cu totul neobişnuit. 

— De ce? întrebă Ruth. 

— Nu avem prea multe detalii pe moment, zise Ken, dar 
de la JFK am primit un raport că s-ar fi comis un atac 
terorist asupra turnurilor gemene. Toate aeroporturile din 
SUA au primit ordin să returneze avioanele şi n-o să mai 
accepte aterizări până la o nouă înştiinţare. 

— Când s-a întâmplat asta? 

— Pe la unu treizeci, ora noastră, cred că erai la masă. 
Găseşti informaţii pe orice canal de ştiri. Toată lumea 
transmite. 

Ruth luă telecomanda de pe televizor şi-l deschise. 

— Depozitezi Van Gogh-ul sau vrei să-l trimitem înapoi la 
Wentworth Hall? întrebă Ken. 

— Sigur că nu-l trimitem înapoi. O să-l încui peste noapte 
într-un depozit dintr-o zonă scutită de taxe vamale şi-l 
îmbarc din nou dacă se ridică restricţia pe JFK. Mă anunţi cu 
treizeci de minute înainte de aterizare, ca să am camionul 
pregătit pe pistă? 

— Se face, zise Ken. 

Ruth închise telefonul şi privi televizorul. Formă pe 
telecomandă numărul 501. Şi văzu chiar imaginea cu 
avionul intrând în turnul de sud. Acum înţelegea de ce nu-i 
răspunsese Anna la telefon. 


Ştergându-se, Anna găsea motive pentru ca Tina să 
lucreze pentru Fenston. Clătina din cap după fiecare 
ipoteză. Prietena ei era destul de deşteaptă pentru a-şi găsi 
o slujbă mult mai bună. 

Se îmbrăcă în halatul şi papucii Tinei, îşi agăţă din nou 
lanţul cu cheia la gât şi-şi puse ceasul. Se uită în oglindă; 
era mult mai bine, dar o cuprindea greaţa când se gândea 
la ce se întâmplase. Nu ştia câte zile, luni sau ani i se va 
repeta în minte tot coşmarul. 

Deschise uşa băii şi parcurse coridorul, evitând urmele 
cenuşii lăsate tot de ea mai devreme. Intrând în bucătărie, 
Tina, care punea masa, se opri şi-i întinse mobilul ei: 

— E timpul s-o avertizezi pe Victoria de planul tău. 

— Planul meu? repetă Anna. 

— Deocamdată, întreab-o dacă ştie unde e Van Gogh-ul. 

— Încuiat într-o zonă scutită de taxe vamale la Heathrow, 
pun pariu, dar nu avem decât o cale să aflăm, spuse Anna, 
formând 00. 

— Operator internaţional. 

— Doresc un număr din Anglia. 

— Instituţie sau persoană. 

— Persoană. 

— Numele? 

— Wentworth, Victoria. 

— Adresa? 

— Wentworth Hall, Wentworth, Surrey. 

După o tăcere lungă, vocea operatoarei se auzi din nou: 

— Regret, doamnă, numărul nu este public. 

— Cum adică? 

— Nu vi-l pot da. 

— Dar e o urgență, insistă Anna. 

— Îmi pare rău, doamnă, totuşi nu vă pot da numărul. 

— Dar sunt o prietenă apropiată. 

— Puteţi fi şi regina Angliei, tot nu vi-l pot da. 

Contactul se întrerupse. Anna se încruntă. 

— Care-i planul B? interveni Tina. 

— N-am de ales. Plec în Anglia şi o văd personal pe 
Victoria, să-i spun ce pune Fenston la cale. 

— Bun. Atunci trebuie să vedem pe unde treci graniţa. 

— Ce şanse am s-o trec, când nici nu pot să merg la mine 
să-mi iau lucrurile, dacă nu vreau să afle toţi că sunt vie şi 

nevătămată? 

— Pot să merg eu la tine, spuse Tina. Spune-mi ce vrei şi 
împachetez... 

— Nu-i nevoie, zise Anna. Toate sunt pregătite în hol, ştii 
că trebuia să plec la Londra diseară. 

— Atunci n-am nevoie decât de cheie. 

Anna îşi desfăcu lanţul de la gât şi-i dădu cheia. 

— Cum trec de portar? întrebă Tina. O să mă întrebe la 
cine am venit. 

— Nu vei avea probleme. Pe portar îl cheamă Sam. 
Spune-i că-l vizitezi pe David Sullivan şi o să zâmbească şi 
o să-ţi cheme liftul. 

— Cine a David Sullivan? 

— Are un apartament la etajul patru şi rareori găzduieşte 
de două ori aceeaşi fată. li dă câţiva dolari pe săptămână 
lui Sam să nu le spună invitatelor că sunt atât de multe 
femei în viaţa lui. 

— Dar mai avem problema banilor, spuse Tina. Ţi-ai 
pierdut portofelul şi cartea de credit, iar eu n-am bani 
gheaţă decât şaptezeci de dolari. 

— Am scos trei mii din contul meu ieri, o informă Anna. 
Când ai de-a face cu valori de artă, nu rişti nimic şi trebuie 
să fii pregătit. Mai am cinci sute de dolari într-un sertar de 
la noptieră. 

— Va trebui să iei ceasul meu, spuse Tina, uitându-se la 
limbile nemişcate ale ceasului Annei. 

Anna îşi dădu jos ceasul şi îl înlocui cu al Tinei. Tina se 
uită cu atenţie la ceasul prietenei ei: 

— N-o să poţi uita niciodată cât era ceasul când a intrat 
avionul în clădire, spuse ea. 

Se auzi semnalul cuptorului cu microunde. 

— S-ar putea să nu fie comestibil, avertiză Tina, servind 
puiul chinezesc din ziua precedentă, cu orez şi ouă prăjite. 
In timp ce mâncau, discutară posibilităţile de a părăsi ţara 
şi ce graniţă ar fi putut fi traversată mai în siguranţă. 

Devoraseră toate rămăşiţele şi băuseră încă o cafea şi 
Anna tot nu se hotărâse dacă, plecând din Manhattan, va 

porni spre nord sau spre sud. Tina aşeză farfuriile în 
chiuvetă şi trase concluzia: 

— Hotărăşte tu pe unde ai şanse să ajungi mai repede. 
Între timp, eu merg la tine să-ţi iau lucrurile înainte să intre 
Sam la idei fiindcă lipseşti prea mult. 

Anna îşi îmbrăţişă din nou prietena: 

— Ai grijă, afară e un iad. 

— Cel puţin de data asta fac şi eu un lucru bun, spuse 
Tina. 


Tina se opri pe treapta de sus a blocului şi aşteptă puţin. 
Ceva nu era în regulă. Apoi îşi dădu seama. New York-ul se 
schimbase într-o singură zi. 

Străzile nu mai erau pline de oamenii care alergau fără 
să-şi îngăduie nicio clipă de zăbavă, cea mai energică 
populaţie citadină a globului. Tinei i se părea că semăna cu 
o zi de duminică. Nici măcar duminică. Oamenii stăteau pe 
loc, uitându-se către World Trade Center. Nu se auzea 
decât  şuieratul continuu al sirenelor, reamintindu-le 
localnicilor - dacă mai era nevoie - că ceea ce priviseră la 
televizor acasă, la club, în bar, în vreo vitrină, se petrecea 
la doar câteva sute de metri mai încolo. 

Porni pe stradă în căutarea unui taxi, dar familiarele 
maşini galbene fuseseră înlocuite de roşul, albul şi albastrul 
maşinilor de pompieri, de poliţie sau ambulante, 
îndreptându-se toate într-o singură direcţie. Mici grupuri de 
oameni îi aplaudau pe ocupanţii maşinilor, ca şi când ar fi 
plecat la război. Acum, războaiele nu se mai poartă în altă 
ţară, se gândi Tina. 

Parcurgea stradă după stradă, remarcând că în oraş 
rămăseseră doar rezidenții să tragă greul, în timp ce 
navetiştii dispăruseră în locuinţele lor, exact ca în weekend. 
Dar mai era un grup care rătăcea bezmetic prin oraş. Ei 
adăugau o nouă rasă la multele naţii ale pământului care 
migraseră spre New York de-a lungul unui secol. Păreau că 
au sosit din foalele pământului şi, ca orice rasă nouă, 
puteau fi distinşi prin culoarea lor - cenuşiu ca funinginea. 

Hoinăreau prin Manhattan ca nişte maratonişti care 
şchiopătează spre casă la câteva ore bune după încheierea 
competiţiei ce i-a epuizat. Şi mai era un semn foarte 
evident care marca seara de toamnă. Orizontul new-yorkez 
nu mai era dominat de linia mândră şi strălucitoare a 
zgârie-norilor, aceştia fiind acoperiţi de o ceaţă densă şi 
neagră, care atârna peste oraş ca un oaspete nepoftit. Din 
când în când, prin spărturile norului blestemat se vedeau 
aşchii de metal zdrenţuit - tot ce mai rămăsese dintr-una 
din cele mai înalte clădiri din lume. Programarea la dentist 
îi salvase viaţa. 

Tina mergea pe lângă magazine şi restaurante goale, 
într-un oraş care nu lua pauză niciodată. New York-ul îşi va 
reveni, dar nu va mai fi niciodată acelaşi. Teroriştii erau 
oameni care locuiau în ţinuturi îndepărtate: Orientul 
Mijlociu, Palestina, Israelul, chiar Spania, Germania şi 
Irlanda de nord. Se uită din nou la norul negru. Acum se 
instalaseră în Manhattan şi-şi lăsaseră cartea de vizită. 

Flutură fără speranţă mâna, zărind în sfârşit un taxi. 
Maşina opri. 

15 


Anna se întoarse în bucătărie şi începu să spele vasele. 
Încerca să fie ocupată, ca să-şi scoată din minte feţele celor 
care urcau când ea cobora, dar îi era teamă că-i vor 
rămâne întipărite în suflet toată viaţa. De data aceasta, 
memoria ei vizuală fenomenală era un dezavantaj. 

Se strădui să se gândească la Victoria Wentworth şi la 
cum l-ar fi putut opri pe Fenston să-i distrugă viaţa. Oare 
Victoria va crede că Anna nu ştiuse de planul lui Fenston de 
a-i fura Van Gogh-ul şi toată averea? De ce-ar crede-o, 
când Anna făcea parte din conducerea băncii şi fusese ea 
însăşi prostită atât de uşor? 

leşi din bucătărie ca să caute o hartă. Găsi două pe raftul 
de cărţi din sufragerie, de deasupra biroului Tinei: un 
exemplar din „Străzile din Manhattan” şi „America de Nord, 
realizată de editura Columbia”. Erau sprijinite de un 
bestseller recent despre John Adams, al doilea preşedinte al 
SUA. Se opri să admire posterul cu o reproducere după un 
Rothko, lipit lângă raftul de cărţi. Nu era perioada în care 
era ea expertă, dar ştia că pictorul era unul dintre favoriţii 
Tinei, pentru că avea o reproducere după el şi la birou. Nu 
mai exista biroul acela, aşa că-şi readuse gândurile în 
prezent. Se întoarse în bucătărie şi întinse pe masă harta 
New Yorkului. 

Decise asupra drumului de ieşire din Manhattan, împături 
harta şi o luă pe cealaltă, sperând că o va ajuta să 
găsească un loc bun de ieşire din ţară. Căută la index 
Mexicul şi Canada şi începu să ia notite, de parcă ar fi 
pregătit un raport profesional; de obicei, sugera două 
alternative de acţiune, dar încheia cu propriile ei 
recomandări. Când îşi termină cercetarea, ştia foarte bine 
pe unde trebuia s-o ia dacă voia să ajungă la timp în Anglia. 


În taxi, Tina se gândea cum să intre în blocul Annei şi să 
iasă cu bagajul fără să-i stârnească suspiciuni portarului. 

Când maşina opri în faţa clădirii Thornton House, duse 
mâna la buzunarul jachetei. Nu-şi luase jacheta pe ea. Se 
împurpură. Plecase fără niciun ban. Se uită prin geamul de 
plastic la ecusonul şoferului: Abdul Affridi şi un şirag de 
mătănii atârnate de oglinda retrovizoare. Şoferul îi aruncă o 
privire, dar nu zâmbi. Nimeni nu zâmbea azi. 

— Am ieşit fără bani, izbucni Tina, aşteptând invectivele 
furioase. 

— Nu-i nimic, mormăi şoferul şi sări să-i deschidă uşa. 

Totul se schimbase în New York. 

Tina îi mulţumi şi porni spre uşa de la intrare, repetând 
nervoasă în gând ce urma să spună. Dar scenariul ei se 
schimbă când îl văzu pe Sam la recepţie, suspinând cu 
fruntea în mâini. 

— Ce s-a întâmplat? întrebă ea. Aveai un prieten în World 
Trade Center? 

Sam o privi. Pe masa din faţa lui era o poză a Annei 
alergând la maraton. 

— N-a venit acasă, spuse el. Toţi ceilalţi care lucrau în 
WTC s-au întors în câteva ore. 

Tina îl îmbrăţişa pe bătrân. Şi el era o victimă. Şi-ar fi 
dorit mult să-i spună că Anna era bine sănătoasă. Dar 
trebuia să aştepte. 


x 


La opt şi jumătate, Anna îşi luă inima în dinţi şi dădu 
drumul la televizor. Pe toate canalele, acelaşi lucru. Nu 
putea să privească reportaje nesfârşite pe acel subiect fără 
să-i vină în minte micul ei rol din tragedia care se 
consumase. Voia să închidă, dar se anunţă că preşedintele 
Bush se va adresa naţiunii. 

„Bună seara. Astăzi, concetăţenii noştri...” 

Anna ascultă concentrată şi dădu din cap când 
preşedintele spuse: „Victimele erau în avioane sau la 
birourile lor; secretare, oameni de afaceri şi femei...” Anna 
se gândi din nou la Rebecca. „Niciunul dintre noi nu va uita 

această zi...”, conchise preşedintele şi Anna ştia că aşa era. 
Opri televizorul când turnul de sud se prăbuşea din nou, 
reluând parcă punctul culminant al unui film catastrofal. 

Anna se aşeză din nou la masa din bucătărie, 
verificându-şi a doua sau poate a treia oară traseul de 
ieşire din New York. Îşi lua note detaliate cu ce trebuia să 
facă înainte de plecare când se deschise uşa şi intră Tina, 
împleticindu-se cu un laptop în spate şi un geamantan greu 
în mână. Anna alergă s-o întâmpine. Prietena ei părea 
epuizată. 

— Îmi pare rău că a durat atâta, scumpo, zise Tina, 
lăsând bagajul jos şi parcurgând holul pe unde Anna 
dăduse cu aspiratorul, spre bucătărie. Nu erau multe 
autobuze încoace, explică Tina mai departe, mai ales că 
plecasem fără bani. 

Şi se prăbuşi pe un scaun din bucătărie. 

— E rândul meu să-ţi fac cafea, râse Anna. 

— Numai o dată am fost oprită de un poliţist prietenos, 
care ţi-a controlat bagajul şi a crezut că am fost întoarsă de 
la aeroport fiindcă n-am mai găsit loc în avion. l-am dat 
biletul tău să-l vadă. 

— Ai avut probleme în bloc? o întrebă Anna, umplând a 
treia oară ibricul de cafea. 

— A trebuit să-l consolez pe Sam, care te adoră în mod 
clar. Părea să fi plâns ore în şir. Nici n-a trebuit să-l 
menţionez pe David Sullivan, fiindcă Sam nu vorbea decât 
despre tine. Când m-am urcat în lift, nu părea să-i pese 
unde merg. 

Tina se uită prin bucătărie. Nu mai fusese atât de curat 
acolo de când se mutase. 

— Ai făcut un plan? o întrebă pe Anna, privind harta 
întinsă pe masă. 

— Da. Se pare că varianta cea mai bună e să iau feribotul 
spre New Jersey şi apoi să închiriez o maşină, fiindcă 
tunelele şi podurile sunt închise, au spus la ştiri. Mai am 
peste şapte sute de kilometri până la frontiera canadiană, 
dar nu văd de ce n-aş ajunge la aeroportul din Toronto 

mâine seară, şi atunci aş fi în Londra poimâine dimineaţă. 

— Ştii la ce oră pleacă primul feribot? 

— Teoretic, e non-stop, dar în practică, pleacă din sfert în 
sfert de oră, începând de la cinci dimineaţa. Totuşi, nu se 
ştie dacă mâine o să funcţioneze, cu atât mai mult după 
program! 

— Oricum, zise Tina, îţi sugerez să te culci devreme şi să 
furi un pic de somn. Pun ceasul să sune la patru şi 
jumătate. 

— La patru, o rugă Anna. Dacă feribotul pleacă la cinci, 
vreau să fiu prima la coadă. Bănuiesc că partea cea mai 
grea a drumului o să fie până ies din New York. 

— Atunci, ia tu dormitorul, zâmbi Tina. Eu dorm pe 
canapea. 

— Nici gând, refuză Anna, turnându-i cafea proaspătă. Ai 
făcut şi aşa prea mult. 

— Nici pe departe, spuse Tina fără alte explicaţii. 

— Dacă află Fenston, te dă afară imediat. 

— Asta ar fi cea mai mică dintre problemele mele, 
răspunse Tina. 

Şovăia. Era cea mai bună ocazie de a-i dezvălui prietenei 
ei adevăratul motiv pentru care-l detesta pe Fenston chiar 
mai mult decât Anna. 


Jack nu-şi stăpâni un căscat. Fusese o zi lungă şi avea 
sentimentul că noaptea va fi şi mai lungă. 

Niciun om din echipa lui nu se gândise să plece acasă şi 
toţi începuseră să arate epuizați. Telefonul de pe birou 
sună. 

— Şefu', cred că te-ar interesa să ştii, zise Joe, că Tina 
Forster, secretara lui Fenston, a apărut la Thornton House 
acum vreo două ore. După patruzeci de minute a ieşit cu 
un geamantan şi un laptop, pe care le-a dus acasă la ea. 

Jack sări în sus: 

— Atunci, Petrescu trăieşte. 

— Deşi se pare că nu vrea să ştim şi noi asta, completă 
Joe. 

— Deci, unde pleacă? 

— Poate în Danville? sugeră Joe. 

— Nu cred, reflectă Jack. Dacă s-ar duce la ea acasă, de 
ce nu şi-a luat singură bagajele? Nu, e ceva mai complicat 
şi n-avem decât o cale că să aflăm. 

— Cum facem? întrebă Joe. 

— Plantăm o supraveghere la apartamentul Tinei Forster 
până iese Petrescu. 

— Dar nu ştim sigur dacă e înăuntru. 

— Acolo e, încheie Jack convorbirea. 

Anna închise ochii doar câteva minute toată noaptea, 
gândindu-se la viitor. Ajunse la concluzia că se putea 
întoarce în Danville, să deschidă o galerie pentru artiştii 
locali, în timp ce Fenston ar fi răspândit printre angajatori 
versiunea lui despre motivul concedierii ei. Incepea să-şi 
dea seama că singura ei şansă de supravieţuire era să 
dovedească vinovăția lui Fenston şi nu putea face asta fără 
cooperarea Victoriei, care trebuia să distrugă documentaţia 
despre tranzacţiile cu banca, inclusiv raportul Annei. 

Tina îi bătu la uşă la scurt timp după ora patru şi Anna se 
miră de cât de trează se simţea. 

Un duş şi încă un spălat pe cap şi se simţea aproape om. 

La micul dejun, compus din baghete şi cafea neagră, 
Anna şi Tina îşi recapitulară planul. Hotărâră câteva reguli 
de bază pe care să le respecte când Anna va fi plecată. Ea 
avea să-i telefoneze Tinei numai acasă, de la un telefon 
public, niciodată de două ori de la acelaşi telefon şi se va 
recomanda „Vincent”. Nu vor vorbi mai mult de un minut. 
Îşi strânseră mâinile, de parcă ar fi încheiat o afacere. 

Anna plecă la 4:52 dimineaţa, purtând jeanşi, un tricou 
albastru, o jachetă de in şi o şapcă de baseball. Păşind pe 
trotuar în aerul rece şi întunecat, nu era sigură spre ce 
pornea. Pe străzi erau oameni puţini, care mergeau cu 
frunţile plecate - chipurile lor exprimau doliul oraşului. 
Nimeni n-o privea atent pe Anna, care mergea cu paşi mari, 
trăgând de geamantan şi cu laptopul agăţat pe umăr. In 
orice direcţie s-ar fi uitat, oraşul era acoperit cu o pâclă 
groasă, cenuşie. Norul dens se dispersase, dar se infiltrase 
în alte direcţii, ca o boală care invadează corpul. Cumva, 
Anna sperase că nu-i va fi dat să-l vadă tot acolo, dar norul, 
musafir nepoftit, nu se lăsa dus încă din oraş. 

Trecu de o coadă de donatori de sânge pentru victimele 
care ar mai fi fost găsite în viaţă printre dărâmături. Şi ea 
era în viaţă, dar nu dorea să fie găsită. 

În aceeaşi dimineaţă, la ora cinci, Fenston stătea la noul 
lui birou din Wall Street. Dar la Londra era deja ora zece. O 
sună pe Ruth Parish: 

— Unde e Van Gogh-ul meu? o întrebă, fără să se 
deranjeze să se prezinte. 

— Bună dimineaţa, domnule Fenston, spuse Ruth, dar nu 
primi niciun salut în schimb. După cum desigur că ştiţi, 
avionul care transporta tabloul dumneavoastră a fost 
returnat după tragedia de ieri. 

— Deci, unde e Van Gogh-ul meu? repetă Fenston. 

— Încuiat într-unul dintre safe-urile noastre securizate 
din zona scutită de taxe vamale. Desigur, va trebui să 
reînnoim cererea de trecere prin vamă şi licenţa de export. 
Dar nu-i nevoie să facem asta înainte... 

— Faceţi-o azi, zise Fenston. 

— În dimineaţa asta aveam de mutat patru picturi de 
Vermeer de la... 

— Dă-l în mă-sa pe Vermeer. Prima dumitale prioritate e 
să te asiguri că tabloul meu e ambalat şi gata de drum. 

— Birocraţia poate dura câteva zile, îl avertiză Ruth. Sunt 
convinsă că vă daţi seama ce blocaj e aici, datorită... 

— Dă-l în mă-sa de blocaj, înjură iar Fenston. Imediat 
cum se ridică restricţia, îl trimit pe Karl Leapman să ia 
tabloul. 

— Dar personalul meu lucrează deja non-stop să 
deblocheze toate comenzile... 

— N-o spun decât o dată, o întrerupse Fenston. Dacă 
tabloul e gata de plecare când avionul meu ajunge pe 
Heathrow, îţi triplez, repet, îţi triplez comisionul. 

Şi închise telefonul, convins că ea îşi va aminti doar 
ultima frază. 

Dar se înşela. Ruth era nedumerită că nu vorbise despre 
atacul asupra turnurilor gemene şi nu făcuse nicio referire 
la Anna. Supravieţuise? Şi dacă da, de ce nu venea ea să ia 
tabloul? 

Tina ascultase cuvânt cu cuvânt conversaţia lui Fenston 

cu Ruth Parish, de la extensia din biroul ei, fără ca şeful să- 
şi dea seama. Îi părea rău că nu o poate informa imediat pe 
Anna - nu se gândiseră cum vor lua legătura în situaţii de 
urgenţă. Poate Anna o va suna diseară. 

Opri legătura telefonică, dar lăsă aprins ecranul fixat pe 
colţul biroului, care-i permitea să vegheze şi să-i vadă pe 
toţi cei care veneau la Fenston, acesta nefiind conştient de 
dotările secretarei. El nu s-ar fi deranjat niciodată să vină la 
ea în birou când o putea chema doar apăsând pe un buton, 
iar dacă intra Leapman, ca de obicei, fără să bată, ar fi 
încercat să-i distragă atenţia până stingea ecranul. 

Când închiriase locaţia de la etajul treizeci şi doi, 
Leapman nu fusese prea interesat de biroul secretarei. Nu 
dorise decât ca preşedintele să ocupe spaţiul cel mai larg, 
iar el îşi adjudecase un birou din capătul coridorului. Tina 
tăcuse observând ce echipament avea la ea în birou; ştia 
că cineva va afla, mai devreme sau mai târziu, dar poate că 
până atunci ea îşi va strânge toate informaţiile necesare 
pentru a-i pregăti lui Fenston o soartă şi mai rea decât cea 
pe care i-o rezervase el ei. 

Închizându-i telefonul lui Ruth Parish, Fenston apăsă 
butonul de pe birou. Tina îşi luă carnetul şi pixul şi intră la 
şeful ei. 

— Primul lucru pe care-l faci, începu el, înainte ca Tina să 
închidă măcar uşa, e să actualizezi evidenţa personalului 
pe care-l mai am. Comunică-le noua noastră locaţie, ca să 
nu întârzie la serviciu. 

— Văd că şeful pazei a venit printre primii, zise Tina. 

— Da, replică Fenston, şi mi-a raportat că a dispus să fie 
evacuat tot personalul nostru la câteva minute după ce 
primul avion a lovit North Tower. 

— Şi mi s-a spus că a dat exemplul de evacuare primul, 
zise acid Tina. 

— Cine ţi-a spus? ridică Fenston privirea. 

Ea-şi regretase cuvintele imediat şi se întoarse să plece, 
asigurându-l că va face lista personalului până a doua zi. In 
restul timpului, încercă să ia legătura cu cei patruzeci şi trei 

87 


- IMPRESIE FALSĂ - 


de angajaţi ai băncii care lucrau în North Tower şi-i găsi pe 
treizeci şi patru dintre ei până la ora douăsprezece. Scrise o 
listă provizorie cu nouă nume care lipseau de la apel, 
probabil morţi, şi o depuse pe biroul lui Fenston înainte de 
pauza de masă. 

Anna Petrescu era al şaselea nume de pe listă. 

Când Tina aşeza lista pe biroul lui Fenston, Anna reuşise 
să ajungă la cheiul 42, cu taxiul, autobuzul, iar cu taxiul, 
până la îmbarcare, unde era deja formată o coadă lungă de 
persoane care aşteptau răbdătoare să traverseze spre New 
Jersey. Işi ocupă locul în rând, cu o pereche de ochelari de 
soare şi şapca ascunzându-i chipul aproape complet. Stătea 
cu braţele strânse la piept şi cu gulerul ridicat, astfel încât 
numai persoana cea mai insensibilă ar fi început o 
conversaţie cu ea. 

Poliţia verifica identitatea tuturor celor ce ieşeau din 
Manhattan. Se uită cum un tânăr brunet şi măsliniu la chip 
era tras la o parte. Bietul om privea buimac la cei trei 
poliţişti care-l înconjuraseră. Unul îl bombarda cu întrebări, 
în timp ce altul îl percheziţiona. 

Trecu aproape o oră până-i veni şi Annei rândul. Îşi 
scoase şapca, arătându-şi părul lung şi blond şi pielea 
rozalie. 

— De ce mergeţi în New Jersey? o întrebă polițistul. 

— O prietenă de-a mea lucra în North Tower şi e 
dispărută, spuse Anna. M-am gândit să stau o vreme cu 
părinţii ei. 

— Îmi pare rău, doamnă. Să sperăm că o vor găsi. 

— Mulţumesc, zise ea, cărându-şi repede bagajul prin 
gang, la feribot. 

Se simţea atât de vinovată că minţise, încât nu se mai 
uită înapoi. Se sprijini de balustradă şi se uită la norul 
negru care marca încă zona din jurul World Trade Center. 
Se întreba câte zile, săptămâni sau luni va mai plana fumul 
acolo. Ce-o să facă până la urmă cu locul catastrofei, cum îi 
vor comemora pe morţi? Îşi ridică ochii, privind cerul 
albastru şi senin de deasupra. Lipsea ceva. Deşi erau la 

doar câţiva kilometri de aeroporturile JFK şi La Guardia, pe 
cer nu trecea niciun avion, de parcă ar fi emigrat toate, 
fără de veste, în altă parte a lumii. 

Motorul greu se urni şi feribotul începu să plutească 
încet, depărtându-se de chei în scurta traversare a fluviului 
Hudson, spre New Jersey. 

Ceasul de pe chei bătu ora unu. Trecuse o jumătate de 
zi. 


— Primele zboruri de pe JFK pleacă abia peste două zile, 
spuse Tina. 

— Asta include şi cursele particulare? întrebă Fenston. 

— Nu există excepţii. 

— Familia regală saudită are permisiunea să plece 
mâine, interveni Leapman, care stătea lângă preşedinte, 
dar se pare că ei sunt singura excepţie. 

— Între timp, încerc să vă introduc pe lista de priorităţi, 
descrisă în presă, continuă Tina, fără să menţioneze că 
autorităţile nu considerau că ridicarea unui tablou de Van 
Gogh de pe aeroportul Heathrow era chiar o urgenţă. 

— Avem prieteni la JFK? întrebă Fenston. 

— Mai mulţi, spuse Leapman, dar au toţi mai multe rude 
bogate decât au nevoie, date fiind împrejurările. 

— Aveţi vreo idee? îi privi Fenston pe cei doi angajaţi ai 
lui. 

— Aţi putea trece graniţa spre Mexic sau Canada cu 
maşina, sugeră Tina, şi să luaţi de acolo un avion. 

Dar ştia că nu-l va interesa propunerea ei. Fenston se 
întoarse spre Leapman: 

— Vezi ca unul dintre prietenii noştri de la aeroport să ne 
ajute - trebuie să aibă vreunul nevoie de ceva. Toţi vor 
ceva, adăugă el. 

17 


— lau orice maşină aveţi, spuse Anna. 

— Pe moment, n-am nimic disponibil, răspunse tânărul 
cu mină obosită de la recepţia companiei Happy Hire, 
purtând un ecuson cu numele Hank la piept. Şi nu aştept 
nicio maşină înapoi până mâine dimineaţă, adăugă el, 
abătându-se de la motto-ul firmei, etalat pe tejghea: 
Nimeni nu pleacă de la „Happy Hire (în româneşte: 
„Închiriere fericită”, n. trad.) fără un zâmbet pe faţă”. Anna 
nu-şi putea ascunde dezamăgirea. 

— Aţi dori o dubiţă? se aventură Hank. Nu e chiar ultimul 
model, dar dacă vreţi neapărat... 

— O iau, zise Anna, conştientă de coada din spatele ei, 
care ciulea urechile s-o audă zicând nu. 

Hank aşeză pe tejghea un formular în triplu exemplar şi 
se apucă să bifeze căsuţele. Anna îi dădu permisul de 
conducere, pe care-l pusese la un loc cu paşaportul. 

— Cât timp vă trebuie maşina? 

— O zi, poate două. O las la aeroportul din Toronto. 

Hank termină de completat şi răsuci formularul să i-l 
semneze: 

— Şaizeci de dolari, plus două sute garanţia. 

Încruntându-se, Anna îi dădu două sute şaizeci de dolari. 

— Am nevoie şi de cartea dvs. de credit. 

Anna îi mai strecură o hârtie de o sută de dolari. 

Era prima ei încercare de a mitui pe cineva. 

Hank vâri bancnota în buzunar: 

— E dubiţa albă de la poziţia douăzeci şi opt, îi spuse el, 
întinzându-i cheia. 

Zărind poziţia douăzeci şi opt, Anna înţelese de ce 
vehiculul mic, de două locuri, era ultima ofertă posibilă. 
Descuie portiera şi-şi puse bagajul şi laptop-ul înăuntru. 
Apoi se strecură pe bancheta din plastic, la volan. Cercetă 
bordul. Avea la kilometraj 98617 şi nu putea prinde mai 
mult de nouăzeci de kilometri la oră, deşi se îndoia că ar fi 

ajuns şi acolo. Era clar pe la sfârşitul carierei şi încă 700 de 
kilometri s-ar fi putut s-o termine de tot. Se întreba dacă ar 
fi cumpărat-o cineva cu trei sute şaizeci de dolari. 

Porni motorul şi încercă să plece în marşarier. În oglinda 
laterală, văzu un bărbat care se dădu repede la o parte. Nu 
făcuse niciun kilometru când se lămuri că în maşina ei, nu 
beneficia nici de viteză, nici de confort. Se uită la harta pe 
care o aşezase pe scaunul de lângă ea, apoi începu să 
caute indicatoarele. Deşi nu mai mâncase de dimineaţă, 
hotărî că mai bine avansa câţiva kilometri înainte de a se 
gândi la mâncare. 


— Ai avut dreptate, şefu', zise Joe, nu se duce la Danville. 

— Dar unde? 

— La aeroportul din Toronto. 

— Cu maşina sau cu trenul? 

— Cu duba. 

Jack încercă să calculeze durata călătoriei şi conchise că 
Anna va ajunge la Toronto a doua zi spre seară. 

— l-am pus un dispozitiv de semnalizare pe bara din 
spate, adăugă Joe, aşa că putem să-i ţinem urma tot 
timpul. 

— S-o aştepte un agent la aeroport. 

— A fost deja detaşat, spuse Joe, şi are instrucţiuni să 
afle unde vrea să plece. 

— O să plece la Londra, zise Jack. 


x 


La ora trei după-amiaza, Tina reuşise să scoată patru 
nume de pe lista cu dispăruţi provizoriu. Trei fuseseră la 
votare pentru primărie şi a patra pierduse trenul spre 
serviciu. 

Fenston studie lista. Leapman arătă cu degetul numele 
care-l interesa. Fenston dădu din cap, cu ochii la litera P. 
Zâmbi: 

— Ne-a scutit de o problemă, comentă laconic Leapman. 

— Ce se mai aude de la JFK? întrebă Fenston. 

— Permit mâine câteva zboruri, spuse Leapman, 
diplomaţi, urgențe medicale şi câţiva politicieni de marcă. 
Dar am reuşit să asigur un loc pentru vineri dimineaţa. 
Cineva voia o maşină nouă, explică el. 

— Ce model? întrebă Fenston. 

— Ford Mustang. 

— l-aş fi dat şi un Cadillac, spuse Fenston. 


Anna ajunse la periferia oraşului Scranton în aceeaşi 
după-amiază, la ora trei şi jumătate, dar se hotărî să mai 
întindă coarda încă două ore. Era o vreme senină şi 
răcoroasă şi autostrada cu trei benzi era plină de maşini ce 
mergeau spre nord, aproape toate depăşind-o. Se relaxă 
puţin când peisajul cu zgârie-nori a fost înlocuit de copaci 
înalţi. Majoritatea autostrăzilor aveau limita de viteză la 
nouăzeci de kilometri, ceea ce convenea maşinii ei, dar tot 
trebuia să ţină bine volanul, ca să fie sigură că duba n-o ia 
într-o parte. Aruncă o privire la cesuleţul de pe bord. Va 
încerca să ajungă la Buffalo pe la şapte şi pe urmă poate se 
va odihni. 

Se uită în oglinda retrovizoare, încercând deodată 
sentimentele unui criminal hăituit. Nu-şi putea folosi cartea 
de credit şi celularul şi sunetul îndepărtat al vreunei sirene 
îi dubla bătăile inimii. O viaţă petrecută în teamă, când te 
uiţi tot timpul peste umăr. Anna tânjea să fie înapoi la New 
York, printre prietenii ei, făcându-şi meseria care-i plăcea. 
Tatăl ei i-a zis o dată... 

— O, Doamne! exclamă tare Anna. 

Oare mama ei credea că era moartă? Dar unchiul George 
şi restul familiei din Danville? Să rişte un telefon? La naiba, 
nu prea mergea să gândească la fel ca un criminal. 


Leapman intră pe neaşteptate în biroul Tinei. 
— Nu erai prietenă cu Anna Petrescu? începu, fără nicio 
explicaţie. 
— Ba da, sunt, ridică Tina ochii. 

— Eşti? sări Leapman. 

— Eram, se corectă repede Tina. 

— Şi n-ai nicio veste de la ea? 

— Dacă aveam, nu i-aş mai fi trecut numele pe lista 
dispăruţilor, nu? 

— Nu? repetă Leapman. 

— Nu, îl privi Tina în ochi. Aşa că poate mă anunţaţi şi pe 
mine dacă aflaţi ceva despre ea. 

Şi îşi văzu de treabă. Încruntându-se, Leapman părăsi 
camera. 


x 


Anna ieşi din trafic şi intră în curtea din față a unui local 
nu prea îmbietor. Văzu cu bucurie că în parcare nu erau 
decât alte două maşini şi înăuntru nu erau decât trei clienţi 
la tejghea. Se aşeză într-un loc retras, cu spatele la 
tejghea, îşi trase şapca pe ochi şi studie meniul plastifiat şi 
unsuros. Ceru supă de roşii şi specialitatea casei, pui la 
rotisor. 

După treizeci de minute şi zece dolari cheltuiţi, era din 
nou pe drum. Deşi băuse tot timpul numai cafea, începea 
să-i fie somn. Acoperise 550 de kilometri în puţin mai mult 
de opt ore, înainte de a se opri să mănânce şi abia acum 
făcea eforturi să-şi ţină ochii deschişi. 

Eşti obosit? la o pauză, citi pe o pancartă mare de pe 
marginea autostrăzii, dar nu putea decât să caşte cu poftă. 
Zări un camion de marfă în faţa ei, care intră într-un popas 
amenajat. Aruncă o privire la ceasul de bord - trecut de 
unsprezece. Era la volan de aproape nouă ore. Se hotări să 
rupă câteva ore de somn înainte de a se angaja în restul 
călătoriei. Doar mai putea dormi şi în avion. 

Se luă după camionul uriaş, intră în popas şi se opri în 
colţul cel mai îndepărtat. leşi din maşină şi se asigură că 
toate uşile erau închise, apoi se urcă în spate, uşurată că 
nu mai erau maşini prin preajmă. Incercă să se facă mai 
comodă, folosind geanta laptopului pe post de pernă. Era o 

poziţie cât se putea de incomodă, dar adormi în câteva 
minute. 


— Mă îngrijorează totuşi Petrescu, spuse Leapman. 

— De ce să te îngrijoreze o moartă? se miră Fenston. 

— Fiindcă nu sunt convins că e moartă. 

— Cum ar fi putut supravieţui? protestă Fenston, 
uitându-se pe fereastră la linţoliul negru omniprezent, care 
refuza să se ridice de peste locul unde fusese World Trade 
Center. 

— Noi am supravieţuit. 

— Dar noi am plecat mai devreme din clădire. 

— Poate că şi ea, cugetă Leapman. Doar i-aţi ordonat să 
părăsească sediul în zece minute. 

— Barry crede că a murit. 

— Dar Barry trăieşte. 

— Chiar dacă Petrescu a scăpat, tot nu poate face nimic, 
spuse Fenston. 

— Ar putea ajunge la Londra înaintea mea, îl contrazise 
Leapman. 

— Dar tabloul e în siguranţă, încuiat la Heathrow. 

— Însă toate documentele care ne demonstrează 
proprietatea asupra lui au rămas în biroul din North Tower 
şi dacă Petrescu e în stare să convingă... 

— Pe cine? Victoria Wentworth e moartă şi nu uita că şi 
Petrescu e dispărută, probabil moartă. 

— Dar s-ar putea să-i convingă. 

— Atunci hai să facem în aşa fel încât să nu-i mai 
convingă. 

O bubuitură repetată o trezi brusc pe Anna din somnul ei 
adânc. Se frecă la ochi şi se uită prin parbriz. Un bărbat cu 
un burtoi revărsat peste marginea blugilor bătea în tabla 
dubiţei cu pumnul. In cealaltă mână avea o halbă de bere 
cu spumă. Anna era pe cale să-l ia la rost când îşi dădu 
seama că altcineva încerca să deschidă în spate. Deveni 
mai trează decât dacă ar fi stat sub un duş rece ca gheaţa. 

Se târî pe locul şoferului şi băgă cheia în contact. Văzu 
îngrozită în oglinda laterală că alt camion de mare tonaj 
staţionase chiar în spatele ei, lăsându-i prea puţin spaţiu de 
manevră. Apăsă pe claxon, ceea ce-l încurajă pe omul cu 
berea să i se urce pe capotă. Anna îi văzu clar faţa, 
rânjindu-i prin parbriz. Îi era frig şi rău. Omul se aplecă, 
deschise gura fără dinţi şi începu să lingă geamul, în timp 
ce prietenul lui încerca mai departe să forţeze uşa din 
spate. Motorul se trezi în fine la viaţă. 

Anna smuci volanul, dar spaţiul dintre cele două 
camioane îi permise să înainteze doar câţiva metri. Trebuia 
să dea înapoi. Auzi un răcnet în spate şi al doilea bărbat se 
aruncă într-o parte. Trecu la viteza întâi şi apăsă 
acceleratorul până la limită. Dubiţa porni înainte şi burtosul 
alunecă de pe capotă, izbindu-se de pământ. Anna dădu 
din nou înapoi, rugându-se ca, de data asta, să aibă destul 
loc de scăpare. Inainte de a răsuci volanul, se uită într-o 
parte şi văzu al doilea agresor prin geamul lateral. li apucă 
maşina cu mâinile lui masive şi începu s-o clatine încet. Ea 
apăsă tare pedala şi duba îl trase pe om înainte, dar tot nu 
reuşi să treacă, pentru câţiva centimetri. Dădu a treia oară 
înapoi şi văzu cu groază că primul apăruse iar şi se ridicase 
în picioare. Se repezi şi-şi lipi nasul de parbriz, făcându-i cu 
degetul mare semne obscene. Apoi îi strigă tovarăşului lui: 
„Eu sunt primul săptămâna asta.” Celălalt lăsă maşina ei şi 
izbucni în râs. 

Anna simţi pe spate o sudoare rece, văzându-l pe burtos 

înaintând nesigur spre camion. Privi rapid în oglinda 
laterală şi văzu că şi celălalt se urca la volan. 

Înţelese într-o fractiune de secundă la ce se gândeau. 
Era pe cale să devină carnea din sandvişul lor. Izbi 
acceleratorul atât de tare, încât se lipi de camionul din 
spate tocmai când i se aprindeau luminile. Schimbă viteza 
când primul camion pornea motorul, împroşcându-i duba cu 
fum negru. Smuci volanul icnind şi lovi din nou 
acceleratorul. Duba porni, în momentul în care camionul 
din faţă începea să dea înapoi. Se şterse de colţul barei de 
protecţie masive a camionului, jertfindu-şi bara din faţă. Se 
simţi împinsă din spate de camionul al doilea, care-i 
smulgea bara din spate. Dubiţa zbură din capcană la 
milimetru şi se răsuci cu trei sute şaizeci de grade, oprindu- 
se. Anna se uită şi văzu camioanele ciocnindu-se unul de 
altul, incapabile de a se opri din elan. 

Acceleră de-a curmezişul parcării, depăşi rapid alte 
câteva camionete staționate şi ieşi pe autostradă. Se uită în 
oglinda retrovizoare urmărind cum cele două camioane se 
despleteau unul de altul. Drept urmare, auzi scrâşnet de 
frâne şi un concert de claxoane de la coloana care venea 
pe sensul doi, mulţi trebuind să ia stânga ca s-o evite. 
Primul şofer din coloană îşi tinu mâna pe claxon îndelung, 
nelăsându-i Annei niciun dubiu cu privire la sentimentele 
lui. Îi făcu un semn rugător cu mâna pe când o depăşea, 
continuând să se uite în oglinda laterală, cu teamă că ar 
putea-o urmări camioanele. Apăsă acceleratorul până la 
capăt, hotărâtă să vadă ce viteză maximă atingea dubita. 
Răspunsul era 75 de kilometri pe oră. 

Se uită din nou în oglinda laterală. Un camion lung 
mergea în spatele ei pe prima bandă. Ţinu bine volanul şi 
mări viteza, dar dubiţa nu putea mai mult. Camionul 
înghiţea metru după metru şi ştia că în curând, va acţiona 
ca un buldozer. Claxonă energic, dar zgomotul n-ar fi 
deranjat niciun stol de grauri. Pe marginea şoselei apăru un 
indicator verde, anunțând că vor intra pe ruta l-90 după un 
kilometru. 

Anna intră pe banda a doua şi camionul o urmă ca un 
magnet, disperat să umple orice gol. Şoferul era atât de 
aproape, încât îl vedea în oglinda retrovizoare. Îi zâmbi din 
nou ştirb şi claxonă, puternic de ar fi înecat ultimele 
acorduri ale unui concert de Wagner. 

O jumătate de kilometru până la ieşire, promitea un nou 
indicator. Trecu pe banda rapidă, obligând un şir de maşini 
ordonate să încetinească. Mulţi claxonară, dar îi ignoră şi 
reduse viteza, provocând o reacţie sonoră şi mai intensă. 

Camionul trase lângă ea. Încetini, încetini şi el; mai erau 
două sute cincizeci de metri. Văzu rampa de ieşire şi cu 
recunoştinţă, primele sclipiri ale soarelui apărând printre 
nori. Luminile ei nu mai funcționau. 

Anna ştia că avea o singură şansă şi trebuia să-şi 
calculeze perfect timpul. Strânse bine volanul, ajungând la 
ieşirea spre l-90 şi depăşi triunghiul de iarbă ce despărţea 
cele două autostrăzi. Acceleră brusc şi deşi dubiţa nu ţâşni 
înainte, reuşi să câştige câţiva metri. Era destul? Şoferul 
camionului începu şi el să accelereze. Era la doar o lungime 
de maşină în spate, când Anna răsuci brusc volanul spre 
dreapta şi traversă benzile a doua şi întâi, urcându-se pe 
iarbă. Dubiţa săltă pe suprafaţa neregulată, către cealaltă 
autostradă. O maşină care circula acolo pe banda întâi 
trase tare spre stânga ca s-o evite, iar alta o depăşi pe 
interior. Anna echilibră dubiţa pe banda întâi şi văzu că 
urmăritorul ei o luase pe cealaltă autostradă şi se pierdea 
din vedere. 

incetini, deşi inima îi bătea foarte repede. Încercă să se 
relaxeze. Ca în atletism, conta viteza de refacere. Mergând 
pe 1-90, se uită în oglinda laterală. Pulsul îi crescu din nou, 
când văzu al doilea camion după ea. 

Tovarăşul burtosului nu se lăsase păcălit. 

19 


Când străinul intră în hol, Sam ridică ochii de la recepţie. 
Ca portar, trebuie să iei decizii de moment cu privire la 
oameni. Fac parte din categoria „Bună dimineaţa, 
domnule” sau „Vă pot ajuta?” sau doar „Bună”? Sam îl 
studie pe bărbatul înalt, de vârstă mijlocie. Purta un costum 
frumos, dar uzat, cu stofa cam lucioasă în coate şi 
manşetele cămăşii îi erau puţin scămoşate. Purta şi o 
cravată care - socoti Sam - îşi făcea datoria a mia oară la 
gâtul lui. 

— Bună dimineaţa, se decise el. 

— Bună dimineața, răspunse omul. Sunt de la 
Departamentul de Ilmigrări. 

Sam se nelinişti. Deşi se născuse în Harlem, auzise 
poveşti despre oameni deportaţi din greşeală. 

— Cu ce vă pot ajuta? întrebă el. 

— Verific ce oameni au dispărut în teribila catastrofă de 
marţi. 

— Vă interesează cineva anume? se eschivă prudent 
Sam. 

— Da, răspunse omul, aşezându-şi servieta pe masă, 
deschizând-o şi extrăgând o listă de nume. 

Urmări cu degetul până la litera P: 

— Anna Petrescu, zise. Aceasta e ultima adresă 
cunoscută pe care o avem. 

— N-am mai văzut-o pe Anna de când a plecat la serviciu 
marţi dimineaţă, spuse Sam. Au întrebat mai mulţi de ea şi 
o prietenă a venit marţi seara şi i-a luat câteva obiecte 
personale. 

— Ce obiecte? 

— Nu ştiu, zise Sam. Am recunoscut geamantanul. 

— Ştii numele domnişoarei care l-a luat? 

— De ce vreţi să ştiţi? 

— Ar putea să ne ajute şi vrem s-o contactăm. Mama 
Annei e neliniştită. 

— Nu ştiu cum o cheamă, recunoscu Sam. 

— Aţi recunoaşte-o dintr-o fotografie? 

— Se poate, zise Sam. 

Omul deschise din nou servieta, extrase din ea o 
fotografie şi i-o întinse lui Sam, care o studie: 

— Da, ea e, o recunoscu. Drăguţă fată, dar nu aşa 
drăguță ca Anna. Ea era frumoasă. 


Trecând pe 1-90, Anna observă că limita de viteză era de 
80 de kilometri pe oră. Ar fi încălcat-o bucuroasă, dar nu 
atingea mai mult de 75, oricât ar fi accelerat. 

Cel de-al doilea camion era destul de departe, dar 
recupera rapid şi, de data asta, nu avea o strategie de 
scăpare. Se ruga să vadă un indicator. Camionul era cam la 
cincizeci de metri în urma ei şi se apropia, când auzi sirena. 

Era încântată că va fi oprită şi nu-i păsa dacă o vor crede 
când le va explica de ce traversase zona verde, fără bare 
de protecţie şi fără lumini. Incepu să încetinească, iar 
maşina poliţiei depăşi camionul şi se strecură în spatele ei. 
Agentul de circulaţie îi făcu semn camionului să tragă pe 
dreapta. Anna se uită în oglinda retrovizoare şi văzu cum 
ambele vehicule opreau. 

Abia după o oră era destul de calmă pentru a înceta să 
se uite în oglinda laterală din două în două minute. 

După încă o oră, i se făcu foame şi hotărî să ia micul 
dejun la o cafenea de pe marginea autostrăzii. Parcă 
dubiţa, intră şi se aşeză la capătul tejghelei. Cercetă meniul 
şi-l comandă pe „cel mare”: ouă, şuncă, pâine graham, 
cârnăciori, clătite şi cafea. Nu era genul ei, dar nimic nu 
fusese normal în ultimele patruzeci şi opt de ore. 

Între îmbucături, se uită pe hartă. Cei doi beţivi care o 
urmăriseră o ajutaseră să-şi respecte programul. Calculă că 
mai avea în jur de cincizeci şi cinci de kilometri. 
Următoarea oprire o va face la Niagara, la graniţa 
canadiană şi bănuia că mai avea de mers cam o oră. 

Televizorul din local transmitea ştirile de dimineaţă. 
Speranţa de a mai găsi supraviețuitori se risipea. New York- 

ul îşi plângea morții şi se pregătea de bilanţ. Urma să fie 
ţinută o slujbă în memoria victimelor la Washington DC, în 
prezenţa preşedintelui, făcând parte din Ziua Naţională a 
Rememorării. Apoi, preşedintele intenţiona să zboare la 
New York, să viziteze punctul dezastrului. Următorul apărut 
pe ecran a fost primarul Giuliani. Purta un tricou cu sigla 
poliţiei new-yorkeze şi o şapcă de pompier. Lăudă spiritul 
new-yorkez şi se angajă să repună oraşul pe picioare în cel 
mai scurt timp. 

Reportajul se mută la aeroportul JFK, de unde era 
confirmată reluarea zborurilor de pasageri din dimineaţa 
următoare. Ştirea aceasta îi acceleră programul Annei. Ştia 
că trebuia să ajungă la Londra înaintea mesagerului lui 
Fenston dacă dorea s-o convingă pe Victoria. Se uită pe 
geamul localului. In parcare intrau două camioane. Ingheţă, 
incapabilă să-i privească pe şoferi coborând. Se uita după 
ieşirea de incendiu când intrară cei doi. Se aşezară la 
tejghea şi-i zâmbiră chelneriţei, ignorând-o pe ea. Până în 
clipa aceea, Anna nu-i înţelesese pe paranoici. 

Se uită la ceas: 7:55. Işi termină cafeaua, lăsă şase dolari 
pe masă şi se duse la cabina telefonică din capătul sălii, 
formând un număr de New York. 


— Bună dimineaţa, sunt agentul Roberts. 

— 'Neaţa, agent Roberts, răspunse Jack, lăsându-se pe 
spătarul scaunului. Ai ceva de raportat? 

— Sunt într-un popas dintre graniţa statului New York şi 
frontiera canadiană. 

— Şi ce faci acolo, domnule agent? 

— Am în mână o bară de protecţie. 

— Lasă-mă să ghicesc, spuse Jack, bara asta era ataşată 
la o dubă albă, condusă de suspectă. 

— Da, domnule. 

— Şi duba unde e? încercă Jack să păstreze un ton calm. 

— N-am idee, domnule. Când suspecta s-a retras în 
popas să se odihnească, recunosc că am adormit şi eu. 
Când m-am trezit, duba ei dispăruse şi lăsase în urmă bara 

cu emițătorul. 

— Atunci ori e foarte deşteaptă, ori a suferit un accident, 
conchise Jack. 

— De acord, zise interlocutorul, adăugând după o scurtă 
pauză: Ce credeţi că ar trebui să fac? 

— Mută-te la CIA, îl tachină Jack. 


— Bună, aici Vincent, ai veşti? 

— Da, cum credeai, Ruth Parish a încuiat tabloul la 
Heathrow, în zona scutită de taxe. 

— Atunci va trebui să-l iau. 

— Nu va fi uşor, spuse Tina, fiindcă Leapman pleacă de 
pe JFK mâine la prima oră, să ia tabloul, aşa că nu ai decât 
douăzeci şi patru de ore avans. Şi mai avem o problemă, 
adăugă, şovăind puţin. 

— Ce problemă? întrebă Anna. 

— Leapman nu e convins că ai murit. 

— Ce-l face să creadă asta? 

— Nu sunt sigură, dar fii prudentă. Nu uita ce a zis 
Fenston când a căzut turnul de nord. Putea să-şi piardă 
jumătate din angajaţi, dar pe el îl interesa Monet-ul de la 
birou. Dumnezeu ştie ce-ar face ca să nu piardă şi Van 
Gogh-ul. Cred că-i consideră pe artiştii morţi mai importanţi 
decât oamenii vii. 

Anna simţi broboane de sudoare pe frunte şi întrerupse 
legătura. Se uită la ceas: vorbiseră 32 de secunde. 


— „Prietenul” nostru de la JFK mi-a confirmat că am un 
loc la şapte douăzeci mâine dimineaţă, zise Leapman. Dar 
nu i-am spus Tinei. 

— De ce nu? întrebă Fenston. 

— Fiindcă portarul blocului lui Petrescu mi-a zis că cineva 
care semăna cu Tina a fost văzută plecând din apartament 
marţi seara. 

— Marţi seara? repetă Fenston. Dar asta înseamnă... 

— Şi căra un geamantan. 

Fenston se încruntă, dar nu spuse nimic. 

— Vreţi să întreprind ceva? 

— Ai vreo idee? 

— Punem un microfon la telefonul ei de acasă. Dacă o 
caută Petrescu, vom şti exact ce pun la cale. 

Fenston nu răspunse, aşa că Leapman consideră că 
fusese de acord. 


Frontiera canadiană, 7 kilometri, anunţa un indicator de 
pe marginea autostrăzii. Anna zâmbi, dar zâmbetul îi 
dispăru când dădu colţul şi se opri în spatele unui şir de 
maşini, lung cât vedea cu ochii. 

leşi pe şosea şi începu să-şi dezmorţească membrele 
obosite. Uitându-se la ce mai rămăsese din vehiculul ei 
prăpădit, făcu o grimasă. Cum o să le explice asta celor de 
la compania „Happy Hire”? În mod sigur, nu voia să mai 
dea bani - 500 de dolari pentru orice stricăciune, dacă-şi 
amintea bine rubrica din formular. Întinzându-se în 
continuare, nu putu să nu observe că sensul celălalt al 
drumului era pustiu: nimeni nu se înghesuia să intre în 
Statele Unite. 

In următoarele douăzeci de minute, avansă doar cu vreo 
sută de metri, oprindu-se lângă o benzinărie. Luă o 
hotărâre subită - încălcându-şi o altă regulă de viaţă. Intră 
cu duba la benzinărie. Trecu de pompe şi parcă lângă un 
copac - sub un indicator care arăta că acolo era o 
Spălătorie de maşini superioară. Îşi recuperă cele două 
bagaje din dubiţă şi porni marşul de şapte kilometri spre 
graniţă. 

20 


— Îmi pare foarte rău, draga mea, spuse Arnold Simpson. 
Ce întâmplare groaznică! adăugă el, privind-o peste birou 
pe Arabella Wentworth. 

Ea nu comentă, privind cum el se apleca şi-şi punea 
mâinile pe birou, de parcă s-ar fi pregătit să ţină o predică. 
Îi zâmbi bonom clientei şi ar fi început să vorbească, dacă 
ea n-ar fi intervenit. 

— Ca avocat al familiei, îmi puteţi explica în cel fel au 
ajuns tatăl meu şi Victoria să aibă datorii atât de mari într-o 
perioadă atât de scurtă. 

Simpson se lăsă pe spate, scrutând-o prin ochelarii cu 
lentile semilunare: 

— Am fost prieten apropiat cu scumpul dvs. părinte mai 
bine de patruzeci de ani, începu el. Sunt sigur că ştiţi că am 
studiat amândoi la Eton. 

Şi făcu o pauză, atingându-şi cravata bleumarin cu dungă 
bleu, care arăta de parcă ar fi purtat-o zilnic de când 
absolvise facultatea. 

— Cred că tata spunea „în acelaşi timp”, nu „amândoi”, 
îşi aminti Arabella. Aş dori să-mi răspundeţi la întrebare. 

— Tocmai doream s-o fac, rămase fără cuvinte Simpson, 
răscolind prin dosarele împrăştiate pe birou. A, da, declară 
într-un târziu, alegând unul pe care era trecut numele 
companiei londoneze Lloyd's. 

Deschise dosarul şi-şi potrivi ochelarii: 

— Când tatăl dvs. a devenit cineva la Lloyd's, în 1971, s- 
a înscris în mai multe sindicate, garantând cu averea 
personală. Mulţi ani de zile, industria de asigurări a avut 
profituri bune şi tatăl dvs. a primit un venit anual 
important. 

Avocatul îşi trecu degetul în josul unei liste lungi de cifre. 

— Dar i-aţi atras atenţia de atunci asupra implicaţiilor 
unui angajament pe termen nelimitat? întrebă Arabella. 

— Mărturisesc, vorbi Simpson, ignorându-i întrebarea, că, 

la fel ca mulţi alţii, nu am anticipat nici eu o asemenea 
serie de ghinioane. 

— Afacerea nu era diferită de jocul la ruletă, când aştepţi 
profitul după cum se învârte roata, spuse Arabella. De ce 
nu l-aţi sfătuit să se ridice de la masa verde ca să-şi reducă 
pierderile? 

— Tatăl dvs. era un om încăpățânat, pară Simpson, şi era 
convins că norocul lui se va schimba după un şir de ani mai 
răi. 

— Dar nu s-a întâmplat aşa, zise Arabella, uitându-se la o 
hârtie din dosarul gros pe care-l adusese cu ea. 

— Din păcate, nu, acceptă Simpson, părând că se 
scufundă tot mai mult în adâncul scaunului. 

— Şi ce s-a întâmplat cu acţiunile numeroase acumulate 
de familia mea de-a lungul anilor? 

— Au fost printre primele bunuri lichidate de tatăl dvs. ca 
să-şi păstreze bilanţul pozitiv în contul curent. De fapt, 
întoarse avocatul o pagină din dosarul lui, în momentul 
morţii, mi-e teamă că retrăsese cu zece milioane de lire 
peste venitul lui. 

— Dar nu de la Coutts, spuse Arabella. Acum trei ani şi-a 
transferat banii la o bancă mică din New York, numită 
Fenston Finance. g 

— E corect, scumpă doamnă, zise Simpson. Intr-adevăr, 
pentru mine a fost întotdeauna un mic mister de ce tocmai 
la instituţia aceasta... 

— Pentru mine nu e niciun mister, ripostă Arabella, 
extrăgând o scrisoare din dosarul ei. E clar că banca aceea 
l-a ales ca pe o țintă evidentă. 

— Dar tot nu pot pricepe cum de au ştiut că... 

— Au citit pagina financiară dintr-un ziar serios, unde se 
raportau problemele companiei Lloyd's şi numele tatei 
apărea regulat alături de cel al sindicatelor ghinioniste sau 
corupte. 

— Asta e o pură speculație, ridică Simpson vocea. 

— Faptul că nu v-aţi gândit la timp la asta nu înseamnă 
neapărat că este o speculație, replică Arabella. De fapt, 

sunt surprinsă că l-aţi lăsat pe un prieten apropiat, cum 
spuneţi că vă era, să plece de la Coutts, care a slujit familia 
noastră timp de peste 200 de ani şi să-şi depună banii la 
nişte neaveniţi. 

Simpson se împurpură: 

— Doamnă, după război, mulţi viteji se arată. 

— Nu, domnule, spuse Arabella. Şi răposatului meu soţ i 
s-a oferit ocazia de a participa la Lloyd's. Agentul de bursă 
l-a asigurat că firma noastră era o garanţie perfectă şi 
Angus i-a arătat uşa. 

Simpson nu ştia ce să mai spună. 

— Şi pot să vă întreb cum a reuşit Victoria să dubleze 
datoria în mai puţin de un an, cu dvs. ca sfătuitor? 

— Eu nu am nicio vină, se repezi Simpson. Vă puteţi 
îndrepta mânia împotriva agentului fiscal, care-şi cere 
întotdeauna partea lui, zise, căutând într-un dosar intitulat 
„Taxe funerare”. A, da, aici e. Ministerul de Finanţe are 
dreptul la 40 la sută din orice bunuri rămase după moartea 
cuiva, dacă aceste bunuri nu sunt transmise direct soţiei. 
Sunt sigur că răposatul dvs. soţ v-a explicat cum stă treaba 
asta. Totuşi, deşi mă laud singur, am izbutit să mă înţeleg 
cu inspectorii şi să reduc taxa la unsprezece milioane de 
lire, sumă care a mulţumit-o pe lady Victoria la acea vreme. 

— Sora mea a fost o fată bătrână naivă, care nu ieşea 
nicăieri fără tata şi a avut cont personal la bancă abia după 
treizeci de ani, zise Arabella, şi totuşi i-aţi permis să încheie 
cu Fenston Finance un contract care nu făcea decât s-o 
îndatoreze şi mai tare. 

— Dacă nu făcea asta, trebuia să-şi scoată averea pe 
piaţă. 

— Nu, spuse Arabella. N-a fost nevoie decât să-i dau un 
telefon lordului Hindlip, preşedintele galeriei Christie's, ca 
să aflu că tabloul de Van Gogh al familiei s-ar fi vândut cu 
peste treizeci de milioane de lire sterline la o licitaţie. 

— Dar tatăl dvs. n-ar fi îngăduit niciodată să fie vândut 
tabloul. 

— Tata nu era în viaţă când aţi pus-o să semneze 

contractul, contraatacă Arabella. Dvs. aveaţi de luat o 
decizie în avantajul surorii mele. 

— Scumpă doamnă, în termenii contractului original, nu 
aveam de ales. 

— E evident că nu l-aţi citit cu atenţie, deşi aţi participat 
la întocmirea lui. Nu numai că sora mea s-a învoit să 
plătească o dobândă de 16 la sută la împrumut, dar a mai 
oferit şi Van Gogh-ul ca garanţie. 

— Dar încă le mai puteţi cere să vândă pictura şi să 
rezolve problema. 

— lar greşiţi, domnule Simpson, îl corectă Arabella. Dacă 
citeaţi dincolo de pagina întâi contractul original, 
descopereaţi că, în cazul unei dispute, decizia aparţine unui 
tribunal din New York şi eu nu am mijloacele de a învinge 
banca Fenston Finance pe terenul ei. 

— Nici autoritatea, ripostă Simpson, pentru că eu... 

— Sunt ruda cea mai apropiată, rosti ferm Arabella. 

— Dar nu există un testament prin care Victoria să indice 
intenţia ei de a vă lăsa moştenirea, strigă Simpson. 

— Altă datorie pe care v-aţi îndeplinit-o cu prevederea şi 
abilitatea ce vă caracterizează. 

— Eu şi sora dvs. ne aflam în discuţii cu privire la... 

— E cam târziu pentru asta, îl întrerupse Arabella. Sunt 
confruntată cu un om lipsit de scrupule, care, datorită dvs., 
pare să aibă legea de partea lui. 

— Am convingerea, îşi împreună Simpson mâinile ca la 
strană, că aş putea soluţiona problema asta în... 

— Vă spun eu exact ce puteţi soluţiona, se ridică de pe 
scaun Arabella. Trimiteţi toate documentele referitoare la 
averea noastră la Wentworth Hall. Şi - îl privi ea de sus - 
veţi primi şi un cec - se uită la ceas - pentru că mi-aţi 
acordat sfaturile dvs. preţioase timp de o oră. 


Jack se aplecă şi apăsă butonul de intercomunicaţie: 

— Joe? 

— Da, şefu'. 

— Am pierdut-o pe Petrescu, nu mai are emițătorul, dar 

n-avem motive să credem că nu mai merge la aeroportul 
din Toronto. Atenţie, nu vreau să adulmece că e filată. 

— S-a-'nţeles. 

— Sună-mă imediat când afli în ce avion s-a urcat. 

21 


Anna mergea pe mijlocul drumului,  trăgându-şi 
geamantanul după ea şi cu laptop-ul bălăngănindu-i-se pe 
umărul drept. Cu fiecare pas făcut, devenea tot mai 
conştientă de privirile celor aflaţi în maşinile staționate, 
urmărindu-i avansarea pedestră şi ciudată, de una singură. 

Parcurse un sfert din distanţă într-un sfert de oră şi o 
familie care se adunase la un picnic pe marginea cu 
verdeață a şoselei îi oferi un pahar cu vin. Următorul sfert îi 
luă optsprezece minute, dar tot nu vedea postul de graniţă. 
După încă douăzeci de minute, trecu de borna care anunţa 
apropierea frontierei şi încercă să se grăbească. 

Ultima etapă îi reaminti care muşchi dor mai tare după o 
cursă lungă şi obositoare, dar ajunsese aproape de linia de 
sosire şi găsi resurse fizice să mărească viteza. 

Când ajunse la o sută de metri de barieră, privirile fixe 
ale celor de la coadă o făcură să se simtă ca o trişoare. 
Încetini şi când ajunse la linia albă, unde maşinile trebuie 
să oprească motorul şi să aştepte, rămase nemişcată. 

În ziua aceea, erau de serviciu doi funcţionari, care 
trebuiau să se descurce într-o joi deosebit de aglomerată. 
Anna încercă să prindă privirea celui mai tânăr funcţionar, 
cu speranţa că se va milostivi de ea. N-avea nevoie de 
oglindă ca să ştie că, după ce trecuse prin atâtea în 
ultimele douăzeci şi patru de ore, nu arăta cu mult mai bine 
decât atunci când se împleticise afară din North Tower. 

În cele din urmă, grănicerul mai tânăr îi făcu semn să 
vină. Îi verifică documentele şi o privi nedumerit. De unde 
răsărise cu atâtea bagaje? Îi cercetă atent paşaportul. Totul 
părea în regulă. 

— Cu ce scop vizitaţi Canada? o întrebă. 

— Particip la un seminar despre artă la Universitatea 
Megill. Face parte din teza mea de doctorat despre 
mişcarea prerafaelită, îl privi ea în ochi. 

— De ce artişti vă ocupati? întrebă el degajat. 

Făcea pe isteţul sau era fan al artei. Anna se hotărî să 
intre în horă: 

— Rossetti, Holman Hunt şi Morris, mai ales. 

— Dar celălalt Hunt? 

— Alfred? Nu e chiar prerafaelit, dar... 

— Dar e un pictor bun. 

— De acord, zise Anna. 

— Cine ţine seminarul? 

— Mm, Vern Swanson, spuse ea, sperând că ofiţerul nu 
auzise de eminentul expert în domeniu. 

— Bun, atunci am şansa să-l cunosc şi eu. 

— Cum adică? 

— Păi, vine de la New Haven, nu, dacă e tot profesor de 
istoria artei la Yale şi cum din SUA nu poate decola, o să 
treacă tot pe aici graniţa. 

Anna nu găsea un răspuns potrivit şi i-a fost 
recunoscătoare unei femei din spate, care s-a apucat să 
comenteze cu soţul ei, pe ton ridicat, că stătea de prea 
mult timp la coadă. 

— Am studiat la McGill, îi zâmbi grănicerul cel tânăr 
Annei, înmânându-i paşaportul. 

Ea se întrebă dacă nu cumva culoarea din obraji îi trăda 
stânjeneala. 

— Ne pare rău de ce s-a întâmplat la New York, adăugă 
el. 

— Mulţumesc, spuse Anna şi, ridicând ochii, văzu o 
pancartă cu urarea Bine ați venit în Canada. 


x 


— Cine e? întrebă o voce. 

— Aveţi o defecțiune electrică la etajul zece, spuse un 
bărbat aflat în fața uşii blocului. 

Purta o salopetă verde, şapcă de suporter al echipei de 
baseball Yankee şi ducea o trusă de scule. Inchise ochii şi 
zâmbi la camera de luat vederi. Auzind soneria, împinse 
uşa şi intră fără alte vorbe. 

Trecu de lift şi începu să urce scările. În felul acesta, 
existau mai puţine ocazii de a fi remarcat de cineva. La 
etajul zece, se opri şi aruncă priviri rapide pe coridor. Nu se 
vedea nimeni. Ora 15:30 era întotdeauna liniştită. N-ar fi 
putut spune de ce, dar se baza pe experienţă. Ajungând la 
uşă, apăsă butonul soneriei. Niciun răspuns. Oricum, 
primise asigurări că locatara mai avea încă două ore de 
stat la serviciu. Omul aşeză sacoşa cu scule pe jos şi 
examină cele două broaşte. Floare la ureche. Cu precizia 
unui chirurg ce se pregăteşte să execute o operaţie 
delicată, deschise sacoşa şi selectă câteva instrumente. 

După două minute şi patruzeci de secunde, era în 
apartament. Localiză repede toate cele trei aparate 
telefonice. Primul era în sufragerie pe un birou, dedesubtul 
unei Marilyn Monroe reproduse după o lucrare a lui Warhol. 
Al doilea era pe noptiera din dormitor, lângă o fotografie. 
Intrusul privi femeia din fotografie. Stătea între doi bărbaţi 
care semănau atât de bine, încât probabil că erau tatăl şi 
fratele ei. 

Cel de-al treilea telefon era în bucătărie. Privind uşa 
frigiderului, omul surâse: şi el ţinea cu aceeaşi echipă. 

Era înapoi pe coridor cu şase minute şi nouă secunde mai 
târziu. Cobori scările şi ieşi din bloc. 

Făcuse treaba în mai puţin de zece minute. Tarif, 1.000 
de dolari. Cam ca al unui chirurg. 


Anna se urcă printre ultimii în autobuzul companiei 
Greyhound, care urma să plece de la cascada Niagara la 
ora trei. 

După două ore, autobuzul opri pe malul vestic al lacului 
Ontario. Anna cobori prima şi fără să se oprească să admire 
clădirile Mies van der Rohe care marcau peisajul citadin din 
Toronto, făcu semn unui taxi. 

— La aeroport, vă rog, cât mai repede. 

— La ce terminal? întrebă şoferul. 

— Pentru Europa, răspunse ea după o scurtă şovăire. 

— Terminalul trei, spuse şoferul, demarând, apoi întrebă: 

De unde sunteţi? 

— Din Boston, zise Anna, fiindcă nu voia să vorbească 
despre New York. 

— Groaznic ce s-a întâmplat la New York, continuă 
şoferul. E unul din momentele alea teribile din istorie care- 
ţi fixează precis în minte unde erai şi ce făceai. Eu eram în 
taxi, ascultam radioul. Dvs.? 

— Eu eram în turnul de nord, zise Anna. 

Şoferul tăcu, deranjat de replica pasagerei care făcea pe 
isteaţa. Nu mai rosti niciun cuvânt în cele douăzeci şi cinci 
de minute în care parcurse cei treizeci de kilometri până la 
aeroportul internaţional Lester B. Pearson. Când ajunseră în 
sfârşit la capătul terminalului trei, Anna plăti cursa şi păşi 
repede în aeroport. Se uită la tabela de plecări; cadranul 
luminos al ceasului electronic arăta ora cinci şi douăzeci şi 
opt după-amiaza. 

Ultimul zbor spre Heathrow tocmai închisese porţile. 
Anna înjură. Scană repede restul zborurilor din seara 
aceea: Tel Aviv, Bangkok, Hong Kong, Sydney, Amsterdam. 
Da, Amsterdam. Ce convenabil, se gândi. Zborul KLM692 
pleacă la orele 18:00 de la poarta C31. Imbarcarea a 
început. 

Anna alergă la ghişeul KLM şi-l întrebă pe funcţionar fără 
să răsuifle: 

— Mai am timp să iau avionul de Amsterdam? 

Omul se opri din numărarea biletelor: 

— Da, dar trebuie să vă grăbiţi, fiindcă se închide poarta. 

— Aveţi un loc la geam? 

— Geam, culoar, centru, orice doriţi. 

— De ce e aşa liber? 

— Nu prea vor mulţi oameni să zboare azi şi nu pentru că 
e treisprezece. 


— Ni s-a confirmat zborul mâine la şapte douăzeci. Am 
locul asigurat, spuse Leapman. 
— Bun, aprobă Fenston. Telefonează-mi când decolează 
avionul. La ce oră ajungi pe Heathrow? 

— În jur de şapte, răspunse Leapman. Firma Art 
Locations va aştepta pe pistă să încarce tabloul. Se pare că 
tariful triplu le-a triplat şi concentrarea. 

— Şi când e prevăzută întoarcerea? 

— A doua zi de dimineaţă, la micul dejun. 

— Ceva veşti despre Petrescu? 

— Nu, spuse Leapman. Pe Tina n-a căutat-o decât o 
singură persoană, un bărbat. 

— Ce ştii de... 

Tina îi întrerupse, intrând în birou. 


— E în drum către Amsterdam, spuse Joe. 

— Amsterdam? repetă Jack, bătând darabana cu 
degetele pe birou. 

— Da, a pierdut ultima cursă de Londra. 

— Atunci o să zboare într-acolo mâine dimineaţă. 

— Avem deja un agent la Heathrow, anunţă Joe. Mai vrei 
agenţi şi în altă parte? 

— Da, la aeroporturile Gatwick şi Stansted. 

— Dacă ai dreptate, va ajunge la Londra cu doar câteva 
ore înaintea lui Karl Leapman. 

— Ce vrei să spui? întrebă Jack. 

— Avionul particular al lui Fenston are permis de 
decolare de pe JFK mâine dimineaţă la şapte douăzeci şi 
Leapman e singurul pasager. 

— Atunci s-ar putea să fi plănuit o întâlnire, spuse Jack. 
Sună-l pe agentul Crasanti de la ambasada noastră din 
Londra şi roagă-l să ne dubleze agenţii din cele trei 
aeroporturi. Vreau să aflu ce pun la cale ăştia doi. 

— Nu e teritoriul nostru, îi reaminti Joe. Dacă află 
britanicii, asta ca să nu vorbesc de CIA... 

— La toate aeroporturile! repetă Jack şi închise telefonul. 


* 


La câteva momente după intrarea Annei în avion, uşa a 
fost blocată. Personalul a condus-o la locul ei, instruind-o 

să-şi pună centura de siguranţă, pentru că urma să 
decoleze. Anna a observat încântată că celelalte două 
locuri de pe bancheta ei nu erau ocupate, aşa că, de îndată 
ce şi-a putut desprinde centura, a ridicat rezemătoarele şi 
s-a întins, acoperindu-se cu două pături şi punând capul pe 
o pernă adevărată. Moţăia încă dinainte ca avionul să 
atingă înălţimea de croazieră. 

Cineva îi atingea cu blândeţe umărul. Anna înjură în 
gând. Uitase să le spună că nu vrea mâncare. Se uită la 
stewardesă, clipind somnoroasă: 

— Nu, mulţumesc, spuse hotărâtă, închizând din nou 
ochii. 

— Îmi pare rău, dar trebuie să vă ridicaţi şi să vă puneţi 
centura de siguranţă, anunţă stewardesa politicoasă. Vom 
ateriza în douăzeci de minute. Dacă doriţi să vă treceţi 
ceasul pe ora locală, în Amsterdam este 6:55 dimineaţa. 

22 


Leapman se trezise de mult când veni limuzina să-l ia. Nu 
era o zi potrivită pentru somn. 

Se dăduse jos din pat şi porni spre baie. Oricât de atent 
se bărbierea, ştia că până seara va avea ţepi pe faţă. Îi 
creştea barba în două zile. Spălat şi bărbierit, nu se mai 
obosise să-şi prepare micul dejun. Urma să fie servit cu o 
ceaşcă de cafea şi croissante în avionul particular al băncii. 
Cine din blocul modest cu apartamente dintr-o zonă 
mărginaşă ar fi crezut că un locatar de acolo, Leapman, va 
fi peste o oră singurul pasager al unui avion marca 
Gulfstream V, în drum spre Londra? 

Umblând la garderoba destul de săracă, îşi alesese cel 
mai nou costum, cămaşa favorită şi o cravată nouă. Nu voia 
ca pilotul să arate mai elegant decât el. 

Aşteptând limuzina lângă fereastră, Leapman era 
conştient că micul lui apartament nu constituia cine ştie ce 
îmbunătăţire faţă de celula de închisoare în care îşi 
petrecuse patru ani din viaţă. Limuzina bătătoare la ochi 
străbătuse strada 43, oprind la uşa de la intrare. 

Leapman se urcă pe bancheta din spate, fără să-i 
adreseze niciun cuvânt şoferului. Ca şi Fenston, ridică 
geamul cenuşiu în faţă, separându-se. Timp de douăzeci şi 
patru de ore urma să aparţină unei lumi diferite. 

După patruzeci şi cinci de minute, limuzina ieşi de pe 
autostrada rapidă Van Wyck şi urmă ieşirea 21 spre JFK. 
Şoferul se prelinse printr-o intrare neobservabilă pentru 
majoritatea pasagerilor şi trase în faţa unui terminal mic, 
ce-i servea doar pe aceia destul de privilegiați pentru a 
zbura cu avioane proprii. Leapman cobori din maşină şi 
intră însoţit într-o mică sală unde-l întâmpină căpitanul 
companiei aeriene Gulfstream V. 

— E vreo speranţă să decolăm mai devreme? întrebă 
Leapman, scufundându-se într-un fotoliu confortabil din 
piele. 

— Nu, domnule, răspunse căpitanul, se decolează la 
fiecare patruzeci şi cinci de secunde şi noi avem liber la 
şapte douăzeci. 

Mormăind ceva, Leapman îşi îndreptă atenţia asupra 
ziarelor de dimineaţă. 

„New York Times” anunţa pe prima pagină că 
preşedintele Bush oferea o recompensă de 50 de milioane 
de dolari pentru capturarea lui Osama Bin Laden, ceea ce 
lui Leapman i se părea exact atitudinea tipică de abordare 
a legii a văcarilor texani din ultimul secol. „Wall Street 
Journal” consemna o scădere cu 12 cenți a acţiunilor 
Fenston Finance, în ritm cu a altor firme care avuseseră 
sediul în World Trade Center. După ce va pune mâna pe 
Van Gogh, banca va putea traversa o perioadă mai slabă, 
în timp ce el se va ocupa ca acţiunile să nu scadă sub un 
anumit nivel. Un membru al echipajului îi întrerupse 
gândurile lui Leapman: 

— Vă puteţi îmbarca, domnule. Decolăm în aproximativ 
cincisprezece minute. 

O altă maşină îl duse până la scara avionului, care începu 
să trepideze înainte ca Leapman să-şi fi terminat sucul de 
portocale. Avocatul nu se relaxă decât când ajunseră la 
altitudinea de zbor de nouă mii cinci sute de metri şi 
semnul luminos de prindere a centurii de siguranţă se 
stinse. Aplecându-se, luă telefonul şi-l sună pe Fenston pe 
linia privată: 

— Sunt pe drum, anunţă, şi nu văd niciun motiv ca să nu 
fiu mâine înapoi. Cu un olandez pe scaunul de alături. 

— Sună-mă când aterizezi, îi ceru şeful. 

Tina întrerupse conexiunea cu telefonul preşedintelui 
băncii. 

În ultima vreme, Leapman intrase deseori în biroul ei şi 
totdeauna fără să bată. Nu făcea niciun secret din bănuiala 
lui că Anna trăia şi ţinea legătura cu ea. 

Avionul băncii decolase la timp de pe JFK şi Tina 
ascultase conversaţia şefului cu Leapman. Se împăcase cu 
ideea că Anna avea un avans de câteva ore şi asta doar 

dacă ajunsese la Londra. 

Tinei îi era teamă că Leapman se va întoarce a doua zi la 
New York, cu rânjetul acela scârbos lipit de figură când îi va 
aduce şefului tabloul lui Van Gogh. Dacă se întâmpla aşa, îi 
va lua ea locul Annei. Nu va ezita să-şi facă propria lege, 
chiar dacă va fi arestată, posibil chiar condamnată la 
închisoare. Tina continuă să descarce ultimele contracte ale 
băncii, pe care şi le trimisese singură prin e-mail. Făcea 
asta numai când Leapman nu era la birou iar Fenston era 
foarte ocupat. 


În dimineaţa aceea, primul zbor către Londra, cu 
aterizare pe Gatwick, era programat la ora zece. Anna 
cumpără un bilet de la ghişeul companiei British Airways şi 
află că decolarea va întârzia cu douăzeci de minute, pentru 
că avionul omolog încă nu aterizase. Profită de răgaz ca să 
facă un duş şi să se schimbe. Alese hainele cele mai 
conservatoare pe care le avea la ea, sperând că astfel ca 
câştiga bunăvoința Victoriei. 

Sorbindu-şi cafeaua în Cafe Nero, Anna răsfoi ziarul 
„Herald Tribune”: „50 de milioane de dolari răscumpărare” 
stătea scris pe pagina a doua. Mai puţin decât ar fi valorat 
Van Gogh-ul la orice casă de licitaţie. Anna nu pierdu timp 
ca să citească articolul, pentru că trebuia să-şi stabilească 
priorităţile după confruntarea cu Victoria. 

În primul rând, trebuia să afle unde era Van Gogh-ul. 
Dacă Ruth Parish îl depozitase, o va sfătui pe Victoria s-o 
sune şi să insiste să i-l aducă imediat înapoi la Wentworth 
Hall iar lui Ruth îi va spune că Fenston Finance nu putea 
reţine tabloul împotriva dorinţei Victoriei, mai ales dacă 
singurul contract existent urma să dispară. Avea 
sentimentul că Victoria nu se va învoi cu asta, dar dacă o 
va convinge, va lua legătura cu domnul Nakamura la Tokyo 
şi va încerca să afle. 

„Zborul British Airways 8112 spre Londra, Gatwick, va 
decola de la poarta D 14”, anunţă o voce în difuzor. 

Traversând Canalul Mânecii, Anna îşi revizui de mai 

multe ori planul, încercând să-i găsească o fisură logică, 
dar nu ştia decât doi oameni care l-ar fi considerat o 
acţiune altfel decât de bun simţ. Avionul ateriză pe Gatwick 
cu treizeci şi cinci de minute întârziere. 

Păşind pe pământ englez, Anna se uită la ceas, 
conştientă că nu mai erau decât nouă ore până când 
Leapman va ateriza pe Heathrow. După ce i se controla 
paşaportul şi-şi recuperă bagajele, plecă în căutarea unei 
maşini de închiriat. Evitând biroul companiei „Happy Car”, 
se aşeză la coadă la firma Avis. Nu-l observă pe tânărul 
spilcuit care şoptea la celular, din interiorul unui magazin 
duty-free: 

— A aterizat. 


Leapman se lăsă pe spătarul lat de piele al unui scaun 
mult mai confortabil decât tot ce avea în apartamentul lui 
din colţul străzilor 43 şi 10. Stewardesa îl servi cu cafea 
neagră într-o ceaşcă de porțelan cu margine aurie, adusă 
pe o tavă din argint. Avocatul se gândea la misiunea lui. 
Ştia că azi era un simplu curier, chiar dacă în coletul lui 
avea să se afle una dintre cele mai valoroase picturi de pe 
pământ. Îl dispreţuia pe Fenston, care nu-l tratase niciodată 
ca pe un egal. Măcar o dată de-ar fi recunoscut şi 
contribuţia lui la succesul companiei şi de i-ar fi tratat ideile 
ca pe ale unui coleg respectat, nu ca pe ale unui lacheu 
plătit - nici măcar nu-l plătea atât de bine. Măcar câteodată 
de-ar fi spus „mulţumesc”, lui i-ar fi ajuns. Adevărat, 
Fenston îl ridicase din mocirlă, dar numai ca să-l arunce în 
alta. 

ÎI slujea de un deceniu pe Fenston şi privise cum 
rudimentarul imigrant din Bucureşti urcase scara averii şi 
societăţii - o scară pe care i-o ţinuse el, deşi era constant 
dat la o parte. Dar asta s-ar fi putut schimba peste noapte. 
Dacă făcea o singură greşeală, rolurile li se inversau. 
Fenston ajungea la închisoare şi el rămânea cu o avere a 
cărei sursă era imposibil de depistat. 

— Mai doriți cafea, domnule Leapman? întrebă 

Anna nu avea nevoie de o hartă pentru a găsi drumul 
spre Wentworth Hall, deşi trebuia să-şi amintească să nu 
aleagă drumul greşit printre numeroasele insule din trafic. 

După patruzeci de minute, intra cu maşina pe poarta 
reşedinţei Wentworth Hall. 

Înainte de a locui acolo, Anna nu cunoscuse arhitectura 
barocă dominantă pentru casele aristocraților englezi de la 
turnura secolelor şaptesprezece şi optsprezece. Grămada - 
aşa îşi descria Victoria căminul - fusese ridicată în 1697 de 
Sir John Vanbrugh. Fusese primul lui comision înainte de a 
proiecta castelul Howard şi mai târziu, palatul Blenheim 
pentru un alt soldat triumfător. După asta, devenise cel mai 
căutat arhitect din Europa. 

Aleea lungă până la casă era umbrită de plopi falnici de 
aceeaşi vârstă cu clădirea, deşi mai răriţi de furtunile 
violente din 1987. Anna conduse pe lângă un lac 
ornamental, populat de crapi negri Koi - aduşi din Japonia - 
şi în continuare, pe lângă două terenuri de tenis şi o zonă 
cu gazon amenajată pentru crichet, acoperită de primele 
frunze ale toamnei. După ultima curbă, măreţul conac 
înconjurat de o vastă curte englezească, plină de verdeață, 
îi apăru în faţă, profilat pe cer. 

Victoria îi spusese Annei că în casă erau şaizeci şi şapte 
de camere, dintre care paisprezece erau pentru oaspeţi. Ea 
locuise într-un dormitor de la etajul întâi, camera lui Van 
Gogh, care avea suprafaţa întregului ei apartament din 
New York. 

Apropiindu-se de clădire, Anna observă că blazonul 
familiei, arborat pe turnul estic, atârna în berna. Parcând 
maşina, se întrebă care dintre rudele vârstnice ale Victoriei 
murise. 

Uşa masivă din stejar se deschise încă dinainte de a păşi 
ea pe ultima treaptă de sus. Se ruga ca Victoria să fie 
acasă şi Fenston să nu aibă habar de venirea ei în Anglia. 

— Bună dimineaţa, doamnă, intonă majordomul. Cu ce 

vă pot ajuta? 

Sunt eu, Andrews, ar fi vrut Anna să-i spună, surprinsă de 
tonul lui formal. Se purtase atât de prietenos când locuise 
ea acolo! li imită abordarea formală: 

— Trebuie să vorbesc urgent cu lady Victoria. 

— Mi-e teamă că nu este posibil, replică Andrews, dar voi 
vedea dacă vă primeşte stăpâna. Dacă aveţi amabilitatea 
să aşteptaţi aici, mă duc să întreb. 

Cum adică „nu este posibil, dar voi vedea dacă vă 
primeşte stăpâna”? 

Aşteptând în hol, Anna ridică ochii spre portretul lady-ei 
Catherine de Wentworth, pictat de Gainsborough. Işi 
amintea fiecare pictură din casă şi-şi căută favorita din 
capul scărilor, Doamna Siddons în rolul Portiei, pictată de 
Romney. |ntorcându-se spre intrarea în salonul de 
dimineaţă, Anna a fost întâmpinată de priveliştea tabloului 
lui Stubbs, Actaeon, câștigător la derby. Actaeon era calul 
favorit al lui sir Harry Wentworth - încă mai rezista în casă. 
Dacă Victoria îi va asculta sfatul, îşi va putea salva măcar 
restul colecţiei. 

Majordomul se întoarse cu pas măsurat: 

— Doamna vă primeşte acum, spuse el. Poftiţi în 
sufragerie. 

Se înclină uşor şi porni în faţa ei, conducând-o. Anna 
încerca să se concentreze asupra planului ei în şase 
puncte, dar mai întâi trebuia să explice de ce întârziase cu 
patruzeci şi opt de ore la întâlnire, deşi probabil că Victoria 
era la curent cu oroarea din 11 septembrie şi ar fi putut fi 
chiar surprinsă că Anna supravieţuise. 

Intrând în sufragerie, o văzu pe Victoria pe canapea, cu 
fruntea plecată, îmbrăcată în doliu şi cu un labrador negru 
moţăindu-i la picioare. Nu-şi amintea ca Victoria să aibă un 
câine şi o surprindea că nu-i venea în întâmpinare 
prietenoasă, ca de obicei. Femeia aşezată ridică ochii şi 
privirea ei rece îi tăie Annei răsuflarea. In acea fracțiune de 
secundă, realiză cu durere de ce stindardul familiei era în 
berna. Tăcu, încercând să asimileze şocul că n-o va mai 

vedea niciodată pe Victoria şi va trebui să încerce s-o 
convingă pe sora ei, pe care n-o cunoştea deloc. Nici măcar 
numele nu i-l mai ţinea minte. Sora geamănă a dispărutei 
nu se ridică în picioare şi nu-i întinse mâna. 

— Doriţi un ceai, dr. Petrescu? întrebă Arabella pe un ton 
distant, care sugera refuzul. 

— Nu, mulţumesc, se conformă Anna, rămânând în 
picioare. Vă pot întreba cum a murit Victoria? întrebă încet. 

— Bănuiam că ştiţi deja, replică sec Arabella. 

— Nu ştiu despre ce vorbiţi. 

— Atunci de ce aţi venit, dacă nu pentru a aduna şi restul 
averii familiei? 

— Am venit s-o avertizez pe Victoria să nu-i lase să ia 
Van Gogh-ul, înainte de a putea... 

— Tabloul a fost luat de aici marţi, o informă Arabella. N- 
au avut nici măcar politeţea de a aştepta să treacă 
înmormântarea. 

— Am încercat să telefonez, dar numărul era la secret. 
Dacă aş fi reuşit... murmură incoerent Anna, adăugând: E 
prea târziu. 

— Prea târziu pentru ce? întrebă Arabella. 

— l-am trimis Victoriei o copie după raportul meu, în care 
îi recomandam... 

— Da, v-am citit raportul, spuse Arabella, dar aveţi 
dreptate, acum e prea târziu. Noul meu avocat m-a 
avertizat deja că evaluarea averii ar putea dura ani de zile 
şi în timpul acesta, am putea pierde totul. 

— Probabil că ăsta e motivul pentru care nu dorea să vin 
în Europa şi să vorbesc personal cu Victoria, zise Anna, fără 
să explice. 

— Nu sunt sigură că vă înţeleg, o privi cu mai multă 
atenţie. 

— Marţea aceasta am fost concediată, pentru că i-am 
trimis şi Victoriei raportul meu, o lămuri Anna. 

— Victoria v-a citit raportul, spuse încet Arabella. Am o 
scrisoare unde confirma că dorea să vă urmeze sfatul, dar 
asta înainte de cruda-i moarte. 

122 


- JEFFREY ARCHER - 


— Cum a murit? întrebă cu blândeţe Anna. 

— A fost asasinată mişeleşte, cu laşitate, dezvălui 
Arabella, apoi o privi pe Anna în faţă: şi n-am nicio îndoială 
că domnul Fenston v-ar putea furniza detalii. 

Anna înclină capul, incapabilă să mai spună ceva. Planul 
ei se făcuse ţăndări. 

— Draga de Victoria era atât de credulă şi, mi-e teamă, 
naivă, continuă Arabella. Dar nicio fiinţă umană nu merită 
să i se întâmple aşa ceva şi cu atât mai puţin o persoană 
atât de bună ca scumpa mea soră. 

— Îmi pare foarte rău, spuse Anna. Nu am ştiut. Trebuie 
să mă credeţi, nu ştiam nimic. 

Arabella privi pe fereastră o vreme, fără să mai 
vorbească. Tremura când se întoarse spre Anna: 

— Vă cred, zise, în cele din urmă. La început, v-am crezut 
pe dvs. responsabilă de şarada asta malefică. Acum, 
înţeleg că am greşit, adăugă după o pauză. Dar, din păcate, 
e prea târziu. Acum nu mai putem face nimic. 

— Poate că nu e aşa, zise Anna, privind-o cu o hotărâre 
intensă pe Arabella. Dar dacă vrem să facem ceva, trebuie 
să aveţi la fel de multă încredere în mine ca şi Victoria. 

— Cum adică, să am încredere? întrebă Arabella. 

— Daţi-mi o şansă să dovedesc că nu am avut niciun 
amestec în moartea surorii dvs., ceru Anna. 

— Dar cum aţi putea face aşa ceva? 

— Redându-vă Van Gogh-ul. 

— După cum v-am spus, tabloul a fost deja luat. 

— Ştiu, zise Anna, dar este încă în Anglia, pentru că 
domnul Fenston l-a trimis pe un anume domn Leapman să 
ridice pictura în seara asta. 

— Dar cum o să rezolvaţi problema, chiar dacă puneţi 
mâna pe tablou? 

Anna îi expuse în detaliu planul ei şi observă cu plăcere 
că Arabella încuviinţa din când în când din cap. 

— Am nevoie de sprijinul dvs., altfel aş putea fi arestată 
pentru ceea ce fac, încheie Anna. 

După ce tăcu o vreme, Arabella vorbi: 

— Sunteţi o tânără bravă, mă întreb dacă vă daţi seama 
cât riscaţi. Dar dacă doriţi să vă asumaţi un asemenea risc, 
doresc şi eu şi vă sprijin până în pânzele albe. 

Anna zâmbi la exprimarea aceea de modă veche, apoi o 
întrebă: 

— Îmi puteţi spune cine a ridicat Van Gogh-ul? 

Arabella se ridică de pe canapea şi traversă camera spre 
birou, cu dulăul după ea. Luă de pe birou o carte de vizită: 

— O doamnă Ruth Parish, citi, de la firma Art Locations. 

— Aşa credeam şi eu, spuse Anna. Trebuie să plec 
imediat, am doar câteva ore avans faţă de Leapman. 

Îi întinse mâna, dar Arabella o îmbrăţişa călduros: 

— Dacă pot face ceva să te ajut să-mi răzbuni sora... o 
asigură ea. 

— Orice? 

— Orice, repetă Arabella. 

— Când turnul de nord s-a prăbuşit, toată documentaţia 
împrumutului luat de Victoria a fost distrusă, zise Anna, 
inclusiv contractul original. Singura copie e în posesia dvs. 
Dacă... 

— Nu e cazul să mai spui nimic. 

Anna zâmbi. Se vedea că nu mai avea de-a face cu 
Victoria. Se întoarse să plece şi ajunse la uşă înainte ca 
valetul să apuce să-i deschidă. 


Arabella privi pe fereastră maşina Annei, depărtându-se 
pe alee. Se întreba dacă o va mai vedea vreodată. 


— Petrescu, anunţă o voce, pleacă acum de la 


Wentworth Hall. Se îndreaptă spre centrul Londrei. O 
urmăresc şi vă raportez. 

23 


Anna ieşi de pe domeniul casei Wentworth şi se îndreptă 
spre ruta M25, căutând un indicator către Heathrow. Se 
uită la ceasul de bord. Era aproape ora 14, aşa că ratase 
ocazia de a-i telefona Tinei, care trebuia să fie acum la 
biroul din Wall Street. Dar trebuia să mai dea un telefon, 
dacă dorea ca mica ei lovitură să aibă vreo şansă de 
reuşită. 

Conducând prin localitatea Wentworth, încercă să-şi 
aducă aminte la ce local o invitase Victoria la cină şi 
deodată văzu unul pe acoperişul căruia fâlfâia stindardul în 
berna. 

Intră în curtea hanului Wentworth Arms şi parcă maşina 
aproape de uşă. Trecu pe lângă recepţie şi pătrunse în bar: 

— Îmi puteţi schimba cinci dolari? o întrebă pe fata care 
servea. Trebuie să dau un telefon. 

— Sigur, iubito, auzi răspunsul prompt şi femeia deschise 
sertarul casei şi-i dădu două monede de o liră. 

Furt la drumul mare, ar fi vrut Anna să-i spună, dar nu 
avea timp de discuţii. 

— Telefonul e la ieşire, pe dreapta. 

Formă un număr pe care nu-l putea uita. Se auzi de două 
ori soneria, apoi o voce răspunse: 

— Bună ziua, galeriile Sotheby's. 

Anna introduse moneda şi ceru: 

— Cu Mark Poltimore, vă rog. 

— Vă fac legătura. 

— Aici Mark Poltimore. 

— Mark, sunt Anna, Anna Petrescu. 

— Anna, ce surpriză plăcută! Am fost îngrijoraţi pentru 
tine. Unde erai marţi? 

— La Amsterdam, minţi ea. 

— Slavă Domnului, zise Mark. Groaznică treabă. ŞI 
Fenston? 

— Nu era în clădire şi de aceea te sun. Vrea părerea ta în 

legătură cu un Van Gogh. 

— Autenticitate sau preţ? întrebă Mark. Dacă e vorba de 
provenienţă, îmi eşti superioară ca pricepere. 

— Proveniența e indiscutabilă, spuse Anna, dar aş dori o 
a doua opinie referitoare la valoare. 

— E o pictură cunoscută? 

— Autoportret cu ureche bandajată, zise ea. 

— Autoportretul de la Wentworth? exclamă Mark. 

— Da, confirmă laconic Anna. 

— Ai putea aduce tabloul să-l examinăm? 

— Aş vrea, dar n-am un mijloc sigur de transport. Speram 
să mă poţi ajuta. 

— Acum unde e? 

— Într-o casă de fier la Heathrow. 

— E uşor, o linişti Mark. Avem livrări zilnice de la 
Heathrow. Îţi convine mâine după-amiază? 

— Dacă se poate, azi, forţă Anna. ÎI ştii pe şeful meu. 

— Stai puţin, să văd dacă au plecat deja. 

Se lăsă tăcerea, Anna îşi auzea doar inima bătând tare. 
Adăugă şi moneda a doua - nu voia în niciun caz să fie 
întreruptă legătura. Mark reveni la telefon: 

— Ai noroc. Omul nostru ridică unele obiecte pentru noi 
în jurul orei şaisprezece. lţi convine? 

— E bine, dar trebuie să-mi mai faci o favoare. Sunaţi-o 
voi pe Ruth Parish de la Art Locations înainte să vină 
maşina să ia tabloul. 

— Sigur. Cât timp avem să evaluăm? 

— Patruzeci şi opt de ore. 

— Dacă te hotărăşti să vinzi Autoportretul, vii întâi la 
Sotheby's, nu-i aşa, Anna? 

— Bineînţeles. 

— Abia aştept să-l văd, zise Mark. 

Anna puse la loc receptorul, şocată de cât de uşor îi 
venea să mintă. Acum înţelegea şi cât de uşor îi fusese lui 
Fenston s-o ducă de nas. 

leşi cu maşina din curtea hanului Wentworth Arms, 
conştientă că totul depindea acum de prezenţa lui Ruth 

Parish la birou. Intrând pe şoseaua de centură, rămase pe 
banda lentă, întrebându-se dacă se putea întâmpla ceva 
care să-i dea planurile peste cap. Oare Ruth ştia că fusese 
concediată? Îi spusese Fenston că ea murise? Oare îi va 
accepta Ruth autoritatea şi va expedia tabloul în condiţiile 
ei? Nu era decât o cale de aflat. Chiar se gândi s-o sune pe 
Ruth, dar decise că un anunţ preliminar i-ar fi dat timp mai 
mult să chibzuiască. Dacă voia să aibă vreo şansă, trebuia 
s-o ia pe Ruth prin surprindere. 

Anna era atât de adâncită în gânduri, încât era pe cale să 
treacă de ieşirea spre Heathrow. leşind de pe M25, trecu de 
indicatoarele terminalelor unu, doi, trei şi patru şi se 
îndreptă spre depozitele de marfă din afara perimetrului 
sudic. 

Îşi lăsă maşina pe un loc de parcare destinat vizitatorilor, 
în faţa birourilor firmei Art Locations. Rămase o vreme pe 
loc, încercând să se adune. De ce nu pleca mai departe? Nu 
era nevoie să se implice şi cu atât mai mult să-şi asume un 
asemenea risc. Se gândi la Victoria şi la rolul necugetat pe 
care-l jucase în provocarea morţii ei. 

— Hai odată, femeie, rosti Anna tare. 

Ori ştiu, ori nu şi dacă le-a spus cineva, ea va fi în maşină 
în mai puţin de două minute. Se uită în oglinda laterală. Se 
trăda prin ceva? 

— Hai odată, repetă hotărâtă, luând-o din loc. 

Parcurgând pista spre intrarea clădirii, trase adânc aer în 
piept. Împinse uşile batante şi se trezi faţă în faţă cu o 
portăreasă pe care n-o mai văzuse. Nu era un start bun. 

— Ruth e pe aici? întrebă ea voioasă, de parcă ar fi fost o 
obişnuită a locului. 

— Nu, ia masa de prânz la Academia Regală, unde se 
discută apropiata expoziţie Rembrandt. 

Inima Annei rămase suspendată de vorbele acelea. 

— Dar trebuie să se întoarcă. 

— Atunci o aştept, reuşi ea să zâmbească. 

Şi luă un loc în secretariat. Găsi o copie veche a revistei 
„Newsweek”, cu Al Gore pe copertă şi o răsfoi. Se uita 

mereu la ceasul de perete, ale cărui minutare înaintau 
implacabil: 3:10, 3:15, 3:20. 

In fine, Ruth intră pe uşă la 3:22 după-amiaza. 

— Mesaje? o întrebă pe fata de la intrare. 

— Nu, zise ea, dar vă aşteaptă cineva. 

Anna îşi ţinu respiraţia când Ruth se răsuci spre ea. 

— Anna! exclamă aceasta. Mă bucur să te văd. 

Trecuse primul obstacol. 

— Mă întrebam dacă te mai ocupi de afacerea asta după 
evenimentele de la New York. 

Al doilea obstacol trecut. 

— Mai ales după ce şeful tău mi-a comunicat că domnul 
Leapman va ridica personal tabloul. 

Al treilea obstacol. Nu-i spusese nimeni lui Ruth că era 
dată dispărută şi se presupunea că murise. 

— Eşti puţin palidă, continuă englezoaica. Te simţi bine? 

— Sunt bine, se poticni Anna peste cel de-al patrulea 
obstacol, dar măcar era în picioare, chiar dacă mai avea 
şase de trecut până la linia de sosire. 

— Unde erai pe unsprezece? o întrebă Ruth îngrijorată. 
Ne-am temut de ce era mai rău. L-aş fi întrebat pe domnul 
Fenston, dar el nu-ţi dă nicio şansă să-l întrebi ceva. 

— Supervizam o tranzacţie la Amsterdam, spuse Anna, 
dar Karl Leapman m-a sunat aseară şi m-a rugat să vin aici 
şi să mă asigur că totul este în regulă, pentru ca lui să nu-i 
mai rămână decât să urce tabloul în avion. 

— Suntem mai mult decât pregătiţi, zise acid Ruth, dar te 
duc până la depozit ca să vezi cu ochii tăi. Aşteaptă un 
minut, să-i comunic secretarei unde mergem. 

Anna se plimba nervoasă înainte şi înapoi, întrebându-se 
dacă Ruth va suna la New York să-i verifice povestea. Dar 
de ce ar fi făcut-o? Ea fusese singura cu care tratase Ruth 
în trecut. 

Ruth se întoarse după două minute: 

— Am primit asta acum, spuse, înmânându-i Annei un e- 
mail. 

Ei i se opri iar inima. 

— Confirmă că domnul Leapman va ajunge în jur de 
şapte - şapte treizeci, diseară. Vrea să-l aşteptăm pe pistă, 
gata de livrat pictura, fiindcă doreşte să plece înapoi în mai 
puţin de o oră. 

— Aşa e Leapman, îngăimă Anna. 

— Atunci, să mergem, porni Ruth către uşă. 

Dând din cap, Anna o urmă afară şi sări lângă ea în 
Range Rover. 

— Îngrozitor, ce s-a întâmplat cu lady Victoria, comentă 
Ruth, întorcând maşina şi luând-o spre marginea sudică a 
terminalului de marfă. Presa tot mai face valuri în legătură 
cu crima - asasin misterios, gâtul tăiat cu un cuţit de 
bucătărie - dar poliţia n-a arestat încă pe nimeni. 

Anna tăcu, pentru că vorbele „asasin misterios” şi „gâtul 
tăiat” îi reverberau în minte. Oare de aceea îi spusese 
Arabella că era o „tânără bravă”? 

Ruth trase în faţa unei clădirii cenuşii, anonime, pe care 
Anna o vizitase de mai multe ori în trecut. Se uită la ceas: 
3:40 după-amiaza. 

Ruth îi arătă o legitimaţie paznicului, care le deschise 
imediat uşa din oţel, groasă de zece centimetri. Le însoţi pe 
amândouă de-a lungul unui coridor din ciment, lung şi gri, 
care-i părea Annei un buncăr. Omul se opri la a doua uşă 
de siguranţă, cu intrarea codată. Se dădu înapoi şi Ruth 
introduse un număr din şase cifre. Trăgând uşa grea, 
deschise drum către o cameră pătrată, din beton solid. Un 
termometru de pe perete indica o temperatură de douăzeci 
de grade Celsius. 

Camera era plină de lăzi din lemn, burduşite cu picturi 
care aşteptau să fie transportate în diverse părţi ale lumii, 
împachetate în cutiile roşii personalizate ale firmei Art 
Locations. Verificându-şi inventarul, Ruth traversă camera 
şi se uită la un raft de sus. Apucă o casetă cu numărul 47 
ştampilat în colţuri. 

Anna se mişcă spre ea, ca să-şi mai salveze timpul. 
Verifică şi ea inventarul: numărul 47 avea în dreptul lui: 
Vincent Van Gogh, Autoportret cu ureche bandajată, 24 pe 

18 inci. 

— Totul pare în ordine, spuse Anna. 

Paznicul reapăru la uşă: 

— Mă scuzaţi că vă întrerup, doamnă Parish, dar sunt doi 
agenţi de la Sotheby's afară. Au instrucţiuni să ia un Van 
Gogh pentru evaluare. 

— Ştii ceva de asta? o întrebă Ruth pe Anna. 

— A, da, răspunse ea fără nicio şovăială, preşedintele m- 
a desemnat să mă ocup de evaluarea tabloului înainte de a 
fi expediat la New York. E necesar pentru asigurare. Vor 
ţine tabloul o oră şi pe urmă-l trimit înapoi. 

— Domnule Leapman n-a menţionat nimic de asta, spuse 
Ruth. Nu era în e-mail. 

— La drept vorbind, replică Anna, Leapman e un filistin: 
n-ar face diferenţa între un Van Gogh şi un Van Morrison. 

După o mică pauză, riscă, deşi de obicei era prudentă, 
dar acum nu-şi permitea să o lase pe Ruth să-l sune pe 
Fenston şi să verifice: 

— Dacă ai îndoieli, sună la New York să discuţi cu 
Fenston. Asta va lămuri problema. 

Şi aşteptă nervoasă ca Ruth să-i cântărească sugestia. 

— Şi să mă muşte iar de cap, zise Ruth. Nu, mulţumesc, 
mi-ajunge cuvântul tău. În cazul în care-ţi asumi 
responsabilitatea de a semna hârtiile de ieşire. 

— Desigur, spuse Anna. E doar datoria mea de 
reprezentant al băncii, adăugă, sperând că replica ei suna 
destul de pompos. 

— Şi-i explici tu schimbarea de plan domnului Leapman? 

— Nu va fi necesar, spuse Anna. Tabloul va fi înapoi cu 
mult înainte de aterizarea lui. 

Părând uşurată, Ruth îi spuse paznicului: 

— E numărul patruzeci şi şapte. 

Amândouă îl însoţiră pe drumul către duba securizată de 
la Sotheby's. 

— Semnaţi aici, ceru şoferul. 

Făcând un pas în faţă, Anna semnă documentele de 
ieşire. 

— Când aduceţi tabloul înapoi? îl întrebă Ruth. 

— Nu ştiu nimic... 

— L-am rugat pe Mark Poltimore să înapoieze tabloul în 
limita a două ore, îl întrerupse Anna. 

— Ar fi bine să sosească înainte de aterizarea domnului 
Leapman, se exprimă Ruth, fiindcă n-am nevoie să-l calc pe 
bătături pe unul ca el. 

— Te-ar mulţumi dacă aş merge eu cu pictura la 
Sotheby's? întrebă cu ingenuitate Anna. Poate că reuşesc 
să grăbesc procesul. 

— Vrei să mergi şi tu? 

— Ar fi înţelept în condiţiile astea, spuse Anna, urcându- 
se în dubă şi aşezându-se între cei doi agenţi de la galerii. 

Ruth făcu semn cu mâna maşinii care dispărea pe poarta 
aeroportului şi intra în traficul de după-amiază târzie, 
pornind spre Londra. 

24 


Avionul Gulfstream V al lui Bryce Fenston atinse solul la 
Heathrow la ora 19:22. Ruth îl aştepta pe reprezentantul 
băncii pe pistă. Avertizase deja vama despre livrare, astfel 
încât hârtiile puteau fi completate de îndată ce se întorcea 
Anna. 

În ultimul ceas, Ruth se uitase tot mai des către poarta 
principală, dorindu-şi să reapară duba care luase tabloul. 
Telefonase la Sotheby's şi fata de la departamentul de 
pictură impresionistă o asigurase că primiseră Van Gogh-ul. 
Dar trecuseră mai bine de două ore de atunci. Poate ar fi 
trebuit să sune şi în State să întrebe, dar cum să-şi pună la 
îndoială unul din clienţii cei mai serioşi? Concentrându-se 
asupra avionului care aterizase, Ruth decise să nu spună 
nimic. La urma urmei, Anna trebuia să apară dintr-o clipă în 
alta. 

Uşa din fuselaj se deschise şi treptele coborâră până la 
pistă. Stewardesa se dădu într-o parte, permițându-i 
unicului pasager să iasă din avion. Karl Leapman păşi pe 
pistă şi-i strânse mâna lui Ruth, înainte de a i se alătura pe 
bancheta din spate a unei limuzine din aeroport, care urma 
să-i transporte pe scurta distanţă până la sala particulară 
de aşteptare. Leapman nu se obosise să se prezinte, 
presupunând că ea ştia cine este. 

— Ceva probleme? o întrebă. 

— Niciuna, răspunse Ruth cu siguranţă. V-am respectat 
punct cu punct instrucţiunile, în pofida tragicei dispariţii a 
contesei Victoria. 

— Mda, făcu Leapman, coborând din maşină. Firma va 
trimite o coroană la înmormântarea ei. Totul e gata pentru 
livrarea rapidă? întrebă, schimbând imediat subiectul. 

— Da, spuse Ruth. Vom începe procedura de îndată ce 
termină căpitanul realimentarea avionului. Cred că nu va 
dura mai mult de o oră. Apoi, puteţi pleca. 

— Mă bucur, zise Leapman, împingând uşile batante. 

Avem un traseu liber la opt treizeci şi n-aş vrea să pierd ora 
de decolare. 

— Atunci e rezonabil să vă las şi să supraveghez 
transferul, zise Ruth, dar mă voi întoarce să vă confirm că 
pictura este la bord. 

Leapman dădu din cap şi se aşeză într-un fotoliu 
capitonat cu piele. Ruth se întoarse să plece. 

— Vă aduc ceva de băut, domnule? întrebă barmanul. 

— Whisky cu gheaţă, ceru Leapman, aruncând o privire 
pe meniurile pentru cină. 

Ajungând la uşă, Ruth îşi aminti ceva: 

— Când se întoarce Anna, vreţi să-i transmiteţi că sunt la 
vamă şi aştept să completăm documentele? 

— Anna? exclamă Leapman, sărind de pe scaun. 

— Da, a fost aici mai devreme. 

— Şi ce a făcut? o chestiona Leapman, apropiindu-se. 

— O verificare, să se asigure că instrucţiunile domnului 
Fenston vor fi îndeplinite, încercă Ruth să pară relaxată. 

— Ce instrucţiuni? mârâi Leapman. 

— Să trimitem Van Gogh-ul la Sotheby's, pentru o 
evaluare de asigurare. 

— Preşedintele n-a cerut asta, spuse Leapman. 

— Dar galeriile Sotheby's au trimis maşina şi dr. Petrescu 
a confirmat cererea. 

— Petrescu a fost concediată acum trei zile. Daţi-mi 
galeriile la telefon imediat. 

Ruth alergă şi formă numărul. 

— Cu cine tratează la Sotheby's? întrebă Leapman. 

— Cu Mark Poltimore, îi întinse Ruth receptorul. 

— Poltimore, lătră el, de îndată ce auzi cuvântul 
„Sotheby's”, apoi realiză că vorbea cu un robot. Ai numărul 
lui de acasă? trânti telefonul. 

— Nu, spuse Ruth, dar am un număr de celular. 

— Sună-l. 

Ruth căută repede numărul în agenda ei telefonică 
electronică şi începu să formeze: 

— Mark? întrebă, dar Leapman înşfacă telefonul. 

— Poltimore? 

— La telefon. 

— Mă numesc Leapman. Sunt... 

— Ştiu cine sunteţi, domnule Leapman, spuse Mark. 

— Bun, pentru că înţeleg că sunteţi în posesia unui Van 
Gogh al nostru. 

— Am fost, ca să mă exprim precis. Dr. Petrescu, 
directoarea dvs. artistică, ne-a informat, înainte de a avea 
şansa să examinăm pictura, că v-aţi răzgândit şi doriţi e 
tabloul să fie adus înapoi la Heathrow, pentru a fi 
transportat imediat la New York. 

— Şi aţi căzut în plasă? ridică Leapman vocea, din ce în 
ce mai enervat. 

— Nu avem de ales, domnule Leapman. Pe documente 
era numele ei. 

Fenston se înghesui într-un şir de demnitari cărora 
preşedintele Bush şi primarul Giuliani le strângeau mâna, 
după ce asistaseră la o slujbă funerară pe locul catastrofei 
din 11 septembrie. 

Fenston aşteptă să decoleze elicopterul preşedintelui, 
apoi se duse către grupul de spectatori îndoliaţi. Rămase în 
spate, ascultând cum erau citite numele, însoţite fiecare de 
câte un dangăt de clopot. 

Greg Adams. 

Aruncă o privire spre mulţime. 

Blanca Bezdekova. 

Studia chipurile rudelor şi prietenilor adunaţi pentru a 
cinsti memoria dispăruţilor. 

Anna Petrescu. 

Fenston ştia că mama lui Petrescu locuia la Bucureşti şi 
nu se afla la slujbă. 

Privi mai atent străinii strânşi unul lângă altul, 
întrebându-se care dintre ei era unchiul George din 
Danville, Illinois. 

Rebecca Rangere. 

Îi aruncă o privire Tinei. Avea ochii plini de lacrimi, sigur 
nu pentru Petrescu. 

Brulio Real Polanco. 

Preotul înclină capul. Rosti o rugăciune, apoi închise 
Biblia şi făcu semnul crucii. 

— În numele Tatălui, al Fiului şi al Sfântului Duh, articulă 
el. 

— Amin, răspunseră cu toţii în cor. 


æ 


Tina se uită la Fenston; nu vărsase nicio lacrimă, se 
legăna doar de pe un picior pe altul, cum avea obiceiul să 
facă atunci când se plictisea. Ea aşteptase cu răbdare o 

ocazie şi o încurajase cu egoism pe Anna să plece în 
Europa, sperând că o va ajuta să facă treaba pe care şi-o 
propusese de mai bine de un an. 

În vreme ce oamenii se strângeau în grupuri mai mici, 
pentru a-şi aminti, a se consola şi a-şi arăta respectul, Tina 
văzu cum Fenston pleca fără să bage în seamă pe nimeni. 
Mergea hotărât şi singur spre maşina care-l aştepta. 

Tina rămase într-un grup de îndoliaţi, dar îl urmărea din 
ochi pe Fenston. Şoferul îi ţinea portiera din spate deschisă. 
Fenston se urcă şi se aşeză lângă o femeie pe care Tina nu 
o cunoştea. Amândoi tăceau, aşteptând să fie izolaţi de 
şofer prin geamul fumuriu. Fără zăbavă, maşina demară şi 
intră în trafic. Tina o urmări până când o pierdu din vedere. 
Îi părea rău că nu-i telefona Anna - avea multe să-i spună şi 
acum trebuia să afle cine era femeia din maşină. Discutau 
oare despre Van Gogh? Oare-şi pusese prietena în pericol, 
fără să fie nevoie? 


Femeia aşezată lângă Fenston purta un compleu gri, cu 
pantaloni. Bunul ei cel mai preţios era anonimatul. Nu-l 
vizitase nici măcar o dată pe Fenston la birou sau la el 
acasă, deşi-l cunoştea de aproape douăzeci de ani. Prima 
dată îl întâlnise când Nicu Munteanu era curier al 
preşedintelui Nicolae Ceauşescu. 

Responsabilitatea principală a lui Fenston în timpul 
regimului Ceauşescu fusese să împartă sume mari de bani 
în numeroase conturi bancare din toată lumea - rezerve 
pentru oamenii din garda dictatorului. Atunci când aceştia 
nu mai erau loiali, femeia îi elimina, iar el le redistribuia 
fondurile îngheţate. Specialitatea lui Fenston era spălarea 
banilor, în locuri depărtate precum insulele Cook sau 
apropiate, precum Elveţia. Specialitatea ei era să ucidă cu 
instrumentul favorit, un cuţit de bucătărie, uşor de găsit în 
orice magazin de menaj din orice oraş şi care, spre 
deosebire de armele de foc, nu se vindea pe bază de 
permis. 

Amândoi ştiau prea bine unde erau îngropate cadavrele. 

În 1985, Ceauşescu a decis să-şi trimită bancherul 
particular la New York, să-i deschidă o sucursală peste 
ocean. Timp de patru ani, Fenston n-a mai ţinut legătura cu 
femeia ce stătea acum lângă el. In 1989, Ceauşescu a fost 
arestat de conaţionalii lui, judecat şi executat, în cele din 
urmă, în ziua de Crăciun. Printre cei care au fugit de 
aceeaşi soartă s-a aflat şi Olga Krantz, care a traversat 
şapte graniţe, ajungând până în Mexic, de unde s-a 
strecurat în America, devenind una dintre nenumăratele 
persoane imigrate ilegal, care nu pretind ajutor de şomaj şi 
trăiesc din sume de bani lichizi încasate de la patroni 
veroşi. Acum stătea lângă patronul ei. 

Fenston era printre puţinii oameni în viaţă care-i 
cunoşteau lui Krantz adevărata identitate. Prima dată o 
văzuse la televizor când ea avea paisprezece ani şi 
reprezenta România la o competiţie internaţională de 
gimnastică, încercând să învingă echipa Uniunii Sovietice. 

Krantz ieşise a doua după colega ei, Mara Moldoveanu, şi 
presa le dădea deja favorite la medaliile de aur şi argint ale 
viitoarei olimpiade. Din nefericire, niciuna dintre ele n-a 
ajuns să concureze la Moscova. Moldoveanu a murit în 
împrejurări tragice şi neaşteptate, căzând de pe bârnă în 
timp ce încerca un dublu salt mortal şi frângându-şi gâtul. 
Krantz era singura calificată pentru olimpiadă în momentul 
acela şi jurase să câştige aurul pentru colega ei. 

Dar trebuise să iasă din joc, mult mai puţin dramatic, 
deoarece îşi întinsese un tendon în timp ce se încălzea la 
sol, cu câteva zile înainte de olimpiadă. Krantz ştia că îşi 
ratase şansa. Ca toţi sportivii care nu confirmă, numele îi 
dispăruse repede din memoria publică. Fenston nu credea 
c-o va mai vedea vreodată, până într-o dimineaţă când i se 
păruse că o zăreşte ieşind din biroul lui Ceauşescu. Fata 
scundă şi vânoasă mai îmbătrânise puţin, dar nu-şi 
pierduse agilitatea şi privirea oţelită, de neuitat, a ochilor 
cenuşii. 

După câteva întrebări bine plasate, Fenston aflase că 
domnişoara Krantz conducea trupa de protecţie personală 

a lui Ceauşescu. Avea atribuţii speciale: le frângea oasele 
celor care-i supărau pe dictator sau pe soţia lui. 

Ca toate gimnastele, Krantz voia să fie prima în disciplina 
ei. Perfecţionându-şi rutina la individual compus braţe, 
picioare şi gâturi fracturate - trecuse la aparate preferate, 
„tăiat de gâturi”, un exerciţiu la care nu-i putea lua nimeni 
medalia de aur. Orele de antrenament pasionat dăduseră 
roade. În vreme ce alţii asistau la meciuri de fotbal sau se 
duceau la film sâmbăta după-amiaza, Krantz îşi petrecea 
timpul într-un abator de la marginea Bucureştiului. Tăia 
gâturi de miei şi viței cât ţinea weekendul. Recordul ei 
olimpic era de patruzeci şi două pe oră. Niciun măcelar nu 
avea calificarea de a concura în finală. 

Ceauşescu o plătise bine. Fenston o plătea şi mai bine. 
Termenii angajării lui Krantz erau simpli. Trebuia să fie 
disponibilă zi şi noapte şi să nu mai lucreze pentru 
altcineva. În doisprezece ani, tariful ei crescuse de la 
250.000 la 1 milion de dolari pe an. Viaţa de la mână până 
la gură a majorităţii imigranţilor ilegali nu era pentru ea. 

Fenston extrase un dosar din servietă şi i-l întinse fără 
comentarii lui Krantz. Deschizându-l, ea studie cinci 
fotografii recente ale Annei Petrescu. 

— Unde e acum? întrebă cu un accent central european 
pe care nu reuşea să-l mascheze. 

— La Londra, răspunse Fenston, dându-i încă un dosar. 

Asasina îl deschise şi extrase de acolo o singură 
fotografie. 

— Cine e ăsta? 

— E chiar mai important decât fata, spuse Fenston. 

— Cum se poate? privi Krantz fotografia cu mai multă 
atenţie. 

— Asta e de neînlocuit, îi explică Fenston, nu ca Petrescu. 
Dar, orice ai face, nu omori fata până nu te duce la tablou. 

— Şi dacă nu mă duce? 

— O va face, o asigură Fenston. 

— Cât primesc dacă răpesc un tip care nu mai are o 
ureche? întrebă ea. 

— Un milion de dolari. O jumătate în avans şi cealaltă 
când mi-l dai, nevătămat şi întreg. 

— Şi fata? 

— Acelaşi tarif, dar numai după ce-mi aduci urechea 
stângă; i-am dat instrucţiuni lui Leapman să-ţi depună banii 
în locul obişnuit, nu mai aşteptă Fenston următoarea 
întrebare. 

Ea dădu din cap. Fenston ciocăni în geamul despărțitor şi 
şoferul trase pe dreapta. 

— Apropo, zise Fenston înainte ca ea să iasă, pe asta n-o 
să ţi-o poată pune nimeni în cârcă, fiindcă tocmai am 
asistat la înmormântare. 

Krantz nu zise nimic, doar cobori şi se pierdu în mulţime. 


— Bună, aici Vincent. 

— Bună. E adevărat ce am aflat? 

— Ce-ai aflat? 

— Că ai furat Van Gogh-ul. 

— A aflat poliţia? 

— Nu, nu poate risca asta, mai ales că acţiunile noastre 
sunt încă în coborâre. 

— Ce pune la cale? 

— Trimite pe cineva la Londra să-ţi ia urma, dar nu aflu 
pe cine. 

— Poate că n-o să mai fiu la Londra când ajunge. 

— Unde o să fii? 

— Plec acasă. 

— Şi tabloul e în siguranţă? 

— Absolută. 

— Bun, dar trebuie să mai ştii ceva. 

— Ce anume? 

— Fenston nu ţi-a şters numele de pe lista dispăruţilor. 

Legătura se întrerupse. Cincizeci şi două de secunde. 
Anna aşeză la loc receptorul mai îngrijorată pentru Tina 
decât pentru ea. Ce-o să facă Fenston dacă va afla motivul 
pentru care ea reuşea să i-o ia întotdeauna cu un pas 
înainte? 

Anna se duse la biroul de plecări. 

— Aveţi bagaj? o întrebă femeia de la ghişeu. 

Anna ridică de pe căruţul de bagaje cutia roşie şi 
geamantanul şi le aşeză pe cântar. 

— Depăşiţi puţin greutatea admisă, doamnă, o informă 
funcţionara. Va trebui să plătiţi o taxă suplimentară de 
treizeci şi două de lire. 

Anna plăti, în timp ce i se ataşa o etichetă cu „Fragil” la 
cutia cea roşie. 

— Poarta patruzeci şi trei, o îndrumă funcţionara, dându-i 
tichetul de bagaje. Îmbarcarea începe în treizeci de minute. 
Călătorie plăcută. 

Anna porni spre poarta de plecare. Pe oricine ar fi trimis 
Fenston să-i ia urma, va ateriza când ea va fi de mult 
plecată. Dar Anna ştia că dacă îi citeau cu atenţie raportul 
vor şti încotro se îndrepta pictura. Avea nevoie să ajungă 
acolo înaintea lor. Mai întâi, trebuia să-i telefoneze unui om 
cu care nu mai vorbise de zece ani, să-l avertizeze că 
venea. Urcă la etajul întâi pe scara rulantă şi aşteptă la 
coadă să fie controlată. 

— Se îndreaptă spre poarta patruzeci şi trei, raportă o 
voce, şi pleacă la Bucureşti cu zborul BA 272, la douăzeci 
patruzeci şi patru... 

26 


— Adio, Sam, zise Jack, tocmai când mobilul lui începea 
să cânte primele acorduri din „Danny Boy”. Il lăsă să sune 
până ieşi pe strada 54 Est, fiindcă nu voia ca Sam să audă 
conversaţia. 

îndreptându-se spre Bulevardul 5 pe jos, apăsă butonul 
gri: 

— Ce-mi dai, Joe? 

— Petrescu a aterizat pe Gatwick, zise Joe. A închiriat o 
maşină şi s-a dus direct la Wentworth Hall. 

— Cât a stat acolo? 

— Nu mai mult de treizeci de minute. Când a ieşit, a 
intrat într-un local să dea un telefon şi pe urmă s-a dus la 
Heathrow, unde s-a întâlnit cu Ruth Parish la birourile firmei 
Art Locations. 

Jack asculta fără să-l întrerupă. 

— În jur de patru după-amiaza, apare o dubă de la 
Sotheby's, ridică o cutie roşie... 

— Ce mărime? 

— Cam un metru pe şaptezeci de centimetri. 

— Şi-un repetent ar ghici conţinutul, zise Jack. Şi unde a 
plecat duba? 

— Au livrat tabloul la biroul lor din West End. 

— Şi Petrescu? 

— Pleacă la plimbare. Când apare duba în strada Bond, 
doi hamali iau tabloul şi ea intră după ei. 

— Cât a stat acolo? 

— Douăzeci de minute, dar a ieşit singură, cu tabloul. A 
făcut semn la un taxi, l-a luat şi a dispărut. 

— A dispărut? ridică Jack vocea. Cum adică a dispărut? 

— Nu avem prea mulţi agenţi disponibili pe moment, zise 
Joe. Majoritatea oamenilor noştri lucrează non-stop să-i 
identifice pe teroriştii implicaţi în atacul din 11 septembrie. 

— Înţeleg, se calmă Jack. 

— Dar am reperat-o după câteva ore. 

— Unde? 

— La aeroportul Gatwick. Înţelegi, comentă Joe, o blondă 
atrăgătoare cu o cutie roşie iese în evidenţă în mulţime. 

— Agentul Roberts ar fi scăpat-o, glumi Jack, făcând 
semn la un taxi. 

— Agentul Roberts? încercă Joe să se prindă. 

— Îţi spun altă dată, îl dezamăgi Jack, urcându-se în 
spate în taxi. Şi unde a mai plecat acum? 

— La Bucureşti. 

— De ce s-ar duce cu un Van Gogh la Bucureşti? 

— Bănuiesc că aşa i-a ordonat Fenston, speculă Joe. La 
urma urmei, e oraşul lor natal şi probabil au acolo cea mai 
bună ascunzătoare. 

— Dar de ce s-o ascundă Fenston şi în acelaşi timp să-l 
trimită şi pe Leapman la Londra să ia pictura? 

— Perdea de fum? oferi Joe soluţia. Asta explică şi de ce 
Fenston a lăsat-o pe Petrescu pe lista dispăruţilor, deşi ştie 
prea bine că e vie şi lucrează pentru el. 

— Mai avem o alternativă de luat în considerare, reflectă 
Jack. 

— Şi anume, şefule? 

— Că nu mai lucrează pentru Fenston şi a furat Van 
Gogh-ul. 

— De ce ar risca asta, când ştie că el ar urmări-o peste 
tot? 

— Nu ştiu, dar nu am decât un singur mod de a afla, 
spuse Jack, închizând telefonul şi dându-i şoferului o adresă 
din West Side. 


x 


Fenston opri înregistrarea încruntat. O ascultau amândoi 
pentru a treia oară. 
— Când o concediaţi pe căţeaua asta? întrebă Leapman. 
— Când n-o să mai fie singura persoană care ne poate 
conduce la tablou, replică Fenston. 
Leapman se încruntă şi el: 

— Aţi reţinut singurul cuvânt care contează din 
conversaţia lor? întrebă, stârnind curiozitatea lui Fenston, 
Mă duc. Dacă zicea vin, „Vin acasă.”, ar fi însemnat la New 
York. 

— Dar a zis mă duc şi asta înseamnă Bucureşti. 


Jack se rezemă de spătarul banchetei din taxi, încercând 
să prevadă următoarea mişcare a lui Petrescu. Încă nu se 
hotăra în privinţa ei: era o criminală versată sau o 
amatoare totală? Şi Tina Forster cum intra în ecuaţie? Era 
posibil ca Fenston, Petrescu şi Forster să lucreze mână în 
mână? Dacă era aşa, de ce a rămas Leapman atât de puţin 
în Londra? 

Dar dacă Petrescu a luat totul pe cont propriu, îşi dădea, 
desigur, seama, că nu era decât o chestiune de timp până 
când o va găsi Fenston. Deşi, recunoştea Jack, Petrescu 
juca pe terenul ei şi nu părea să realizeze că urma să 
piardă. 

Ceea ce-l nedumerea pe el era motivul pentru care 
Petrescu ar fi furat o pictură de milioane, când nu avea 
speranţe să plaseze un obiect de artă atât de faimos fără 
să afle vreunul dintre foştii ei colegi. Lumea artei e mică şi 
lumea celor care-şi permit să achiziţioneze o capodoperă, şi 
mai mică. Şi chiar dacă reuşea, ce voia să facă ea cu banii? 
FBl-ul ar fi reperat în câteva ore o sumă atât de mare, 
oriunde ar fi încercat s-o ascundă, mai ales după atacurile 
teroriste. Nu se potrivea nimic. 

Totuşi, dacă-şi va duce la bun sfârşit aventura, Fenston îi 
pregătea o surpriză sinistră, pe măsura dezamăgirii lui. 

Taxiul intră în Central Park şi Jack tot mai încerca să 
înţeleagă ce se întâmplase în ultimele zile. Nu-i fusese greu 
să obţină un mandat de percheziţie pentru apartamentul 
Annei, fiindcă era pe lista dispăruţilor în turnuri. Trebuia ca 
rudele şi prietenii să-i fie contactaţi şi întrebaţi dacă aveau 
vreo veste de la ea. Şi Jack avusese şi argumentul că Anna 
ar fi putut fi închisă în apartament, încercând să-şi revină 
după tragedie. Judecătorul semnase mandatul fără să stea 

144 


- JEFFREY ARCHER - 


prea mult pe gânduri: 

— Sper s-o găsiţi, îi urase. 

Rostise propoziţia aceea de multe ori în ultimele zile. 

Sam izbucnise în lacrimi doar la auzul numelui Annei. Îi 
spusese lui Jack că-l va ajuta cu orice şi chiar îi însoţise în 
apartament. 

Jack străbătuse camerele mici şi ordonate, în timp ce 
Sam aştepta în hol. Nu aflase mult mai mult decât ceea ce 
ştia deja. Un carnet de adrese îi confirmase telefonul 
unchiului din Danville, Illinois şi pe un plic citise adresa din 
Bucureşti a mamei Annei. Poate că fusese surprins doar de 
un mic desen al lui Picasso, expus în hol şi semnat în creion 
de artist. Studiase atent matadorul şi taurul desenaţi şi-şi 
dăduse seama că nu era o reproducere. Nu-i venea să 
creadă că furase desenul şi-l agăţase în hol, să i-l admire 
toată lumea. Sau poate era o răsplată de la Fenston, pentru 
că-l ajutase să obţină Van Gogh-ul? Dacă aşa era, măcar îi 
putea prevedea planul de acum. Apoi intrase în dormitor şi 
găsise indiciul care-i confirma că Tina fusese în apartament 
în seara de 11 septembrie. Tina lăsase un ceas pe noptiera 
Annei, oprit la ora 8:46. 

Întorcându-se în sufragerie, aruncase o privire la o altă 
fotografie din colţul biroului, cu Anna şi părinţii ei. Găsise o 
cutie plină cu scrisori pe care nu le putuse citi, semnate 
„Mama”. Una singură era de la cineva pe nume Anton. Se 
întreba dacă era o rudă sau un prieten. Uitându-se din nou 
la chipul ei din fotografie, Jack se pomenise gândindu-se că 
mama lui ar fi invitat cu drag o fată ca Anna să-i guste 
tocana irlandeză. 

— Fir'ar să fie! exclamă tare Jack, făcându-l pe şofer să 
întrebe ce se întâmplase. Am uitat s-o sun pe mama. 

— Atunci aţi încurcat-o rău, zise şoferul. Ştiu ce 
înseamnă, şi eu sunt irlandez. 

Aşa de tare se observă? se înciuda Jack. Oricum, ar fi 
trebuit să-şi sune mama să-i spună că nu putea ajunge la 
„seara cu tocană irlandeză”, când se întâlnea cu părinţii 
pentru a afirma superioritatea rasei celtice asupra tuturor 

celorlalte creaturi ale Domnului. Faptul că era singur la 
părinţi înrăutăţea situaţia. Va trebui s-o sune de la Londra. 

Tatăl lui dorise să-l facă pe Jack avocat şi amândoi 
părinţii făcuseră sacrificii pentru a realiza această dorinţă. 

După douăzeci şi şase de ani de muncă în poliţia new- 
yorkeză, tatăl lui Jack ajunsese la concluzia că avocaţii şi 
infractorii câştigă cel mai bine, aşa că fiul lui trebuia să se 
integreze într-una din cele două categorii. 

In ciuda sfaturilor criptice ale tatălui, Jack se înrolase în 
FBI, la doar câteva zile după ce absolvise dreptul la 
Universitatea Columbia. In fiecare sâmbătă, tatăl 
bombănea că fiul lui nu devenise avocat, iar mama îl 
întreba când o va transforma în bunică. 

Jack iubea toate aspectele slujbei lui, din primul moment 
de antrenament la Quantico, până la munca pe teren şi 
noile atribuţii de agent superior de investigaţii, după ce 
fusese promovat. Dintre colegii lui de promoţie, era printre 
primii aleşi pentru promovare, ceea ce-l surprinsese doar 
pe el. Până şi tatăl îl felicitase, cu ranchiună. 

— Asta dovedeşte ce avocat bun ai fi fost. 

Richard W. Macy îi spusese clar lui Jack că-l viza să-i 
preia postul după ce se va transfera înapoi, la Washington 
DC. Dar înainte de a se întâmpla asta, Jack trebuia să-l 
aresteze pe omul care-i putea zădărnici promovarea. Până 
acum, trebuia s-o recunoască, nu-l atinsese decât cu vârful 
degetelor pe Bryce Fenston şi trebuia să se bazeze pe o 
amatoare pentru a-i da lovitura de graţie. 

Oprindu-se din visare, îşi sună secretara: 

— Sally, rezervă-mi primul loc disponibil într-un avion de 
Londra, cu continuare spre Bucureşti. Mă duc acasă să-mi 
fac bagajul. 

— Să ştii, Jack, că JFK e burduşit de călători săptămâna 
asta, îl avertiză secretara. 

— Urcă-mă într-un avion de Londra, Sally. Nu-mi pasă 
nici dacă stau lângă pilot. 


Regulile erau simple. Krantz fura în fiecare zi câte un 

telefon mobil. Îl suna o singură dată pe şef, vorbeau în 
limba lor maternă şi după încheierea conversaţiei, arunca 
telefonul. În felul acesta, nimeni n-o putea localiza. 

Fenston stătea la birou când se aprinse butonul roşu de 
la linia telefonică particulară. Numai o singură persoană 
avea numărului acela. 

— Bucureşti, spuse el şi puse jos receptorul. 

Krantz aruncă telefonul în Tamisa şi opri un taxi: 

— La Gatwick. 


Coborând treptele aeroportului Heathrow, Jack n-a fost 
surprins să-l vadă pe Tom Crasanti aşteptându-l. In spatele 
vechiului lui prieten aştepta maşina cu motorul pornit şi uşa 
deschisă, ţinută de un agent. 

Nu vorbiră deloc până când nu porni maşina. 

— Unde e Petrescu? întrebă Jack prima dată. 

— A aterizat la Bucureşti. 

— Şi tabloul? 

— L-a scos din vamă pe un căruţ de bagaje, spuse Tom. 

— Femeia asta are tupeu. 

— De acord, dar s-ar putea să nu ştie în ce s-a băgat. 

— Bănuiesc că e pe cale să afle, spuse Jack, fiindcă e 
sigur un lucru: dacă a furat tabloul, nu voi fi numai eu pe 
urmele ei. 

— Atunci trebuie să fii atent şi în această privinţă, îi 
sfătui Tom. 

— Asta e clar, zise Jack. Dacă ajung la Bucureşti înainte 
de a pleca ea spre destinaţia următoare. 

— Nu e timp de pierdut, spuse Tom. Avem un elicopter 
care o să te ducă la Gatwick şi am anunţat avionul de 
Bucureşti să aştepte treizeci de minute peste ora de 
decolare. 

— Cum aţi reuşit? se miră Jack. 

— Elicopterul e al nostru, întârzierea e a lor. 
Ambasadorul a sunat Ministerul de Externe. Nu ştiu ce le-a 
spus, recunoscu Tom, în timp ce maşina oprea lângă 
elicopter, dar ai treizeci de minute. 

147 


- IMPRESIE FALSĂ - 


— Mulţumesc pentru tot! spuse Jack, coborând şi pornind 
spre elicopter. 

— Fii atent! strigă Tom peste zgomotul elicei, nu avem 
prezenţă oficială la Bucureşti. Eşti pe cont propriu. 

27 


Anna ieşi din vamă împingând un căruţ încărcat cu o ladă 
de lemn, o valiză mare şi un laptop. Văzând un bărbat 
repezindu-se spre ea, se opri, privindu-l cu suspiciune. 
Avea aproximativ un metru optzeci, chelea, era roşcovan la 
faţă şi se remarca printr-o mustață neagră şi deasă. 
Trebuia să aibă peste şaizeci de ani. Purta un costum 
strâmt, sugerând că fusese mai suplu. Rămase pe loc în 
faţa ei: 

— Sunt Serghei, se prezentă. Anton mi-a spus că ai sunat 
şi l-ai rugat să te aştepte cineva. Ţi-a rezervat loc la un 
hotel mai mic. 

Şi Serghei împinse căruţul Annei spre un taxi care 
aştepta. Deschise portiera Mercedesului galben, cu peste 
400.000 de kilometri la bord şi aşteptă să se aşeze Anna, 
apoi încărcă bagajul şi se urcă şi el pe locul şoferului. 

Privind pe geamul maşinii, Anna se gândea la schimbările 
petrecute în oraşul ei natal. Acum era o capitală vibrantă şi 
înfloritoare, cerându-şi locul la masa europeană. Clădiri 
moderne de birouri şi un centru comercial atrăgător 
înlocuiseră faţada cenuşie şi roasă a oraşului comunist din 
deceniul precedent. 

Serghei o conduse la un hotel mic, vârât pe o stradă 
îngustă. Ridică ambalajul roşu, Anna luă restul bagajului şi 
intrară înăuntru. 

— Aş vrea s-o vizitez pe mama mâine dimineaţă, spuse 
Anna după ce se cază. 

Serghei se uită la ceas: 

— Vin să te iau pe la nouă. Aşa, o să ai puţin timp ca să 
dormi. 

— Mulţumesc, spuse Anna. 


Jack o zărise de când stătea la coadă la îmbarcare. Era o 
tehnică simplă: rămâi ultimul, să vezi dacă eşti urmărit. 
După aceea, nu trebuie să-i dai urmăritorului de înţeles că 

l-ai descoperit. Te porţi normal, nu te uiţi în spate. Nu era 
uşor. 

Şeful grupei lor de la Quantico făcea o cursă de urmărire 
în fiecare seară, filându-l până acasă pe unul dintre recruți. 
Dacă reuşeau să scape de el, nou-veniţii erau citați în faţa 
tuturor. Jack reuşise ceva şi mai şi. Scăpase de 
supraveghere şi-l urmărise el pe urmăritor până la casa 
acestuia, fără să fie detectat. 

Jack urcă treptele până la avion. Nu se mai uită în urma. 


leşind din hotel la câteva minute după ora nouă, Anna îl 
găsi pe Serghei aşteptând-o lângă maşina lui veche. 

— Bună dimineaţa, Serghei, îl salută, în timp ce el îi 
deschidea portiera. 

— Bună dimineaţa, doamnă. Mai doreşti s-o vizitezi pe 
mama dumitale? 

— Da, răspunse ea. Stă... 

Serghei făcu un semn cu mâna, arătând că ştia exact 
unde trebuia s-o ducă. 

Trecând pe lângă fântâna magnifică, asemănătoare celor 
de la Versailles, Anna zâmbi încântată. Dar când Serghei 
ajunse către periferie, fotografia color se schimbă iute într- 
una alb-negru. În cartierul neglijat Berceni, Anna îşi dădu 
seama că noul regim mai avea multe de făcut dacă dorea 
să realizeze programul de prosperitate pentru toţi cu care 
câştigase alegerile după răsturnarea lui Ceauşescu. In doar 
câţiva kilometri, regăsea un peisaj familiar din copilărie. 
Uitându-se pe străzi, îi văzu pe compatrioţii ei abătuţi, 
arătând probabil mai bătrâni decât erau. Numai puştii care 
jucau fotbal pe stradă păreau nepăsători la degradarea din 
jurul lor. Pe Anna o şoca rezistenţa de oţel a mamei ei la 
ideea plecării în America, după ce tatăl ei fusese ucis la 
revoluţie. Ori de câte ori încercase s-o convingă să vină la 
ei, mama nici nu dorise să audă. 

Anna fusese invitată în 1987 să viziteze statul Illinois, de 
către un unchi pe care nu-l cunoştea. li trimisese chiar două 
sute de dolari, s-o ajute să vină. Tatăl îi spusese să plece 

repede, dar mama ei prevăzuse că nu se va mai întoarce. 
Îşi luase doar bilet de dus şi tatăl promisese că-i va trimite 
bani de îndată ce se va hotări să se întoarcă. 

Anna avea şaptesprezece ani pe atunci şi se îndrăgostise 
de America încă înainte de acostarea vaporului. După 
câteva săptămâni, Ceauşescu îşi sporise persecuția celor ce 
îndrăzneau să se opună regimului lui draconic. Tatăl îi 
scrise Annei că nu era sigur să se întoarcă. 

Fusese ultima lui scrisoare. După aceea se alăturase 
rebelilor şi dispăruse. Annei îi era foarte dor de mama ei şi 
o implorase să vină şi ea în Illinois. Dar primise mereu 
acelaşi răspuns. În lungile-i scrisori, mama îşi explica 
sentimentele: „Aceasta e patria mea, unde m-am născut şi 
unde voi muri. Sunt prea bătrână ca să încep o viaţă nouă 
şi cine se va îngriji de mormântul tatălui tău?” Prea 
bătrână, se supăra Anna. Avea doar şaizeci şi unu de ani, 
dar erau ani petrecuţi cu încăpățânare în România, aşa că 
acceptase cu greutate că nimic n-o va face pe mama ei să 
se răzgândească. După o lună, unchiul George o înscrisese 
pe Anna la un liceu local. În vreme ce tulburările sociale din 
România continuau, ea terminase facultatea şi profitase de 
ocazia de a-şi pregăti doctoratul la Penn, într-o disciplină în 
care nu existau bariere lingvistice. 

Dr. Petrescu îi scria mamei ei o dată pe lună, dar 
pricepea că multe scrisori nu ajungeau la destinaţie, pentru 
că, în răspunsurile ei, mama îi punea întrebări la care Anna 
deja se referise. 

Prima decizie a Annei după ce se angajase la Sotheby's 
fusese să deschidă un cont separat în bancă pentru mama 
ei, transferându-i câte 400 de dolari pe data de întâi a 
fiecărei luni. Deşi mai degrabă... 

— Te aştept aici, spuse şoferul, când maşina opri în fine 
în faţa unui bloc jumulit din piaţa Reşiţei. 

— Mulţumesc, zise Anna, privind imobilul unde se 
născuse şi unde mama ei încă locuia. Se întreba doar pe ce 
cheltuise mama banii. 

Îi dădu şoferului o bancnotă de zece dolari şi străbătu 

poteca buruienoasă care i se părea în copilărie foarte largă, 
pentru că nu putea sări peste ea. 

Copiii care jucau fotbal pe stradă o urmăriră cu ochi 
suspicioşi pe străina în sacou elegant de in, blugi cu rupturi 
la modă şi adidaşi fistichii, care mergea pe poteca plină de 
gropi. Şi ei purtau blugi rupţi. Liftul nu-i răspunse la 
comandă - nu se schimbase nimic şi de aceea se căutau 
mai ales apartamentele de la etajele inferioare. Nu 
înţelegea de ce nu se mutase mama ei de acolo în atâţia 
ani. Anna îi trimisese bani destui ca să-şi închirieze un 
apartament confortabil în altă parte a oraşului. Cu cât urca 
scările, sentimentul de vinovăţie îi creştea. Nu-şi mai 
amintise cât de rău era, dar pe atunci nu ştiuse că exista şi 
altceva, la fel ca şi copiii de pe stradă. 

Ajungând în fine la etajul şaisprezece, Anna se opri să-şi 
tragă răsuflarea. Nu se mira că mama ei ieşea atât de rar. 
La etajele de deasupra locuiau sexagenari obligaţi să stea 
în casă. Ezită înainte de a bate la uşa nevopsită de când 
plecase ea. 

Hotărându-se, bătu uşor şi aşteptă destul înainte ca o 
femeie fragilă, cu părul alb şi îmbrăcată în negru, să crape 
uşa cu câţiva centimetri. Mamă şi fiică se priviră şi deodată, 
Elsa Petrescu îşi luă fata în braţe, strigând cu o voce 
îmbătrânită ca şi ea: 

— Anna, Anna, Anna! 

Apoi izbucni în lacrimi. Agăţându-i-se de braţ fiicei, o 
conduse în apartamentul unde se născuse. Era foarte curat 
şi nu se schimbase nimic, totul era aşa cum îşi amintea 
Anna. Canapeaua şi scaunele de la bunica ei, fotografii de 
familie alb-negru neînrămate, un cuptoraş fără cărbuni, un 
covor atât de vechi, încât era greu să-i desluşeşti modelul 
original. Singura îmbunătăţire era o pictură magnifică 
expusă pe un perete complet alb. Admirând portretul 
tatălui ei, Anna îşi aminti începuturile iubirii ei pentru artă. 

— Anna, Anna, câte întrebări am să-ţi pun! începu mama 
ei, încă strângându-i mâna. 

Anna vorbi cu ea până la apusul soarelui şi tot nu-i 

răspunsese la toate. 

— Te rog, mamă, vino cu mine în America, o imploră ea 
din nou. 

— Nu, răspunse sfidător mama, prietenii şi amintirile 
mele sunt aici. Sunt prea bătrână ca să încep o viaţă nouă. 

— Atunci, de ce nu te muţi în alt cartier? Ţi-aş putea găsi 
ceva mai jos... 

— Aici m-am măritat, spuse mama liniştită, aici te-ai 
născut, aici am trăit peste treizeci de ani cu iubitul tău tată 
şi aici o să mor când Dumnezeu îmi va hotărî timpul. 

Apoi zâmbi: 

— Cine o să se îngrijească de mormântul tatii? 

De parcă o spunea prima dată. Îşi privi în ochi fiica: 

— Ştii că era încântat că te-ai stabilit în America, la 
fratele lui. Şi-acum, adăugă după o scurtă pauză, văd că a 
avut dreptate. 

Anna se uită în jur: 

— De ce nu cheltuieşti din banii pe care ţi-i trimit? 

— Cheltuiesc, spuse mama repede, dar nu pentru mine, 
fiindcă eu nu duc lipsă de nimic. 

— Atunci pentru cine? 

— Anton. 

— Anton? repetă Anna. 

— Da, Anton, repetă şi mama ei. Ştiai că a ieşit din 
închisoare? 

— A, da, răspunse Anna, mi-a scris după ce a fost arestat 
Ceauşescu, să-mi ceară cu împrumut o fotografie cu tata. 

— Seamănă bine, zise mama. 

— În mod sigur, zâmbi Anna. 

— l-au dat înapoi slujba de la Academie. Acum e savant 
de viitor. Dacă te-ai fi măritat cu el, ai fi fost nevastă de 
academician. 

— Mai pictează? întrebă ea, evitând un subiect neplăcut. 

— Da, dar mai mult predă la Universitatea de Arte. În 
România, artiştii n-au din ce trăi, spuse mama tristă. Cu 
talentul lui, Anton ar fi trebuit să plece şi el în America. 

Anna ridică din nou ochii spre magnificul portret al tatălui 

ei pictat de Anton. Mama avea dreptate, cu un asemenea 
har, ar fi prosperat la New York. 

— Dar la ce-i trebuie banii? întrebă. 

— Cumpără pânză, culori, pensule, tot ce nu-şi permit 
elevii lui, aşa că vezi, generozitatea ta dă roade. Anton a 
fost prima ta iubire, nu, Anna? 

Anna n-ar fi crezut că mama ei mai putea s-o facă să 
roşească: 

— Da, recunoscu, şi cred că și eu a lui. 

— S-a însurat şi are un băieţel, Petre. Tu ai pe cineva? 
şovăi mama. 

— Nu, mamă. 

— De asta te-ai întors acasă? Fugi de ceva sau de 
cineva? 

— De ce mă întrebi asta? se miră Anna. 

— În ochii tăi e tristeţe şi frică, zise mama. Nu te puteai 
ascunde nici când erai mică. 

— Am câteva mici probleme, recunoscu Anna, încercând 
să râdă, dar nimic grav. De fapt, speram că Anton mă va 
ajuta să rezolv ceva şi vreau să mă întâlnesc cu el la 
Academie. Vrei să-i transmit ceva? 

Mama nu-i răspunse. Aţipise în linişte. Anna o acoperi şi o 
sărută pe frunte: 

— Mă întorc mâine dimineaţă, îi şopti. 

Se strecură tăcută afară. Cobori scara pătată, observă că 
maşina cea veche o aştepta pe trotuar, cu toată ora 
înaintată. 

28 


Anna se întoarse la hotel şi după ce făcu duş repede şi se 
schimbă, proaspătul ei şofer o duse în Piaţa Universităţii, la 
Facultatea de Artet. Clădirea nu-şi pierduse nimic din 
eleganţă şi farmec o dată cu trecerea timpului şi urcând 
scările spre uşile masive, sculptate, pe Anna o năpădiră 
amintirile din vremea când făcuse cunoştinţă cu operele de 
artă aflate în galeriile din străinătate. Întrebă la poartă 
unde ţinea curs profesorul Teodorescu. 

— În amfiteatrul de la etajul trei, spuse fata de la poartă, 
dar a început deja. 

Mulţumindu-i, Anna urcă scara largă de marmură până la 
etajul trei. Se opri să citească un poster lipit în hol: 


INFLUENŢA LUI PICASSO ÎN ARTA SECOLULUI DOUĂZECI 
Conferenţiază: Profesor Anton Teodorescu 
Astă seară, 19,00. 


Nu avea nevoie de indicaţii pentru a găsi sala. Împinse cu 
grijă uşa deschisă, bucurându-se că în amfiteatru era 
întuneric. Urcă treptele laterale şi se aşeză în spate. 

Pe tablă era proiectat un diapozitiv cu Guernica. Anton 
explica istoria uriaşului tablou, pictat în 1937, în timpul 
războiului civil din Spania, când Picasso era pe culmea 
forţei lui creatoare. Pictorul exprimase bombardamentul şi 
carnagiul lucrând trei săptămâni, imaginea rezultată fiind 
influenţată, fără îndoială, de ura lui Picasso faţă de 
dictatorul spaniol Franco. 

Studenţii ascultau cu atenţie, mulţi luându-şi notițe. 
Discursul înflăcărat al lui Anton îi aminti Annei de ce fusese 
fulgerată de dragoste cu atâţia ani în urmă, îşi pierduse 
virginitatea cu un artist şi intrase într-o poveste de 
dragoste durabilă cu arta. 


1 Facultatea de Arte Plastice, la care se referă probabil autorul, nu este 
localizată în Piaţa Universităţii (n. trad.). 
155 


- IMPRESIE FALSĂ - 


La finalul cursului lui Anton, aplauzele îndelungate ale 
studenţilor nu-i lăsară Annei nicio îndoială că tuturor le 
plăcuse foarte mult. Nu-şi pierduse abilitatea de a motiva şi 
hrăni entuziasmul tinerilor pentru obiectul lor de studiu. 

Anna îşi privi primul iubit adunându-şi diapozitivele şi 
aşezându-le într-o servietă veche. Era înalt şi colţuros, cu o 
claie de păr negru şi buclat, îmbrăcat într-un sacou de 
catifea reiată castanie şi cu o cămaşă fără guler, având 
aerul unui student perpetuu. Nu putu să nu observe că se 
mai îngrăşase puţin, dar asta nu-l făcea mai puţin 
atrăgător. După ieşirea ultimului student, Anna avansa spre 
catedră. 

Anton se uită peste ochelarii semilunari, părând că 
anticipează o întrebare de la un student. Văzând-o pe 
Anna, o privi doar, fără să spună nimic. 

— Anna! reuşi să articuleze în cele din urmă. Slavă 
Domnului că n-am ştiut că erai în sală, fiindcă, ştii mai 
multe decât mine despre Picasso. 

Sărutându-l pe amândoi obrajii, Anna râse: 

— Nu ţi-ai pierdut farmecul şi nici ştiinţa de a măguli. 

Anton ridică mâinile, apărându-se în glumă şi râzând şi 
el. 

— Te-a luat Serghei de la aeroport? o întrebă. 

— Da, mulţumesc. Cum l-ai cunoscut? 

— La închisoare, recunoscu Anton. A avut noroc că a 
supravieţuit regimului Ceauşescu. Şi pe sfânta ta măicuţă 
ai vizitat-o? 

— Da, zise Anna. Nu trăieşte în condiţii mult mai bune 
decât la închisoare. 

— Sunt de acord şi să nu crezi că n-am încercat să fac 
ceva, dar măcar dolarii tăi şi generozitatea ei le permit 
câtorva din cei mai buni studenţi... 

— Ştiu, îl întrerupse Anna. Mi-a spus. 

— N-ai cum să ştii, o contrazise Anton. Dă-mi voie să-ţi 
arăt nişte rezultate ale investiţiei tale. 

Luând-o de mână, o conduse pe scări până la coridorul 
lung de la primul etaj, ai cărui pereţi erau acoperiţi până la 

refuz cu picturi. 

— Studenţii laureați de anul ăsta, întinse Anton braţele, 
ca un tată mândru de copiii lui. Toţi au pictat pe pânză 
primită de la tine. De fapt, un premiu îl dăm în numele tău: 
premiul Petrescu. 

După o pauză, mărturisi: 

— Ce bine ar fi să selectezi chiar tu câştigătorul! Aş fi 
foarte mândru, ca să nu mai vorbesc de studentul ales. 

— Sunt flatată, zâmbi Anna, plimbându-se pe lângă 
şirurile lungi de tablouri. 

Nu se grăbea, oprindu-se din loc în loc, să studieze o 
pictură cu mai multă atenţie. Era clar că Anton îi învățase 
importanţa decorului, înainte de a le da voie să utilizeze 
culoarea. Dar gama subiectelor şi abordările îndrăzneţe 
dovedeau că le lăsase libertate de exprimare. Unii nu prea 
ieşeau în evidenţă, alţii arătau un talent considerabil. In 
fine, Anna se opri în faţa unei picturi în ulei, intitulate 
Libertate, care înfăţişa un răsărit de soare deasupra 
Bucureştiului. 

— Ştiu un domn care ar aprecia asta, spuse ea. 

— Nu ţi-ai pierdut flerul, zâmbi Anton. Dănuţa Sekalska e 
steaua anului şi i s-a oferit un loc la Slade, în Londra, 
pentru a-şi continua studiile, dacă strângem destui bani să 
acoperim costurile. Ai timp să bem ceva? o întrebă, 
uitându-se la ceas. 

— Bineînţeles, spuse Anna, pentru că mărturisesc că 
vreau să-ţi cer o favoare. De fapt, două. 

Anton o luă din nou de mână, de parcă ar fi fost amândoi 
studenţi. O conduse pe coridor la cantina personalului. 
Intrând în sala destinată profesorilor, Anna înregistră 
atmosfera plăcută, destinsă, a intelectualilor adunaţi în mici 
grupuri şi savurându-şi cafelele. Nu păreau să observe că 
mobila, ceştile, farfurioarele, probabil că şi fursecurile ar fi 
fost respinse de orice activist serios care le-ar fi găsit într-o 
cantină pentru săraci din Bronx. 

Anton turnă cafea în două cești: 

— Neagră, dacă-mi aduc aminte. N-avem calitatea întâi, 

dar mai sperăm, glumi el. 

Apoi îşi conduse fosta elevă spre o masă din colţ, făcând 
colegii să întoarcă admirativ capetele după ei. Se aşezară. 

— Cu ce te pot ajuta, Anna? Îți sunt, indiscutabil, 
îndatorat. 

— E vorba de mama, spuse ea încet. Am nevoie de 
ajutor. Nu pot s-o fac să cheltuiască nici măcar un cent 
pentru ea. l-ar prinde bine un covor nou, o canapea, un 
televizor şi chiar un telefon, ca să nu mai vorbesc de o 
mână de vopsea pe uşa de la intrare. 

— Crezi că n-am încercat? repetă Anton. De unde crezi 
că ai moştenit încăpăţânarea? l-am sugerat chiar să se 
mute cu noi. Nu e un palat, dar e cu mult mai bine decât în 
mahalaua ei, sorbi el o gură mare de cafea. O să mai 
încerc. 

— Mulţumesc, zise Anna, privindu-l cum îşi scotea o 
ţigară. Văd că nu te-am convins să renunţi la fumat. 

— N-am luminile strălucitoare ale New Yorkului care să 
mă distragă, râse el şi-şi aprinse ţigara, adăugând: Care e a 
doua favoare? 

— Va trebui să te gândeşti foarte bine înainte să 
hotărăşti dacă vrei, spuse ea pe un ton egal. 

Anton lăsă cafeaua, trase fum în piept şi ascultă atent 
explicaţiile amănunțite ale Annei. 

— Ai discutat asta cu mama ta? 

— Nu, recunoscu ea. Cred că cel mai bine e să nu ştie de 
ce am venit la Bucureşti. 

— Cât timp am? 

— Trei, poate patru zile. Depinde de cât succes am la 
următoarea cursă, adăugă ea laconic. 

— Şi dacă sunt prins? trase el din ţigară. 

— Probabil că vei intra iar la închisoare. 

— Şi tu? 

— Tabloul ar fi expediat la New York şi folosit ca probă 
împotriva mea. Dacă mai ai nevoie de bani pentru... 

— Nu, mai am peste opt mii de dolari de la mama ta, aşa 
că... 

— Opt mii? 

— Un dolar ţi-ajunge mult timp în România. 

— Pot să te mituiesc? 

— Să mă mituieşti? 

— Dacă accepţi să mă ajuţi, plătesc pentru studenta ta, 
Dănuţa Sekalska, să studieze în Anglia. 

Anton se gândi o clipă: 

— Şi te întorci în trei zile, sublinie el, strivindu-şi ţigara. 

— Cel mult patru, spuse Anna. 

— Atunci să sperăm că sunt aşa bun cum crezi. 


— Aici Vincent. 

— Unde eşti? 

— Să-mi văd mama. 

— Nu mai sta acolo. 

— De ce? 

— Urmăritorul ştie unde eşti. 

— Atunci mi-e teamă c-o să mă piardă din nou. 

— Nu sunt convinsă că e un bărbat. 

— De ce? 

— L-am văzut pe Fenston vorbind cu o femeie în maşină 
la el, în ziua înmormântării tale. 

— Asta nu dovedeşte... 

— De acord, dar n-o mai văzusem până atunci. 

— Ar putea fi o iubită de-a lui Fenston. 

— Femeia aia nu e iubita nimănui. 

— Descrie-mi-o. 

— Un metru cincizeci, suplă, brunetă. 

— Aşa o să arate toţi unde merg eu. 

— lei tabloul cu tine? 

— Nu, l-am lăsat acolo unde nu-l poate privi nimeni. ŞI 
legătura se întrerupse. 


Leapman opri înregistrarea. 
— Unde nu-l poate privi nimeni, repetă el. 

— Nu poate, reflectă Fenston. N-a zis „nu vrea”, 
înseamnă că l-a lăsat în cutie. 

— De acord, dar acum unde pleacă? 

— Într-o ţară cu oameni scunzi, zvelţi şi bruneţi. 

— Japonia, înţelese Leapman. 

— Cum poţi fi sigur, întrebă Fenston. 

— Fiindcă o să încerce să vă vândă tabloul singurei 
persoane care n-ar rezista tentaţiei de a-l cumpăra. 

— Nakamura, încheie Fenston discuţia. 

29 


Jack se cazase la un hotel cu firmă luminoasă de neon, 
descris ambițios ca hotelul „Internaţional Bucureşti”. Toată 
noaptea încercă să regleze căldura, pornind-o fiindcă era 
frig sau oprind-o fiindcă făcea zgomot. Se sculă imediat 
după 6 dimineaţa şi sări peste micul dejun, temându-se să 
nu fie de aceeaşi calitate cu încălzirea. 

De când se urcase în avion, n-o mai zărise pe femeia 
care-l urmărea. Ori greşise, ori era o profesionistă. Dar nu 
mai avea nicio îndoială că Anna lucra pe cont propriu, ceea 
ce însemna că Fenston va desemna curând pe cineva să 
recupereze Van Gogh-ul. Dar ce-avea Petrescu în minte şi 
cum de nu realiza în ce pericol intrase? Jack socotise deja 
că o va ajunge pe Anna din urmă când ea îşi va vizita 
mama. De data asta, n-o va mai pierde. Se întreba dacă nu 
cumva şi femeia care-l urmărise în avion gândea la fel şi 
dacă nu era recuperatoarea lui Fenston. 

Portarul hotelului îi oferi o hartă turistică, pe care erau 
reprezentate în culori diferite zonele de interes din centrul 
oraşului, dar nu şi periferia, aşa că-şi achiziţionă de la un 
chioşc un ghid intitulat Tot ce trebuie să ştiţi despre 
Bucureşti. Nu exista niciun paragraf despre cartierul 
Berceni, unde locuia mama Annei, dar autorii ghidului 
avuseseră totuşi iniţiativa de a include Piaţa Reşiţei în harta 
mare de la sfârşit. Cu ajutorul unui băț de chibrit aşezat 
lângă scara hărţii, Jack socoti că blocul natal al Annei 
trebuia să fie la vreo nouă kilometri nord de hotel. 

Hotări să parcurgă jumătate din distanţă pe jos, ca să-şi 
menţină forma, dar şi ca să-şi dea seama dacă era sau nu 
urmărit. leşi din hotelul Internaţional la 7:30 şi porni întins 
la drum. 


Şi Anna avusese o noapte agitată, venindu-i greu să 
doarmă cu lada cea roşie sub pat. incepea să aibă îndoieli 
şi în privinţa riscurilor pe care şi le asuma Anton ajutând-o, 

deşi era doar pentru câteva zile. Se înţeleseseră să se 
întâlnească la facultate la ora opt, o oră inexistentă pentru 
orice student adevărat. 

leşind din hotel, Anna l-a văzut imediat pe Serghei 
aşteptând-o lângă maşina lui veche. Se întreba de când 
stătea acolo. 

— Bună dimineaţa, doamnă, o salută el, punând cutia 
roşie în portbagaj. 

— Bună dimineaţa, Serghei, îi răspunse. Aş vrea să 
mergem la facultate, unde o să las lădiţa asta. 

Serghei dădu din cap şi-i deschise portiera. Pe drumul 
către Piaţa Universităţii, află despre el că era căsătorit de 
peste treizeci de ani şi avea un băiat care lucra în armată. 
Tocmai voia să-l întrebe dacă-l cunoscuse pe tatăl ei, când 
îl zări pe Anton pe treptele facultăţii, frământându-şi 
neliniştit degetele. 

Serghei opri, cobori şi scoase cutia din portbagaj. 

— Asta e? întrebă Anton, privind suspicios ambalajul 
roşu. 

Anna dădu din cap. Anton şi Serghei urcară treptele cu 
lădiţa, Anton îi deschise uşa lui Serghei şi dispărură 
amândoi în clădire. 

Uitându-se mereu la ceas, Anna aşteptă, privind spre 
intrare. Simţea că nu era singură. Oare omul lui Fenston o 
urmărea în clipa aceea? Îşi dăduse seama unde era Van 
Gogh-ul? Cei doi bărbaţi reveniră, în fine, cu o altă cutie, de 
aceeaşi mărime ca prima, dar mai simplă şi fără niciun 
marcaj. Serghei o aşeză în portbagaj, îl închise şi se urcă la 
volan. 

— Mulţumesc, spuse Anna, sărutându-l pe amândoi 
obrajii pe Anton. 

— N-o să prea dorm cât o să fii plecată, recunoscu el. 

— Voi fi înapoi în trei, cel mult patru zile, promise Anna. 
O să iau pictura şi nimeni n-o să afle nimic. 

Şi se urcă în maşină. În timp ce se îndepărtau, privi pe 
geamul din spate silueta însingurată a lui Anton, care 
stătea pe treptele facultăţii cu un aer rătăcit. Oare era în 

stare să o ajute? se întrebă. 


Jack nu se uită înapoi, dar după un kilometru şi jumătate, 
intră într-un supermarket şi se ascunse după un stâlp, 
aşteptând ca urmăritoarea să treacă pe lângă el. Nu trecu. 
O amatoare ar fi trecut şi n-ar fi rezistat să arunce o privire, 
poate chiar să intre înăuntru. Nu zăbovi mult, ca să nu-i 
trezească bănuieli. Cumpără un sandviş cu ou şi costiţă şi 
ieşi iar pe stradă. Ronţăindu-şi micul dejun, încerca să-şi 
dea seama de ce era urmărit. Pentru cine lucra femeia? Ce 
misiune avea? Spera că o va conduce la Anna, era ţinta ei 
pentru contra-supraveghere - teama nerostită a oricărui 
agent FBI - sau era el paranoic? 

Trecând de zona centrală a oraşului, Jack se opri să 
studieze harta. Se hotărî să ia un taxi, fiindcă se îndoia că 
ar fi găsit vreunul în Berceni, de unde ar fi putut avea 
nevoie să plece repede. Cu un taxi, putea să-şi piardă mai 
uşor şi „coada”, fiindcă un taxi urmărindu-l pe al lui ar fi 
ieşit în evidenţă la periferie. Studie din nou harta, coti la 
stânga la primul colţ şi nu se uită înapoi, nici măcar într-o 
vitrină mare şi reflectorizantă nu privi. Dacă era 
profesionistă, s-ar fi dat el de gol dacă se uita. Opri un taxi, 
aparent calm. 


x 


Anna îşi rugă şoferul - aşa cum îl considera acum pe 
Serghei - s-o ducă până la blocul unde fusese cu o zi 
înainte. Ar fi vrut s-o sune pe mama ei şi să-i spună la ce 
oră venea, dar nu se putea, pentru că Elsa Petrescu nu era 
de acord cu telefoanele. Odată, îi spusese fiicei ei că 
telefoanele erau la fel ca lifturile: când se stricau, nu venea 
nimeni să le repare. Ştia că mama ei se trezise la şase ca 
să se asigure că în apartamentul curat lună şi aşa, totul 
fusese lustruit şi şters de praf a treia oară. 

Serghei opri la capătul potecii năpădite de buruieni din 
Piaţa Reşiţei. Anna îi spuse că stătea o oră, apoi dorea să 

meargă la aeroportul Otopeni, ca să prindă un avion. 
Serghei dădu din cap. 


Un taxi opri lângă el. Jack se apropie de şofer, făcându-i 
semn să coboare geamul: 

— Vorbeşti engleza? 

— Puțin, spuse ezitant şoferul. 

Jack desfăcu harta şi-i arătă Piaţa Reşiţei, apoi se aşeză 
lângă el. Şoferul îl privi mirat şi el dădu din cap, ca să-l 
asigure că acolo voia să meargă. Acesta ridică din umeri şi 
porni spre zona indicată, unde nu prea se ducea nimeni cu 
taxiul. 

Intră pe banda a doua şi ambii bărbaţi se uitară în 
oglinda retrovizoare. Un alt taxi mergea după ei, dar nu se 
vedea niciun pasager; oricum, urmăritoarea n-ar fi mers în 
faţă. O pierduse sau era într-unul din cele trei taxiuri pe 
care le vedea acum în oglinda retrovizoare? Era o 
profesionistă, probabil că urcase într-un taxi şi avea 
sentimentul că ştia şi unde mergeau. 

Jack acceptă că toate oraşele mari au cartiere sărace, 
dar nu mai văzuse niciodată unul ca Berceni-ul, cu blocurile 
lui înalte, cenuşii şi posomorâte din beton, umplând toate 
colţurile unui loc ce arăta ca o mahala dezolantă. Până şi 
graffiti-urile ar fi fost primite cu strâmbături, chiar şi în 
Harlem. 

Taxiul încetinise, când Jack zări o altă maşină veche 
parcată pe trotuar în faţa lor, la câţiva metri, pe o stradă 
mărginaşă. 

— Condu mai departe, spuse tăios, dar taxiul încetinea. 

Jack îl bătu pe umăr pe şofer, făcându-i semn cu mâna că 
voia să meargă mai departe. 

— Nu, aici aţi dorit, insistă şoferul. 

— Dă-i drumul! ţipă Jack. 

Nedumerit, şoferul apăsă pe acceleraţie. 

— Intoarce aici, îi arătă Jack următorul colţ. 

Şoferul ascultă şi mai nedumerit, aşteptând următoarea 
comandă. 

— Întoarce-te, pronunţă rar Jack, şi opreşte la capătul 
străzii. 

Şoferul se conformă, aruncându-i din când în când priviri 
perplexe lui Jack. Acesta cobori şi se îndreptă încet spre 
colţ, supărat pe propria-i greşeală. Urmăritoarea n-o 
repetase şi ea şi se întreba unde era. Ar fi trebuit să 
anticipeze că Anna era şi ea acolo şi că nu putea veni decât 
cu maşina. 

Privind blocul de beton cenuşiu unde stătea mama Annei, 
se jură că nu se va mai plânge niciodată de apartamentul 
lui înghesuit, cu un singur dormitor, situat în West Side. 
Aşteptă patruzeci de minute, până când Anna ieşi din 
clădire şi o privi străbătând poteca şi urcându-se în maşină. 

Sări în taxiul lui şi îi arătă cu gesturi exagerate maşina: 

— Urmăreşte-o, dar de la distanţă, până se mai 
aglomerează traficul. 

Nici nu era sigur că şoferul îl înţelegea. leşiră de pe 
strada laterală şi deşi Jack îl bătea pe umăr pe şofer, 
repetând: 

— Rămâi în urmă, cele două maşini stăteau lipite una de 
alta ca două cămile în deşert. 

Jack înjură, ştiind că se fripsese. În felul acela, până şi un 
amator l-ar fi descoperit. 


x 


— Ştii că te urmăreşte cineva? întrebă Serghei în timp ce 
demara. 

— Nu, dar nu mă surprinde, zise Anna, simțind totuşi un 
fior rece şi greţos când Serghei îi confirmă temerea cea mai 
rea. Te-ai uitat la el? întrebă. 

— Numai în treacăt, răspunse Serghei. Un bărbat la 
treizeci, treizeci şi cinci de ani, zvelt, brunet, cam atât am 
observat. 

Deci Tina greşea crezând că urmăritoarea era o femeie, 
se gândi Anna. 

— E profesionist, adăugă Serghei. 

— De ce crezi asta? întrebă ea neliniştită. 

— Nu s-a uitat înapoi când taxiul lui ne-a depăşit. Dar nu- 
mi dau seama de care parte a legii stă. 

Anna se cutremură, în timp ce Serghei privea în oglinda 
retrovizoare. 

— Sunt sigur că ne urmăreşte, dar nu te uita, fiindcă o 
să-şi dea seama că l-am descoperit, zise Serghei. 

— Mulţumesc, spuse Anna. 

— Tot mai vrei să te duc la aeroport? 

— N-am de ales, răspunse ea. 

— Aş putea să scap de el, zise Serghei, dar atunci ar şti 
sigur că l-am descoperit. 

— N-are rost, spuse ea. Ştie deja unde plec. 


Jack îşi lua totdeauna la el paşaportul, portofelul şi cartea 
de credit, tocmai pentru urgenţe ca asta. 

— La naiba! exclamă, văzând indicatorul de aeroport şi 
amintindu-şi de bagajul lui desfăcut, lăsat în camera de 
hotel. 

Alte trei-patru taxiuri mergeau spre Otopeni şi se întreba 
în care dintre ele era femeia şi dacă-şi rezervase deja loc în 
acelaşi avion cu Anna Petrescu. 


Cu mult înainte de a ajunge la aeroport, Anna îi dădu lui 
Serghei douăzeci de dolari şi-i spuse când urma să se 
întoarcă. 

— Poţi să vii să mă iei? îl întrebă. 

— Sigur că da, o să te aştept, promise el, oprind în faţa 
terminalului internaţional. 

— Tot ne mai urmăreşte? 

— Da, răspunse Serghei coborând. 

Un hamal o ajută să-şi ducă valiza şi cutia pe banda de 
bagaje. 

— Te voi aştepta, o asigură Serghei pe Anna, înainte de a 
se despărţi. 

Taxiul lui Jack frână în spatele Mercedesului galben. 
Pasagerul sări jos şi fugi spre şofer, fluturând o hârtie de 

zece dolari. Serghei dădu jos geamul fără să se grăbească 
şi luă bancnota. Jack îl zâmbi: 

— Ştii unde merge doamna pe care ai adus-o? 

— Da, răspunse Serghei, mângâindu-şi mustaţa groasă. 

Jack mai scoase zece dolari, pe care Serghei îi înşfacă 
bucuros. 

— Unde merge? 

— În străinătate, zise Serghei şi demară imediat. 

Înjurând, Jack alergă la taxiul lui, plăti cursa - trei dolari - 
şi intră repede în aeroport. Rămase nemişcat, privind atent 
în toate părţile. După câteva clipe, o zări pe Anna plecând 
de la vamă şi urcând o scară rulantă. Nu se mişcă decât 
când o pierdu din vedere. Când ajunse la capătul scării, 
Anna era deja la cafenea. Se aşezase într-un colţ retras, de 
unde putea observa orice şi, mai important, pe oricine. Nu 
numai că era urmărit, dar şi persoana pe care-o urmărea el 
era în gardă. Depăşise stadiul de simplă unealtă în jocul lui 
Fenston şi acum încerca să se iniţieze în jocul urmăritului. 
Lui Jack îi era teamă că acţiunea lui începea să semene cu 
un studiu de caz despre „cum să nu urmăreşti suspectul”. 

Se întoarse la primul nivel al aeroportului şi examină 
tabela de plecări. În ziua aceea, de la Bucureşti plecau doar 
cinci curse internaţionale: spre Moscova, Hong Kong, New 
Delhi, Londra şi Berlin. 

La Moscova nu pleca, pentru că mai erau patruzeci de 
minute până la decolare şi ea stătea la cafenea. Pentru 
New Delhi şi Berlin ar fi trebuit să aştepte prea mult, erau 
programate seara. Şi Hong Kong i se părea improbabil, deşi 
avionul pleca în două ore, iar cel de Londra, cu 
cincisprezece minute mai târziu. La Londra mergea, hotărî 
el, dar totuşi, nu-şi putea asuma riscul. Va trebui să 
cumpere două bilete, unul pentru Hong Kong şi unul pentru 
Londra. Dacă nu se ducea la poarta de Hong Kong, se va 
îmbarca pentru Londra, cu aterizare la Heathrow. Se 
întreba dacă şi urmăritoarea cealaltă avea aceeaşi dilemă, 
deşi avea impresia că ea ştia deja unde pleca Anna. 

După ce-şi cumpără două bilete şi explică de două ori că 

168 


- JEFFREY ARCHER - 


nu avea bagaje, Jack se îndreptă spre poarta 33, să facă un 
tur al zonei. Apoi se aşeză printre pasagerii care aşteptau 
să se îmbarce pentru Moscova, la poarta 31. La un moment 
dat, se gândi că ar fi putut să meargă înapoi la hotel şi să-şi 
ia bagajul şi să plătească pentru cazare, dar avea de ales 
între a-şi pierde bagajul şi a-şi pierde suspecta, aşa că 
alungă repede gândul respectiv. 

Îl sună pe celular pe directorul hotelului, rugându-l să-i 
împacheteze lucrurile şi să lase bagajul la recepţie. Omul 
păru mirat de o asemenea cerere, dar auzind că putea 
adăuga douăzeci de dolari la nota de plată, se grăbi să 
răspundă: 

— Mă voi ocupa de asta personal, domnule. 

Jack se mai întreba dacă nu cumva Anna venise la 
aeroport ca diversiune, plănuind de fapt să se întoarcă la 
Bucureşti şi să ia cutia roşie. Se purtase foarte imatur, 
apelând la şoferul ei. Dar dacă ar fi descoperit că o 
urmăreşte cineva, o amatoare ar fi încercat să scape 
imediat de supraveghere. Numai un profesionist ar născoci 
o asemenea schemă ca să se scuture de „umbre”. Să fi fost 
Anna o profesionistă care lucra, totuşi, pentru Fenston? In 
cazul acesta, el era cel urmărit. 

Pasagerii zborului 3211 spre Moscova se îmbarcau deja 
când trecu Anna. Părea relaxată şi se aşeză la coadă pentru 
zborul 017 către Hong Kong al companiei Cathay Pacific. 

După ce o văzu în sala de aşteptare, ascultă ultimul 
anunţ pentru zborul 017 înainte de a se îmbarca şi el. Se 
urcară toţi trei în avionul Boeing 747, cu destinaţia Honk 
Kong. Unul la clasa întâi, unul la business şi altul la 
economic. 

30 


— Mă scuzaţi ca vă întrerup, milady, dar un colet mare 
cu documente a fost livrat de firma Simpson and Simpson 
şi nu ştiu unde doriţi să-l pun. 

Arabella lăsă stiloul jos şi-l privi pe deasupra biroului: 

— Andrews, mai ţii minte când erai ajutor de majordom şi 
eu eram mică? 

— Da, milady, răspunse el, puţin nedumerit. 

— Şi jucam de Crăciun un joc numit „Vânează pachetul”, 
mai ştii? 

— Într-adevăr, milady. 

— Odată, de un Crăciun, ai ascuns o cutie cu bomboane 
de ciocolată şi eu şi Victoria am pierdut toată după amiaza 
căutând-o, dar nu am găsit-o. 

— Da, milady. Lady Victoria m-a acuzat că i-am mâncat 
eu bomboanele şi a izbucnit în lacrimi. 

— Dar tu tot nu ne-ai spus unde erau. 

— Adevărat, milady, dar trebuie să mărturisesc că tatăl 
dumneavoastră mi-a promis şase pence dacă nu spuneam 
unde le-am ascuns. 

— De ce a făcut asta? întrebă Arabella. 

— lnălţimea sa spera să petreacă o după-amiază liniştită 
de Crăciun, cu un păhărel de porto şi un trabuc savurat în 
tihnă şi se bucura să vă vadă ocupate pe amândouă. 

— Dar nu le-am găsit niciodată, spuse Arabella. 

— Nici eu nu mi-am primit cele şase pence, replică 
Andrews. 

— Mai ţii minte unde le-ai ascuns? 

Andrews chibzui puţin, apoi pe chip îi apăru un zâmbet. 

— Da, milady. Şi, din câte ştiu, bomboanele sunt tot 
acolo. 

— Bun, fiindcă aş vrea să pui cutia de la „Simpson şi 
Simpson” în acelaşi loc. 

— Cum doriţi, milady, spuse Andrews, încercând să pară 
că pricepea cât de cât ce i se cerea. 

— Şi dacă o să încerc să găsesc cutia asta de Crăciun, 
Andews, să nu cumva să-mi spui unde ai ascuns-o. 

— Şi de data asta voi primi şase pence, milady? 

— Un şiling întreg, promise Arabella, dar numai dacă 
nimeni nu descoperă ascunzătoarea ta. 


Anna se instală într-un loc la fereastră, la clasa 
economică. Dacă omul pe care-l trimisese Fenston să-i ia 
urma era în avion, după cum bănuia, măcar Anna ştia cu ce 
se confrunta. Se gândi la el, la faptul că aflase că era la 
Bucureşti. Ştia adresa mamei ei. Oare ştia şi că se ducea la 
Tokyo? 

Bărbatul pe care-l văzuse din aeroport cum alerga spre 
maşina lui Serghei nu voia o cursă, cu toate că Serghei îl 
taxase ca pentru una lungă. Anna conchise că telefoanele 
date Tinei o trădaseră. Prietena ei sigur n-ar fi dat-o de gol, 
aşa că probabil că fusese o complice inconştientă. 
Leapman era capabil să-i pună telefonul sub urmărire şi 
chiar mai rău. 

In ultimele ei două conversații, Anna dăduse intenţionat 
indicaţii după care putea fi găsită: „mă duc acasă” şi „toată 
lumea arată aşa acolo unde merg eu”. Data viitoare, va da 
o indicație care o să-l trimită pe omul lui Fenston într-o 
direcţie total greşită. 


Jack stătea la clasa business, sorbind o Cola light şi 
încercând să pună cap la cap întâmplările din ultimele două 
zile. Dacă pleci, eşti pe cont propriu şi fii mereu pregătit 
pentru ce-i mai rău, le repeta înnebunitor superiorul tuturor 
recruţilor. 

Jack încercă să gândească logic. Urmărea o femeie care 
furase un tablou de şaizeci de milioane de dolari, dar îl 
lăsase la Bucureşti sau fusese cumva mutat în noua cutie, 
cu intenţia de a fi vândut cuiva din Hong Kong? Gândurile i 
se abătură asupra celeilalte persoane care o urmărea pe 
Anna. Explicaţia era mai uşoară: dacă Petrescu furase 
tabloul, femeia aceea fusese angajată de Fenston s-o 

urmărească până afla unde era pictura. Dar cum de ştia 
dinainte unde se ducea Anna şi îşi dăduse oare seama că el 
o reperase? Şi ce instrucţiuni avea după ce găsea Van 
Gogh-ul? Jack simţea că nu-şi putea răscumpăra greşelile 
decât dacă le lua cu un pas înainte celor două femei şi 
rămânea prezent în ecuaţie. 

Se pomenea alunecând într-o capcană de care-şi avertiza 
întotdeauna colegii mai tineri să se ferească. Nu te amăgi 
că suspectul e inocent. Juraţii vor decide ce trebuie, dacă 
va avea loc un proces. Trebuie să presupui întotdeauna că 
sunt vinovaţi şi ocazional, foarte ocazional, te poţi înşela. 
Nu-şi amintea de vreun sfat al superiorului pentru agenţii 
care se simt atraşi de suspect, deşi în manualul de operare 
al FBI exista o regulă care spunea că „un agent nu trebuie 
să se implice într-o relaţie personală cu subiectul unei 
investigaţii, în nicio împrejurare.” În 1999, ca urmare a unei 
directive aprobate de Congres, regula fusese reformulată, 
adăugându-se cuvintele „bărbat sau femeie” după 
termenul „subiectul”. 

Dar Jack încă era nedumerit asupra intenţiilor Annei în 
legătură cu Van Gogh-ul. Dacă era pe cale să vândă pictura 
în Hong Kong, unde spera să depoziteze uriaşa sumă 
obţinută şi cum voia să tragă profituri din fărădelegea ei? 
Lui Jack nu-i venea să creadă că ea era dispusă să-şi 
petreacă restul vieţii în Bucureşti. Atunci îşi aminti că 
fusese la Wentworth Hall. 


Krantz stătea singură la clasa întâi.  Călătorea 
întotdeauna la clasa întâi, pentru că se îmbarca ultima şi 
cobora prima din orice avion; era mai uşor când ştia exact 
unde călătoreşte victima ei. 

Acum însă, văzând că o mai urmărea şi altcineva pe 
Petrescu, trebuia să fie şi mai prudentă. La urma urmei, nu- 
şi putea permite s-o omoare pe Petrescu în public, chiar 
dacă publicul era format dintr-o singură persoană. 

Pe Krantz o nedumerea identitatea tânărului brunet şi se 
întreba pentru cine lucra. Trimisese Fenston un om s-o 

verifice sau lucra pentru un guvern străin? Dacă era aşa, 
pentru care anume? Nu putea fi decât român sau american. 
Era sigur profesionist, pentru că, după greşeala grosolană 
cu taxiul, nu-l mai detectase. Presupunea că era american. 
Aşa spera, fiindcă, dacă va trebui să-l omoare, o va face cu 
plăcere. 

Krantz nu se relaxă în timpul drumului lung spre Hong 
Kong. Instructorului ei din Moscova îi plăcea să repete că a 
patra zi de urmărire e cea mai periculoasă, fiindcă scade 
concentrarea. Şi a patra zi era mâine. 

— Pasagerii care călătoresc în continuare spre alte 
destinaţii... 

— Asta-mi mai lipsea, mormăi Jack. 

— Aveţi nevoie de ceva, domnule? întrebă o stewardesă 
atentă. 

— Sunt în tranzit. 

— Care e destinaţia dvs. finală, domnule? 

— N-am idee, zise Jack. Dintre ce locuri am de ales? 

Stewardesa râse: 

— Tot către est doriţi să călătoriţi? 

— Aşa e logic. 

— Atunci aveţi Tokyo, Brisbane, Sydney sau Auckland. 

— Mulţumesc, spuse Jack, gândindu-se că tot nu-i folosea 
la nimic, dar adăugă: Dacă mă hotărăsc să dorm la Hong 
Kong, mi se verifică paşaportul, dacă sunt în tranzit... 

Stewardesa îi făcu pe plac: 

— Domnule, la debarcare, există indicatoare care vă 
dirijează spre banda de bagaje sau spre tranzit. V-aţi 
asigurat şi tranzitarea bagajului sau îl luaţi dvs.? 

— N-am bagaj, recunoscu Jack. 

Stewardesa înclină capul zâmbind şi plecă să se ocupe 
de pasagerii mai întregi la minte. 

Jack îşi dădea seama că după debarcare, va trebui să se 
mişte rapid dacă spera să găsească un loc ferit de unde s-o 
observe pe Anna şi să nu fie descoperit de cealaltă 
urmăritoare a ei. 


De când avionul cobora uşor pe aeroportul Chek Lap Kok, 
Anna privea absentă pe fereastra din dreptul ei. Nu va uita 
niciodată prima ei călătorie la Hong Kong, acum câţiva ani. 
La început, păruse o coborâre normală, dar în ultimul 
moment, pe neaşteptate, pilotul înclinase mult aparatul şi 
pornise drept spre munţi. Apoi coborâse printre zgârie-norii 
oraşului, făcându-i pe novici să caşte gurile, după care 

coborâse în forţă pe pista scurtă de la Kowloon, de parcă 
dădea probe pentru un film cu subiect din al doilea război 
mondial. Când avionul se oprise, mai mulţi pasageri 
aplaudaseră. Anna era bucuroasă că noul aeroport al 
oraşului nu mai făcea necesare astfel de exhibiţii. 

Se uită la ceas. Deşi aveau o întârziere de douăzeci de 
minute, legătura ei era abia peste două ore. O să aibă timp 
să-şi cumpere un ghid al oraşului Tokyo, pe care nu-l mai 
văzuse niciodată. 

Oprindu-se la poarta terminalului, pasagerii coborau unul 
câte unul şi Anna rămase printre ultimii. Se uită în jur, 
întrebându-se dacă omul lui Fenston îi supraveghea fiecare 
mişcare. Incerca să fie calmă, deşi pulsul îi creştea la peste 
o sută pe minut ori de câte ori un bărbat se uita în direcţia 
ei. Era sigură că debarcase deja şi o pândea. Poate chiar îi 
cunoştea destinaţia finală. Decisese deja ce informaţie 
falsă să-i strecoare Tinei la telefon data viitoare, ca să-l 
trimită pe urmăritor pe o pistă greşită. 

Cobori din avion şi căută în jur indicatorul. La capătul 
unui coridor lung, o săgeată îi trimitea spre stânga pe 
pasagerii aflaţi în tranzit. Se alătură unui mic grup de 
persoane care nu-şi încheiaseră călătoria, în timp ce 
majoritatea pasagerilor o luau la dreapta. 

Păşind în zona de tranzit, Anna zări în faţa ei oraşul 
neoanelor, mai nou decât o firmă de ceasuri elveţiene, 
pândindu-şi clienţii apucaţi în fălcile lui şi aşteptând să-i 
deposedeze de valută. Anna se plimbă prin magazine, 
admirând hainele, electronicele, celularele şi bijuteriile. 
Deşi văzu câteva obiecte care ar fi interesat-o în 
împrejurări normale, acum, datorită resurselor ei financiare 
pe sponci, se opri doar într-o librărie ce etala presă străină 
şi toate best-seller-urile noi, traduse în mai multe limbi. Se 
îndreptă spre secţiunea de călătorii, unde rafturile erau 
pline de ghidurile cele mai exotice ale unor ţări diverse. 
Găseai orice, de la Azerbaidjan până la Zanzibar. 

La litera J, mai multe cărţi despre Japonia erau expuse 
ordonat şi pentru Tokyo exista un raft întreg. Anna luă 

ghidul Japoniei editat de Lonely Planet şi un minighid al 
Tokyoului scos la Berlitz şi începu să le răsfoiască. 


Jack se strecură într-un magazin de electronice dintr-o 
latură a mall-ului, de unde-şi putea observa nestingherit 
obiectivul. Nu izbuti să vadă decât că stătea în dreptul unor 
rafturi multicolore, deasupra cărora scria „Călătorie”. l-ar fi 
plăcut să se apropie ca să vadă ce titlu o făcea să întoarcă 
paginile atât de absorbită, dar ştia că nu putea risca. 
Incepu să numere rafturile, în speranţa de a localiza ţara 
care-i monopolizase atenţia Annei. 

— Vă pot ajuta, domnule? îl întrebă tânăra de la tejghea. 

— Numai dacă aveţi un binoclu, răspunse el, fără să-şi 
piardă ţinta din vedere. 

— Avem mai multe, răspunse vânzătoarea. Vă recomand 
un model, ofertă specială, redus de la nouăzeci de dolari la 
şaizeci, până la lichidarea stocului. 

Jack se uită spre fată, care luă dintr-un raft un binoclu şi-l 
puse pe tejghea. 

— Mulţumesc, spuse, luându-l şi concentrându-se asupra 
Annei. 

Întorcea paginile aceleiaşi cărţi, dar Jack tot nu-i vedea 
titlul. 

— Aş vrea unul mai performant, ceru el, punând binocilul 
redus ca preţ pe tejghea. Unul care să mă ajute să disting 
un semn rutier de la o sută de metri. 

Vânzătoarea extrase un alt binoclu din vitrină: 

— Este un Leica ultimul model, îl asigură. Puteţi vedea ce 
marcă de cafea au la cafeneaua din capătul mall-ului. 

Jack se concentră asupra librăriei. Anna punea la loc 
cartea din care citise şi o lua pe cea de lângă ea. Trebuia să 
fie de acord cu vânzătoarea: binoclul era foarte bun. Acum 
vedea cuvântul „Japonia” şi chiar „Tokyo”, deasupra 
raftului unde era Anna. Ea închise cartea, zâmbi şi porni 
spre casă, luând şi o copie din ziarul „Herald Tribune” şi 
aşezându-se la coadă. 

— Este bun, nu? întrebă vânzătoarea. 

— Foarte bun, confirmă Jack, aşezând binoclul pe 
tejghea, dar mi-e teamă că preţul îmi depăşeşte 
posibilităţile. Mulţumesc, adăugă şi ieşi din magazin. 

— Ciudat, îi spuse fata colegei de la casă. Nici măcar nu 
i-am spus preţul. 

Anna îşi plătea cumpărăturile când Jack trecu pe lângă 
librărie, aşezându-se la o coadă de la capătul îndepărtat al 
aeroportului. Ajungând în faţă, ceru un bilet până la Tokyo. 

— Da, domnule, ce cursă doriţi? Cathay Pacific sau Japan 
Airways? 

— Când pleacă? întrebă Jack. 

— Japan Airways va începe îmbarcarea, decolează peste 
patruzeci de minute. Zborul 301 al companiei Cathay e 
programat peste o oră şi jumătate. 

— Japan Airways. Un bilet la clasa business, vă rog. 

— Cât bagaj aveţi? 

— Numai bagaj de mână. 

Funcţionara completă biletul, îi verifică paşaportul şi-l 
îndrumă spre poarta şaptezeci şi unu. 

— Intr-acolo, domnule Delaney, începe îmbarcarea. 

Jack se întoarse către cafenea. Anna stătea în faţă, 
adâncită în cartea pe care tocmai o cumpărase. li evită 
privirea, fiindcă era convins că se ştia urmărită. În 
următoarele minute, făcu nişte cumpărături din magazine 
pe care nu le-ar fi băgat în seamă în alte împrejurări, dar 
acum îl obligase la asta femeia cocoţată pe taburetul din 
cafenea. Se alese cu o sacoşă pe care avea s-o ia cu el, ca 
bagaj de mână, în care avea o pereche de blugi, patru 
cămăşi, patru perechi de ciorapi, patru perechi de chiloţi, 
două cravate (ofertă specială), un pachet de aparate de 
ras, spumă de ras, loţiune după ras, săpun, pastă de dinţi şi 
periuţă. Mai rămase în farmacie, să vadă dacă Anna va 
pleca. 

— Ultimul anunţ pentru pasagerii zborului 416 către 
Tokyo, Japan Airlines. Vă rugăm să vă deplasaţi la poarta 
şaptezeci şi unu pentru îmbarcare. 

Anna mai întoarse o pagină a cărţii, convingându-l pe 

Jack că avea bilet pentru zborul companiei Cathay Pacific 
de peste o oră. De data asta, el va ajunge primul. Îşi luă 
sacoşa şi urmă indicatoarele spre poarta 71. Se îmbarcă 
printre ultimii. 

Anna se uită la ceas, mai ceru o cafea şi-şi îndreptă 
atenţia asupra ziarului „Herald Tribune”. Paginile erau pline 
de reportaje rezultate din evenimentele din 11 septembrie, 
inclusiv o relatare despre slujba funerară din Washigton 
DC, la care asistase şi preşedintele. Oare familia şi prietenii 
ei credeau că murise sau doar că dispăruse? Oare zvonul 
că fusese văzută la Londra ajunsese până la New York? Era 
clar că Fenston dorea ca toţi s-o creadă moartă, cel puţin 
până punea mâna pe Van Gogh. Totul se va schimba la 
Tokyo, dacă... Ceva o făcu să ridice ochii şi văzu un tânăr 
arătos, cu păr negru bogat, privind-o fix. Surprins, se uită 
repede în altă parte. Ea sări de pe taburet şi merse drept 
spre el: 

— Nu cumva mă urmăriţi? îi ceru socoteală. 

Omul o privi surprins: 

— Non, non, mademoiselle, mais peut-âtre voulez-vous 
prendre un verre avec moi? 

— Primul anunţ pentru... 

Alţi doi ochi o priveau pe Anna cum se scuză la francez, 
plăteşte cafeaua şi plecă agale spre poarta 69. 

Krantz n-o slăbi din priviri decât după ce se îmbarcă în 
avion. Ea urcă printre ultimii pasageri al zborului CX 301. 
Pătrunzând înăuntru, îşi ocupă locul ei obişnuit de la 
fereastră, în primul rând. Ştia că Anna stătea în spate, la 
clasa economică, dar habar n-avea unde era americanul. 
Pierduse avionul sau hoinărea prin Hong Kong, încercând s- 
o regăsească pe Petrescu? 

Avionul lui Jack ateriză pe aeroportul internaţional Narita 
cu o jumătate de oră întârziere, dar nu era îngrijorat, 
pentru că avea o oră întreagă avans faţă de ambele femei, 
care se aflau încă la 10000 de metri deasupra Pacificului. 
După ce trecu de vamă, se opri la biroul de informaţii şi 
întrebă când era aşteptată aterizarea cursei companiei 
Cathay. Mai erau doar patruzeci de minute. 

Se întoarse spre singura ieşire pe unde putea apărea 
Anna. Încerca să-şi dea seama cum va proceda ea după ce 
va ieşi din vamă. Ce mijloc de transport va alege: taxiul, 
trenul rapid, autobuzul? Va trebui să se hotărască după 
aproximativ cincizeci de metri. Dacă tot mai avea cutia, va 
fi nevoită să ia un taxi. După ce verifică toate ieşirile 
posibile, Jack schimbă cinci sute de dolari la un ghişeu al 
băncii Tokyo şi obţinu 53.868 de yeni. Işi vâri bancnotele 
mari în portofel şi se întoarse în sala de sosiri, privind cum 
oamenii îşi aşteptau cunoştinţele. Ridică ochii. Deasupra 
lui, la stânga, era un mezanin cu vedere asupra sălii. Urcă 
scările şi inspectă spaţiul. Deşi era foarte aglomerat, era 
locul ideal. Existau două cabine telefonice fixate de un 
perete şi dacă stătea în spatele celei de-a doua, îi putea 
privi pe nou-sosiţi fără a fi zărit. Se uită la tabelă. CX 301 
urma să aterizeze peste douăzeci de minute. li era uşor să 
mai facă şi ultima treabă. 

leşi din aeroport şi se aşeză la coada pentru taxiuri, 
organizată de un funcţionar cu costum albastru deschis şi 
mânuşi albe, care controla taxiurile şi-i orienta şi pe 
pasageri. Ajungând în faţă, Jack se urcă în spate într-o 
Toyota de un verde caracteristic pentru taxiuri şi-i comandă 
şoferul surprins să parcheze peste drum. 

— Aşteaptă până mă întorc, adăugă, lăsându-şi sacoşa 
nouă pe banchetă. Durează treizeci, patruzeci de minute. 

Şi-i dădu 5000 de yeni, adăugând: 

— Poţi să laşi ceasul să meargă. 

Şoferul dădu din cap, tot mai nedumerit. 

Jack se întoarse în aeroport, unde află că CX 301 tocmai 
aterizase. Urcă la locul lui de observaţie, din spatele 
cabinei telefonice. Aşteptă să vadă cine va ieşi primul pe 
poarta de debarcare, cu bagajul însemnat cu eticheta 
familiară a companiei Cathay Pacific, în culorile alb şi 
verde. De mult nu mai aşteptase Jack o fată la aeroport, cu 
atât mai puţin două! Oare o va recunoaşte pe cea pe care 
n-o văzuse la faţă niciodată? 

Tabela înregistra o modificare. Pasagerii zborului CX 301 
erau în sala bagajelor. Jack începu să se concentreze. N-a 
avut mult de aşteptat. Krantz a ieşit prima pe poartă; aşa 
trebuia, era în timpul serviciului. Se îndreptă spre un grup 
de localnici care aşteptau nerăbdători. Aveau cam aceeaşi 
înălţime ca şi ea. Se adăposti în spatele lor, apoi se uită în 
jur. Mulțimea se desfăcea în valuri, unii plecau şi alţii 
veneau. Krantz se mişca în ritmul lor, trecând neobservată. 
O blondă în mulţimea de capete brunete îi uşura însă 
munca lui Jack. Dacă o vedea urmărind-o pe Anna, însemna 
că şi-a identificat adversara. 

Ţinând ochii pe femeia subţire, scundă şi musculoasă, cu 
părul blond tuns scurt, Jack îi supraveghea în acelaşi timp şi 
pe cei ce soseau în grupuri de pe pistă, unii cu etichete alb- 
verzi la bagaje. Făcu un pas atent în faţă, rugându-se ca 
femeia să nu se uite în sus, dar ea nu privea decât către 
pasagerii care ieşeau. 

Probabil că îşi dăduse şi ea seama că nu existau decât 
trei rute de ieşire pentru Anna, fiindcă se plasase strategic, 
la distanţă egală cu toate trei, gata să-şi urmărească 
obiectivul în orice direcţie. 

Jack îşi strecură o mână într-un buzunar interior, scoase 
încet un telefon mobil marca Samsung, ultimul model, îl 
deschise şi-l întinse deasupra mulţimii de jos. O clipă, n-o 
mai văzu, apoi un bărbat vârstnic păşi înainte să-şi salute 
cunoştinţa care venea şi femeia se expuse o fracțiune de 
secundă. Clic, apoi dispăru din nou. Jack îşi împărțea 
atenţia, cercetând mereu şi grupurile de nou-veniţi care se 

revărsau în sală. Pe urmă, o mamă se aplecă să-şi prindă 
copilul care voia să fugă şi femeia se află iar în obiectivul 
aparatului încastrat în telefon. Clic, apoi dispăru, ca şi 
înainte. Întorcându-se, Jack o văzu pe Anna ieşind cu pas 
întins dintre uşile batante. Închise telefonul, sperând că una 
din cele două imagini le vor permite băieţilor de la 
laborator s-o identifice pe femeia scundă. 

Nu numai capul lui Jack se întoarse după americana 
zveltă şi blondă care ieşea din sala de bagaje cu un căruţ 
încărcat cu un geamantan şi o cutie din lemn. Petrescu se 
opri şi privi în sus, iar el făcu un pas înapoi, intrând în 
umbră. Căuta ieşirile. O lua la dreapta. Mergea pe taxi. 

Ştia că Petrescu va fi nevoită să stea la o coadă lungă 
înainte de a primi o maşină, aşa că-şi permise să le lase pe 
amândouă femeile să iasă din aeroport şi abia după aceea 
cobori. Apoi se îndreptă pe ocolite spre taxiul lui. Traversă 
toată sala şi ieşi pe la capătul străzii. Se aplecă pe lângă 
autobuze şi ajunse la parcarea subterană, unde se bucură 
să vadă că Toyota verde îl aştepta cu motorul şi contorul 
pornite. Se urcă pe bancheta din spate, spunându-i 
şoferului. 

— Vezi blonda tunsă scurt care e a şaptea la coadă? 
Vreau s-o urmăreşti, dar să nu-şi dea seama. 

Apoi se uită la Petrescu. Ea era a cincea la coadă, dar, 
ajungând în faţă, nu se urcă în maşină, ci porni înapoi şi se 
aşeză din nou la coadă. Deşteaptă fată, se gândi Jack, 
aşteptând să vadă cum va reacţiona femeia scundă. 

— Nu te mişca, îi spuse şoferului. 

Scunda se urcă într-un taxi în spate şi maşina dispăru 
după colţ. Jack ştia că va parca în apropiere, aşteptând-o 
pe Petrescu. În cele din urmă, aceasta ajunse din nou în 
faţă la coadă şi el îşi bătu pe umăr şoferul: 

— Urmăreşte femeia aia, rămâi mult în spate, dar să n-o 
pierzi. 

— Dar nu e aceeaşi femeie, observă şoferul. 

— Ştiu, ripostă Jack. S-a schimbat planul. 

Şoferul părea perplex. Pentru japonezi, schimbarea unui 

plan e ceva de neînțeles. 

Taxiul lui Petrescu trecu de ei şi intră pe autostradă şi 
Jack remarcă un vehicul similar ieşind de pe o străduţă 
laterală şi strecurându-se în spatele maşinii Annei. În 
sfârşit, venise şi rândul lui Jack să fie urmăritor, nu doar 
urmărit. Era prima dată când îl mulţumeau curbele 
întortocheate şi blocajele de trafic notorii pentru oricine a 
încercat vreodată să ajungă de la aeroportul Narita în 
centrul oraşului. Jack reuşea să păstreze distanţa fără să-şi 
piardă din ochi subiectul. 

Mai trecu o oră până când taxiul lui Petrescu se opri în 
faţa hotelului Seiyo din cartierul Ginza. Un portar veni s-o 
ajute la bagaj, dar, văzând lada de lemn, chemă un coleg 
să-şi împartă greutatea. Jack nici nu se gândi să intre în 
hotel până când Petrescu şi bagajele ei nu dispăruseră de 
mult înăuntru. Dar şi scunda era la post. Se ascunsese într- 
un colţişor din hol, de unde putea vedea clar casa scărilor şi 
lifturile, dar nu intra în raza de observaţie a recepţionerilor. 

Zărind-o, Jack se retrase prin uşile batante, întorcându-se 
în curte. Un băiat de serviciu se repezi spre el: 

— Doriţi un taxi, domnule? 

— Nu, mulţumesc, spuse el şi întrebă, arătând spre o uşă 
de sticlă de la capătul curţii: ce e acolo? 

— Clubul de sănătate al hotelului, domnule, răspunse 
băiatul. 

Jack dădu din cap, făcu înconjurul curţii în pas de 
plimbare şi intră abia după aceea, îndreptându-se agale 
spre recepţie. 

— Ce număr de cameră aveţi, domnule? îl întrebă un 
tânăr îmbrăcat în uniforma hotelului. 

— Nu-mi aduc aminte, răspunse el. 

— Cum vă numiţi? 

— Petrescu. 

— A, da, dr. Petrescu, pronunţă tânărul, cu ochii la 
ecranul computerului. Camera 118. Doriţi o căsuţă poştală? 

— Mai târziu, zise Jack. Deocamdată, o aştept pe soţia 
mea. 

Se aşeză lângă o fereastră cu vedere spre curte şi 
aşteptă apariţia Annei. Observă că afară stăteau 
permanent două-trei taxiuri, aşa că urmărirea ei nu ridica 
probleme. Dar dacă venea fără cutie, scunda ar fi născocit 
în mod sigur un plan de a o uşura de bagaje pe „soţia” lui 
Jack. 

Aşteptând răbdător lângă fereastră, îl sună pe Tom la 
Londra pe celular, încercând să nu ţină cont de fusul orar. 

— Unde eşti? îl întrebă Tom, care-l introdusese în 
memoria telefonului cu numele „Poliţist bun”. 

— La Tokyo. 

— Ce face Petrescu acolo? 

— Nu sunt sigur, dar nu m-ar surprinde să încerce să 
vândă un tablou rar unui colecţionar cunoscut. 

— Ai aflat cine mai e interesat de asta? 

— Nu, răspunse Jack, dar am reuşit să-i fac două 
fotografii la aeroport. 

— Bravo, îl felicită Tom. 

— Îţi trimit acum pozele, continuă Jack. 

introducând un cod în telefon, îi expedie imaginile lui 
Tom în câteva secunde. 

— Sunt puţin neclare, comunică acesta, dar sunt sigur că 
băieţii de jos de la tehnic pot să la clarifice destul ca să 
obţină o identificare. Mai ai şi alte informaţii? 

— Are în jur de un metru cincizeci, slabă, blondă, tunsă 
scurt şi cu umeri de înotătoare. 

— Altceva? întrebă din nou Tom, luându-şi notițe. 

— Da, după ce termini cu sectorul american, treci la 
Europa de est. Am senzaţia că ar putea fi rusoaică, posibil 
ucraineană. 

— Poate chiar româncă, sugeră Tom. 

— Doamne, ce tâmpit sunt! Sigur că da. 

— Eşti destul de deştept să-i faci poze, când nimeni n-a 
mai reuşit asta până acum şi sunt cele mai importante 
indicii pe care le avem. 

— Nu pot să mă scald în glorie, fiindcă amândouă m-au 
detectat, mărturisi Jack. 

— Atunci ar trebui să aflu repede cine e necunoscuta. 
Cum află băieţii de jos ceva, îţi spun la telefon. 


Tina porni dispozitivul camerei de filmat de la butonul de 
sub birou. Micul ecran din colţ se lumină. Fenston vorbea la 
telefon. Declanşă şi dispozitivul de ascultare. 

— Aţi avut dreptate, spunea o voce. E în Japonia. 

— Probabil că are întâlnire cu Nakamura. Ai toate 
detaliile despre el în dosar. Nu uita că tabloul e mai 
important decât s-o omori pe Petrescu. 

Şi Fenston închise telefonul. 

Când o să sune Anna, o va avertiza. Tina era sigură că 
vocea pe care o auzise era a femeii din maşină, din ziua 
înmormântării victimelor din turnuri. 

Anna ieşi de la duş, apucă un prosop şi se şterse bine pe 
cap. Aruncă o privire la ceasul electronic din colţul 
ecranului televizorului. Era puţin trecut de douăsprezece, 
ora când majoritatea afaceriştilor japonezi iau masa de 
prânz la cluburi. Nu era momentul potrivit ca să-l deranjeze 
pe domnul Nakamura. 

Uscându-se, Anna se îmbrăcă în halatul alb agăţat de uşa 
băii. Se aşeză pe marginea patului şi deschise laptopul. 
Introducând parola ei, MIDAS, accesă un document despre 
cei mai bogaţi colecționari de artă de pe glob: Gates, 
Cohen, Lauder, Magnier, Nakamura, Rales, Wynn. Mută 
cursorul la numele care o interesa. Takashi Nakamura, 
industriaş. Universitatea din Tokyo 1966-70, licență în 
inginerie. Masterat în economie la UCLA, 1971-73. Se 
angajează la Compania de oțel Mistui 1974, director 1989, 
director executiv 1997, preşedinte 2001. Bilanţul anului 
anterior arăta o cifră de afaceri de aproape trei miliarde de 
dolari, cu profituri de peste patru sute de milioane. Domnul 
Nakamura controla 22 la sută din companie şi ierarhia 
Forbes îl cota al nouălea între cei mai bogaţi oameni ai 
planetei. Era căsătorit, cu trei copii, două fete şi un băiat. 
La pasiuni colaterale apăreau golful şi arta. Nu se dădeau 
detalii despre defectul de care se vorbea peste tot sau 
despre colecţia lui de pictură impresionistă, una dintre cele 
mai valoroase colecţii particulare. 

De-a lungul anilor, declarase de mai multe ori că picturile 
aparţineau companiei. Deşi galeriile Christie's nu 
dezvăluiau astfel de informaţii, se ştia bine în lumea artei 
că Nakamura pierduse la limită licitaţia pentru Floarea 
Soarelui a lui Van Gogh în 1987, fiind învins de vechiul lui 
prieten şi rival Yasuo Goto, preşedintele companiei de 
asigurări Yasuda, a cărui ofertă finală fusese de 39.921.750 
dolari. 

De când plecase de la Sotheby's, Anna nu mai adăugase 

prea multe date la fişa domnului Nakamura. Tabloul de 
Degas pe care-l achiziţionase pentru el, Lecţia de dans cu 
madame Minette, se dovedise o investiţie bună şi spera că- 
şi va aminti de asta. Nu avea nicio îndoială că apela la omul 
potrivit pentru problema ei. 

Desfăcându-şi geamantanul, scoase un compleu elegant, 
albastru, cu fusta puţin peste genunchi, o cămaşă creme şi 
pantofi din piele bleumarin, cu tocul jos. Nu se machie şi 
nu-şi asortă nicio bijuterie. Călcându-şi lucrurile, Anna se 
gândi la omul pe care nu-l întâlnise decât o dată, 
întrebându-se dacă o mai ţinea minte cât de cât. 
Îmbrăcându-se, se uită în oglindă. Arăta exact aşa cum s-ar 
aştepta un afacerist japonez să se prezinte o delegată a 
galeriilor Sotheby's. 

Îi căută numărul de telefon pe laptop. Se aşeză pe 
marginea patului, luă receptorul, trase aer adânc în piept şi 
formă cele opt cifre. 

— Hai, Shancho-Shitso desu, anunţă o voce cu tonalități 
înalte. 

— Bună ziua, numele meu e Anna Petrescu. Poate că 
domnul Nakamura mă mai ţine minte de la galeriile 
Sotheby's. 

— Doriţi un interviu? 

— Aă, nu, vreau doar să vorbesc cu domnul Nakamura. 

— O clipă, vă rog, să văd dacă e liber. 

Cum ar fi putut s-o tină minte după doar o întâlnire? 

— Dr. Petrescu, mă bucur să vă aud. Ce mai faceţi? 

— Bine, mulţumesc, Nakamura san. 

— Sunteţi în Tokyo? Dacă nu mă înşel, la New York e 
acum miezul nopţii. 

— Da, sunt în Toyko şi v-aş ruga să-mi acordaţi o 
întâlnire, dacă se poate. 

— Gata, vă trec în agenda mea. Azi la ora şaisprezece 
am o jumătate de oră liberă. Vă convine? 

— Da, e foarte bine, răspunse Anna. 

— Ştiţi unde am biroul? 

— Am adresa. 

188 


- JEFFREY ARCHER - 


— Unde staţi? 

— La Seiyo. 

— Nu e alegerea obişnuită a galeriilor Sotheby's. Dacă-mi 
amintesc bine, ei preferă hotelul Imperial. 

Anna îşi simţi gura uscată. 

— Biroul meu e la douăzeci de minute de hotelul dvs. Vă 
aştept la ora patru. La revedere, dr. Petrescu. 

Anna aşeză la loc receptorul şi rămase o vreme 
nemişcată, încercând să-şi amintească exact cuvintele lui 
Nakamura. De ce o întrebase secretara lui dacă doreşte un 
interviu şi de ce o introdusese el atât de repede în 
programul lui de audienţe? Nu cumva se aştepta să-l 
caute? 


Jack se aplecă să se uite mai bine. Doi băieţi de serviciu 
ieşeau din hotel cu lădiţa din lemn pe care o văzuse 
schimbată de Anton Teodorescu cu Anna pe treptele 
Facultăţii de Arte din Bucureşti. Unul dintre ei vorbi cu 
şoferul primului taxi, care sări din maşină şi aşeză lada în 
portbagaj. Ridicându-se fără grabă de pe scaun, Jack se 
apropie de fereastră, cât mai neobservat. Aştepta, 
anticipând o nouă alarmă falsă. În faţa hotelului erau patru 
taxiuri. Aruncă o privire spre intrare, calculând că putea 
ajunge în a doua maşină în douăzeci de secunde. 

Se uită din nou spre uşile glisante ale hotelului, 
întrebându-se dacă va apărea Petrescu. Dar apăru în 
schimb femeia scundă, care se strecură pe lângă portar şi 
ieşi în stradă. Jack ştia că nu va lua un taxi din faţa 
hotelului, pentru a înlătura posibilitatea de a fi remarcată 
de cineva. El trebuia însă să-şi asume riscul ăsta. 

Îşi îndreptă din nou atenţia asupra intrării în hotel, 
conştient că scunda stătea ascunsă undeva într-un taxi, 
pândindu-i şi pe Anna şi pe el. 

După câteva secunde, Petrescu apăru îmbrăcată ca 
pentru o întâlnire de afaceri. Portarul o conduse la primul 
taxi şi-i deschise portiera din spate. Şoferul porni motorul şi 
intră în trafic. 

Jack stătea în al doilea taxi înainte ca portarul să-i poată 
deschide portiera. 

— Urmăreşte taxiul ăla, indică el, şi dacă nu-l pierzi, îţi 
dau tarif dublu. 

Şoferul ţâşni înainte. 

— Stai mai departe, îl domoli Jack, să nu ieşim în 
evidenţă. 

Ştia că scunda stătea într-unul din taxiurile verzi din faţa 
lor. 

La Ginza, taxiul lui Petrescu o luă la stânga, spre nord, 
depărtându-se de luxoasele magazine la modă şi mergând 
către Marunouchi, prestigiosul cartier de afaceri al oraşului. 
Intrebându-se dacă va urma întâlnirea cu potenţialul 
cumpărător, Jack se aplecă nerăbdător în faţă, anticipând 
acţiunea. 

La următorul semafor, taxiul ei coti la stânga. 

— N-o pierde, îi repetă Jack şoferului. 

Şoferul schimbă banda, se apropie la trei maşini şi se 
tinu scai de maşina urmărită. La alt semafor, ambele 
maşini opriră la roşu. Maşina lui Petrescu semnaliza 
dreapta şi la culoarea verde, mai multe alte maşini o 
urmară. Jack ştia că scunda era într-una din ele. Intrând pe 
o autostradă, Jack văzu în faţă o serie de semafoare, toate 
pe verde, şi înjură printre dinţi. Prefera să fie roşu; să 
opreşti şi să porneşti era mai uşor când urmăreai o maşină. 

Trecură cu bine de primele două semafoare, dar la al 
treilea, taxiul lor prinse la limită culoarea galbenă. Jack îl 
bătu pe umăr pe şofer, pe când treceau pe lângă parcul 
palatului imperial. Se aplecă, dorindu-şi ca următoarea 
culoare verde să ţină mai mult. În timp ce taxiul lui 
Petrescu intra în intersecţie, se făcu galben. 

— Du-te, du-te! strigă Jack, în timp ce alte două taxiuri 
treceau şi ele. 

In loc să apese pe accelerator şi să treacă pe roşu, 
şoferul frână şi opri la semafor. Jack era pe cale să 
explodeze, dar o maşină de patrulare a poliţiei îi depăşi şi 
înţelese de ce nu forţase şoferul. Se uită în faţă şi văzu 

taxiul urmărit oprind la alt stop. Mai avea o şansă. 
Semafoarele erau sincronizate, culorile se schimbau la 
diferenţe de doar câteva secunde. Işi dorea ca maşina 
poliţiei să facă dreapta, dar aceasta rămânea pe banda 
alăturată. Privi taxiul ei virând pe bulevardul Eitai-dori. Işi 
tinu respiraţia, dorindu-şi din nou ca verdele să rămână 
verde, dar se aprinse stopul galben şi taxiul din faţa lor, 
observând maşina poliţiei, se opri. Cel mai lung minut din 
viaţa lui Jack se scurse cu greutate şi se aprinse din nou 
culoarea verde. Şoferul coti repede la stânga, dar în faţa lor 
se vedeau zeci de taxiuri. După ce că o pierduse pe 
Petrescu, gândul că scunda era tot în urma ei îl făcu pe Jack 
să se întoarcă şi să înjure maşina poliţiei, tocmai când 
aceasta întorcea la dreapta şi se pierdea în zare. 


Krantz privea atentă cum taxiul din faţă trece pe banda 
întâi şi opreşte în faţa unei clădiri moderne, din marmură 
albă, aflată în cartierul Otemachi. Numele firmei, ca al 
majorităţii companiilor din Tokyo, era scris deasupra intrării 
în japoneză şi în engleză: Compania de oțel Mistui. 

Krantz lăsă taxiul ei să depăşească ţinta, apoi îl puse pe 
şofer să oprească. Se uită prin fereastra din spate cum 
cobora Anna. Şoferul deschise portbagajul şi scoase lădiţa 
şi portarul clădirii veni să-l ajute. Amândoi cărară lădiţa pe 
trepte şi intrară cu ea în clădire. 

După ce dispărură înăuntru, Krantz plăti cursa şi cobori 
din maşină. Nu ţinea niciodată un taxi pe loc, decât dacă 
era absolut necesar. În felul acesta, era mai puţin probabil 
ca şoferul s-o ţină minte. Trebuia să se gândească repede, 
în caz că Petrescu nu stătea mult înăuntru. Prioritatea ei 
era să recupereze tabloul. După aceea, o putea omori pe 
Petrescu, deşi deocamdată nu avea armă. Era mulţumită că 
americanul nu mai reprezenta o ameninţare şi se întreba 
dacă încă mai hoinăreşte prin Hong Kong, căutând-o pe 
Petrescu sau pictura sau pe amândouă. 

Lucrurile începeau să arate ca şi cum tabloul ar fi ajuns 
la destinaţie; în dosarul dat de Fenston, avea o pagină 

întreagă despre Nakamura. Dacă Petrescu reapărea cu 
lada, însemna că eşuase, ceea ce ar fi uşurat mult 
însărcinările lui Krantz. Dacă ieşea doar cu servieta, Krantz 
trebuia să ia o decizie pe moment. Verifică ritmul taxiurilor 
de pe stradă, asigurându-se că erau destule. In câteva 
minute, trecură pe lângă ea o mulţime şi jumătate erau 
goale. 

Următoarea mişcare îi aparţinu şoferului taxiului, care 
ieşi din clădire şi se aşeză la volanul Toyotei lui verzi. Dar 
n-o aşteptă pe Petrescu; ieşi pe stradă, aşteptând un nou 
client. Krantz avea sentimentul că aşteptarea ei va dura 
mult. 

Se strecură într-un magazin de peste drum, aşteptând. 
Îşi aruncă ochii pe strada plină de magazine de firmă, pe 
care le dispreţuia. Dar observă deodată un loc despre care 
citise şi-şi dorise întotdeauna să intre acolo: magazinul de 
unelte de tăiat Nosaki, strecurat printre vecinii lui aroganti, 
afişând nume precum Gucci, Burberry sau Calvin Klein. 

Krantz avansă spre intrare, atrasă ca pilitura de fier de 
magnet. Traversă strada cu ochii pe intrarea de la Mistui, în 
caz că Anna ar fi ieşit pe neaşteptate. Dar bănuia că 
întâlnirea ei cu domnul Nakamura va dura un oarecare 
timp. Doar n-o să-i dea atâţia bani fără să-i pună mai întâi 
tot felul de întrebări. 

Trecând strada, Krantz se uită la vitrină ca un copil 
pentru care Crăciunul a venit cu o lună mai devreme. 
Pensete, unghiere, foarfece pentru stângaci, briceaguri 
militare elveţiene, foarfece mari de croitorie, o macetă 
Victorinox cu lama de cincizeci de centimetri: toate erau 
puse în umbră de o sabie ceremonială de samurai, datând 
aproximativ din 1783. Krantz simţea că s-a născut mult 
prea târziu. 

Păşi înăuntru, străbătând rânduri după rânduri de cuțite 
de bucătărie, care-l făcuseră faimos pe domnul Takai, un 
descendent al samurailor. Îl observă pe proprietar într-un 
colţ, ascuţind cuțite pentru clienţii lui. II recunoscu imediat 
şi i-ar fi plăcut să-i strângă mâna - maestrul era pentru ea 

cum e Brad Pitt pentru adolescente - dar ştia că trebuia să 
amâne plăcerea. 

Supraveghind constant intrarea în clădirea Mistui, Krantz 
luă în mână cuţitele finisate de mână, înşelător de uşoare, 
cu lame extrem de ascuţite, purtând marca Nosaki, de 
parcă, asemenea produselor Cartier, producătorii doreau să 
sublinieze că falsurile erau imposibil de realizat. 

Cu multă vreme în urmă, Krantz acceptase că nu se 
putea să-şi care arma după ea în avion şi că nu avea de 
ales decât să-şi procure pe plan local instrumentul cel mai 
adecvat din ţara unde Fenston dorea să încheie definitiv 
conturile cu un client. 

Începu atentul proces de selecţie, cu urechile mângâiate 
de muzica suzumushi, clopoței ce vibrau în mici abajururi 
de bambus suspendate de tavan. Se uită din nou peste 
drum, dar nici urmă de Petrescu. Reveni la preocuparea ei, 
testând cuţitele pentru carne, fructe, pâine şi legume, 
apreciindu-le greutatea, armonia şi dimensiunile lamei. Nu 
voia mai mult de douăzeci şi cinci de centimetri sau mai 
puţin de doisprezece. 

După câteva minute, Krantz se mai uita la doar trei cuțite 
şi se hotărî să-şi cumpere cuțitul premiant Global GS5 - cu 
lama de paisprezece centimetri, lăudat pentru că tăia cu 
aceeaşi uşurinţă friptură crocantă şi pepeni copţi. 

li dădu vânzătoarei obiectul ales. Aceasta zâmbi - ce gât 
subţire avea! — şi-i împachetă cuțitul în hârtie de orez. 
Krantz plăti în yeni. Dolarii ar fi atras atenţia asupra ei şi nu 
umbla cu cărţi de credit. Aruncându-i o ultimă privire 
domnului Takai, se întoarse cu resentiment la anonimatul 
străzii. 

Aşteptând să reapară Petrescu, îşi despachetă achiziţia, 
dornică să-i încerce lama. O strecură într-o teacă făcută pe 
comandă pentru interiorul blugilor. Se potrivea perfect, ca 
un pistol în toc. 


193 


- IMPRESIE FALSĂ - 


34 


Secretara nu-şi ascunse surpriza când îl văzu pe portar 
cărând lada de lemn. Işi puse mâinile pe gură, o reacţie 
neobişnuit de animată pentru o japoneză. 

Anna nu-i oferi nicio explicaţie, spunându-şi doar numele. 
Secretara verifică lista de persoane înscrise pentru interviu 
la domnul Nakamura şi bifă „Dr. Petrescu”. 

— Momentan, domnul Nakamura intervievează un alt 
candidat, spuse ea, dar nu va dura mult. 

— Pentru ce îl intervievează? întrebă Anna. 

— Nu ştiu, răspunse secretara, tot mai nedumerită că o 
aplicantă la interviu punea o astfel de întrebare. 

Aşezându-se în secretariat, Anna aruncă o privire lăzii 
sprijinite de un perete. Gândindu-se cum dorea să 
procedeze pentru a convinge un om să se despartă de 
şaizeci de milioane de dolari, zâmbi. 

Japonezii sunt obsedaţi de punctualitate, aşa că n-o 
surprinse faptul că, la ora patru fără două minute, o 
doamnă elegantă apăru şi înclinându-se, o invită s-o 
urmeze. Se uită şi la lada de lemn, dar nu avu nicio reacţie 
de mirare: 

— Doriţi s-o ducem în biroul domnului preşedinte? 

— Da, vă rog, spuse Anna, fără să dea explicaţii nici 
acum. 

Secretara o conduse de-a lungul unui coridor ce avea de- 
o parte şi de alta uşi fără nicio tăbliță şi niciun înscris. La 
ultima, secretara bătu încet, intră şi anunţă: 

— Dr. Petrescu. 

Domnul Nakamura se ridică de la birou, venindu-i în 
întâmpinare tinerei. Anna rămăsese cu gura căscată, dar 
nu din cauza bărbatului scund, zvelt şi brunet, îmbrăcat 
într-un costum ce părea croit la Paris sau la Milano, ci din 
cauza biroului. Era perfect pătrat, cu un perete numai din 
sticlă. Dincolo de el se vedea o grădină liniştită, cu un 
pârâu şerpuind, peste care se arcuia un pod din lemn, 

străjuit de sălcii ce-i înecau balustrada cu ramurile lor. Pe 
peretele din spatele biroului preşedintelui era expus un 
tablou magnific, părând o copie a grădinii de afară. Reuşind 
să-şi revină, Anna se întoarse spre gazda ei. 

Domnul Nakamura zâmbi, evident încântat de efectul pe 
care montajul tabloului de Monet îl avusese asupra ei. Dar 
şi prima lui întrebare a fost şocantă pentru Anna: 

— Cum aţi reuşit să supravieţuiţi pe 11 septembrie? 
Dacă-mi amintesc bine, aveaţi biroul în North Tower. 

— Am avut mult noroc, spuse ea încet, deşi mi-e teamă 
că unii dintre colegii mei... 

— Ce lipsit de tact sunt! se scuză domnul Nakamura, 
ridicând o mână. Vă rog să mă iertaţi. Începem interviul 
testându-vă exceptionala memorie fotografică şi rugându- 
vă să-mi spuneţi proveniența celor trei tablouri din acest 
birou. Pornim de la Monet. 

— Sălcii la Vetheuil, se conformă Anna. Proprietarul 
anterior a fost un domn Clark din Sangton, statul Ohio. A 
făcut parte din bunurile obţinute de doamna Clark după 
divorţ. Era a treia nevastă a domnului Clark; despărţindu-se 
de ea, a trebuit să se despartă şi de al treilea tablou de 
Monet din colecţia lui. Galeriile Christie's au vândut pictura 
în ulei pentru douăzeci şi şase de milioane de dolari, dar nu 
aveam idee că dvs. aţi fost cumpărătorul. 

Acelaşi zâmbet satisfăcut apăru pe buzele domnului 
Nakamura. Intorcându-se spre peretele opus, Anna se 
gândi puţin: 

— Mă întrebam de ceva vreme unde a ajuns acest 
tablou, vorbi ea. Este, desigur, un Renoir. Madame Duprez 
şi copiii ei, cunoscut şi sub numele Lecția de citire. A fost 
vândut de Roger Duprez la Paris. Bunicul lui Duprez îl 
achiziţionase de la artist în 1868. Prin urmare, nu am de 
unde să ştiu cât aţi plătit pe el. 

Apoi Anna privi al treilea tablou: 

— E uşor, zâmbi ea. E una din ultimele lucrări ale lui 
Manet, pictată probabil în 1871. Se numeşte... Cină la 
cafeneaua  Guerbois. Aţi observat, desigur, că iubita 

artistului se află în colţul din dreapta şi se uită la el. 

— Cine a fost proprietarul anterior? 

— Lady Charlotte Churchill. Ca urmare a morţii soţului, a 
fost obligată să-l vândă ca să achite taxa funerară. 

Nakamura se înclină: 

— Postul e al dvs. 

— Postul, Nakamura san? se arăta ea nedumerită. 

— N-aţi venit să solicitaţi postul de director la fundaţiei 
mele? 

— Nu, îşi dădu Anna seama de ce secretarele îi vorbiseră 
despre interviuri. Deşi sunt flatată că mă consideraţi un 
candidat serios la această poziţie, în realitate am venit să 
discutăm cu totul altceva. 

El dădu din cap, evident dezamăgit, apoi se uită la lada 
din lemn. 

— Un mic cadou, zâmbi Anna. 

— In cazul acesta, îmi scuzaţi tradiţia, dar nu-l pot 
aprecia decât după plecarea dvs., ca să nu vă insult. 

Anna încuviinţă, cunoscând prea bine obiceiul. 

— Vă rog să luaţi loc, doamnă. 

Ea zâmbi şi se aşeză. 

— Cu ce scop mă vizitaţi? întrebă Nakamura, aşezându- 
se şi el şi privind-o insistent. 

— Cred că am un tablou la care nu veţi putea rezista. 

— La fel de bun ca pastelul lui Degas? întrebă Nakamura, 
începând să se simtă din nou bine. 

— Desigur, spuse ea, puţin cam entuziastă. 

— Pictorul. 

— Van Gogh. 

Nakamura zâmbi impenetrabil, netrădându-şi prin nimic 
interesul: 

— Titlul? 

— Autoportret cu ureche banadajată. 

— Cu o reproducere japoneză cunoscută pictată pe 
peretele din spatele artistului, dacă-mi aduc bine aminte, 
completă Nakamura. 

— Gheișe în peisaj, spuse Anna. Demonstrează fascinația 

lui Van Gogh pentru cultura japoneză. 

— M-aţi surprins, zise Nakamura. Dar acum e rândul 
meu. 

Anna îl privi tăcută. 

— Bănuiesc că e autoportretul de la Wentworth, 
achiziţionat de al cincilea marchiz. 

— Conte. 

— Conte. Of, voi înţelege vreodată titlurile nobiliare 
englezeşti? Mie mi se pare că titlul „Conte” seamănă cu un 
prenume american. 

— Cine a fost proprietarul original? testă Anna. 

— Dr. Gachet, prietenul şi admiratorul lui Van Gogh. 

— Şi data picturii? 

— 1889, când Van Gogh locuia la Arles, împărțind 
studioul cu Paul Gauguin. 

— Şi cât a plătit doctorul Gachet pentru lucrare? forţă 
nota Anna, conştientă de îndrăzneala ei. 

— Se cunoaşte că, în timpul vieţii, Van Gogh n-a vândut 
decât un tablou, Via roşie. Dr. Gachet nu era numai 
prietenul lui apropiat, ci şi binefăcătorul lui incontestabil. În 
scrisoarea prin care-i mulțumea pentru tablou lui Van 
Gogh, a inclus un cec de şase sute de dolari. 

— Opt sute, îl corectă Anna, deschizând servieta şi 
întinzându-i o copie după scrisoare. Clientul meu este în 
posesia originalului, îl asigură ea. 

Nakamura citi scrisoarea în limba franceză, fără să aibă 
nevoie de traducere. Ridică ochii şi zâmbi: 

— La ce cifră v-aţi gândit? 

— Şaizeci de milioane de dolari, spuse Anna imediat. 

Chipul impenetrabil al magnatului trăda o uşoară 
surpriză, dar el nu spuse nimic. 

— De ce e subevaluată o capodoperă celebră? întrebă în 
cele din urmă. Există şi alte condiţii? 

— Vânzarea nu trebuie făcută publică. 

— Asta a fost întotdeauna procedura mea obişnuită, 
după cum ştiţi. 

— Nu trebuie să revindeţi pictura o perioadă de zece ani. 

— Eu cumpăr picturi, zise Nakamura. Şi vând oţel. 

— Timp de zece ani, tabloul nu trebuie expus într-o 
galerie publică. 

— Pe cine protejaţi, doamnă? o întrebă direct Nakamura. 
Pe Bryce Fenston sau pe Victoria Wentworth? 

Anna nu răspunse, înțelegând de ce preşedintele de la 
Sotheby's le zisese cândva că subestimarea unui om te 
duce la pierzanie. 

— A fost o întrebare impertinentă, retractă Nakamura. 
Îmi cer scuze. Vă rog să aveţi amabilitatea să mă gândesc 
până mâine la oferta dvs. 

Şi se înclină, indicând că întâlnirea se sfârşise. 

— Desigur, Nakamura san, îi întoarse ea plecăciunea. 

— Lăsaţi deoparte „san”, dr. Petrescu. In domeniul dvs., 
nu vă sunt egal. _ 

Ar fi vrut şi ea să replice: „Spuneţi-mi Anna. In domeniul 
dvs., sunt o ignorantă”, dar îşi pierduse tupeul. 

Nakamura o conduse la uşă, aruncând o privire spre lada 
de lemn. 

— Abia aştept să aflu ce este în cutie. Ne putem întâlni 
mâine, după ce voi cântări propunerea dvs. 

— Mulţumesc, domnule Nakamura. 

— Să zicem, la ora zece? ÎI trimit pe şoferul meu să vă ia 
la nouă patruzeci. 

Anna se înclină şi Nakamura îi răspunse la fel. O conduse 
la uşă şi deschizându-i-o, adăugă: 

— Îmi pare foarte rău că n-aţi candidat la postul meu 
liber. 


Krantz aştepta încă în umbră când ieşi Petrescu din 
clădire. Probabil că întâlnirea mersese bine, pentru că afară 
o aştepta o limuzină, şoferul ţinându-i portiera deschisă şi, 
fapt şi mai semnificativ, lada de lemn nu se vedea nicăieri. 
Krantz avea de ales dintre două posibilităţi. Era convinsă că 
Petrescu va petrece noaptea la hotel şi tabloul va rămâne 
în clădirea aceea. Hotări ce avea de făcut. 

Anna se lăsă pe spate în maşină, relaxându-se pentru 
prima dată după atâtea zile. Era încrezătoare că domnul 
Nakamura îi va face o ofertă realistă, chiar dacă nu se va 
învoi cu şaizeci de milioane. Altfel, de ce i-ar fi pus limuzina 
lui la dispoziţie şi ar mai fi invitat-o să revină a doua zi? 

Intrând în hotelul Seiyo, Anna se îndreptă spre recepţie 
şi-şi luă imediat cheia, înainte de a porni spre lift. Dacă ar fi 
luat-o la dreapta şi nu la stânga, s-ar fi ciocnit de un 
american frustrat. 

Jack o urmări din priviri până se urcă în liftul gol. Era 
singură. Nici urmă de pachet şi, mai interesant, nici urmă 
de femeia scundă. Probabil că luase decizia de a rămâne cu 
pictura, nu cu mesagera. Jack trebuia să se hotărască 
repede ce urma să facă dacă Petrescu reapărea cu 
bagajele şi pleca la aeroport. Măcar de data asta nu-şi mai 
despachetase lucrurile lui. 


Krantz stătu în diverse ascunzişuri aproape o oră, până 
văzu limuzina preşedintelui companiei parcând în faţa 
intrării la Mistui. După câteva momente, uşile din faţă 
glisară şi secretara domnului Nakamura apăru cu un bărbat 
în uniformă roşie, care ducea lada de lemn. Şoferul 
deschise portbagajul, aşezând pachetul, apoi ascultă 
indicaţiile secretarei. Peste noapte, preşedintele trebuia să 
dea câteva telefoane în America şi în Anglia şi urma să 
doarmă în apartamentul din clădirea firmei. Dorea ca 
pictura din ladă să fie dusă la casa lui de la ţară. 

Krantz verifică traficul. Ştia că nu avea decât o şansă, 
numai dacă semaforul era roşu. Era recunoscătoare că se 
aflau pe o stradă cu sens unic. Ştia deja că la capătul ei, 
culoarea verde rămânea aprinsă timp de patruzeci şi cinci 
de secunde. În timpul acesta, calculase că puteau trece 
treisprezece maşini. leşi din ascunzătoare, păşind cu 
fereală pe asfalt, ca o pisică înfricoşată, care urma să-şi 
rişte una dintre cele nouă vieţi. 

Limuzina neagră a industriaşului ieşi pe carosabil şi se 
încadră în traficul de seară timpurie. Semaforul era verde, 

dar avea cincisprezece maşini în faţă. Krantz stătea exact 
peste drum de locul unde vehiculul urma să oprească, după 
cum apreciase. La culoarea roşie, porni fără grabă spre 
limuzină, avea la dispoziţie patruzeci şi cinci de secunde. 
La doar un pas distanţă, căzu pe dreapta, rostogolindu-se 
sub roţile maşinii. Apucă strâns cele două bare ale cadrului 
exterior, depărtă picioarele şi se ridică sub maşină. Era 
unul din avantajele faptului de a fi înaltă de un metru 
cincizeci şi a cântări sub patruzeci de kilograme. Când 
semaforul îşi schimbă culoarea şi maşina porni, ea se 
făcuse nevăzută. 

În România, în timpul revoluţiei, scăpase de urmărire 
agăţându-se dedesubtul unui camion şi mergând kilometri 
întregi pe teren accidentat. Supravieţuise cincizeci şi unu 
de minute, apoi se prăbuşise epuizată la pământ, o dată cu 
apusul soarelui. Continuase drumul pe jos, alergând 
douăzeci de kilometri. 

Limuzina traversă oraşul în ritm inegal şi după douăzeci 
de minute, şoferul ieşi de pe autostradă şi începu să urce 
dealurile. Alte câteva minute şi o altă curbă, trecând pe o 
şosea mult mai îngustă şi mai neumblată. Krantz s-ar fi 
lăsat să cadă, dar ştia că încă un minut de rezistenţă era în 
avantajul ei. La o intersecţie, maşina opri, coti mult la 
stânga şi urmă o cărare largă şi denivelată. La următoarea 
intersecţie, Krantz ascultă cu atenţie: un camion îi ţinea pe 
loc. 

Îşi eliberă încet braţul drept, amorţit de durere, scoase 
cuțitul din teacă, se răsuci într-o parte şi-l vâri adânc în 
cauciucul din spate dreapta, de mai multe ori, până auzi un 
fâsâit puternic. Maşina porni şi ea căzu la pământ, 
rămânând nemişcată până când nu mai auzi motorul. Se 
rostogoli spre marginea drumului şi urmări maşina care 
urca panta. Nu se ridică în picioare decât când pierdu din 
ochi limuzina. 

Se ridică şi începu să execute câteva întinderi. Nu se 
grăbea. Şoferul o va aştepta după deal. Când îşi reveni, 
Krantz începu să alerge uşor spre vârful dealului. La câţiva 

kilometri în faţă, vedea un conac magnific, bine cuibărit 
între dealurile ce dominau peisajul. 

Depăşind creasta, îl văzu pe şofer în genunchi, uitându- 
se la cauciucul desumflat. Verifică din ochi drumul, probabil 
o rută particulară care ducea numai la reşedinţa lui 
Nakamura. Când se apropie, şoferul ridică ochii şi zâmbi. 
Ea-i răspunse la fel, alergând pe lângă el. Omul voia să-i 
vorbească, dar ea îl lovi rapid cu piciorul în gât, apoi în 
vintre. II privi prăbuşindu-se ca o păpuşă cu sforile tăiate. O 
clipă, se gândi să-i spintece gâtul, dar de ce să o facă? 
Avea tabloul şi diseară va avea plăcerea de a spinteca 
beregata altcuiva. Şi în orice caz, pentru ăsta nu era plătită. 

Din nou, Krantz se uită atentă la drum. Liber. Merse şi luă 
cheile din contactul limuzinei, apoi se întoarse să descuie 
portbagajul. Ridică brusc capota şi se uită la lada de lemn. 
Ar fi zâmbit, dar trebuia să se asigure că obținuse primul 
milion de dolari. 

Găsi o şurubelniţă grea în cutia cu scule a maşinii şi o 
vâri într-o crăpătură din capacul de lemn. Depuse multă 
forţă pentru a deschide capacul, dar văzu că obiectul era 
învelit în ambalaj de plastic protector. ÎI sfâşie cu mâinile şi 
rămase uitându-se la pictura premiată a Dănuţei Sekalska, 
intitulată Libertate. 


x 


Jack aşteptă o oră, cu un ochi la lift după Petrescu şi altul 
la uşă, după femeia scundă, dar niciuna dintre ele nu 
apăru. Mai trecu o oră şi Jack se convinse că Anna rămânea 
peste noapte. Indreptându-se obosit spre recepţie, întrebă 
dacă mai erau camere libere. 

— Numele, îi ceru funcţionarul. 

— Fitzgerald. 

— Paşaportul, vă rog. 

— Desigur, zise Jack scoțând din haină un paşaport şi 
arătându-l. 

— Câte nopţi rămâneţi, domnule Fitzgerald? 

35 


A doua zi de dimineaţă, când se trezi, Anna telefonă la 
Wentworth Hall. 

— Va trebui să ne grăbim, o avertiză Arabella, după ce 
Anna îi împărtăşi noutăţile. 

— Ce vrei să spui? întrebă Anna. 

— Fenston a emis un ordin de faliment asupra 
proprietăţii şi mi-a dat paisprezece zile să lichidez datoria, 
altfel scoate Wentworth Hall la vânzare. Să sperăm că nu 
află Nakamura, fiindcă asta ţi-ar slăbi poziţia în negociere şi 
chiar l-ar putea face să se răzgândească. 

— Mă întâlnesc azi la zece cu el, îi relată Anna. Te sun 
imediat să-ţi spun ce-a hotărât, dar o să fie miezul nopţii în 
Anglia. 

— Nu-mi pasă cât e ceasul. Voi fi trează, o asigură 
Arabella. 

Aşezând receptorul în furcă, Anna recapitulă tactica 
întâlnirii cu Nakamura. De fapt, în ultimele douăsprezece 
ore se gândise numai la asta. 

Ştia că Arabella ar fi mulţumită cu o sumă care i-ar 
acoperi datoria la Fenston Finance şi ar asigura-o împotriva 
altor creditori, permițându-i să plătească toate taxele. Anna 
calculase că cincizeci de milioane de dolari ar fi fost o sumă 
suficientă. Se hotărâse să accepte şi atât şi să se întoarcă 
la New York, să anunţe că nu era dispărută şi să se 
reobişnuiască definitiv cu tururile din Central Park. Poate 
chiar îi va cere detalii lui Nakamura despre slujba pe care i- 
o oferise. 

Anna întârziase în baia fierbinte până când apa devenise 
călâie. De obicei, îşi permitea luxul ăsta doar în weekend. 
Se gândea în continuare la întâlnirea importantă care urma. 
Zâmbi  imaginându-şi-l pe japonez  despachetându-şi 
cadoul. Pentru toţi colecţionarii serioşi, să descopere un 
viitor maestru este la fel de incitant ca achiziţionarea unei 
capodopere. Când o să vadă Nakamura liniile îndrăzneţe şi 


204 


- JEFFREY ARCHER - 


flerul picturii, sigur va include Libertate în colecţia lui 
particulară. Acesta era totdeauna testul ultim pentru 
validarea pictorilor tineri. 

Se gândise îndelung cum să se îmbrace pentru cea de-a 
doua întâlnire. Se oprise la o rochie bej din in, cu un tiv 
modest marcat, o curea lată din piele maronie şi un lanţ 
simplu din aur. Ţinuta ar fi fost considerată scorţoasă la 
New York, dar părea aproape impertinentă la Tokyo. leri se 
îmbrăcase pentru mişcarea de deschidere, azi încheia 
partida. 

Işi deschise a treia oară servieta, controlând dacă avea 
copia scrisorii doctorului Gachet către Van Gogh, precum şi 
contractul simplu, de o pagină, în formatul standard pentru 
tranzacţiile din lumea artei. Dacă se înţelegea la preţ cu 
Nakamura, îi va cere să depună în avans 10 la sută, ca act 
de bună-credinţă, urmând să primească totul înapoi dacă 
nu va fi mulţumit după examinarea picturii. Însă ea simţea 
că dacă Nakamura va privi o dată originalul... 

Se uită la ceas. Întâlnirea era la zece şi industriaşul 
promisese că-i va trimite maşina la nouă patruzeci. Trebuia 
să fie în hol la timp. Japonezii îşi pierd repede răbdarea 
dacă încerci să-i joci pe degete. 

Luă liftul până la parter şi se duse la recepţie: 

— Plec astăzi, mai târziu, anunţă. Aş dori să-mi pregătiţi 
nota de plată. 

— Desigur, dr. Petrescu, spuse  recepţionerul. Aţi 
consumat ceva din mini-bar? 

Anna se gândi puţin şi răspunse: 

— Două ape minerale Evian. 

— Mulţumesc, spuse recepţionerul, apucându-se de lucru 
la computer. 

Un băiat de serviciu se repezi spre Anna: 

— Un şofer a venit să vă ia, spuse el, şi o conduse la 
maşina care aştepta. 


Jack stătea deja în taxi când o văzu la intrare. Era hotărât 
să n-o mai piardă şi a doua oară. Dar scunda o aştepta şi 

Şi Krantz îşi petrecuse noaptea în centrul oraşului Tokyo, 
dar nu într-un pat de hotel, ca Petrescu. Dormise în cabina 
unei macarale, la vreo cincizeci de metri deasupra solului. 
Era sigură că n-o s-o caute nimeni acolo. Se uită la oraş, în 
momentul când soarele se ridica deasupra Palatului 
Imperial. Era ora 5:56. Venise timpul să coboare, dacă nu 
dorea să fie observată. 

Ajunsă pe pământ, Krantz intră în mulţimea de muncitori 
din schimbul întâi şi navetişti de dimineaţă, care umpleau 
metrourile, în drum spre serviciu. 

După şapte staţii, Krantz cobori la Ginza şi ajunse repede 
înapoi la hotelul Seiyo. Se strecură înăuntru, ca un client 
obişnuit, dar unul care nu se înregistrează la recepţie şi nu 
rămâne peste noapte. 

Găsi o poziţie în colţul holului. De acolo, putea observa 
ambele lifturi, fără să fie remarcată decât de cel mai 
vigilent funcţionar. A fost o aşteptare lungă, dar răbdarea 
era o abilitate antrenată îndelung - ca şi alte abilităţi. 


Şoferul închise portiera. Anna observă că nu era cel din 
seara precedentă - ţinea minte întotdeauna feţele 
oamenilor. Limuzina demară silențios şi încrederea ei 
crescu. 

Portiera se deschise şi Anna o văzu pe secretara 
domnului Nakamura aşteptând-o în hol. Şaizeci de milioane 
de dolari, repeta ea în gând, urcând scările, n-o să accept 
niciun cent mai puţin. Uşile din sticlă glisară şi secretara se 
înclină adânc. 

— Bună dimineaţa, dr. Petrescu. Nakamura san vă 
aşteaptă. 

Zâmbind, Anna o urmă pe coridorul cu uşi nemarcate. 
După o bătaie uşoară, secretara deschise uşa biroului 
preşedintelui companiei şi o anunţă pe dr. Petrescu. 

Încă o dată, Anna a fost uluită de efectul interiorului 
asupra ei, dar de data aceasta a reuşit să se controleze. 

Nakamura se ridică de la birou şi se înclină. Anna făcu la 
fel, apoi se aşeză pe scaunul indicat de magnat. Se aşeză şi 
el, dar zâmbetul din ziua precedentă se transformase într-o 
mină posomorâtă. Anna presupuse că figura aceasta era o 
stratagemă obişnuită în orice tranzacţie. 

— Dr. Petrescu, începu el, deschizând un dosar pe care-l 
avea în faţă, se pare că la întâlnirea de ieri nu aţi fost deloc 
sinceră. 

Anna simţi că i se usucă gura, în timp ce el răsfoia nişte 
hârtii. Îşi scoase ochelarii şi o privi direct, iar ea încercă să 
nu clipească. 

— De exemplu, nu mi-aţi spus că nu mai lucraţi pentru 
Fenston Finance şi nici n-aţi făcut aluzie la faptul că aţi fost 
recent concediată de la bancă pentru conduită nedemnă de 
un funcţionar superior al instituţiei. 

Anna încerca să respire regulat. 

— De asemenea, nu m-aţi informat că, din nefericire, 
lady Victoria a fost asasinată, în vremea când acumulase 
datorii la banca dvs. 

Îşi puse la loc ochelarii şi citi: 

— Datorii de peste patruzeci de milioane de dolari. De 
asemenea, nu aţi menţionat faptul că poliţia din New York a 
fost mistificată să vă considere dispărută, probabil moartă. 
Dar cel mai condamnabil este faptul că nu mi-aţi spus că 
pictura este de furat, ca să folosesc o exprimare din 
jargonul poliţiei. 

Nakamura închise dosarul, îşi scoase ochelarii şi o privi 
direct: 

— Există vreo explicaţie pentru acest atac subit de 
amnezie? 

Anna ar fi vrut să sară de pe scaun şi să alerge afară, dar 
nu se putea mişca. Tatăl ei o învățase că atunci când eşti 
prins cu minciuna, trebuie să mărturiseşti. Mărturisi totul. li 
spuse până şi unde era ascuns tabloul. După ce termină, 
Nakamura tăcu o vreme. Anna se aştepta să fie dată afară 
cu brutalitate, cum i se întâmplase şi pe 11 septembrie. 

— Acum înţeleg de ce nu aţi dorit ca pictura să fie 

vândută timp de zece ani şi mai ales să nu fie expusă. Dar 
trebuie să vă întreb cum doriţi să încheiaţi socotelile cu 
fostul dvs. şef. Pentru mine este clar că domnul Fenston e 
mai interesat să-şi adauge capodopera la colecţie decât să- 
şi recupereze datoria. 

— Tocmai aceasta e cheia, răspunse Anna. După ce se 
plăteşte datoria, moştenitoarea Wentworth poate vinde 
tabloul oricui doreşte ea. 

Domnul Nakamura dădu din cap: 

— Presupunând că vă accept versiunea asupra 
evenimentelor şi că aş fi într-adevăr interesat să 
achizitionez Autoportretul, aş dori să pun şi eu câteva 
condiţii. 

Anna dădu din cap. 

— În primul rând, tabloul va fi cumpărat direct de la lady 
Arabella, numai după ce se restabileşte temeiul legal al 
tranzacţiei. 

— Nu am nicio obiecţie, acceptă Anna. 

— În al doilea rând, mă aştept ca autenticitatea picturii 
să fie confirmată de Muzeul Van Gogh din Amsterdam. 

— Nicio problemă, spuse Anna. 

— Poate că a treia condiţie vi se va părea mai dificilă. 
Este vorba de preţul pe care sunt dispus să-l dau, deoarece 
sunt, ca să folosesc tot o expresie americană, pe scaunul 
şoferului. 

Anna dădu cu greutate din cap, aşteptând. 

— Dacă şi numai dacă, repet, îmi puteţi îndeplini 
condiţiile, voi oferi bucuros pentru Autoportretul cu ureche 
bandajată al lui Van Gogh de la Wentworth, cincizeci de 
milioane de dolari, o sumă care înţeleg că va acoperi atât 
datoria proprietarei, cât şi taxele pe care le-ar mai avea de 
plătit. 

— Dar la o licitaţie ar obţine şaptezeci, poate optzeci de 
milioane, protestă Anna. 

— Asta dacă nu sunteţi dvs. lichidată mai devreme, 
replică Nakamura. Îmi cer scuze, adăugă imediat. Ştiţi că- 
mi plac jocurile de cuvinte. 

Pe chip îi apăru un prim zâmbet, în timp ce continua: 

— Totuşi, am aflat că domnul Fenston a emis recent un 
ordin de faliment contra clientei dvs. şi cunoscându-i bine 
pe americani, ştiu că ar putea trece ani de zile până s-ar 
încheia procesul legal, iar avocaţii mei din Londra m-au 
asigurat că lady Arabella nu şi-ar permite costurile ridicate 
ale unei acţiuni în justiţie în acest moment. 

Anna trase adânc aer în piept: 

— Dacă şi numai dacă - Nakamura îi zâmbi politicos - 
accept termenii dvs., mă aştept în schimb la un gest de 
bunăvoință. 

— La ce vă gândiţi? 

— Să plasați 10 la sută, adică 5 milioane de dolari, ca 
garanţie, la avocaţii londonezi ai lui lady Arabella. 

Nakamura clătină din cap: 

— Nu, dr. Petrescu, nu pot accepta solicitarea dvs. 

Anna era dezamăgită. 

— Totuşi, voi depozita cinci milioane de dolari ca 
garanţie la avocaţii mei din Londra, urmând să plătesc 
restul după încheierea contractului. 

— Vă mulţumesc, spuse Anna, fără să-şi poată reprima 
un suspin de uşurare. 

Nakamura nu terminase: 

— Acceptându-vă termenii, mă aştept şi eu la un gest de 
bunăvoință. 

Se ridică de la birou şi Anna imită gestul lui, aşteptând cu 
nervozitate. 

— Dacă tranzacţia se va încheia cu succes, gândiţi-vă 
serios să acceptaţi slujba de director al fundaţiei mele. 

Anna zâmbi, dar nu se înclină. Îi întinse mâna: 

— Ca să folosesc şi eu o expresie americănească neaoşă, 
domnule Nakamura, s-a făcut. 

— Încă ceva, replică el, luând un plic de pe birou. 

Anna se întoarse, sperând că nu-şi trăda neliniştea. 

— Aveţi amabilitatea să-i  transmiteţi acest plic 
domnişoarei Dănuţa Sekalska, un talent uriaş care sper că 
va avea şansa de a se maturiza. 

Anna zâmbi şi magnatul o conduse până la limuzină. Pe 
drum, discutară despre evenimentele tragice de la New 
York şi despre consecinţele lor imediate şi pe termen lung. 
Cu toate acestea, Nakamura nu pomeni nimic despre faptul 
că cel de-al doilea şofer al lui se recupera în spital în urma 
unor răni serioase, ca să nu mai vorbim de mândria lui 
rănită. 

Insă japonezii au obiceiul de a păstra anumite secrete 
doar în familie. 


Când se afla într-un oraş străin, Jack nu avea interesul să 
apeleze la ambasadă, anunţându-şi prezenţa. | se puneau 
acolo prea multe întrebări la care nu dorea să răspundă. 
Nici acum, la Tokyo, nu-şi încălcă obiceiul, dar avea nevoie 
de anumite răspunsuri şi ştia foarte bine unde să le caute. 

Un escroc pe care-l vârâse după gratii pentru câţiva ani 
buni îi spusese cândva că, dacă eşti în străinătate şi ai 
nevoie de informaţii, trebuie să te cazezi la un hotel bun. 
Dar să nu-l întrebi pe director şi să nu-ţi baţi capul cu 
recepţionerul, să mergi direct la portarul-şef. Acesta 
trăieşte din informaţii; salariul îl ia doar incidental. 

Pentru cincizeci de dolari, Jack află tot ce dorea să ştie 
despre domnul Nakamura, inclusiv că-i plăcea golful, dar 
avea ghinion la joc. 

Krantz o privi pe Petrescu ieşind din clădire. Opri repede 
un taxi şi-l luă până la o sută de metri depărtare de hotelul 
Seiyo. Dacă pleca, Petrescu trebuia să-şi ia bagajele şi să 
achite camera. 


Când şoferul o lăsă la hotel, Anna intră, nerăbdătoare să 
încheie socotelile şi să plece. Işi luă cheia de la recepţie şi 
urcă în cameră. Se aşeză pe marginea patului şi o sună pe 
Arabella, care părea foarte trează: 

— O veritabilă Portia, comentă ea în final, înainte de a-şi 
lua la revedere. 

Dar care Portia? se întreba Anna. Justiţiara din piesa lui 
Shakespeare sau soţia lui Brutus? Îşi desfăcu lanţul din aur 

şi centura, îşi dădu jos pantofii şi se dezbrăcă de rochie. Îşi 
înlocui ţinuta formală cu blugi, tricou şi adidaşi. Deşi 
trebuia să predea camera la prânz, mai avea timp să dea 
un telefon. Trebuia să planteze informaţia falsă, chiar dacă 
o trezea din somn pe Tina. 

Sună de mai multe ori înainte de a auzi o voce 
somnoroasă: 

— Cine-i acolo? 

— Vincent. 

— Cristoase, cât e ceasul? Am adormit. 

— Poţi să te culci la loc după ce-ţi spun noutăţile. 

— Ai vândut tabloul? 

— Cum ai ghicit? 

— La ce preţ? 

— Suficient. 

— Felicitări. Şi acum, unde pleci? 

— Să-l iau. 

— De unde? 

— De unde a fost la început. Culcă-te la loc, zise Anna, 
întrerupând legătura. 


Întinzându-se la loc, Tina zâmbi. În sfârşit, Fenston va fi 
învins la propriul lui joc. 

— O, Doamne! exclamă deodată, trează de-a binelea. N- 
am avertizat-o că o urmăreşte într-adevăr o femeie şi că 
ştie că e la Tokyo. 

36 


Fenston întinse braţul peste pat, bâjbâind după telefon, 
în timp ce se străduia să ţină ochii deschişi. 

— Cine dracu' e? 

— A sunat Vincent. 

— Şi ce-a mai zis acum? întrebă el, complet treaz dintr- 
odată. De unde suna? 

— Din Tokyo. Pretinde că a vândut tabloul. 

— Nu poţi vinde ceea ce nu-ţi aparţine, spuse Fenston, 
aprinzând veioza de pe noptieră. A spus unde se duce 
acum? 

— Să ia tabloul. 

— A dat vreun indiciu despre locul unde s-ar putea afla? 

— Unde a fost la început, replică Leapman. 

— Atunci e la Londra, deduse Fenston. 

— Cum puteţi fi sigur? întrebă Leapman. 

— Pentru că, dacă ar fi avut tabloul la Bucureşti, de ce nu 
l-ar fi luat cu ea la Tokyo? Nu, l-a lăsat la Londra, spuse 
convins Fenston, unde a fost la început. 

— Nu sunt atât de sigur, opina Leapman. 

— Atunci, unde crezi că e? 

— La Bucureşti, unde a fost la început, în cutia roşie. 

— Nu, cutia a fost doar o diversiune. 

— Atunci, cum vom găsi tabloul? întrebă Leapman. 

— E destul de simplu. Acum, când Petrescu zice că i l-a 
vândut lui Nakamura, se va duce direct să-l ia. Şi de data 
asta, Krantz o s-o aştepte şi Petrescu va sfârşi prin a avea 
ceva în comun cu Van Gogh. Însă mai am un telefon de dat. 

Şi Fenston trânti telefonul înainte ca Leapman să mai 
întrebe ceva. 


Anna plecă de la hotel imediat după prânz. Luă un tren 
până la aeroport, pentru că nu-şi mai putea permite luxul 
unui taxi. Presupunea că urmăritorul se ţinea după ea şi 
intenţiona să-i uşureze sarcina. La urma urmei, probabil că 

fusese informat de destinaţia ei. 
Nu ştia că urmăritorul se afla în tren, la opt scaune în 
spatele ei. 


Krantz deschise ziarul Shinbui Times, gata să-l ridice şi 
să-şi acopere faţa dacă Petrescu s-ar fi uitat în spate, însă 
ea nu se uită. 

Era momentul să telefoneze. Formă numărul şi aşteptă 
să sune de zece ori. La al zecelea apel, cineva ridică 
receptorul, dar ea nu vorbi. 

— Londra, spuse Fenston şi închise imediat. 

Krantz aruncă telefonul celular pe fereastră, privind cum 
ateriza în faţa unui tren de pe linia alăturată. 


Ajungând la aeroport, Anna se duse direct la biroul 
companiei British Airways şi se interesă de preţul unui bilet 
economic până la Londra, deşi nu avea de gând să-l 
cumpere. De fapt, nu mai avea la ea decât treizeci şi cinci 
de dolari. Numai că Fenston nu ştia asta. 

Se uită la tabela de plecări. Intre cele două zboruri erau 
nouăzeci de minute. Se îndreptă încet spre poarta 91B, 
asigurându-se că urmăritorul n-o putea scăpa din ochi. Se 
uită la toate vitrinele de pe traseu şi ajunse la poartă chiar 
când începea îmbarcarea. Îşi alese locul în sala de 
aşteptare, stând lângă un copil mic. 

— Pasagerii din rândurile... 

Copilul ţipă şi o luă la fugă, urmărit de un părinte agasat. 


Jack se relaxase un singur moment şi ea nu mai era. Se 
urcase în avion sau se întorsese? Poate-şi dăduse seama că 
o urmăreau doi oameni. Înţelesese că era în pericol? 
Cercetă din ochi pista. Acum urcau pasagerii de la clasa 
business şi ea nu se vedea nicăieri. Scrută ceilalţi pasageri 
din sală şi n-ar fi observat-o pe femeia scundă dacă 
aceasta nu şi-ar fi atins părul. Nu mai era blondă, purta o 
perucă neagră. Şi ea părea nedumerită. 

Krantz ezită când pasagerii de la clasa întâi erau invitaţi 

la bord. Intră la toaleta doamnelor, aflată exact în spatele 
locului unde stătuse Petrescu. leşi după câteva momente 
şi-şi reluă locul. Se prezentă printre ultimii la avion, abia 
când se anunţa ultima dată îmbarcarea. 

Jack o privi pe scundă dispărând pe pistă. Cum de era 
atât de sigură că Anna era în avionul de Londra? lar le 
pierduse pe amândouă? 

Aşteptă până se închise poarta, dureros de conştient că 
cele două femei se aflau în cursa de Londra. Dar 
comportamentul Annei de când plecase de la hotel părea 
schimbat, de parcă, de data asta, ar fi dorit să fie urmărită. 

Jack aşteptă până când şi ultimul funcţionar al companiei 
aeriene britanice plecase. Era pe punctul de a cobori în 
aeroport ca să-şi rezerve un bilet la primul zbor de Londra, 
când se deschise uşa de la toaleta bărbaţilor. 

Anna apăru în cadrul ei. 


— Daţi-mi-l pe dl Nakamura. 

— Cine să transmit că-l caută? 

— Bryce Fenston, preşedintele băncii Fenston Finance. 

— Să văd dacă este disponibil, domnule Fenston. 

— O să fie, spuse Fenston. 

După o perioadă destul de lungă de aşteptare, auzi o altă 
voce: 

— Bună dimineaţa, domnule Fenston, aici Takashi 
Nakamura. Cu ce vă pot ajuta? 

— Am sunat să vă avertizez... 

— Să mă avertizaţi? 

— Am aflat că Petrescu a încercat să vă vândă un Van 
Gogh. 

— Da, aşa este, admise Nakamura. 

— Şi cât a cerut? întrebă Fenston. 

— Ca să folosesc o expresie americănească, pielea de pe 
mine. 

— Dacă aţi avut nesăbuinţa să acceptaţi să cumpăraţi 
tabloul, domnule Nakamura, s-ar putea chiar să vă lăsaţi 
pielea în afacerea asta, pentru că tabloul îmi aparţine. 

— Nu aveam idee că vă aparţine. Credeam că... 

— Aţi crezut greşit. Poate că nici nu ştiaţi că Petrescu nu 
mai lucrează pentru bancă. 

— De fapt, dr. Petrescu mi-a explicat clar... 

— Şi v-a spus că a fost concediată? 

— Da, mi-a spus. 

— Dar v-a spus şi de ce? 

— În detaliu. 

— Şi totuşi, aţi fost capabil să faceţi afaceri cu ea? 

— Da. De fapt, încerc s-o conving să vină în compania 
mea, ca director al fundaţiei. 

— În ciuda faptului că a trebuit s-o concediez pentru 
comportament nedemn de un funcţionar superior al băncii. 

— Al băncii dumneavoastră, domnule Fenston. 

— Nu vă jucaţi cu vorbele cu mine. 

— Fie, zise Nakamura. Atunci voi fi clar: dacă dr. 
Petrescu va lucra în compania mea, va descoperi repede că 
noi nu încurajăm politica extorcării moştenirii clienţilor 
noştri. 

— Dar încurajați directorii care fură bunuri ale băncii în 
valoare de o sută de milioane de dolari? 

— Sunt încântat să aflu că, în opinia dvs., tabloul 
valorează atât, deoarece proprietarul... 

— Eu sunt proprietarul, răbufni Fenston, după legile 
statului New York. 

— Acestea nu au nicio putere la Tokyo. 

— Firma dvs. nu are birouri şi la New York? 

— În sfârşit, suntem de acord într-o privinţă, zise 
Nakamura. 

— Atunci nu mă opreşte nimeni să vă servesc o citaţie la 
New York, dacă aveţi nesăbuinţa să-mi cumpăraţi pictura. 

— Şi în numele cui veţi emite citaţia? întrebă Nakamura. 

— Ce insinuaţi? strigă Fenston. 

— Numai că avocaţii mei din New York vor afla cu cine au 
de-a face. Cu Bryce Fenston, preşedintele băncii Fenston 
Finance sau cu Nicu Munteanu, spălător de bani al lui 
Ceauşescu, fostul dictator român. 

— Nu mă ameninţa, Nakamura, că... 

— O să-i rupi gâtul şoferului meu? 

— Data viitoare, nu va mai fi doar şoferul. 

Urmă o pauză lungă, apoi Nakamura zise: 

— În cazul acesta, poate ar trebui să chibzuiesc dacă 
într-adevăr merită să cumpăr tabloul de Van Gogh. 

— E o decizie raţională, spuse Fenston. 

— Mulţumesc, domnule Fenston. M-aţi convins că ceea 
ce plănuisem iniţial nu este totuşi modul de acţiune cel mai 
potrivit. 

— Ştiam eu că o să-ţi vină mintea la cap, spuse Fenston 
şi închise telefonul. 


Îmbarcându-se pentru Bucureşti după o oră, Anna era 
convinsă că scăpase de omul lui Fenston. Urmând indiciul 
dat Tinei, credea că plecase la Londra, să ia tabloul de 
unde fusese la început. Era genul de indiciu pentru care 
Fenston şi Leapman se ciorovăiseră sigur puţin. 

Poate că exagerase şi ea, stând atât de mult în faţa 
biroului companiei British Airways şi apoi îndreptându-se 
imediat spre poarta 19B, deşi nici n-avea alt bilet. Copilul 
se dovedise providenţial, chiar şi ea fusese surprinsă de 
tămbălăul pe care-l făcuse când îl ciupise de picior. 

Anna nu era îngrijorată cu adevărat decât pentru Tina. 
Mâine pe vremea asta, Fenston şi Leapman vor înţelege că 
primiseră informaţii false şi că se aflase că discuţiile celor 
două femei erau ascultate de ei. Anna se temea că 
pierderea slujbei va fi cea mai mică problemă a Tinei. 

Pe când trenul avionului se lipea de fuselaj, gândurile 
Annei se mutară la Anton. Spera doar că trei zile fuseseră 
de ajuns. 


Omul lui Fenston o urmărea pe o alee. La capătul ei era 
un zid înalt, cu sârmă ghimpată sus. Anna ştia că nu avea 
scăpare. Se întoarse spre adversarul care se oprise la un 
metru de ea. Bărbatul scund şi urât scoase un pistol, îl 
armă, rânji şi o ţinti drept în inimă. Se întoarse şi simţi 

glonţul zgâlţăâindu-i umărul... 

— Dacă doriţi să vă potriviţi ceasurile, la Bucureşti este 
ora cincisprezece şi douăzeci de minute. 

Tresărind, Anna se trezi: 

— Ce zi e? îl întrebă pe stewardul care trecea. 

— Joi, doamnă. 

Frecându-se la ochi, Anna îşi potrivi ceasul. Îşi ţinuse 
promisiunea făcută lui Anton, de a se întoarce înainte de a 
se împlini patru zile. Acum, problema cea mai mare o să fie 
transportul tabloului la Londra, dar în aceiaşi timp... 

— Doamnelor şi domnilor, puneţi-vă centurile de 
siguranţă, în circa 20 de minute, aterizăm la Bucureşti. 

Anna zâmbi, gândindu-se că omul lui Fenston trecuse 
prin Hong Kong şi n-o mai găsise în zona de tranzit. Oare va 
continua deplasarea spre Londra sau va risca, schimbând 
cursa cu cea de Bucureşti? Poate că va veni la Bucureşti de 
la Londra. 

leşind din aeroport, Anna îl văzu pe Serghei, care-i 
zâmbea lângă Mercedes-ul lui galben. Serghei îi deschise 
portiera, dar ea abia dacă mai avea bani să-i plătească 
benzina. 

— Unde mergem? întrebă el. 

— La Facultatea de arte, în primul rând, îl rugă. 

l-ar fi plăcut să-i împărtăşească lui Serghei aventurile ei, 
dar simţea că nu-l cunoştea destul de bine pentru a risca. 
Lipsa de încredere în oameni era o consecinţă a ultimelor ei 
experienţe şi nu-i plăcea acest sentiment. 

Serghei o lăsă în faţa treptelor, unde se despărţise de 
Anton. Nu mai era nevoie să-l pună pe şofer să aştepte. 
Fata de la poartă îi spuse că profesorul Teodorescu tocmai 
urma să-şi înceapă cursul despre „Atribuiri”. 

Anna se duse către amfiteatrul de la etajul întâi. Intră 
după doi studenţi, exact când se stingea lumina, şi se 
strecură într-un loc de la capătul rândului doi. Abia aştepta 
să evadeze pentru câteva clipe din lumea reală. 

— Atribuirile şi proveniența, începu Anton, trecându-şi 
mâna prin păr cu un gest caracteristic, pe care studenţii îl 
imitau pe la spatele lui, provoacă în lumea experţilor în artă 
mai multe discuţii şi polemici decât orice alt subiect. De ce? 
Pentru că e sexy, deschis dezbaterilor şi rareori se ajunge 

la o concluzie definitivă. Totuşi, nu există nicio îndoială că 
multe dintre cele mai populare galerii de artă din lume 
expun lucrări care nu au fost pictate de artistul al cărui 
nume apare pe ramă. Desigur, este posibil ca maestrul să fi 
pictat figura principală, Fecioara sau pe Cristos, de 
exemplu, şi să-şi lase un ucenic să completeze fundalul. 
Prin urmare, trebuie să ne întrebăm dacă mai multe lucrări 
cu acelaşi subiect au fost executate de un maestru sau 
este mai probabil ca unele dintre ele, poate mai multe, să fi 
fost pictate de elevii lui străluciți, ale căror opere au fost 
confundate, după sute de ani, cu acelea create de maestru. 

Auzind expresia „elevi străluciți”, Anna zâmbi amintindu- 
şi scrisoarea pe care trebuia să i-o transmită Dănuţei 
Sekalska. 

— Să studiem câteva exemple, continuă Anton, ca să 
vedem dacă putem detecta mâna unui pictor mai modest. 
lată un tablou expus permanent la Muzeul Frick din New 
York. 

Şi pe ecran apăru proiectată imaginea din diapozitiv. 

— Rembrandt, o să strigaţi, dar experţii care i-au 
cercetat opera, în cadrul unui proiect iniţiat în 1974, n-o să 
fie de acord. Ei cred că Po/onezul călăreț este pictat de cel 
puţin două mâini, dintre care una se poate - repet, se 
poate - să fi fost a lui Rembrandt. Muzeul Metropolitan, 
aflat la mică distanţă de Frick, pe cealaltă parte a 
bulevardului 5, nu a fost capabil să-şi ascundă neplăcerea 
când aceiaşi experţi distinşi au declarat că două portrete 
ale Familiei Beresteyn, achiziţionate în 1929, nu sunt 
executate de maestrul olandez. 

Dar să nu credeţi că numai aceste două mari muzee au 
probleme: dintre cele douăsprezece tablouri atribuite lui 
Rembrandt aflate în colecţia londoneză Wallace, numai 
unul, Titus, fiul artistului, s-a dovedit autentic. 

Captivată, Anna începu să ia notițe. 

— Cel de-al doilea artist la care ne putem referi este 
marele maestru spaniol Goya. Spre stânjeneala conducerii 
Muzeului Prado din Madrid, Juan Jose Junquera, autoritatea 

mondială numărul unu în materie de Goya, a sugerat că 
„picturile negre”, ce includ viziuni obsedante precum 
Satana devorându-şi copiii, nu puteau fi pictate de Goya, 
pentru că încăperea pe ai cărei pereţi au fost zugrăvite n-a 
fost finisată decât după moartea artistului. Distinsul critic 
de artă australian Robert Hughes a scris o carte despre 
Goya în care presupune că aceste picturi sunt opera fiului 
artistului. 

Şi acum, să ajungem la impresionişti. Mai multe tablouri 
semnate Manet, Monet, Matisse şi Van Gogh, expuse 
permanent în mari galerii din lume, nu au fost autentificate 
de experţii în domeniu. Florile soarelui, de exemplu, 
vândute de Christie's în 1987 cu o sumă puţin mai mică de 
patruzeci de milioane de dolari, încă nu au fost 
autentificate de Louis van Tillborgh şi de Ella Hendriks de la 
Muzeul Van Gogh. 

Întorcându-se să schimbe diapozitivul, Anton o zări pe 
Anna. Ea îi zâmbi şi el puse un diapozitiv cu Rafael în loc de 
Van Gogh, stârnind hohote de râs printre studenţi. 

— După cum vedeţi, şi eu sunt capabil de atribuiri 
greşite. 

Râsetele au fost înlocuite de aplauze. Dar, spre 
surprinderea Annei, Anton se uită din nou la ea: 

— Oraşul nostru a dat un expert în atribuiri, care 
lucrează în străinătate, spuse el, fără să mai citească. 
Acum câţiva ani, în perioada noastră de formare, pierdeam 
nopţile discutând despre acest tablou. 

Pe ecran apăru din nou reproducerea picturii lui Rafael. 

— După câte un curs, ne întâlneam la localul nostru 
favorit - o privi din nou pe Anna - la Kosk/es, unde am aflat 
din surse sigure că vă place să vă adunaţi şi 
dumneavoastră. Ne întâlneam întotdeauna la ora nouă, 
după prelegerea de seară. 

În continuare, se uită la imaginea de pe ecran şi reveni la 
curs: 

— Acest portret este cunoscut sub numele Madona cu 
trandafiri şi a fost achiziţionat recent de Galeriile naţionale 

din Londra. Experții în Rafael nu se pun de acord; mulţi 
dintre ei sunt preocupaţi de numărul de tablouri cu acelaşi 
subiect, atribuite aceluiaşi artist. Unii aduc argumente că 
această pictură face parte din şcoala Rafael sau post- 
Rafael. 

Uitându-se din nou la auditoriu, Anton văzu că scaunul 
din capătul rândului al doilea nu mai era ocupat. 

Anna ajunse la Koskies cu câteva minute înainte de ora 
sugerată. Numai un ascultător atent ar fi observat că 
profesorul se abătuse de la firul cursului pentru a-i da un 
loc şi o oră de întâlnire. Nu-i scăpase expresia de teamă din 
ochii lui Anton, o expresie comună oamenilor care au trăit 
într-un regim polițienesc. 

Privind în jur, Anna constată că refugiul ei de adolescentă 
nu se schimbase prea mult. Aceleaşi mese şi scaune din 
plastic şi, probabil, acelaşi vin falsificat. Nu era un local 
prea potrivit pentru un profesor universitar de perspectivă 
şi o expertă în artă din New York. Comandă două pahare de 
vin roşu. 

Anna încă îşi amintea vremurile când o noapte la Koskies 
i se părea colosală. Discuta cu prietenii calităţile lui 
Constantin Brâncuşi şi ale lui U2, ale lui Tom Cruise şi John 
Lennon. Pe drum, până acasă, mesteca gumă mentolată ca 
să nu-şi dea seama părinţii că băuse alcool şi fumase. Tatăl 
ei îşi dădea mereu seama; îi făcea cu ochiul şi-i arăta unde 
era mama, ca s-o ocolească. 

Îşi aminti când făcuse prima oară dragoste cu Anton. Era 
aşa de frig, încât nici nu-şi scoseseră hainele şi la sfârşit, ea 
se întrebase dacă merita să mai repete experienţa. Lui 
Anton nu-i explicase nimeni pe atunci că o femeie are 
nevoie de mai mult timp ca să ajungă la orgasm. 

Ridicând ochii, zări un bărbat înalt apropiindu-se. O clipă, 
n-a fost sigură că era Anton. Bărbatul purta o manta 
militară care nu i se potrivea, avea un fular de lână şi o 
căciulă rusească. Ţinuta ideală pentru o iarnă la New York, 
se gândi ea. 

Aşezându-se în faţa ei, Anton nu-şi scoase decât căciula. 

Ştia că nu funcţiona decât caloriferul din capătul îndepărtat 
al sălii. 

— Ai tabloul? îl întrebă Anna, nerăbdătoare. 

— Da. Pânza n-a ieşit din studioul meu cât ai fost plecată, 
deoarece până şi un student neatent ar fi remarcat că 
distona cu stilul meu, zise el, sorbind din vin. lţi mărturisesc 
că aş fi bucuros să scap de el. Am fost închis pentru mai 
puţin şi n-am dormit de patru zile. Până şi soţia mea 
bănuieşte că s-a întâmplat ceva. 

— Îmi pare foarte rău, spuse Anna. 

El îşi aprinse o ţigară. 

— N-ar fi trebuit să te pun într-un asemenea pericol, 
continuă ea, şi acum, uite, trebuie să te mai rog ceva. 

Anton părea îngândurat, dar aşteptă să audă urmarea. 

— Mi-ai spus că ai păstrat opt mii de dolari de la mama. 

— Da, majoritatea românilor bagă banii sub saltea, în caz 
că se schimbă guvernul peste noapte, o lămuri Anton. 

— Am nevoie de un împrumut, spuse Anna. Îţi trimit banii 
înapoi după ce ajung la New York. 

— Sunt banii tăi, Anna, poţi să-i iei pe toţi. 

— Nu, sunt ai mamei, dar să nu-i spui nimic, fiindcă o să 
creadă că am încurcături financiare şi o să înceapă să 
vândă mobila. 

Anton nu râse: 

— Dar eşti într-o încurcătură, nu-i aşa? 

— Nu atâta vreme cât am tabloul. 

— Vrei să-l mai ţin o zi? întrebă el, sorbind din vin. 

— Eşti drăguţ, refuză Anna, dar asta înseamnă să avem 
amândoi insomnii. A venit timpul să-ţi iau pictura de pe 
cap. 

Şi se ridică, fără să-şi fi atins vinul. 

Anton îl bău pe al lui, strivi mucul ţigării şi lăsă câteva 
monede pe masă. Îşi puse la loc căciula şi ieşi cu Anna 
afară. Ea nu mai ţinea minte când ieşiseră de acolo 
amândoi data trecută. 

Se uită pe stradă cu atenţie, apoi i se alătură lui Anton, 
care sporovăia febril cu Serghei. 

— O să ai timp să-ţi vezi mama? o întrebă Anton, în timp 
ce Serghei deschidea portiera. 

— Nu. Cineva îmi supraveghează fiecare mişcare. 

— Eu n-am văzut pe nimeni, se miră Anton. 

— Nu e nevoie să-l vezi, zise Anna. Eu îl simt şi ştiu că e 
acolo. Şi avusesem iluzia că am scăpat de el, adăugă, 
ezitând. 

— N-ai scăpat, vorbi şi Serghei, demarând. 

Cât merseră până la casa lui Anton, nu mai vorbiră deloc. 
Serghei opri şi Anna intră după Anton în locuinţă. El o 
conduse repede la o mansardă de la ultimul etaj. Anna 
auzea muzică dintr-o cameră de dedesubt, dar era clar că 
el nu voia să i-o prezinte pe soţia lui. 

Intrară într-o cameră plină de picturi în lucru. Ea îl 
descoperi imediat pe Van Gogh cu urechea bandajată şi 
zâmbi. Era în rama lui şi în cutia roşie. 

— Nici nu se putea mai bine, spuse Anna. Acum trebuie 
să mă asigur că ajunge la destinaţie. 

Anton nu comentă. Întorcându-se, Anna îl văzu în 
genunchi într-un colţ, ridicând o scândură din parchet. 
Băgă mâna în deschizătură şi scoase un plic gros, pe care-l 
băgă în buzunar. Apoi puse capacul cutiei roşii şi începu să- 
| bată în cuie. Era clar că voia să scape cât mai repede de 
tablou. După ce termină, Anton luă cutia şi coborâră 
scările. 

Anna îi ţinu uşa blocului, ca să iasă în stradă, unde, spre 
bucuria ei, Serghei îi aştepta deja cu portbagajul deschis. 
Anton puse cutia acolo şi-şi frecă mâinile, uşurat. Serghei 
trânti capota şi se întoarse la volan. 

Anton îi dădu Annei plicul cel gros. 

— Mulţumesc, spuse ea, înmânându-i un alt plic, care nu- 
i era adresat. 

El se uită la nume, zâmbi şi o sărută pe obraz. 

— Orice ai pune la cale, îţi doresc să reuşeşti, îi ură, iar 
ea îi făcu semn cu mâna, urmărindu-l din ochi până intră în 
casă. 

— Unde stai la noapte? o întrebă Serghei, când Anna se 

224 


- JEFFREY ARCHER - 


urcă în faţă lângă el. 
Ea îi spuse. 

Când se trezi Anna, Serghei stătea pe capotă, fumând o 
ţigară. Ea se întinse şi se frecă la ochi. Era prima dată când 
dormea pe bancheta din spate a unei maşini; mai dormise, 
e drept, într-o dubiţă, lângă frontiera canadiană, lipsită de 
orice protecţie. Acum nu fusese chiar atât de rău. 

Coborî din maşină, dezmorţindu-şi picioarele. Cutia roşie 
era la locul ei. 

— Bună dimineaţa, o salută Serghei. Ai dormit bine? 

— Mai bine decât dumneata, mi se pare, râse Anna. 

— După douăzeci de ani de armată, somnul devine un 
lux, spuse Serghei. Te rog, vino la micul dejun. 

Şi scoase o cutiuţă de sub scaunul şoferului. Ridicând 
capacul, îi dezvălui conţinutul: un adevărat festin, compus 
din două chifle, un ou fiert, o bucată de brânză, două roşii, 
o portocală şi un termos cu cafea. 

— De unde au apărut toate astea? întrebă Anna, 
curăţând portocala de coajă. 

— E cina de ieri, pregătită de iubita mea soţie, spuse 
Serghei. 

— Cum o să-i explici de ce n-ai dormit acasă? 

— O să-i spun adevărul. Mi-am petrecut noaptea cu o 
femeie frumoasă. 

Anna roşi. 

— Dar mi-e teamă că sunt prea bătrân ca să mă creadă, 
adăugă el. Deci, acum ce urmează? Jefuim o bancă? 

— Numai dacă are cincizeci de milioane de dolari la 
îndemână, râse Anna. Altfel, trebuie să pun asta - şi arătă 
spre cutie - în cala următorului avion de Londra, aşa că 
trebuie să aflu când deschide biroul de transport de marfă. 

— Când vine primul client, o informă Serghei, decojind 
oul. De obicei, pe la şapte, îi spuse, întinzându-i-l. 

Anna muşcă o dată: 

— Atunci trebuie să ajung la şapte, când deschid, ca să 
fiu sigură că o să ia acum cutia. Ar trebui să pornim, spuse 

ea, uitându-se la ceas. 

— Nu prea cred. 

— Cum adică? îl chestiona ea neliniştită. 

— Dacă o femeie ca dumneata îşi petrece noaptea în 
maşină, nu la hotel, trebuie să aibă un motiv. Am 
sentimentul că asta e motivul, sublinie Serghei, arătând 
cutia. Aşa că poate n-ar fi înţelept să fii văzută de 
dimineaţă cu asta la aeroport. 

Anna privea atentă, fără să vorbească. 

— E posibil ca în cutie să fie ceva ce trebuie să rămână 
departe de ochii autorităţilor? continuă prudent Serghei. 

Anna nu confirmă, tăcând mai departe. 

— Exact cum mă gândeam, înţelese Serghei. Ştii, când 
eram colonel de armată şi trebuia să rezolv o treabă fără să 
ştie nimeni, îl puneam pe un caporal s-o execute. In felul 
ăsta, nimeni nu-i acorda importanţă. Cred că azi va trebui 
să fiu caporalul dumitale. 

— Dar dacă eşti prins, ce vom face? 

— Măcar voi contribui la un lucru bun şi eu. Crezi că e 
amuzant să taci pe şoferul de taxi după ce ai condus un 
regiment? Nu-ţi face griji, doamnă dragă. Am vreo doi 
băieţi la vamă şi dacă plătim cât trebuie, n-o să pună 
întrebări. 

Anna deschise servieta, scoase plicul de la Anton şi-i 
dădu lui Serghei cinci hârtii de douăzeci de dolari. 

— Nu, nu, doamnă dragă, îşi azvârli el braţele în lături, 
teatral. Nu încercăm să-l mituim pe şeful poliţiei, doar pe 
doi funcţionăraşi, adăugă, luând o singură bancnotă. In 
plus, s-ar putea să mai am nevoie de serviciile lor, aşa că 
nu vreau să aibă aşteptări mai mari decât se cade. 

Anna râse: 

— Când semnezi formularul, Serghei, ai grijă să fie ceva 
lizibil. 

El o privi îndeaproape: 

— Înţeleg, până la un punct. Dumneata stai aici, fără să 
te arăţi. Am nevoie de biletul de avion. 

Anna deschise iar servieta, puse la loc în plic cei optzeci 

de dolari şi-i întinse biletul ei pentru Londra. 

Serghei se urcă la volan, porni motorul şi-i făcu semn cu 
mâna. 

Anna se uită după maşina care dădea colţul cu tabloul, 
bagajul, biletul de Londra şi douăzeci de dolari. Garanţia ei 
erau o bucată de brânză, o chiflă cu roşie şi un termos cu 
cafea rece. 


Fenston ridică receptorul după al zecelea apel. 

— Tocmai am sosit la Bucureşti, spuse ea, cu accentul 
est-european sunând şi mai pronunţat la telefon. Cutia 
roşie a fost încărcată într-un avion de Londra care 
aterizează la Heathrow azi la patru după-masă. 

— Şi fata? 

— Nu ştiu ce planuri are, dar când aflu... 

— Ai grijă să-i laşi leşul la Bucureşti. 

Şi legătura se întrerupse. 

Krantz ieşi din aeroport, aşeză celularul sub roata din 
faţă a unui camion cu motorul ambalat şi aşteptă să-l vadă 
strivit înainte de a se strecura înapoi în terminal. 

Verifică tabela de plecări, dar, de data aceasta, nu 
presupuse imediat că Petrescu va pleca la Londra. In 
aceeaşi dimineaţă decola şi o cursă de New York. Dacă 
avea rezervare la aceea, va trebui s-o omoare pe Petrescu 
în aeroport. N-o să fie prima crimă pe care o comitea în 
aeroportul ăsta. 

Krantz se înghesui în spatele unui automat mare de 
băuturi şi aşteptă. Se asigurase că putea supraveghea 
toate taxiurile care veneau. N-o interesa decât un taxi, cu o 
anume clientă. Petrescu n-o s-o mai prostească şi a doua 
oară, fiindcă, de data asta, intenţiona să-şi ia măsuri de 
asigurare. 


* 


După treizeci de minute, Anna începu să se simtă 
neliniştită. După patruzeci de minute, îngrijorată. După 

cincizeci, aproape în panică. La o oră de la plecarea lui, se 
întreba chiar dacă Serghei nu lucra pentru Fenston. Insă 
câteva minute mai târziu, bătrânul Mercedes condus de un 
şofer şi mai bătrân apăru de după colţ. Serghei zâmbi: 

— Pari uşurată, îi spuse, deschizându-i portiera şi dându-i 
biletul înapoi. 

— A, nu, protestă Anna, simțindu-se vinovată. 

— Pachetul e în avionul de Londra cu care o să pleci şi 
dumneata, continuă Serghei să zâmbească, urcându-se la 
volan. 

— Bun, conchise ea, a sosit vremea s-o iau şi eu din loc. 

— De acord, spuse Serghei, învârtind cheia în contact. 
Dar trebuie să fii atentă, fiindcă americanul e deja acolo, te 
aşteaptă. 

— Nu-l interesez eu, zise Anna, doar pachetul. 

— Dar m-a văzut ducându-l la mărfuri şi cu douăzeci de 
dolari, va afla unde pleacă. 

— Nu-mi mai pasă, îl linişti Anna, fără alte explicaţii. 

Părând nedumerit, dar fără să comenteze, Serghei intră 
pe autostradă, urmând indicatoarele către aeroport. 

— Îţi sunt foarte îndatorată, spuse Anna. 

— Patru dolari, zise Serghei, plus masa de dimineaţă. Mă 
mulţumesc cu cinci dolari. 

Anna deschise servieta, luă plicul lui Anton şi scoase toţi 
banii din el, în afară de cinci sute de dolari, apoi lipi plicul. 
Când Serghei se opri în faţa terminalului principal, îi dădu 
plicul: 

— Cinci dolari, zise. 

— Mulţumesc, doamnă. 

— Anna, spuse ea, sărutându-l pe obraz. 

Nu se mai uită înapoi. Dacă ar fi făcut-o, ar fi văzut 
lacrimi în ochii unui bătrân soldat. 


x 


Oare ar fi trebuit să-i spună că el, colonelul Serghei 
Slătinaru, stătea lângă tatăl ei când a fost executat? 

leşind din lift, Tina îl zări pe Leapman închizând uşa de la 
biroul ei. Se strecură la toaletă, cu inima bătându-i 
nebuneşte, în timp ce încerca să evalueze consecinţele. 
Oare aflase că-i putea asculta lui Fenston toate convorbirile 
şi putea vedea tot ce se petrecea în biroul şefului? Mai rău, 
îşi dăduse seama că-şi expedia singură prin e-mail toate 
documentele confidenţiale ale băncii? Tina încercă să 
rămână calmă, ieşi pe coridor şi se îndreptă spre biroul ei. 
Era sigură doar de faptul că Leapman nu lăsase nicio urmă 
a trecerii lui pe acolo. 

Se aşeză la birou şi porni ecranul. | se făcu rău. Leapman 
era la Fenston în birou, îi spunea ceva şi preşedintele 
companiei asculta cu toată atenţia. 


Jack se uită cum Anna îl săruta pe obraz pe şofer, fără să 
poată uita că omul acela îl extorcase de douăzeci de dolari 
- o sumă pe care nu avea de gând s-o deconteze. Se gândi 
că el şi scunda stătuseră treji toată noaptea, în timp ce 
Anna dormise. Lui Jack îi fusese teamă că, dacă aţipea, 
scunda putea ajunge la cutie s-o fure, deşi n-o mai văzuse 
de când se îmbarcase în avionul de Londra, plecând de la 
Tokyo. Se întreba unde era acum. Bănuia că nu prea 
departe. Cu trecerea timpului, Jack înţelegea că şoferul 
Annei nu era un oarecare, ci un om dispus să-şi rişte viaţa 
pentru ea, poate chiar fără să ştie ce era în cutia roşie. 
Trebuia să existe o explicaţie. Ştia că ar fi fost pierdere de 
timp să încerce să-l mituiască pe şofer, după cum aflase 
deja pe pielea lui. Totuşi, şeful serviciului de marfă îl 
invitase pe Jack la el în birou şi chiar îi arătase formularul 
de expediţie, asigurându-l că pachetul fusese deja încărcat 
în avionul de Londra. Nu cheltuise degeaba cincizeci de 
dolari, deşi nu putuse descifra semnătura de pe formular. 
Dar oare va lua şi ea acelaşi avion? Jack nu se dumirea. 
Dacă Van Gogh-ul era în cutia roşie, în drum spre Londra, 
ce era în lada de lemn pe care Petrescu i-o dusese la Tokyo 
lui Nakamura? Nu avea de ales, trebuia să aştepte să vadă 

dacă va urca şi ea la bord. 

Serghei o privi pe Anna ducându-şi geamantanul către 
intrarea în aeroport. Avea de gând să-l sune mai târziu pe 
Anton şi să-l asigure că plecase cu bine. Anna se întoarse 
să-i facă semn cu mâna, aşa că nu-şi dădu seama că i se 
urcase un client în maşină decât când auzi portiera 
închizându-se. Aruncă o privire în oglinda retrovizoare: 

— Unde vă duc, doamnă? 

— La aeroportul vechi, spuse clienta. 

— Nu ştiam că mai e deschis, se miră el, dar ea nu spuse 
nimic. Aşa erau unii clienţi. 

Ajungând la al doilea sens giratoriu, Serghei făcu prima 
la dreapta şi se mai uită o dată în oglinda retrovizoare. 
Clienta avea un aer familiar - o mai dusese cu taxiul? La 
intersecţie, o luă la stânga spre aeroportul vechi. Şoseaua 
era pustie. Avea dreptate el, de la încercarea de scăpare a 
lui Ceauşescu, din decembrie 1989, niciun avion nu mai 
decolase de acolo. Aruncă iar o privire în oglindă, încercând 
să menţină viteza constantă şi deodată îşi aminti. Acum 
ştia unde o mai văzuse. Avea părul mai lung şi blond şi deşi 
trecuseră peste zece ani de atunci, ochii îi rămăseseră la 
fel - inexpresivi când ucidea, care te perforau când mureai. 

Plutonul lui fusese înconjurat la graniţa cu Bulgaria. 
Fuseseră escortaţi rapid spre cea mai apropiată închisoare. 
Încă mai auzea plânsetele voluntarilor tineri, unii care abia 
absolviseră liceul. După ce-i spuneau tot ce voia să ştie sau 
nu-i spuneau nimic, le spinteca dintr-odată gâtlejul, 
privindu-i în ochi. Când erau morți, le reteza capul dintr-o 
singură mişcare şi-l arunca în mijlocul celulei pline. Chiar şi 
cei mai hârşâiţi tovarăşi ai ei îşi fereau ochii. 

Înainte de a pleca, se uita la cei care mai erau în viaţă şi 
se despărţea de ei cu aceleaşi vorbe în fiecare seară: 

— Încă nu m-am hotărât cine urmează. 

Nu supravieţuiseră decât trei din oamenii lui, pentru că 
fuseseră capturați alţi prizonieri, cu informaţii mai 
proaspete. Timp de treizeci şi şapte de nopţi albe, colonelul 
Serghei Slătinaru se întrebase când îi va veni rândul. Ultima 

ei victimă fusese tatăl Annei, unul dintre oamenii cei mai 
bravi pe care-i cunoscuse, care ar fi meritat să moară 
luptând cu duşmanul şi nu măcelărit ca o vită. 

Când se repatriaseră, una din îndatoririle lui de 
comandant fusese să-i spună mamei Annei cum murise 
căpitanul Petrescu. O minţise, asigurând-o că murise eroic 
pe câmpul de luptă. De ce să-i transfere şi ei coşmarul lui? 
Apoi îl sunase Anton, să-i spună că primise un telefon de la 
fiica lui Petrescu; venea la Bucureşti şi îl ruga... n-avea de 
gând să-i spună nici ei secretul. 

După încheierea ostilităţilor, zvonurile despre soarta lui 
Krantz fuseseră confuze: era la închisoare, fugise în 
America, fusese ucisă. El se rugase să fie în viaţă, fiindcă 
voia s-o ucidă el. 

Dar se temea că nu-şi va mai arăta chipul în România, 
pentru că prea mulţi din foştii ei camarazi ar fi stat la coadă 
să-i taie beregata. De ce se întorsese? Ce era în cutia aia ca 
s-o facă să-şi asume un asemenea risc? 

Ajungând în zona pistei, acum pustie şi invadată de 
buruieni, Serghei încetini. Rămase cu o mână pe volan, în 
timp ce pe cealaltă o băga sub banchetă, după pistolul pe 
care nu-l mai folosise de la moartea lui Ceauşescu. 

— Unde vă las, doamnă? o întrebă, de parcă ar fi fost pe 
o stradă aglomerată. 

Ea nu răspunse. Serghei îşi încleştă degetele pe patul 
armei. Se uită în oglinda retrovizoare, conştient că orice 
mişcare bruscă ar fi alertat-o. Nu numai că avea avantajul 
de a fi în spatele lui, dar îi mai şi supraveghea fiecare 
mişcare. Ştia că în următoarele secunde, unul din ei doi va 
fi mort. 

Puse degetul pe trăgaci şi începu să-şi ridice mâna, 
centimetru cu centimetru. Era pe cale să frâneze, când ea îl 
apucă de păr şi-i trase brusc capul în spate. Maşina se opri 
în mijlocul pistei. El mai ridică pistolul un centimetru. 

— Unde merge fata? întrebă ea, trăgându-i şi mai tare 
capul pe spate, ca să-l poată privi în ochi. 

— Ce fată? reuşi să spună, simțind lama cuţitului pe gât, 

sub mărul lui Adam. 

— Nu te juca de-a popa prostu’ cu mine, moşule. Fata pe 
care ai lăsat-o la aeroport. 

— N-a spus. 

Încă un centimetru. 

— N-a spus, deşi ai dus-o peste tot cu maşina? Unde 
pleacă? strigă ea vârându-i lama în piele. 

Încă un centimetru. 

— lţi mai dau o şansă, zbieră ea, tăindu-l şi făcând 
sângele cald să-i curgă pe gât. Unde a plecat? 

— Nu ştiu! urlă Serghei şi ţintind spre capul ei, apăsă pe 
trăgaci. 

Glonţul scrijeli umărul lui Krantz, aruncând-o în spate, 
dar ea nu-i dădu drumul. Apăsă din nou pe trăgaci, dar în 
secunda dintre cele două împuşcături, ea avu destul timp 
să-i spintece gâtlejul dintr-o singură mişcare. 

Ultima imagine de dinaintea morţii lui Serghei a fost 
privirea sfredelitoare a ochilor ei cenușii. 

Leapman nu dormea când sună telefonul. În general, nu 
prea dormea, cu toate că doar o singură persoană îi putea 
telefona la o oră atât de inumană. 

Ridică receptorul: 

— Bună dimineaţa, domnule preşedinte, spuse, ca şi 
când ar fi fost la birou. 

— Krantz a localizat tabloul. 

— Unde era? întrebă Leapman. 

— La Bucureşti, dar acum e în drum spre Heathrow. 

V-am spus eu, ar fi vrut Leapman să exclame, dar se 
rezumă la o întrebare practică: 

— Şi când aterizează avionul? 

— Puțin după şaisprezece, ora Londrei. 

— O să fie cineva acolo să ia coletul. 

— Şi să-l urce la bordul primei curse disponibile de New 
York. 

— Şi Petrescu unde e? întreba Leapman. 

— N-am idee, zise Leapman, dar Krantz o aşteaptă la 
aeroport. Aşa că n-o s-o revedem. 

Leapman auzi clic-ul de întrerupere. Fenston nu spunea 
niciodată „la revedere”. Se dădu jos din pat, îşi luă agenda 
şi o răsfoi până la litera P. Se uită la ceas şi o sună la birou: 

— Ruth Parish. 

— Bună dimineaţa, d-ra Parish. Aici Karl Leapman. 

— Bună dimineaţa, rosti Ruth cu prudenţă. 

— Ne-am găsit tabloul. 

— Aveţi Van Gogh-ul? 

— Nu, nu încă, dar de aceea vă sun. 

— Cum vă pot ajuta? 

— E în cala de bagaje al unui avion al companiei British 
Airways, care vine de la Bucureşti şi aterizează la dvs. Azi 
după-amiază, chiar după patru. Asiguraţi-vă că de data 
asta nu-l mai pierdeţi. 

— Voi fi la avion. Dar cine a semnat formularul? 

— Cui îi pasă? E tabloul nostru în cutia dvs. A doua oară 
să nu-l mai rătăciţi. 

Şi Leapman închise telefonul, înainte ca Ruth Parish să 
poată exprima vreun protest. 


Când cursa 019 de la Bucureşti ateriză la Heathrow, Ruth 
Parish şi patru transportatori aşteptau pe pistă. De îndată 
ce se dădu liber pentru descărcare şi vehiculele se 
depărtară, Range Rover-ul lui Ruth şi o dubă securizată a 
firmei Art Locations se apropiară la douăzeci de metri de 
cala de bagaje. 

Dacă ar fi ridicat ochii, Ruth ar fi zărit la o ferestruică de 
la coada avionului chipul zâmbitor al Annei. Dar nu-l ridică. 

În schimb, cobori din maşină şi se duse la vameş. ÎI 
informase deja că doreşte să transfere o pictură dintr-un 
avion în altul. Ofiţerul păruse plictisit, sugerând că nu 
trebuia ca un funcţionar atât de înalt să fie deranjat pentru 
un transport de rutină, dar apoi Ruth îi dezvăluise, 
confidenţial, valoarea tabloului. Urma să fie promovat peste 
trei săptămâni. Dacă dădea greş cu operaţiunea asta, 
putea să uite de tresa argintie pe care-i promisese nevestei 
că o va purta pe mânecă înainte de sfârşitul lunii. Ca să nu 
mai vorbim de mărirea de salariu. 

Când cala a fost deschisă, s-au apropiat amândoi, dar 
numai vameşul a vorbit cu şeful transportului. 

— Aveţi la bord o cutie din lemn, de... - se uită pe tabelul 
lui - un metru pe şaptezeci de centimetri, adâncimea 10-15 
centimetri. Are ştampila firmei Art Locations pe ambele 
laturi şi numărul 47 marcat în toate colţurile. Vreau s-o 
descărcaţi prima. 

Şeful transportului trimise ordinul celor doi oameni din 
cală, care dispărură în întuneric. Când reapărură, Anna se 
îndrepta spre punctul de control al paşapoartelor. 

— Aceea e, spuse Ruth când încărcătorii se iviră, ţinând 
de margini cutia roşie. 

Vameşul dădu din cap. O maşină specială ridică uşor 
coletul din cală şi-l depuse pe pistă. Vameşul verifică 

formularul şi marcajul cutiei, apoi se hotărî: 

— Totul pare în ordine, dră Parish. Semnaţi aici. 

Ruth semnă formularul, dar nu reuşi să descifreze 
semnătura expeditorului. Vameşul urmări atent drumul 
coletului până la duba Art Locations, unde oamenii lui Ruth 
l-au preluat. 

— Trebuie să vă acompaniez până la celălalt avion, ca să 
mă asigur că tabloul a pornit spre destinaţia următoare, 
explică ofiţerul. Abia după aceea vă pot semna certificatul. 

— Desigur, spuse Ruth, obişnuită cu procedura de care 
se lovea de două-trei ori pe zi. 

Anna ajunsese la recuperarea bagajelor când duba 
securizată îşi porni traseul ocolit dinspre terminalul trei 
spre terminalul patru. Şoferul parcă lângă un avion al 
companiei United Airlines, cu destinaţia New York. 

Duba aşteptă peste o oră pe pistă să fie deschisă cala, 
timp în care Ruth află povestea vieţii ofițerului de vamă, 
şcoala la care intenţiona să-şi trimită cel de-al treilea copil 
şi data când se aştepta la promovare. După aceea, tabloul 
urmă o procedură inversă celei anterioare. Uşa din spate a 
dubei s-a deschis, pictura a fost aşezată pe maşina de 
încărcare, purtată la marginea calei, ridicată şi primită de 
doi încărcători, care au luat-o cu ei în pântecul aeronavei. 

Vameşul a semnat documentele de transport în trei 
exemplare şi s-a despărţit de Ruth, luându-şi la revedere. În 
condiţii normale, Ruth s-ar fi întors la birou, ar fi completat 
formularele necesare, şi-ar fi verificat mesajele şi ar fi 
plecat acasă. Totuşi, acestea nu erau condiţii normale. 
Rămase în maşină până când bagajele tuturor au fost 
încărcate şi uşa calei s-a încuiat. Nu s-a mişcat nici când 
avionul a început să trepideze, înaintând către pista de 
nord. Abia când s-au ridicat roţile şi a văzut aparatul în aer, 
i-a telefonat domnului Leapman la New York. Mesajul 
transmis era simplu: coletul e pe drum. 


Jack era nedumerit. O privise pe Anna intrând în sala de 
sosiri, schimbând câţiva dolari la casa Travelex şi 

aşezându-se la coada lungă pentru taxiuri. Taxiul lui Jack 
aştepta deja pe trotuarul opus, cu două rânduri de bagaje 
înăuntru şi motorul rulând. 

— Unde mergem? întrebă şoferul. 

— Nu sunt sigur, recunoscu Jack, dar cred că la depozitul 
de marfă. 

Presupunea că Anna va merge direct să-şi recupereze 
coletul pe care şoferul din Bucureşti o ajutase să-l încarce 
în avion. Dar greşea. În loc s-o ia la dreapta, urmând 
indicatorul mare, albastru, către depozitul care se profila în 
faţă, taxiul Annei viră la stânga şi-şi continuă drumul spre 
vest, pe şoseaua M25. 

— Nu se duce la marfă, boierule, aşa că încotro mergem? 
La Gatwick? 

— Ce-i în cutie? întrebă Jack. 

— N-am idee, domnule. 

— Sunt un prost, spuse Jack. 

— N-aş îndrăzni să-mi dau cu părerea despre asta, 
domnule, dar mi-ar fi de ajutor dacă aş şti unde mergem. 

Jack râse: 

— Cred că la Wentworth. 

— În regulă, boierule. 

Jack încercă să se relaxeze, dar, uitându-se pe fereastra 
din spate, ar fi jurat că-i urmărea un alt taxi negru. O 
siluetă indistinctă ocupa bancheta din spate. De ce o mai 
urmărea pe Anna când tabloul fusese recuperat? 

Când şoferul lui ieşi de pe M25 şi intră pe drumul spre 
Wentworth, taxiul despre care crezuse că-i urmărea 
continuă în direcţia aeroportului Gatwick. 

— Nu eşti prost până la urmă, boierule, se pare că 
mergem la Wentworth. 

— Nu, sunt doar paranoic, recunoscu Jack. 

— Hotărăşte-te, domnule, zise şoferul, când taxiul Annei 
intră pe aleea de la Wentworth Hall. Vrei s-o mai urmăresc? 

— Nu, zise Jack. Dar trebuie să mă cazez pe aproape la 
noapte. Ştii cumva vreun hotel pe aici? 

— În sezonul de golf, las mulţi clienţi la Wentworth Arms. 

Pe vremea asta, găseşti o cameră acolo. 
— Hai să vedem, îi ceru Jack. 
— Că bine zici, boierule. 
Jack se lăsă pe spate şi formă un număr pe celular. 
— Aici ambasada americană. 
— Cu Tom Crasanti, vă rog. 


Revenindu-şi după operaţie, primul lucru pe care l-a 
simţit Krantz a fost o durere ascuţită în umărul drept. A 
reuşit să ridice puţin capul de pe pernă, cercetând cu 
greutate cămăruţa simplă, cu pereţi albi, unde se afla doar 
strictul necesar: un pat, o masă, un scaun, un cearşaf, o 
pătură şi o ploscă. Era un spital, dar nu dintre cele private, 
pentru că nu vedea nicio fereastră, nici flori, fructe, bileţele 
vesele sau alte accesorii. Uşa era zăvorâtă. 

Krantz încerca să pună cap la cap întâmplările. Îşi 
amintea că şoferul o ţintise în inimă şi după aceea, nimic. 
Se răsucise la timp - trei centimetri, nu mai mult - înainte 
ca glonţul să-i sfâşie umărul. Nimeni n-o prinsese aşa până 
atunci. Al doilea glonţ n-o nimerise, pentru că avusese un 
răgaz de o secundă în care-l spintecase. Era profesionist, 
fost poliţist poate, sau soldat. După aceea, leşinase. 

Jack se cază peste noapte la hanul Wentworth Arms şi 
rezervă o masă pentru cină la ora opt. După un duş şi alte 
haine pe el, abia aştepta să devoreze o friptură mustoasă. 

Deşi Anna era aparent în siguranţă la Wentworth Hall, nu 
se putea relaxa atâta vreme cât avea sentimentul că 
scunda ar fi putut bântui prin preajmă. O să-l roage pe Tom 
să pună la curent poliţia locală şi-şi va continua şi el 
supravegherea. 

Se aşeză în sala de la parter, bucurându-se de o bere 
Guiness şi gândindu-se la Anna. Cu mult înainte de ora opt, 
intră Tom şi privind în jur, îl zări lângă şemineu. Jack se 
ridică să-şi salute prietenul, scuzându-se că-l adusese până 
la Wentworth, în loc să-l lase să-şi petreacă seara cu Hank 
şi Chloe. 

— Dacă în localul ăsta se pricep să prepare un cocktail 
bun, n-o să mai plâng, replică Tom. 

Se apucă să-i explice lui Jack cum a înscris Hank „o 
jumătate de secol” - ce-o mai fi fost şi asta - când veni 
ospătarul-şef să le ia comanda. Amândoi au cerut fripturi, 
deşi Tom, care era texan, încă nu se obişnuise cu varianta 
engleză, care arăta ca un cotlet de miel la tavă. 

— Vă anunţ când puteţi veni la masă, spuse ospătarul. 

— Mulţumesc, zise Jack iar Tom se aplecă să-şi deschidă 
servieta. 

Scoase de acolo un dosar mare şi-l puse între ei. Nu prea 
era un maestru al conversaţiei fără rost. 

— Hai să începem cu veştile importante, spuse ei, 
deschizând dosarul. Am identificat-o pe femeia din 
fotografia asta pe care ne-ai trimis-o de la Tokyo. 

Jack lăsă jos berea, concentrându-se. 

— O cheamă Olga Krantz şi are un lucru în comun cu dr. 
Petrescu. 

— Anume? întrebă Jack. 

— Şi ea a fost dispărută, presupus moartă, conform 

datelor agenţiei. După cum vezi, adăugă Tom, împingând o 
foaie spre Jack, am pierdut-o din evidenţă în 1989, când n-a 
mai fost membră a corpului personal de pază al lui 
Ceauşescu. Acum, însă, suntem convinşi că lucrează 
exclusiv pentru Fenston. 

— E o prăpastie mare în logica asta, sugeră Jack, în timp 
ce ospătarul reapărea cu un cocktail şi încă o halbă de 
Guiness. 

— Nu şi dacă judeci pas cu pas, îl contrazise Tom, 
sorbind din cocktail. Hm, nu e rău. La urma urmei, ea şi 
Fenston au lucrat în acelaşi timp pentru Ceauşescu. 

— O coincidenţă, zise Jack. N-ar rezista ca probă la 
tribunal. 

— Ba s-ar putea, când o să afli ce slujbă avea Krantz. 

— Uimeşte-mă, spuse Jack. 

— Era responsabilă cu înlăturarea tuturor celor care 
reprezentau o ameninţare pentru Ceauşescu. 

— Tot nu e suficient. 

— Dar stai să vezi ce tehnică de lucru avea. 

— Cuţit de bucătărie? propuse Jack, fără să citească de 
pe foaia din faţa lui. 

— Ai ghicit. 

— Mi-e teamă că s-a mai creat o fisură în logica ta. 

— Şi anume? întrebă Tom. 

— Anna ar trebui să fie următoarea ei victimă. 

— Nu. Aici, din fericire, logica se întrerupe, pentru că pe 
Krantz au arestat-o de dimineaţă, la Bucureşti. 

— Cum? izbucni Jack. 

— A ridicat-o poliţia locală. 

— E greu de crezut că i-au luat urma, comentă Jack. Eu o 
tot pierdeam, chiar şi când ştiam unde era. 

— Poliţia locală a recunoscut că era inconştientă când au 
arestat-o, îl informă Tom. 

— Dă-mi detalii, ceru Jack nerăbdător. 

— Se pare că s-a antrenat într-un conflict cu un şofer de 
taxi care avea asupra lui cinci sute de dolari. Incă mai 
primeam rapoarte când am plecat de la birou. Şoferul s-a 

ales cu gâtlejul tăiat şi ea cu un glonţ înfipt în umărul drept. 
Incă nu ştiu de la ce a pornit cearta, dar şoferul a fost ucis 
cu puţin timp înainte de decolarea avionului tău, aşa că 
sperăm că ne luminezi tu. 

— Krantz încerca probabil să afle unde pleca Anna, după 
ce se făcuse de râs la Tokyo, dar omul ăla nu i-ar fi spus 
niciodată. O proteja ca un tată, nu ca un şofer, şi cinci sute 
de dolari sunt o gogoaşă. Krantz nu se deranjează să 
omoare oameni pentru atâta lucru, iar şoferul ăla nu lucra 
după regulament. 

— Ei, oricum, Krantz e închisă şi, cu puţin noroc, o să-şi 
petreacă în temniţă tot restul vieţii, deşi s-ar putea ca asta 
să nu se întâmple, fiindcă am auzit că o mulţime de români 
ar strânge-o bucuroşi de gât. 

Tom se uită încă o dată în dosar: 

— Se pare că şoferul nostru, colonelul Serghei Slătinaru, 
a fost erou al rezistenţei anticomuniste. 

Mai sorbi din pahar şi adăugă: 

— Deci nu mai ai motive să-ţi faci griji pentru siguranţa 
lui Petrescu. 

Chelnerul veni să-i invite în restaurant. 

— Ca şi o mulţime de români, n-o să mă liniştesc decât 
după ce o s-o văd moartă pe Krantz, mărturisi Jack. Până 
atunci, mă nelinişteşte soarta Annei. 

— Anna? Voi doi vă tutuiţi? întrebă Tom, aşezându-se în 
faţa lui la cină. 

— Nu prea, deşi am putea. Mi-am pierdut pentru ea mai 
multe nopţi decât pentru majoritatea iubitelor mele. 

— Atunci, n-ar fi trebuit s-o invităm şi pe dr. Petrescu să 
stea aici cu noi? 

— Las-o baltă, zise Jack. la masa probabil cu lady 
Arabella la Wentworth Hall, în timp ce noi stăm aici la han. 

Un chelner le aduse supă de cartofi şi lăptucă pentru 
Tom şi salată Caesar pentru Jack. 

— Ai mai aflat ceva despre Anna? 

— Nu prea mult, recunoscu Tom. Dar pot să-ţi spun că a 
sunat la poliţia new-yorkeză din aeroport de la Bucureşti. A 

cerut să-i fie şters numele de pe lista dispăruţilor şi a 
explicat că a fost în vizită la mama ei, în România. A mai 
vorbit şi cu unchiul ei din Danville, Illinois şi cu lady 
Arabella Wentworth. 

— Înseamnă că întâlnirea ei de la Tokyo a dat greş, zise 
Jack. 

— Explică-mi şi mie, îi ceru Tom. 

— S-a întâlnit la Tokyo cu un magnat al oţelului, 
Nakamura, care deţine una din cele mai mari colecţii de 
pictură impresionistă din lume, după cum am aflat de la 
portarul hotelului Seiyo. Evident că n-a reuşit să-i vândă 
Van Gogh-ul lui Nakamura, ceea ce ar explica de ce l-a 
trimis înapoi la Londra, permiţând chiar să fie dus mai 
departe, la New York. 

— Mie nu mi se pare genul care renunţă uşor, comentă 
Tom, extrăgând o altă filă din dosar. Apropo, o caută şi 
compania Happy Hire. A închiriat o dubă de la ei şi a 
abandonat-o lângă frontiera canadiană, fără bare de 
protecţie faţă şi spate şi cu toate farurile defecte. 

— Nu e o infracţiune majoră, spuse Jack. 

— Te îndrăgosteşti de fata asta? îl chestionă Tom. 

Tocmai venea chelnerul cu fripturile şi Jack nu răspunse. 

— Două fripturi, una în sânge, una medie, anunţă 
chelnerul. 

— A mea e în sânge, spuse Tom. 

Chelnerul puse pe masă farfuriile: 

— Poftă bună, le ură. 

— Ai mai aflat ceva despre Leapman? se interesă Jack. 

— Da, răspunse Tom, ştim foarte multe despre domnul 
Leapman. 

Şi scoase pe masă alt dosar: 

— E cetăţean american la a doua generaţie, a făcut 
dreptul la Columbia. Nu ca tine, rânji el. După absolvire, a 
lucrat pentru mai multe bănci, schimbându-şi repede 
slujbele, până când a fost prins cu o fraudă cu acţiuni. 
Vindea obligaţiuni unor văduve care nu existau, asta era 
specialitatea lui. Dar în realitate, existau văduvele şi 

obligaţiunile, nu. 

Jack râse. 

— A ispăşit o sentinţă de doi ani la închisoarea 
corecțională Rochester din statul New York şi i-a fost ridicat 
pe viaţă dreptul de a mai lucra într-o bancă sau în altă 
instituţie financiară. 

— Dar e mâna dreaptă a lui Fenston, nu? 

— A lui Fenston, se poate, dar nu a băncii. Numele lui 
Leapman nu apare în registrele lor, nici măcar ca om de 
serviciu. Plăteşte taxe doar pentru venitul lunar cunoscut 
de fisc, un cec provenind de la o mătuşă din Mexic. 

— Du-te de aici! se miră Jack. 

— Nu mai spune nimic, adăugă Tom, fiindcă 
departamentul meu nu are nici resursele financiare şi nici 
relaţiile necesare pentru a afla dacă mătuşa aia chiar 
există. 

— Ceva legături cu România? întrebă Jack, tăind o 
bucăţică de friptură. 

— Niciuna de care să ştim, răspunse Tom. E ieşit direct 
din Bronx, într-un costum de marcă. 

— Totuşi, Leapman ar putea fi cel mai bun fir al nostru, 
îşi exprimă Jack părerea. Dacă l-am putea face să 
mărturisească... 

— Nicio şansă, zise Tom. De când a ieşit din închisoare, 
n-a mai plătit nici măcar amendă de parcare şi bănuiesc că 
îi e mai frică de Fenston decât de noi. 

— Ce păcat că nu mai trăim în vestul sălbatic, râse Jack. 

Ridicară paharele, apoi Tom întrebă: 

— Când pleci înapoi în State? Te întreb ca să ştiu când o 
să mai am şi eu program de lucru normal. 

— Mâine, presupun, răspunse Jack. Trebuie să mă întorc 
la New York, Krantz e sub lacăt şi Macy o să vrea să ştie 
dacă am vreo dovadă că lucrează pentru Fenston. 

— Şi ai? întrebă Tom. 

Niciunul dintre ei nu-i observă pe cei doi bărbaţi care 
discutau cu responsabilul sălii. Nu doreau o rezervare, 
pentru că nu-şi lăsaseră pardesiurile la garderobă. După ce 

responsabilul răspunse la întrebările adresate de cei doi, 
aceştia traversară hotărâți sala. 

Când ajunseră la masa lor, Tom băga dosarele la loc în 
servietă. 

— Bună seara, domnilor, spuse cel mai înalt dintre nou- 
veniţi. Sunt sergentul Frankham şi acesta e colegul meu, 
comisarul Ross. Îmi cer scuze că vă deranjez de la masă, 
dar trebuie să discut ceva cu dvs., domnule, continuă, 
atingându-l pe Jack pe umăr. 

— Dar ce am făcut? întrebă Jack, lăsând jos cuțitul şi 
furculiţa. Am parcat pe linia galbenă dublă? 

— Mi-e teamă că e ceva mai serios, domnule, spuse 
sergentul. Trebuie să vă cer să mă însoţiţi la secţie. 

— Sub ce motiv? ceru Jack dreptate. 

— Domnule, ar fi mai înţelept să nu continuăm această 
conversaţie într-un restaurant aglomerat. 

— Şi cu a cui autoritate... începu Tom. 

— Nu cred că trebuie să vă implicaţi în asta, domnule. 

— E hotărârea mea, spuse Tom, căutându-şi insigna de 
agent FBI. 

Tocmai voia s-o arate, când Jack îl atinse pe cot: 

— Hai să nu facem o scenă. Nu e nevoie să implicăm 
biroul. 

— Ce dracu', oamenii ăştia cred... 

— Calmează-te, Tom. O să merg la secţia de poliţie şi o 
să ne lămurim. 

Fără convingere, Tom puse la loc portofelul cu legitimaţia 
şi deşi nu spuse nimic, expresia lui era cât se poate de 
grăitoare. Jack se ridică în picioare şi sergentul îl luă de 
braţ, punându-i repede cătuşe. 

— Hei, asta chiar e necesar? interveni Tom. 

— Lasă, Tom, nu te amesteca, spuse liniştit Jack. 

Tom ieşi cu ei din restaurant, printre oamenii care 
mâncau şi conversau ca şi cum nu s-ar fi întâmplat nimic. 
Ajungând la uşa de la intrare, Tom întrebă: 

— Vrei să vin la secţie? 

— Nu, stai pe aici. Nu-ţi face griji, mă întorc până la 

cafea. 

Niciunul dintre ei nu le observase pe cele două femei 
care stăteau într-un colţ, privindu-l fix pe Jack. 

— Da, el este, confirmă una dintre ele. 


xæ 


Auzind uşa deschizându-se, Tina stinse repede ecranul. 
Nu ridică ochii, pentru că o singură persoană intra fără să 
bată. 

— Bănuiesc că ştii că Petrescu s-a întors la New York. 

— Am auzit, spuse Tina, continuând să dactilografieze. 

— Dar ai auzit şi că a încercat să fure Van Gogh-ul? 
întrebă el, punându-şi amândouă mâinile pe biroul ei. 

— Cel din biroul şefului? întrebă Tina inocentă. 

— Nu te juca cu mine, zise Leapman. Crezi că nu ştiu că-i 
asculţi toate convorbirile preşedintelui? 

Tina se opri din bătut şi se uită la el. 

— Poate că a venit vremea, continuă Leapman, să-l 
informăm pe domnul Fenston despre butonul de sub birou, 
cu ajutorul căruia îi spionezi toate întâlnirile. 

— Mă ameninţaţi, domnule Leapman? îl înfruntă Tina. În 
cazul acesta, s-ar putea să am şi eu o discuţie cu domnul 
preşedinte. 

— Şi ce-ai putea să-i spui care să mă afecteze? spuse 
Leapman dispreţuitor. 

— De exemplu, aş putea să-i menţionez conversațiile 
săptămânale pe care le aveţi cu domnul Pickfort, ca să se 
vadă clar cine se joacă aici. 

Leapman îşi luă mâinile de pe birou şi se îndreptă. 

— Sunt convinsă că ofiţerul dvs. de eliberare 
condiţionată va fi interesat să afle că hărţuiţi personalul 
unei bănci pentru care nu lucraţi, unde nu aveţi birou şi de 
unde nu primiţi salariu. 

Leapman făcu un pas în spate. 

— Data viitoare când intraţi la mine, domnule Leapman, 
vă rog să bateţi la uşă, ca orice străin de instituţie. 

Leapman mai făcu un pas în spate, ezită, apoi plecă fără 
niciun cuvânt. 

Când se închise uşa, Tina tremura atât de tare, încât 
trebui să se ţină de marginile scaunului. 

Când maşina poliției ajunse la secție, Jack a fost 
percheziționat de un sergent şi detectivii care-l arestaseră 
l-au escortat la subsol, într-o cameră de interogatoriu. 
Frankham i-a cerut să ia loc la o masă, într-o poziţie pe 
care Jack n-o mai experimentase. Comisarul Ross se aşeză 
liniştit într-un colţ. 

Jack se întreba care dintre cei doi va juca rolul poliţistului 
bun. 

Sergentul Frankham se aşeză, puse pe masă un dosar şi 
extrase din el un formular lung. 

— Numele? începu. 

— Jack Fitzgerald Delaney. 

— Data naşterii? 

— Douăzeci şi doi noiembrie şaizeci şi trei. 

— Ocupaţia? 

— Ofiţer superior de investigaţii la FBI, ataşat la biroul de 
teren din New York al agenţiei. 

Sergentul scăpă pixul din mână, se uită la el şi întrebă, 
năucit: 

— Aveţi acte de identitate? 

Jack scoase cartea de identitate şi legitimaţia de la FBI. 

— Mulţumesc, domnule, spuse sergentul, după ce le 
verifică. Puteţi aştepta o clipă? 

Apoi se întoarse spre colegul lui: 

— Te ocupi tu de o cafea pentru agentul Delaney? S-ar 
putea să dureze puţin. 

Şi, ajungând la uşă, adăugă: 

— Să-i daţi înapoi cravata, cureaua şi şireturile. 

Sergentul avusese dreptate când spunea că aşteptarea 
va dura, pentru că abia după o oră uşa grea se deschise din 
nou şi intră un bărbat mai în vârstă, cu faţa zbârcită de 
vreme. Purta o uniformă bine croită, cu însemne argintii pe 
mânecă, pe epoleţi şi pe cozorocul şepcii pe care şi-o 
scoase, dând la iveală un cap acoperit cu păr cărunt. Nou- 

venitul se aşeză în faţa lui Jack: 

— Bună seara, domnule Delaney. Mă numesc Renton, 
sunt şeful poliţiei locale. Acum, după ce identitatea dvs. a 
fost confirmată, v-am ruga să ne răspundeţi la câteva 
întrebări. 

— Dacă pot, se eschivă Jack. 

— Sunt convins că puteţi, replică Renton. Mă interesează 
să aflu dacă vreţi s-o faceţi. 

Jack nu spuse nimic. 

— Am primit o plângere din partea unei persoane 
serioase, cum că în ultima săptămână aţi urmărit o doamnă 
fără să-i cereţi permisiunea. În Anglia, faptul acesta 
constituie o infracţiune, conform legii protecţiei împotriva 
hărţuirii din 1997. Sunt sigur că sunteţi conştient de asta şi 
că există o explicaţie pentru faptele dvs. 

— Dr. Petrescu e amestecată într-o investigaţie de care 
se ocupă departamentul meu. 

— Această investigaţie are vreo legătură cu moartea 
doamnei Victoria Wentworth? 

— Da, răspunse Jack. 

— Dr. Petrescu e suspectă în acest caz? 

— Nu, spuse ferm Jack. Dimpotrivă. De fapt, ne gândeam 
că ar putea fi următoarea victimă. 

— Vă gândeaţi? repetă şeful poliţiei. 

— Da, răspunse Jack, dar, din fericire, asasinul a fost 
reţinut la Bucureşti. 

— Şi de ce nu ne-aţi împărtăşit aceste informaţii? întrebă 
Renton. Ştiaţi doar că anchetăm o crimă în această 
circumscripție. 

— Îmi cer scuze, domnule, spuse Jack. Şi eu am aflat asta 
acum câteva ore. Dar sunt convins că biroul nostru din 
Londra intenţiona să vă informeze. 

— Domnul Tom Crasanti m-a informat, dar bănuiesc că a 
făcut-o deoarece colegul lui era reţinut. 

Jack tăcu. 

— În continuare, m-a asigurat totuşi, urmă Renton, că o 
să ne informaţi în legătură cu orice alte schimbări ar 

apărea în viitor? 

Jack tăcu din nou. Şeful poliţiei se ridică în picioare: 

— Bună seara, domnule Delaney. Am dispus eliberarea 
dvs. imediată şi vă doresc drum bun spre casă. 

— Mulţumesc, domnule, îi spuse Jack. 

Renton îşi luă şapca şi ieşi afară. Jack simţea o oarecare 
simpatie pentru el. Şi poliţia new-yorkeză, ca să nu mai 
vorbească de CIA, făcea rareori schimb de informaţii cu FBI- 
ul. După câteva momente, se întoarse Frankham: 

— Vă rog să mă însoţiţi, domnule. Avem o maşină care 
aşteaptă să vă ducă la hotel. 

— Mulţumesc, spuse Jack şi urcă scările după el. La 
despărţire, îi strânse mâna sergentului care lăsă capul în 
jos, stânjenit şi se urcă în maşina poliţiei. Tom îl aştepta. 

— Incă un studiu de caz pentru şcoala de poliţie, 
comentă el. Cum se poate isca un incident diplomatic din 
cauza unei neînţelegeri între aliaţi tradiţionali. 

— Cred că va trebui să redefinim relaţiile între instituţiile 
noastre, adăugă Jack. 

— Oricum, ai şansa să te reabilitezi, îl anunţă Tom. 

— Cum adică? 

— Suntem invitaţi mâine amândoi la Wentworth Hall, să 
luăm micul dejun cu lady Arabella şi cu dr. Petrescu. 
Apropo, Jack, am înţeles şi eu ce ai văzut la Anna. 

Jack ieşi din hanul Wentworth Arms imediat după şapte şi 
jumătate şi văzu un Rolls Royce parcat la intrare. Şoferul îi 
deschise imediat portiera. 

— Bună dimineaţa, domnule. Lady Arabella m-a rugat să 
vă transmit că abia aşteaptă să vă cunoască. 

— Şi eu la fel, zise Jack, urcându-se în maşină. 

— Ajungem în câteva minute, mai spuse şoferul, 
demarând. 

O jumătate din drum a durat numai parcurgerea 
domeniului, pe aleea ce se întindea de la porţile de fier 
până la uşa conacului. Şoferul opri şi sări să-i deschidă 
portiera. Jack se dădu jos pe pietrişul aleii şi ridică ochii 
spre un majordom care stătea pe ultima treaptă, 
aşteptându-l în mod evident. 

— Bună dimineaţa, domnule, îl salută acesta. Bine aţi 
venit la Wentworth Hall. Dacă aveţi amabilitatea să mă 
urmaţi, lady Arabella vă aşteaptă. 

— O persoană serioasă, mormăi Jack, amintindu-şi 
discuţia cu şeful poliţiei. 

Majordomul nu păru să-l audă, îl conduse fără niciun 
comentariu în sufragerie. 

— Domnul Delaney, milady, anunţă el, pe când doi câini 
înaintau voioşi să-l întâmpine. 

— Bună dimineaţa, domnule Delaney, spuse Arabella. vă 
datorăm scuze. Este evident că nu sunteţi un infractor. 

Jack se uită la Anna, care părea şi ea destul de stânjenită 
şi apoi se întoarse spre Tom, care nu-şi putea şterge 
zâmbetul de pe faţă. 

Andrews reapăru în uşă: 

— Micul dejun e gata, milady. 


A doua oară când se trezi, un doctor tânăr îi schimba 
bandajul de la umăr. 
— Cât mai durează până mă fac bine? întrebă. 

Doctorul păru surprins auzindu-i vocea - un ton atât de 
piţigăiat şi strident nu se potrivea cu legendele care 
circulau despre ea. Nu-i răspunse până când nu potrivi cu 
foarfecele bandajul. 

— Trei, patru zile, cel mult, o privi el. Dar în locul tău nu 
m-aş grăbi să mă însănătoşesc, fiindcă de aici pleci la 
Jilava. Cred că locul ţi-e familiar de când lucrai pentru fostul 
regim. 

Krantz nu uitase nicio clipă clădirea cu pereţi goi din 
piatră şi plină de şobolani, pe care o vizita în fiecare seară 
pentru a interoga prizonierii, înainte de a se întoarce la 
căldura căsuţei ei frumos mobilate de la periferia oraşului. 

— Am auzit că deţinuţii sunt nerăbdători să te vadă, 
după o absenţă atât de lungă, continuă doctorul. 

Se aplecă, apucă o margine a bandajului de la umăr şi o 
avertiză: 

— O să te doară. 

Apoi smulse bandajul într-o clipă. Krantz nu se clinti. N- 
avea de gând să-i ofere satisfacţie. 

Doctorul dezinfectă rana cu iod şi o bandajă din nou. 
Apoi îi înfăşură cu pricepere umărul şi-i sprijini braţul drept 
într-o faşă. 

— Câţi gardieni sunt? întrebă ea pe un ton neutru. 

— Şase şi toţi sunt înarmaţi. În caz că vrei să scapi, o 
informă doctorul, ar fi bine să ştii că au ordin să tragă fără 
avertisment. Le-am pregătit şi un certificat de deces, 
trebuie doar să-l semnez. 

Krantz nu mai întrebă nimic. După plecarea doctorului, 
rămase întinsă, privind tavanul. Dacă voia să scape, avea 
şanse doar cât era la spital. De la Jilava nu evadase nimeni, 
nici măcar Ceauşescu. 

După încă opt ore, verificase programul gardienilor, 
permanent câte şase, în schimburi de câte opt ore. Primul 
schimb se făcea la şase, al doilea la două şi al treilea la 
zece seara. 

În timpul unei nopţi albe, Krantz descoperi că gardienii 
din schimbul de noapte se simțeau nedreptăţiţi. Unul era 

chiar leneş şi dormea o jumătate din schimb. Altul se 
strecura să fumeze pe scara de incendiu, fumatul fiind 
interzis în incinta spitalului. Al treilea era un afemeiat, 
credea că rolul lui pe pământ e să satisfacă femeile şi se 
ţinea tot timpul după câte o asistentă. Al patrulea 
bombănea că e plătit prea puţin şi nevasta-i papă tot 
înainte de salariul următor. Krantz ar fi rezolvat problema 
lui dacă i s-ar fi dat prilejul. Ceilalţi doi gardieni erau mai 
bătrâni şi o ţineau minte foarte bine din regimul trecut. l-ar 
fi găurit bucuroşi mutra numai dacă ar fi ridicat capul de pe 
pernă. 
Dar chiar şi ei mai luau o pauză de masă. 


Jack se aşeză la masa încărcată cu ouă, costiţă, rinichi de 
vită, ciuperci, roşii, pâine prăjită, marmeladă englezească şi 
cafea. 

— Cred că vă e foame după asemenea chin, remarcă 
Arabella. 

— Dacă nu era Tom, ar fi trebuit să mă mulţumesc cu 
raţia de prizonier. 

— Mi-e teamă că vina îmi aparţine, zise Anna. 

— Nu-i adevărat, interveni Tom. Mulţumeşte-i doamnei 
Arabella că a pus să fie arestat Jack şi tot ei pentru că a 
fost eliberat. 

— Nu e numai meritul meu, spuse Arabella, mângâind un 
câine care venise lângă ea. Recunosc că am provocat 
arestarea lui Jack, dar ambasadorul dvs. e cel care a reuşit 
să-l scotă din chingi, cum spuneţi dvs., americanii. 

— Tot nu înţeleg ceva, spuse Anna, cu toate că Tom ne-a 
dat toate detaliile. De ce m-ai mai urmărit la Wentworth 
după ce ai văzut că tabloul fusese trimis mai departe, spre 
America? 

— Pentru că am crezut că femeia care l-a omorât pe 
şoferul tău o să te urmărească la Londra. 

— Şi o să vrea să mă omoare? întrebă Anna încet. 

Jack dădu din cap. 

— Slavă Domnului că n-am ştiut, spuse Anna, împingând 

farfuria la o parte. 

— Dar fusese deja arestată pentru uciderea lui Serghei, 
interveni Arabella. 

— Da, însă eu n-am ştiut până când nu m-am întâlnit cu 
Tom aseară. 

— Deci FBl-ul a fost tot timpul cu ochii pe mine? întrebă 
Anna, întorcându-se spre Jack, care-şi punea unt pe pâine. 

— Da, te urmărim de ceva timp, recunoscu el. La un 
moment dat, ne întrebam dacă tu eşti asasinul plătit. 

— Cum aţi ajuns la bănuiala asta? ceru ea să ştie. 

— Un consilier artistic era o acoperire bună pentru un om 
al lui Fenston, mai ales o persoană sportivă şi de origine 
română, pe deasupra. 

— Şi de când sunt investigată? mai întrebă ea. 

— De două luni, îi dezvălui Jack, luând o gură de cafea. 
Dar voiam să-ţi închidem dosarul când ai furat Van Gogh-ul. 

— Nu l-am furat, zise tăios Anna. 

— L-a recuperat, pentru mine, explică Arabella. Şi chiar 
cu binecuvântarea mea. 

— Şi mai speraţi ca Fenston să-l vândă şi să vă lichidaţi 
datoria? Dacă l-aţi convinge, ar fi o premieră. 

— Nu, spuse cam repede Arabella. E ultimul lucru pe 
care-l doresc. 

Jack părea nedumerit. 

— Mai întâi, poliţia trebuie să rezolve misterul asasinării 
surorii tale, spuse Anna. 

— Toţi ştim cine a omorât-o, punctă Arabella tăios. Dacă 
ar intra aici în clipa asta, aş împuşca-o imediat în cap. 

Amândoi câinii ei ciuliră urechile. 

— Să ştii nu e acelaşi lucru cu să dovedeşti, observă Jack. 

— Deci Fenston scapă nevătămat, spuse Anna încet. a 

— Bănuiesc că nu e prima dată, recunoscu Jack. Il 
investigăm de mai multă vreme. Sunt patru... acum cinci 
crime comise în toată lumea, în stilul lui Krantz, dar încă n- 
am putut s-o legăm direct de Fenston. 

— Krantz i-a omorât pe Victoria şi pe Serghei, spuse 
Anna. 

255 


- IMPRESIE FALSĂ - 


— Fără îndoială, întări Jack. 

— Colonelul Serghei Slătinaru a fost comandantul tatălui 
tău, adăugă Tom. Şi prieten bun cu el. 

— Aş face orice ca să vă ajut, spuse Anna, aproape în 
lacrimi. Absolut orice. 

— Avem un mic fir, le dezvălui Tom, dar nu suntem siguri 
că ne va duce undeva. Când a fost dusă la spital să i se 
scoată glonţul din umăr, Krantz avea asupra ei, în afară de 
cuţit şi ceva bani, o cheie. 

— Pentru o broască din România? întrebă Anna. 

— Nu cred, zise Jack, mestecând o ciupercă. E marcată 
cu litere şi cifre: NYRC. Nu e cine ştie ce, dar dacă am reuşi 
să aflăm unde se potriveşte, poate, cine ştie, am găsi 
legătura între Krantz şi Fenston. 

— Vreţi să rămân în Anglia? întrebă Anna. 

— Nu, trebuie să te întorci la New York, răspunse Jack. 
Dă-le tuturor de ştire că eşti sănătoasă, poartă-te normal, 
caută-ţi o slujbă. Nu-i da de bănuit nimic lui Fenston. 

— Să ţin legătura cu foştii colegi? Secretara lui Fenston, 
Tina, e una din cele mai bune prietene ale mele. 

— Eşti sigură? o întrebă Jack, punând deoparte cuțitul şi 
furculiţa. 

— Ce vrei să spui? replică Anna. 

— Cum explici faptul că Fenston ştia întotdeauna unde 
pleci, dacă nu prin faptul că i-a spus Tina? 

— Nu-mi pot explica, spuse Anna, dar ştiu că-l urăşte pe 
Fenston la fel de mult ca mine. 

— Poţi s-o dovedeşti? întrebă Jack. 

— N-am nevoie s-o fac, ripostă Anna. 

— Eu am, spuse el calm. 

— Ai grijă, Jack, îl avertiză ea. Dacă te înşeli, şi viaţa ei e 
în pericol. 

— În cazul acesta, ai un motiv în plus să te întorci la New 
York şi să iei legătura cu ea, încercă Tom să calmeze 
atmosfera. 

Jack încuviinţă din cap. 

— Am rezervare la avion după-amiază, le spuse Anna. 

— Şi eu, zise Jack. De pe Heathrow? 

— Nu, de pe Stansted. 

— Păi, unul dintre voi trebuie să schimbe biletul, se 
exprimă Tom. 

— Eu nu, spuse Jack. Nu vreau să fiu arestat a doua oară 
pentru urmărire. 

— Înainte de a decide dacă schimb biletul, vreau să ştiu 
dacă mai sunt încă investigată, spuse Anna. Dacă mai sunt, 
poţi să mă urmăreşti în continuare. 

— Nu, zise Jack. Ţi-am închis dosarul acum câteva zile. 

— Ce anume te-a convins? întrebă Anna. 

— Când a fost ucisă sora Arabellei, ai avut un alibi 
indestructibil, oferit de un martor inatacabil. 

— Cine, dacă mi-e permis să întreb? 

— Eu, o informă Jack. Te urmăream în Central Park, nu 
puteai să fii în Anglia. 

— Alergi în Central Park? 

— In fiecare dimineaţă îi dau ocol. Duminica trec pe 
lângă rezervor. 

— Şi eu, zise Anna. Nu lipsesc niciodată. 

— Ştiu, o linişti Jack. Te-am depăşit de mai multe ori în 
ultimele şase săptămâni. 

Anna îl privi cu atenţie: 

— Bărbatul cu tricou verde smarald. Nu alergi rău. 

— Nici tu... 

— Îmi pare rău că întrerup colocviul atleţilor din Central 
Park, zise Tom, împingându-şi scaunul în spate, dar trebuie 
să mă întorc la birou. Am un vraf de dosare legate de 11 
septembrie. Mulţumesc pentru masă, i se adresă Arabellei. 
Imi pare rău că ambasadorul v-a deranjat aşa de dimineaţă. 

— Mi-ai adus aminte, spuse Arabella, ridicându-se de pe 
scaun. Trebuie să-mi torn cenuşă în cap, să le scriu scrisori 
de mulţumire şi de scuze ambasadorului şi poliţiştilor din 
comitatul Surrey. 

— Şi mie? glumi Jack. Am de gând să acţionez în justiţie 
casa Wentworth, poliţia din Surrey şi Ministerul de Interne, 
cu Tom ca martor. 

— Nicio şansă, i-o reteză Tom. N-aş vrea să mi-o fac 
duşman pe lady Arabella. 

Jack zâmbi: 

— Atunci trebuie să mă mulţumesc cu o călătorie la 
Wentworth Arms în maşina ta. 

— S-a făcut, spuse Tom. O să avem ocazia să mai 
discutăm câteva puncte neclare din cazul nostru. 

— Acum, că m-am hotărât să plec şi eu de la Heathrow, 
vorbi Anna, ridicându-se de pe scaun, unde ne întâlnim? 

— Intri pe uşa turnantă, urci pe scara rulantă la etajul 
unu, o iei la dreapta şi vezi o librărie W. H. Smith. Chiar 
dincolo de raftul cu bestseller-uri e un stâlp de marmură. 
Voi fi în spatele lui. 

Leapman ajunse la JFK să ia tabloul cu o oră înainte de 
aterizarea programată a avionului. Pe drumul către 
aeroport, Fenston îi telefonă din zece în zece minute şi din 
cinci în cinci pe drumul de întoarcere, ca să se asigure că 
pachetul roşu era în siguranţă în portbagaj. 

Când Leapman ajunse în faţa clădirii de birouri, Fenston 
se plimba ca un leu în cuşcă şi ieşi pe coridor, aşteptând 
cutia adusă de Barry şi de şofer cu liftul. 

— Deschideţi-o, ordonă el, înainte ca cei doi cărăuşi să 
rezeme pachetul de peretele biroului. 

Barry şi şoferul desfăcură clemele şi începură să extragă 
cuiele lungi bătute în marginea cutiei, sub ochii lui Fenston, 
ai lui Leapman şi ai Tinei. Când capacul a fost în fine 
desfăcut şi stratul de polistiren protector, îndepărtat, Barry 
a ridicat cu atenţie tabloul şi apoi l-a sprijinit de biroul 
şefului. Fenston s-a repezit, smulgând şi ultimul ambalaj de 
pe obiectul pentru care fusese în stare să ucidă. 

Dându-se înapoi, îl privi cu gura căscată. Nimeni dintre 
cei prezenţi nu îndrăznea să vorbească înainte de a-i afla 
opinia. Deodată, cuvintele îi izbucniră ca un torent de pe 
buze: 

— E şi mai magnific decât mă aşteptam! Ce culori 
proaspete, ce pensulă sigură! Cu adevărat, o capodoperă! 

Cu toţii răsuflară uşuraţi. 

— Ştiu exact unde o să-mi expun Van Gogh-ul, declară 
Fenston. 

Ridică ochii spre peretele din spatele biroului, dominat de 
o fotografie mare a lui dând mâna cu preşedintele George 
W. Bush cu ocazia comemorării victimelor din World Trade 
Center. 


Anna aştepta nerăbdătoare călătoria de întoarcere în 
State şi şansa de a-l cunoaşte puţin mai bine pe Jack în 
decursul celor şapte ore. Spera chiar că-i va răspunde la 

câteva nelămuriri ale ei. Cum aflase adresa mamei ei, de 
ce o mai bănuia pe Tina şi dacă avea vreo dovadă că 
Fenston şi Krantz se cunoşteau. 

Jack nu stătea ascuns după stâlp, cum promisese, ci o 
aştepta la biroul de verificare al companiei British Airways. 
La început, Anna nu se putea simţi în largul ei cu omul pe 
care nu-l putea ierta pentru că o urmărea de nouă zile şi o 
investiga de opt săptămâni, dar pe când urcau treptele 
avionului, el aflase că era fan al echipei Knicks şi-i plăceau 
spaghetele şi Dustin Hoffman, iar ea descoperise că şi Jack 
ţinea cu echipa Knicks, pictorul lui favorit dintre moderni 
era Fernando Botero şi nimic nu putea înlocui tocăniţa 
irlandeză gătită de mama lui. 

Anna se întreba dacă-i plăceau femeile grase, când capul 
lui căzu pe umărul ei. Deoarece ştia că din cauza ei nu prea 
dormise noaptea trecută, nu se putea plânge. li împinse 
capul în sus, cu blândeţe, ca să nu-l trezească. Tocmai 
făcea o listă cu treburile pe care le avea de făcut la New 
York când Jack se prăbuşi la loc, pe umărul ei. Renunţă şi 
încercă să doarmă, cu capul lui lipit de umăr. Citise undeva 
că greutatea capului unui om reprezintă o şeptime din 
greutatea lui corporală. Acum se convinse că era adevărat. 

Se trezi cu aproximativ o oră înainte de aterizare, 
descoperind că Jack tot mai dormea, dar îşi petrecuse 
braţul pe după umerii ei. Se îndreptă somnoroasă şi primi o 
cafea de la o stewardesă. Nu bău decât o gură şi se 
strâmbă, gândindu-se că British Airways ar trebui să 
servească numai ceai şi acesta ar trebui preparat de 
majordomul Andrews. 

Jack se aplecă spre ea: 

— Cum a fost noaptea? o întrebă, surâzând. 

— Am avut şi mai rele, replică ea, cu bărbaţi care nu 
dormeau. 

— Şi acum, când te-ai întors din morţi în mod miraculos, 
care-i primul lucru pe care-l vei face la New York? 

— O să-mi sun familia şi prietenii să le spun că sunt vie şi 
pe urmă o să caut pe cineva care să mă angajeze. Tu ce o 

să faci? 

— Trebuie să-i dau raportul şefului că nu m-am apropiat 
niciun pic de capturarea lui Fenston, ceea ce-l va provoca 
să-mi spună una din maximele lui favorite: „Joacă mai tare, 
Jack” sau „Urcă-te mai sus”. 

— Nu e cinstit. Krantz e după gratii, spuse Anna. 

— Dar nu datorită mie. Şi apoi, va trebui să înfrunt o 
mânie mult mai puternică decât a şefului, când o să încerc 
să-i explic mamei de ce n-am sunat-o de la Londra ca să-i 
cer scuze că n-am venit la seara cu tocană irlandeză. Nu, 
nu mă voi mântui decât dacă descopăr ce înseamnă NYRC. 

Jack duse mâna la buzunarul de sus: 

— După ce mi-am făcut bagajul, am trecut pe la 
ambasadă cu Tom şi graţie tehnologiei moderne, am 
obţinut un duplicat al cheii, deşi originalul a rămas în 
România. 

Şi scoase din buzunar cheia, arătându-i-o Annei. Ea o 
răsuci în palme: 

— NYRC 13. Ai vreo idee? 

— Numai din cele evidente. 

— New York Racing Club, New York Rowing Club? încercă 
Anna. 

— Mai e şi New York Racquet Club, dar dacă mai găseşti 
şi altele, dă-mi de ştire, fiindcă în weekend-ul ăsta încerc să 
le cercetez. Trebuie să găsesc ceva să-i spun luni şefului. 

— Poate alergi mai încet luni dimineaţa, ca să-mi spui şi 
mie ce ai aflat. 

— Speram să-ţi spun chiar în seara asta, la cină, se 
încumetă Jack. 

— Nu pot. Imi pare rău, Jack, mi-ar plăcea mult, dar cinez 
cu Tina. 

— Aşa? zise Jack. Bine, dar ai grijă. 

— Mâine la şase dimineaţa îţi convine? îi ignoră Anna 
comentariul. 

— Asta înseamnă că o să-mi pun ceasul să sune la şase 
treizeci, ca să ne întâlnim pe traseu. 

— La ora aia voi fi deja înapoi acasă, făcând duş. 

— Îmi pare rău că n-o să fiu şi eu de faţă. 
— Apropo, îl rugă Anna, poţi să-mi faci un serviciu? 


Leapman intră în biroul şefului fără să bată la uşă. 

— Aţi văzut asta? îl întrebă, aşezând pe birou ziarul „New 
York Times” şi arătând cu degetul o rubrică din pagina 
internaţională. , î 

Fenston studie titlul: POLIŢIA ROMÂNĂ ARESTEAZĂ 
ASASINA. Citi scurtul articol de două ori înainte de a risca o 
opinie: 

— Află cât vrea şeful poliţiei. 

— S-ar putea să nu fie chiar atât de uşor, sugeră 
Leapman. 

— Totdeauna e, îl privi în ochi pe Fenston. Dificil e doar 
să te înţelegi la preţ cu ei. 

— Mai e o chestiune de analizat, se încruntă Leapman. 

— Care? întrebă Fenston. 

— Van Gogh-ul. Trebuie să vi-l asiguraţi, după ce s-a 
întâmplat cu Monet-ul. 

— Nu-mi asigur niciodată tablourile. Nu-i nevoie să afle 
fiscul cât valorează colecţia mea şi în orice caz, o 
catastrofă ca cea din 11 septembrie nu se va mai repeta. 

— S-a repetat deja pentru noi, îl corectă Leapman. 

Făcând o grimasă, Fenston rămase tăcut o vreme: 

— În regulă, dar numai Van Gogh-ul, spuse în cele din 
urmă. La compania Lloyd's din Londra şi să nu-i urci 
valoarea de catalog peste douăzeci de milioane. 

— De ce aşa puţin? întrebă Leapman. 

— Fiindcă ultimul lucru de care am nevoie e să mi se 
evalueze Van Gogh-ul la o sută de milioane tocmai acum, 
când sper să pun mâna şi pe restul colecţiei Wentworth. 

Dând din cap, Leapman se întoarse să plece. 

— Apropo, îl opri Fenston, uitându-se din nou la articol. 
Mai ai a doua cheie? 

— Da, răspunse Leapman. De ce? 

— Fiindcă după ce scapă, trebuie să-i mai depui nişte 
bani. 

Leapman zâmbi. O raritate pentru el, după cum 
observase până şi Fenston. 

Krantz făcu în pat şi-i explică doctorului că avea vezica 
slabă. El autoriză deplasări mai dese la baie, dar numai 
însoţită de cel puţin doi gardieni. 

Micile ieşiri îi permiseră lui Krantz să studieze etajul: la 
intrare, un punct de triaj controlat de o singură asistentă; o 
farmacie unde se putea intra numai în prezenţa unui 
doctor; un dulap de lenjerie; alte trei rezerve, în afară de a 
ei, o baie şi la capătul opus al coridorului, un salon cu 
şaisprezece paturi, vizavi de scara de incendiu. 

Dar ieşirile îi mai serveau şi pentru altceva, care în mod 
sigur nu-i trecea prin minte doctorului pe care-l convinsese 
să-i permită să meargă la toaletă. După ce au încuiat-o în 
cabina fără ferestre, Krantz s-a aşezat pe capacul toaletei şi 
şi-a extras din rect un prezervativ. L-a spălat în apa 
dinăuntru, l-a desfăcut şi a scos de acolo un sul strâns 
înfăşurat de bancnote de douăzeci de dolari. A luat două, 
le-a vârât în faşa de la mână şi pe restul le-a ascuns după 
aceeaşi tehnică. 

A tras apa la toaletă şi a fost escortată înapoi în rezerva 
ei. A folosit restul zilei pentru a dormi. Avea nevoie să fie 
complet trează în schimbul de noapte. 


x 


Jack se aşeză pe bancheta din spate a taxiului, uitându- 
se pe geam. 

Ceaţa cenuşie a zilei de 11 septembrie încă mai învăluia 
Manhattan-ul, deşi new-yorkezii nu-şi mai ridicau ochii, 
privind-o neîncrezători. Terorismul fusese înghiţit de ritmul 
agitat al celui mai frenetic oraş de pe pământ. 

Lăsându-se pe spate, Jack se gândea la ce-i promisese 
Annei. Formă numărul dat de ea. Sam ridică receptorul. 
Jack îi spuse că Anna era bine sănătoasă, că-şi vizitase 
mama în România şi că se întorcea în seara aceea. Era 
plăcut să începi ziua dându-i cuiva o veste bună, dar al 

doilea telefon pe care trebuia să-l dea nu era de natură să-l 
binedispună. Işi sună şeful, raportându-i că se întorsese la 
New York. Macy îi spuse că Olga Krantz fusese internată la 
un spital din Bucureşti şi urma să fie operată la umăr. Era 
păzită în permanenţă de şase gardieni. 

— Voi fi mai bucuros când o bagă la închisoare, mărturisi 
Jack. 

— Am auzit că ai căpătat experienţă cu privire la 
subiectul ăsta, replică Macy. 

Jack voia să comenteze, dar şeful nu-l lăsă: 

— la-ţi restul săptămânii liber, Jack, meriţi. 

— E sâmbătă, îi reaminti el şefului. 

— Deci ne vedem luni la prima oră. 

Jack îi scrise un mesaj Annei pe mobil: „Am vorbit cu 
Sam, i-am zis că vii. Te aşteaptă. E singurul bărbat din viaţa 
ta?” 

Aşteptă câteva minute, dar nu primi niciun răspuns şi se 
hotări să-şi sune mama. 

— Vii diseară la cină? îl somă ea autoritară. 

Aproape că simţea mirosul tocanei în aer. 

— Cum să lipsesc, mamă? 

— Săptămâna trecută ai lipsit. 

— Da, am vrut să te sun, zise el repede, dar a intervenit 
ceva. 

— O s-o aduci cu tine la masă? 

Jack ezită şi mama lui deveni sigură că era vorba de o 
femeie. 

— E o fată catolică şi cumsecade? îl interogă ea. 

— Nu, mamă, îşi reveni Jack. E divorțată, a fost măritată 
de trei ori şi doi din foştii soţi i-au murit în împrejurări 
misterioase. A, şi are cinci copii, nu toţi din căsătorii legale, 
însă doar patru sunt toxicomani; al cincilea e în închisoare 
pe moment. 

— Are slujbă bună? 

— Da, mamă, câştigă bani gheaţă. Oferă servicii mai ales 
în weekend, dar m-a asigurat că poate rupe o oră de la 
lucru ca să guste o farfurie de tocană irlandeză. 

— Dar cu ce se ocupă? insistă mama lui. 

— Fură opere de artă, mai ales Van Gogh şi Picasso. 
Obține profituri uriaşe la fiecare afacere. 

— Atunci e o îmbunătăţire faţă de ultima, care se 
specializase să-ţi cheltuiască ţie banii. 

— La revedere, mamă, spuse Jack. Ne vedem diseară. 

Închise telefonul şi văzu că avea un mesaj de la Anna: 
„Dă-ţi drumul la creier, urmăritorule. M-am gândit la R: ai 
timp până mâine dimineaţă la şase.” 

— Afurisită femeie, zise tare Jack. 

Îl sună pe Tom la Londra, dar îi răspunse doar robotul: 
„Tom Crasanti, nu sunt aici pe moment. Mă întorc repede. 
Lăsaţi un mesaj, vă rog.” 

Jack nu-i mai lăsă niciun mesaj, pentru că taxiul se oprise 
în faţa blocului lui. 

— Treizeci şi doi de dolari. 

Jack îi întinse patru hârtii de zece, nu ceru restul şi nu 
primi nici măcar un „mulţumesc”. 

Lucrurile reveneau la normal în New York. 


Schimbul de noapte se prezentă la datorie la ora zece 
seara. Cei şase gardieni îşi făcură simțită prezenţa timp de 
două ore, străbătând în sus şi în jos coridorul. La câteva 
minute, unul dintre ei intra în rezervă, aprindea becul care 
atârnă deasupra patului şi verifica prezenţa arestatei, apoi 
stingea lumina şi pleca, încuind uşa. După două ore, 
controlul se rări la intervale de câte o jumătate de oră. 

La patru şi cinci, când doi gardieni plecară în pauza de 
masă, Krantz apăsă butonul de lângă pat. Apărură alţi doi 
gardieni, nemulţumitul de salariu şi fumătorul. O însoţiră la 
baie, ţinând-o fiecare de câte un cot. Ea intră la toaletă, 
păzită de un om, în timp ce al doilea rămăsese pe coridor. 
Krantz îşi mai extrase două bancnote din rect, le făcu 
ghemotoc în palme şi trase apa. Gardianul deschise uşa. Ea 
zâmbi şi-i dădu bancnotele. El se uită la ele şi le băgă 
repede în buzunar, ieşind apoi pe coridor. O însoţiră pe 
Krantz înapoi în rezervă şi o încuiară. 

După douăzeci de minute, cei doi gardieni plecaţi la 
masă se întoarseră. Unul din ei deschise uşa, aprinse 
lumina şi fiindcă era atât de micuță, trebui să vină până la 
marginea patului ca să se asigure că prizoniera era acolo. 
După îndeplinirea ritualului, se întoarse pe coridor, încuie 
uşa şi se apucă să joace dame cu colegul lui. 

Krantz ajunsese la concluzia că nu avea şanse de 
evadare decât între patru douăzeci dimineaţa, când 
gardienii mai bătrâni mergeau întotdeauna la masă, 
somnorosul, fumătorul şi afemeiatul erau ocupați cu alte 
treburi, iar complicele ei fără voie o va însoţi bucuros de 
unul singur la baie. 


Înainte de a face duş şi a se schimba, Jack începu să 
răsfoiască repede cartea de telefon a oraşului New York, 
căutând literele NYRC. Nu reuşi să detecteze R-ul „evident” 
despre care-i vorbise Anna. Aprinse laptop-ul şi căută prin 
Google cuvintele „new york racquet club”. Obţinu un istoric 
concentrat al clubului, mai multe fotografii ale unei clădiri 
elegante de pe bulevardul Park şi o poză a preşedintelui în 
funcţie, Darius T. Mablethorpe III. Nu avea nicio îndoială că 
nu va trece de uşa de la intrare decât dacă arăta ca un 
membru al clubului. Nu trebuia să pună FBI-ul într-o situaţie 
delicată. 

Îşi despachetă bagajul şi făcu un duş, apoi se îmbrăcă 
într-un costum închis la culoare, cu dungi discrete în 
material, o cămaşă albastră şi o cravată cu sigla 
Universităţii Columbia. leşi din casă şi luă un taxi până la 
bulevardul Park, la numărul 370. Păşi pe trotuar, admirând 
clădirea magnifică, de patru etaje, în stil renascentist, ce-i 
amintea de acele pa/azzo atât de populare printre italienii 
stabiliţi la New York la începutul secolului XX. Urcă scările 
până la intrarea cu marca discretă NYRC. 

Portarul îl întâmpină cu „Bună ziua, domnule”, ţinându-i 
uşa deschisă de parcă era membru pe viaţă. Intră degajat 
într-un hol elegant, cu pereţii plini până la refuz de portrete 
ale foştilor preşedinţi, îmbrăcaţi în bluze albastre şi 

pantaloni albi, cu nelipsita rachetă în mână. Scara largă, în 
spirală, era străjuită de alte portrete, mai vechi, înfăţişând 
tot foşti preşedinţi, în mâini cu rachete mai primitive. Jack 
se îndreptă spre recepţie. 

— Cu ce vă pot ajuta? îl întrebă un tânăr. 

— Nu sunt sigur că puteţi, recunoscu Jack. 

— Încercaţi, se oferi tânărul. 

Jack scoase dublura cheii din buzunar şi-o puse pe 
recepţie: 

— Aţi mai văzut aşa ceva? 

Tânărul luă cheia, răsucind-o pe partea cealaltă şi 
privind-o atent câtva timp. 

— Nu, domnule, n-am mai văzut o cheie ca asta. Ar 
putea fi cheia unui depozit de valori, dar nu e a noastră. 

Şi-i arătă cheile clubului, din bronz masiv, cu numele 
membrilor gravate pe partea mai lată şi literele NYRC pe 
partea alungită. 

— Aveţi vreo sugestie? încercă Jack să-şi mascheze 
disperarea din voce. 

— Nu, domnule, zise tânărul. Dar poate sunt un model 
mai vechi. Eu lucrez aici doar de unsprezece ani. Poate că 
Abe v-ar putea ajuta. El se afla aici în vremurile când 
tenisul de abia se inventase. 

— lar gentilomii jucau pelotă cu rachetele, completă un 
bărbat mai în vârstă, care apăruse între timp la recepţie. 
Cu ce anume doriţi să vă ajut? 

— Uite o cheie, zise colegul lui. Domnul acesta doreşte 
să ştie dacă ai mai văzut vreuna la fel. 

Abe răsuci şi el cheia în palme: 

— Sigur nu e a noastră, confirmă el. Nici n-a fost, dar ştiu 
de la ce vine litera R, continuă triumfător. L-am văzut acum 
douăzeci de ani, cred, când era Dinkins primar. 

Făcu o pauză şi se uită la Jack: 

— A venit un tânăr care abia lega două vorbe şi ne-a 
întrebat dacă aici e Clubul Românesc. 

— Desigur, murmură Jack. Ce prost sunt! 

— Ţin minte că a fost dezamăgit, continuă Abe, fără să-i 

267 


- IMPRESIE FALSĂ - 


bage în seamă remarca, după ce a aflat că R vine de la 
„rachetă” (Racquet). Cred că nici nu ştia că „Racquet” 
înseamnă „rachetă de tenis”. Nu prea înţelegea engleza, 
aşa că a trebuit să-i caut eu adresa. Imi aduc aminte după 
atâta timp, pentru că adresa clubului era undeva pe 
bulevardul Lincoln. 

Se uită cu înţeles la Jack, dar el tăcu. 

— Mă cheamă Abe, ca pe preşedintele Abe Lincoln, 
explică omul. 

Jack îi zâmbi încurajator: 

— E undeva în cartierul Queens, dar nu-mi aduc aminte 
exact unde, spuse Abe. 

Mulţumindu-i, Jack puse cheia în buzunar şi plecă înainte 
de a mai fi nevoit să asculte şi alte amintiri. 


Tina dactilografia discursul la computerul de la birou. 
Şeful nici nu-i mulţumise că venise sâmbăta la lucru. 

In orice împrejurare, băncile trebuie să fixeze standarde 
aflate cu mult deasupra îndatoririlor lor legale. 

Asociaţia bancherilor din New York îl invitase pe Fenston 
să ţină un discurs introductiv la întâlnirea anuală de la 
Sherry Netherland. 

Deşi viza onoarea aceasta de mai mult timp, Fenston 
fusese surprins şi încântat de invitaţie. Până atunci, elita 
bancherilor nu ajunsese la o opinie pozitivă despre el. 

Fenston era decis să facă impresie bună asupra colegilor 
lui şi alcătuise deja mai multe schiţe de discurs. 

Clienţii trebuie să se poată baza pe judecata noastră 
independentă, să aibă încredere că acționăm în interesul 
lor, nu pentru propriul nostru profit. 

Tinei i se părea că scrie un scenariu pentru un serial 
comic despre bancheri, cu Fenston în rolul principal. Oare 
ce rol juca Victoria Wentworth în povestioara lui morală? 

Trebuie să ne privim pe noi înşine ca pe păzitorii 
bunurilor clienților noştri - mai ales dacă posedă un Van 
Gogh, ar fi vrut Tina să adauge - şi să nu le neglijăm 
bunăstarea. 

În timp ce continua să redacteze cuvântarea neruşinată 
a lui Fenston, Tina îşi lăsă gândurile să se abată la Anna. 
Vorbise cu ea chiar înainte de a pleca la birou, de 
dimineaţă. Anna ar fi vrut să-i povestească despre bărbatul 
care intrase în viaţa ei în împrejurări atât de neobişnuite. 
Se înţeleseseră să ia cina împreună, pentru că şi Tina avea 
noutăţi. Se hotărâse, în sfârşit, să-i dezvăluie Annei 
adevărul despre fratele ei, Chris. 

Și să nu uităm niciodată că, dacă o singură bancă îşi 
coboară standardele, vom suferi cu toţii consecințele. 

Trecând pe o nouă pagină, Tina se întreba cât va mai 
rezista la bancă după ce va afla Fenston cine era şi ce 
punea la cale de un an de zile. De când îl dăduse pe 
Leapman afară din biroul ei, nu mai schimbase nicio vorbă 
civilizată cu el. O s-o concedieze înainte de a reuşi să 
adune probele care o să-l trimită pe Fenston la răcoare 
pentru tot restul vieţii? 

Dati-mi voie să închei mărturisindu-vă că unicul meu 
scop în viață va fi întotdeauna să servesc această 
comunitate, care mi-a arătat ce înseamnă visul american. 

In sfârşit, un document pe care Tina nu se va obosi să-l 
copieze. Beculeţul de pe telefonul ei se aprinse şi ridică 
repede receptorul: 

— Da, domnule preşedinte. 

— Ai terminat de scris discursul pentru adunarea 
bancherilor? 

— Da, domnule preşedinte, repetă ea. 

— E bun, nu? 

— E remarcabil, zise Tina. 


Jack opri un taxi şi-i ceru să-l ducă pe strada Lincoln, în 
Queens. Şoferul dădu drumul la contor, căutând adresa în 
ghidul lui uzat. La jumătatea drumului către aeroport, 
maşina opri pe colţul dintre străzile Lincoln şi Harris. Se uită 
de-a lungul străzii, conştient că ţinuta selectă, adecvată 
pentru bulevardul Park nu se mai potrivea în cartierul 
Queens. Intră într-un magazin de băuturi de pe colț: 

— Caut Clubul Românesc, îi spuse vânzătoarei, o femeie 
mai în vârstă. 

— E închis de ani de zile, îl informă ea. Acum e pensiune, 
îi mai spuse, măsurându-l din priviri. Dar nu cred că vreţi să 
vă cazaţi acolo. 

— Nu ştiţi la ce număr e? întrebă Jack. 

— Nu, dar e cam pe la jumătatea străzii, pe celălalt 
trotuar. 

Mulţumindu-i femeii, Jack cobori pe strada Lincoln şi 
traversă. Încerca să aprecieze care era jumătatea străzii, 
când remarcă un afiş decolorat pentru camere de închiriat. 
Oprindu-se, văzu nişte trepte care coborau spre o uşă 
deasupra căreia atârna o pancartă şi mai decolorată. 
Literele NYRC, fondat în 1919, erau aproape indescifrabile. 

Coborând treptele, Jack împinse uşa, care se deschise 
scârţâind. Păşi pe un hol soios şi neluminat, duhnind a 
tutun stătut. Chiar în faţa lui era o recepţie cu un birou mic 
şi prăfuit, în spatele căruia stătea, aproape nevăzut, un 
bătrân învăluit în fum de ţigară, cu ziarul „New York Times” 
deschis în faţă. 

— Am nevoie de o cameră pentru noapte, încercă Jack să 
pară convingător. 

Ochii bătrânului se îngustară, în timp ce-l măsura 
neîncrezător. Oare voia să intre cu o fată care aştepta 
afară? 

— Şapte dolari, spuse el, adăugând repede: în avans. 

— Şi mai am nevoie de o casă de valori, ceru Jack. 

— Atunci mai daţi un dolar. În avans, repetă bătrânul cu 
ţigara mişcându-i-se odată cu buzele. 

Jack îi întinse opt dolari şi primi în schimb o cheie. 

— Etajul doi, numărul trei. Casele de valori sunt la 
capătul coridorului, îi dădu recepţionerul a doua cheie. Apoi 
se întoarse la ziarul lui, fără să renunţe nicio clipă la ţigară. 

Jack străbătu încet coridorul, ajungând la un perete pe 
care erau montate, una lângă alta, casele de valori. Păreau 
solide şi greu de forţat, chiar dacă şi-ar fi pus cineva mintea 
cu ele. Îşi deschise cutia lui şi se uită înăuntru. Era lată cam 

de treizeci şi cinci de centimetri şi adâncă de vreo 
şaptezeci. Jack aruncă o privire spre recepţie. Bătrânul 
dăduse pagina ziarului, dar încă nu aruncase ţigara. 

Scoase dublura din buzunarul interior şi după ce mai 
aruncă o privire, se deplasă şi descuie casa de valori cu 
numărul 13. Se uită înăuntru, încercând să-şi păstreze 
calmul, deşi inima îi zvâcnea în piept. Luă o singură 
bancnotă şi o puse în portofel, încuie cutia şi băgă cheia la 
loc în buzunar. 

Când ieşi în stradă, bătrânul mai dăduse o pagină şi 
studia rezultatele la curse, din rubrica de sport. A fost 
nevoit să meargă câteva sute de metri înainte de a găsi un 
taxi, dar nu şi-a sunat şeful decât când a ajuns în 
apartamentul lui. A descuiat uşa, a fugit în bucătărie şi a 
aşezat pe masă bancnota de o sută de dolari. Apoi s-a 
gândit la dimensiunile căsuţei goale, pentru a încerca să 
calculeze cam câţi bani erau îngrămădiţi la numărul 13. 
Folosi mai multe foi de carnet şi delimită un spaţiu în 
bucătărie, pentru a izbuti o estimare realistă, apoi îl sună 
pe Macy. 

— Parcă-ţi spusesem să-ţi iei liber, zise Macy. 

— Am găsit broasca în care se potriveşte cheia cu 
marcajul NYRC13. 

— Ce era înăuntru? 

— E greu să fim siguri, spuse Jack, dar aş zice că în jur de 
două milioane de dolari. 

— Ţi-am suspendat zilele libere, zise Macy. 

44 


— Veşti bune, declară doctorul în dimineaţa celei de-a 
treia zile. Ţi s-a vindecat aproape complet rana şi voi 
recomanda autorităţilor să fii mutată mâine la penitenciarul 
Jilava. 

Doctorul îi stabilise astfel orarul. După ce-i schimbase 
bandajul şi plecase, Krantz se întinsese pe pat, revizuindu- 
şi de mai multe ori planul. Nu ceru să meargă la baie decât 
la ora paisprezece. Între cincisprezece şi douăzeci şi unu 
dormi buştean. 

— Azi nu ne-a făcut probleme, îl auzi pe unul dintre 
gardieni spunându-i colegului din schimbul de noapte, în 
timp ce-i preda cheia. 

În următoarele două ore, Krantz nu se mişcă, ştiind că 
doi dintre gardieni aşteptau nerăbdători să o însoţească la 
baie şi să-şi primească bacşişul. Dar trebuia să se 
sincronizeze. Va apela la ei la patru şi patru minute, nu 
înainte, când unul va primi douăzeci de dolari, din care-i va 
oferi şi celuilalt pentru un pachet de ţigări bune. Nu erau 
mite de aceeaşi valoare, dar se potriveau cu rolurile 
gardienilor respectivi în planul ei. 


Anna ieşi din apartamentul ei pentru alergarea de 
dimineaţă puţin mai înainte de ora şase. Sam se repezi să-i 
deschidă uşa: un zâmbet larg, de motan, i se întipărise pe 
figură din clipa în care o văzuse înapoi. 

Se întreba când o va ajunge Jack din urmă. Trebuia să 
recunoască, de ieri, de când se despărţiseră, se gândise 
mult la el şi spera ca relaţia lor să treacă dincolo de 
interesul lui profesional. 

— Ai grijă, o avertizase Tina la cină. După ce o să obţină 
ce vrea, o s-o ia din loc şi nu trebuie neapărat să vrea sex. 

Ce păcat, se gândise ea. 

— Lui Fenston îi place la nebunie Van Gogh-ul, o 
asigurase Tina. l-a acordat un loc de cinste, pe peretele din 

spatele biroului. 

De fapt, Tina o pusese la curent cu tot ce făcuseră 
Fenston şi Leapman în ultimele zile. Cu toate acestea, în 
ciuda unor sondări uşoare, aluzii şi întrebări bine plasate, 
Anna tot nu reuşise să afle cu ce o atrăgea Fenston pe Tina 
să lucreze pentru el şi cele două prietene se despărţiseră la 
ieşirea din restaurant, la fel cum se întâlniseră. 

Anna nu putea uita că ultima oară când alergase în 
Central Park era unsprezece septembrie. Poate că norul 
negru se mai dispersase, dar existau încă destule elemente 
care le aminteau locuitorilor oraşului de tragedie, printre 
ele şi denumirea de pe buzele tuturor: „punctul zero”, 
terenul unde fuseseră turnurile. Îşi alungă din minte ororile 
acelei zile când îl zări pe Jack alergând pe loc sub poarta 
Artiştilor. 

— Aştepţi de mult, urmăritorule? îl întrebă Anna, intrând 
în ritmul lui şi depăşindu-l. 

— Nu, răspunse el, ajungând-o din urmă. Am făcut deja 
două tururi şi acum mă relaxam. 

— Deja te relaxai? se miră Anna, accelerând. 

Ştia că nu va putea rezista mult şi într-adevăr, după 
câteva secunde, el o ajunse din nou. 

— Nu e rău, o lăudă, dar cât poţi menţine ritmul? 

— Credeam că asta-i o problemă masculină, îl tachină 
Anna, străduindu-se să nu încetinească. Decise că singura 
ei şansă era să-i distragă atenţia şi aşteptă să se apropie 
de muzeul Frick. 

— Numeşte cinci pictori expuşi acolo, îi ceru, sperând că 
ignoranţa lui va compensa încetineala ei. 

— Bellini, Mary Cassait, Renoir, Rembrandt, doi Holbein, 
More şi Cromwell. 

— Da, dar care Cromwell? îl testă Anna. 

— Thomas, nu Oliver, răspunse Jack. 

— Nu e rău, urmăritorule, recunoscu ea. 

— Poţi să dai vina pe tata, îi spuse Jack. De câte ori îi 
venea rândul la patrulare duminica, mama mă ducea la un 
muzeu sau la o galerie de artă. Credeam că-i o pierdere de 

timp, până m-am îndrăgostit. 

— De cine te-ai îndrăgostit? îl întrebă Anna, în timp ce 
urcau Pilgrim's Hill. 

— De Rossetti sau mai exact, de amanta lui, Jane 
Burden. 

— Experții se îndoiesc că au fost amanti, îl informă Anna. 
Dar soţul ei - William Morris - îl admira atât de mult pe 
Rossetti, încât nici n-ar fi obiectat la o relaţie între ei. 

— Ce prostănac, remarcă Jack. 

— Tot o mai iubeşti pe Jane? întrebă Anna. 

— Nu, de atunci am progresat. Am abandonat 
prerafaelitele pentru realitate şi am început să mă 
îndrăgostesc de femei cu sânii mai generoşi. 

— Înseamnă că ţi-ai petrecut destul timp căutând. 

— Am fost la mai multe întâlniri aranjate, recunoscu Jack, 
dar mama nu e de acord. 

— Ea cu cine crede că ar trebui să te întâlneşti? 

— E de modă veche, ar vrea să mă vadă cu o fată pe 
nume Mary, virgină, dar dornică să mă lase să schimb 
situaţia. 

— Şi ce situaţii mai schimbi? 

— Cum adică? 

— Adică dacă ai aflat ce înseamnă R, spuse Anna, 
aproape fără suflu. 

— Spune-mi tu. 

— Eu aş crede că vine de la România, abia reuşi ea să 
articuleze. 

— Ar fi trebuit să te angajezi la FBI, zise Jack, încetinind. 

— Ai ghicit şi tu, îşi dădu ea seama. 

— Nu, recunoscu Jack. A ghicit altcineva pentru mine. 

— Şi? 

— Şi aţi avut dreptate. 

— Unde e Clubul Românesc? 

— Într-o suburbie din Queens, îi spuse Jack. 

— Şi ce-ai găsit în casa de valori? 

— Nu sunt prea sigur. 

— Nu te mai juca, urmăritorule, spune-mi ce era 

înăuntru. 

— În jur de două milioane de dolari. 

— Două milioane? exclamă Anna neîncrezătoare. 

— Ei, poate nu chiar atâţia, dar şeful a lăsat tot, a pus un 
planton în faţa clădirii şi mi-a anulat zilele libere. 

— Ce fel de persoană ţine două milioane de dolari într-o 
casă de valori din Queens? întrebă Anna. 

— O persoană care nu poate risca să-şi deschidă un cont 
în nicio bancă. 

— Olga Krantz. 

— Ei, acum e rândul tău. Ce-a ieşit din întâlnirea ta cu 
Tina? 

— Credeam că nu mă mai întrebi, răspunse Anna, 
alergând mai departe. Fenston crede că ultima piesă din 
colecţia lui e magnifică. Dar ceea ce e şi mai important, azi 
dimineaţă, când i-a dus cafeaua, Tina a văzut pe masa lui 
Fenston ziarul „New York Times” deschis la pagina 
şaptesprezece. 

— Deci nu la sport, comentă Jack. 

— Nu, la internaţional, zise Anna, scoțând din buzunar un 
articol şi întinzându-i-l. 

— Încerci o schemă să vezi dacă pot să ţin pasul când 
citesc? 

— Nu, e o schemă ca să văd dacă ştii să citeşti, 
urmăritorule. Eu pot să încetinesc oricând, fiindcă ştiu că n- 
ai putut să ţii pasul nici în trecut. 

Citind titlul, Jack aproape se opri şi tăcu o vreme, 
chibzuind, în timp ce alergau pe lângă lac. 

— Isteaţă fată, prietena ta, spuse el. 

— Pe zi ce trece, replică Anna. A intrat în timpul unei 
conversații dintre Fenston şi Leapman şi l-a auzit pe 
Fenston întrebând: „Mai ai a doua cheie?” Atunci n-a înţeles 
semnificaţia întrebării, dar... 

— Retractez tot ce am spus despre ea, zise Jack. E în 
echipa noastră. 

— Nu, urmăritorule, e în echipa mea, sublinie Anna, 
accelerând pe valea Strawberry Fields, aşa cum făcea 

întotdeauna pe ultimul kilometru. Jack ţinea uşor pasul. 

— Aici te las, spuse Anna, ajungând la poarta Artiştilor. 
Uitându-se la ceas, zâmbi: 11 minute şi 48 de secunde. 

— Mâncăm ceva? 

— Din păcate, nu pot, zise Anna, mă întâlnesc cu cineva 
de la Christie's, să aflu dacă au vreun post liber. 

— Cina? 

— Am bilete la spectacolul de caritate Hockney de la sala 
Whitney. Dacă vrei să vii cu mine, voi fi acolo pe la şase, 
urmăritorule. 

Şi fugi înainte de a-i da şansa să-i răspundă. 

45 


Leapman alesese o duminică pentru că era singura zi a 
săptămânii când Fenston nu venea la birou, deşi în ziua 
aceea îi telefonase deja de trei ori. 

Rămase în apartamentul lui, mâncă în faţa televizorului 
şi-şi revizui planul, până când căpătă siguranţa că nimic nu 
era neprevăzut. Mâine şi în toate zilele care vor urma va 
lua cina la restaurant, fără Fenston care întârzie, fără 
Fenston ştiind mereu unde se găseşte. 

După ce-şi termină mâncarea până la ultima firimitură, 
se întoarse în dormitor şi se dezbrăcă. Trase un sertar al 
şifonierului unde avea echipament sportiv. Alese un tricou, 
un şort şi un trening larg, cenuşiu, din acelea pe care 
adolescenţii de azi se miră că părinţii lor le-au purtat 
cândva. In fine, se încălţă cu şosete şi tenişi albi. Nu se 
privi în oglindă. Traversă camera, îngenunche şi căută sub 
pat, scoțând o geantă sportivă mare, din care ieşea coada 
unei rachete. Acum era gata pentru antrenamentul lui 
singular. Nu mai avea nevoie decât de cheie şi de un 
pachet de ţigări. 

Se duse la bucătărie, trase un sertar unde avea un cartuş 
de Marlboro cumpărat dintr-un duty-free şi luă un pachet. 
El nu fuma. Ultimul act al acestui ritual agnostic a fost să 
dezlipească şi cheia, fixată cu adeziv pe fundul sertarului. 
Acum era gata. 

Încuie de două ori uşa de la intrarea în apartament şi 
cobori la subsol pe scări. Deschise uşa din spate şi urcă la 
parter, ieşind în stradă. 

Văzându-l, orice trecător l-ar fi luat drept un om aflat în 
drum spre clubul lui de squash. Leapman nu jucase în viaţa 
lui squash. După cincizeci de metri parcurşi pe jos, opri un 
taxi. Rutina lui nu se schimba în această privinţă. Îi dădu 
şoferului o adresă a unui loc care nu avea niciun club de 
squash pe o rază de şapte kilometri de jur împrejur. Se lăsă 
pe spătarul banchetei, uşurat de faptul că şoferul nu era 

vorbăreţ, pentru că avea nevoie să se concentreze. Astăzi 
va schimba ceva în rutina lui, o schimbare pe care o 
planifica de zece ani. Acum era ultima dată când mai 
îndeplinea o corvoadă pentru Fenston, omul care profitase 
de el zi de zi, timp de un deceniu. Gata. Nu mai accepta. 
Aruncă o privire pe geamul maşinii. Parcurgea drumul acela 
o dată sau de două ori pe an, când depozita la NYRC sume 
mari de bani lichizi, întotdeauna când Krantz se apropia de 
încheierea misiunilor ei. În timp, Leapman depusese peste 
cinci milioane de dolari în cutia de valori cu numărul 13 din 
pensiunea de pe strada Lincoln şi ştia că nu era o călătorie 
dus-întors cu banii. Decât dacă ea făcea o greşeală. 

Citind în ziarul „Times” că Olga Krantz a fost prinsă după 
ce a fost împuşcată în umăr - ar fi preferat să fie omorâtă - 
Leapman ştiuse că venise şi şansa lui. Era ceea ce Fenston 
ar fi descris prin expresia „o deschidere de oportunitate”. 
La urma urmei, Krantz era singura persoană care ştia cât 
de mulţi bani sunt în casa de valori şi în afară de ea, el era 
singurul care avea cheia. 

— Unde opresc? întrebă şoferul. 

Leapman se uită pe geam: 

— Încă două cvartale şi mă laşi la colţ, indică el. 

Scoase racheta de squash din geanta sport şi o aşeză 
lângă el pe banchetă. 

— Douăzeci şi trei de dolari, mormăi şoferul, oprindu-se 
în faţa unui magazin de băuturi. 

Leapman îi dădu trei hârtii de zece prin grilajul protector: 

— Mă întorc în cinci minute. Dacă mai eşti pe aici, 
primeşti încă cincizeci. 

— Vă aştept, sună imediat răspunsul. 

Leapman luă geanta goală şi sări din maşină, lăsând 
racheta de squash pe bancheta din spate. Traversă, 
bucuros că strada era aglomerată de locuitori din zonă, 
plecaţi la cumpărături. De aceea alegea întotdeauna ziua 
de duminică după-amiaza ca să vină aici. N-ar fi riscat 
niciodată s-o facă seara. In Queens, te tâlhăresc uşor şi 
pentru o geantă goală. 

Grăbi pasul spre numărul 61. Se opri o clipă, să vadă 
dacă nu-l observa cineva. Dar pe cine să intereseze 
persoana lui? Cobori spre uşa cu literele NYRC şi o împinse, 
ştiind că nu era niciodată încuiată. 

Îngrijitorul sedentar ridică ochii şi văzând cine era, dădu 
din cap - gestul cel mai energic pe care-l făcuse în ziua 
aceea - apoi îşi îndreptă iar atenţia asupra paginii sportive. 
Leapman îi aşeză în faţă pachetul de Marlboro, ştiind că va 
dispărea înainte de a se întoarce el cu spatele. Orice om 
are preţul lui. 

Leapman scrută penumbra coridorului luminat doar de 
un bec de patruzeci de waţi. Uneori, se întreba dacă nu era 
singura persoană care trecea dincolo de recepţie. 

În ciuda întunericului de pe coridor, ştia exact unde se 
afla cutia ei. Numărul, ca tot ce era în jur, fusese şters de 
trecerea anilor. Se uită înapoi. În zona recepţiei se vedea 
deja vârful aprins al unei ţigări. 

Scoase cheia din buzunarul treningului, o potrivi în 
broască şi deschise uşiţa. Trase fermoarul genţii înainte de 
a privi din nou în direcţia bătrânului. Nimic alarmant. In mai 
puţin de un minut, goli cutia de valori, umplu geanta şi 
trase la loc fermoarul. 

Încuie pentru ultima dată uşiţa depozitului. Luă geanta, 
surprins o clipă de cât de grea era şi parcurse coridorul. 
Duse cheia la recepţie: 

— N-o să mai am nevoie de ea, îi spuse bătrânului, care 
nu lăsă această întrerupere neaşteptată a rutinei să-l 
distragă de la studierea favoriţilor cursei de cai de la ora 
patru, de pe hipodromul Belmont. De doisprezece ani 
nimerea foarte aproape de rezultate şi asta fără să ştie ce 
cai erau favoriţi. 

Leapman ieşi, urcă scările şi ajunse din nou la lumină, pe 
strada Lincoln. Se mai uită o dată într-o parte şi în alta. Se 
simţea în siguranţă. Porni repede pe trotuar, strângând 
bine mânerul genţii şi uşurat să vadă că taxiul îl aştepta 
încă la colţ. 

Parcursese în jur de douăzeci de metri când, din senin, a 

fost înconjurat de doisprezece oameni în jeanşi şi fâşuri 
albastre, cu literele FBI imprimate cu galben pe spate. 
Alergau spre el din toate direcţiile şi imediat, două maşini 
intrară pe Lincoln, din ambele capete - cu toate că era 
stradă cu sens unic - şi frânară aproape de suspect, 
blocându-i orice scăpare. De data aceasta, trecătorii îl 
observau miraţi pe bărbatul în trening, cu geanta sport. 
Taxiul demară repede, cu racheta de squash în locul celor 
cincizeci de dolari promişi. 

— Citeşte-i drepturile, spuse Joe, în timp ce un agent îi 
răsucea mâinile la spate lui Leapman şi-i punea cătuşe, 
deoarece al treilea agent îi luase deja geanta. 

— Ai dreptul să nu spui nimic... adică exact ceea ce 
făcea Leapman. 

După ce i s-au recitit drepturile - nu pentru prima dată - 
Leapman a fost dus la una din maşini şi urcat fără 
ceremonie pe bancheta din spate, unde era aşteptat de 
agentul Delaney. 


Anna se afla la muzeul Whitney, în faţa unei pânze de 
Rauschenberg intitulată Sate/it, când îi vibră telefonul aflat 
în buzunarul jachetei. Uitându-se la ecran, văzu că 
Urmăritorul încerca s-o contacteze. 

— Hei, îl salută. 

— Am greşit. 

— Îl legătură cu ce? întrebă ea. 

— Erau mai mult de două milioane. 


Ceasul aflat pe peretele unei biserici din apropiere bătu 
ora patru. Krantz îl auzi pe unul dintre gardieni spunând că 
pleca la masă cu colegul lui şi reveneau peste douăzeci de 
minute. Fumătorul tuşi, dar nu răspunse. Krantz rămase 
nemişcată în pat până când nu mai auzi paşii celor care 
plecau. Apăsă butonul de lângă pat şi o cheie se răsuci în 
broască imediat. Nu era nevoie să se uite care dintre ei 
stătea în prag, dornic s-o acompanieze la baie. 

— Unde e colegul? îl întrebă. 

— Trage o pipă, spuse gardianul. Nu-ţi face griji, o să-i 
dau partea lui. 

Ea se frecă la ochi, se dădu jos din pat şi-l urmă pe 
coridor. Fumătorul şi galantul nu se vedeau nicăieri. 
Ţinând-o de cot, gardianul o conducea repede. O duse la 
uşă şi rămase afară. Krantz se aşeză pe vasul de toaletă, 
extrase prezervativul, scoase încă două hârtii de douăzeci 
de dolari, le împături şi le ascunse în palma dreaptă. Apoi 
împinse la loc prezervativul în locul unde nici cel mai 
pedant gardian n-ar fi percheziţionat-o. 

Trase apa şi gardianul descuie uşa, zâmbindu-i cu 
anticipație. Cel de la capătul coridorului nu se mişcă şi 
însoţitorul ei părea mulţumit şi el că erau singuri. 

Krantz îi făcu semn spre garderobă. El deschise uşa şi se 
strecurară amândoi înăuntru. Ea arătă imediat bancnotele 
ascunse în palmă şi i le transferă gardianului. Acesta voia 
să le înhaţe, dar ea scăpă una pe jos. El se aplecă s-o ia - o 
chestiune de secunde, dar acordându-i suficient timp ca să- 
i repeadă cu forţă genunchiul în vintre. Omul căzu, ţinându- 
se de testicule, iar Krantz îl apucă de păr şi, cu o mişcare 
rapidă, îi spintecă gâtlejul cu foarfecele doctorului. Nu era 
arma cea mai eficientă, dar singura pe care putuse pune 
mâna. Îi dădu drumul, apoi, cu toată forţa de care era în 
stare, îl trase de guler, împingându-l în toboganul de 
lenjerie. Îl ridică şi-i dădu drumul să cadă, aruncându-se 
după el. 

Se rostogoliră amândoi prin tubul metalic şi spaţios şi 
aterizară bufnind pe o grămadă de cearşafuri, feţe de 
pernă şi prosoape, în spălătorie. Krantz sări în picioare, 
înşfăcă salopeta cea mai mică agăţată pe un umeraş lipit 
de perete şi se uită pe coridor, printr-o crăpătură. Nu se 
vedea decât o femeie de serviciu, spălând podeaua, 
îngenuncheată. Trecu repede pe lângă ea şi deschise uşa 
ieşirii de incendiu, dând cu ochii de o tăbliță cu indicaţia 
subsol. Urcă în fugă scările, deschise o fereastră de la 
parter şi se căţără, aterizând pe un strat de flori. Turna cu 
găleata. 

Privi în jur, aşteptându-se din moment în moment să 
audă sunetul sfâşietor al sirenei, urmat de fascicule de 
lumină care să măture fiecare centimetru din incinta 
spitalului. 

Parcursese aproape trei kilometri când gardianul galant 
avu nevoie de intimitatea garderobei, pentru a doua oară în 
noaptea aceea. Văzând sângele împroşcat peste tot pe 
pereţii albi, asistenta ţipă. Gardianul alergă pe coridor, 
năpustindu-se în rezerva prizonierei. Gardianul leneş de la 
capătul coridorului sări de pe scaun şi fumătorul veni 
alergând de pe scara de incendiu. Galantul ajunse primul. 
Descuie uşa, aprinse lumina şi se porni pe înjurat, în timp 
ce fumătorul strivi capacul de sticlă al alarmei şi apăsă 
butonul roşu. 

Una dintre regulile de aur ale Annei era ca dimineaţa să 
nu-şi verifice mesajele de pe telefonul mobil până când nu 
făcea duş, nu se îmbrăca, nu lua micul dejun şi nu citea 
„The New York Times”. Dar cum în ultimele două 
săptămâni îşi încălcase toate regulile de aur, acum se 
decise să-şi verifice mesajele chiar înainte de a cobori din 
pat. Unul de la Urmăritor, rugând-o să sune, ceea ce-i 
provocă un zâmbet, unul de la Tina - fără cuvinte şi altul de 
la domnul Nakamura, care o făcu să se încrunte. Erau 
numai patru cuvinte: „Urgent rog telefon. Nakamura.” 

Anna se hotărî să facă un duş înainte de a-i da telefon. 
Cu şiroaie de apă curgându-i pe corp, se gândea la mesajul 
lui Nakamura. Cuvântul „urgent” o făcea să presupună ce 
era mai rău - Anna era dintre oamenii aceia care văd 
jumătatea goală a paharului, nu pe cea plină. 

leşi de sub duş complet trează şi cu inima bătându-i cu 
putere, ca şi cum şi-ar fi încheiat chiar atunci alergarea de 
dimineaţă. Se aşeză pe marginea patului şi încercă să se 
calmeze. 


După ce simţi că bătăile inimii îi reveniseră la normal, cât 
se putea, Anna formă numărul din Tokyo al lui Nakamura. 

— Hai, Shacho-Shitso desu, anunţă secretara. 

— Cu domnul Nakamura, vă rog. 

— Cine-l caută? 

— Anna Petrescu. 

— A, da, aşteaptă să-l sunaţi. 

Inima Annei îşi înteţi iar bătăile. 

— Bună dimineaţa, dr. Petrescu. 

— Bună dimineaţa, domnule Nakamura, răspunse ea, 
dorindu-şi să-i poată vedea chipul şi să-şi afle mai repede 
soarta. 

— Acum câteva zile, am avut o conversaţie foarte 
neplăcută cu fostul dumitale şef, Bryce Fenston, continuă 


285 


- IMPRESIE FALSĂ - 


Nakamura. Mi-e teamă că asta - Anna respira cu greutate - 
m-a făcut să reevaluez - oare nu-i va veni rău? - părerea 
mea despre el. Oricum, nu de aceea te-am căutat. Doream 
să te anunţ că în prezent, persoana dumitale mă costă cinci 
sute de dolari pe zi, deoarece am depus cinci milioane de 
dolari la avocaţii mei din Londra, aşa cum mi-ai cerut. Prin 
urmare, aş dori să văd Van Gogh-ul cât mai curând posibil. 

— Pot sosi la Tokyo în zilele următoare, îl asigură Anna, 
dar mai întâi trebuie să iau tabloul de la Londra. 

— S-ar putea să nu fie necesar, zise Nakamura. Miercuri 
am programată o întâlnire cu firma Corus Steel la Londra şi 
aş veni bucuros cu o zi mai devreme, dacă e convenabil 
pentru lady Arabella. 

— Sunt sigură că se aranjează, spuse Anna. lau legătura 
cu Arabella şi apoi îi telefonez secretarei dvs. să stabilim 
detaliile. Wentworth Hall se află la doar treizeci de minute 
de Heathrow. 

— Excelent, spuse Nakamura. Atunci aştept să ne vedem 
mâine seară. Apropo, Anna, adăugă el după o scurtă pauză, 
te-ai mai gândit dacă vrei să fii directoarea fundaţiei mele? 
Domnul Fenston n-a reuşit să mă convingă decât de un 
singur lucru: meriţi cu siguranţă cinci sute de dolari pe zi. 


Deşi citea articolul a treia oară, zâmbetul nu dispărea de 
pe faţa lui Fenston. Abia aştepta să-i împărtăşească lui 
Leapman noutăţile, deşi era sigur că văzuse deja ştirea. 
Aruncă o privire la ceasul de pe birou; se apropia ora zece. 
Leapman nu întârzia niciodată. Acum de ce nu venea? 

Tina îl anunţase deja că dl. Jackson, agentul de asigurări 
de la firma Lloyd's din Londra, aştepta în anticameră, iar de 
la recepţie primise prin telefon vestea că dl. Chris Savage 
de la Christie's urca spre biroul lui. 

— Când apare Savage, indică Fenston, trimite-i pe 
amândoi la mine şi când apare Leapman, spune-i să vină şi 
el. 

— Nu l-am văzut pe dl. Leapman în dimineaţa asta, 
spuse Tina. 

— Spune-i că vreau să-l văd imediat când soseşte, repetă 
Fenston, zâmbind din nou cu ochii la titlul din ziar: 
„Bucătăreasa asasină a evadat”. 

Se auzi o bătaie la uşă şi Tina îi introduse pe cei doi 
vizitatori aşteptaţi: 

— Domnul Jackson şi domnul Savage, anunţă ea. După 
îmbrăcăminte, nu era greu de ghicit care dintre ei era 
agentul de asigurări şi care îşi petrecea viaţa în lumea 
artei. 

Fenston avansă şi-i strânse mâna bărbatului scund, cu 
început de chelie, îmbrăcat în costum bleumarin şi cravată 
albastră cu model în zigzag, care se prezentă cu numele de 
Bill Jackson. Îl salută din cap şi pe Savage, pe care-l 
întâlnise de multe ori la galeriile Christie's. Acesta îşi purta 
papionul caracteristic. 

— Vreau să clarific de la început un lucru - începu 
Fenston. Asigur doar această pictură, pentru o valoare de 
douăzeci de milioane de dolari. 

Şi arătă spre tabloul de Van Gogh. 

— Cu toate că ar aduce de cinci ori suma aceasta dacă ar 
fi scoasă la licitaţie? întrebă Savage, întorcându-se să 
studieze pictura. 

— Desigur, asta ar implica o primă mult mai scăzută, 
interveni Jackson. Dacă băieţii noştri de la securitate 
consideră că tabloul este protejat în mod adecvat. 

— Staţi acolo, domnule Jackson şi veţi decide singur dacă 
este protejat adecvat. 

Fenston se duse la uşă, introduse un cod din şase cifre în 
dispozitivul de lângă întrerupătorul de lumină şi ieşi din 
cameră. În clipa când uşa se închise după el, o grilă 
metalică apăru din tavan şi după opt secunde, atinse 
pământul, acoperind tabloul de Van Gogh. In acelaşi timp, o 
alarmă emise un sunet pătrunzător, care l-ar fi convins 
chiar şi pe Quasimodo să-şi caute altă vocaţie. 

Jackson îşi acoperi repede urechile cu palmele şi se 
întoarse, dar un al doilea grilaj îi barase deja accesul la 
singura uşă din birou. Se îndreptă spre fereastră, privind 

oamenii de pe trotuar, mici ca furnicile de la înălţimea 
aceea. După câteva secunde, alarma se opri şi grilajele se 
ridicară în tavan, iar Fenston intră din nou în încăpere, cu o 
expresie de mulţumire de sine. 

— Impresionant, acceptă Jackson, cu sunetul alarmei 
încă reverberându-i în urechi. Dar aş dori să-mi mai 
răspundeţi la câteva întrebări. Câte persoane cunosc codul? 

— Numai două, răspunse Fenston. Eu şi şeful meu de 
personal; şi schimb săptămânal succesiunea numerelor. 

— Fereastra aceea se deschide? întrebă mai departe 
Jackson. 

— Nu, e dublă, securizată şi chiar dacă ar sparge-o 
cineva, tot ar mai fi treizeci şi două de etaje până la 
pământ. 

— lar alarma... 

— E conectată direct la sediul firmei Abbott Security, 
explică Fenston. Au sediul în clădire şi garantează că pot 
ajunge aici în maximum două minute. 

— Sunt impresionat, spuse Jackson. În afacerea noastră, 
calificativul ar fi triplu A, ceea ce înseamnă că prima va fi 
doar de unu la sută, ceea ce în termeni reali înseamnă 
aproximativ două sute de mii de dolari pe an. Îmi pare rău 
că norvegienii n-au fost la fel de prevăzători ca dvs., 
domnule Fenston, zâmbi el. N-am fi avut atât de mult de 
plătit pentru Strigătul. 

— Dar puteţi să garantaţi şi discreţia operaţiunii? dori să 
ştie Fenston. 

— Absolut, îl asigură Jackson. Asigurăm jumătate dintre 
comorile lumii şi n-aţi afla cine sunt clienţii noştri nici dacă 
aţi pătrunde prin efracţie în sediul nostru din Londra. Toate 
numele clienţilor sunt codificate. 

— E liniştitor, spuse Fenston. Atunci nu mai rămâne 
decât să completăm documentele. 

— Desigur, replică Jackson, de îndată ce dl. Savage 
confirmă că pictura are o valoare de douăzeci de milioane 
de dolari. 

— Nu e nicio problemă, zise Fenston, îndreptându-şi 

atenţia asupra lui Chris Savage, care privea îndeaproape 
tabloul. Doar ne-a asigurat deja că Van Gogh-ul de la 
Wentworth valorează în jur de o sută de milioane. 

— Van Gogh-ul de la Wentworth cu siguranţă că da, vorbi 
Savage, dar nu şi lucrarea asta. 

Apoi se întoarse cu faţa spre Fenston: 

— Singurul element original din această operă de artă 
este rama. 

— Ce vrei să spui? sări Fenston, privindu-şi tabloul favorit 
ca un tată care tocmai a aflat că unica lui odraslă e 
ilegitimă. 

— Exact ce am spus, repetă Savage. Rama e originală, 
dar pictura e un fals. 

— Un fals? reuşi să îngaime Fenston. Dar a venit de la 
Wentworth Hall. 

— Rama se poate să fi venit de acolo, zise Savage, dar 
vă asigur că pictura, nu. 

— Cum poţi fi atât de sigur, când n-ai făcut încă niciun 
test? îl somă Fenston. 

— N-am nevoie să fac teste, zise teatral Savage. 

— De ce nu? mârâi Fenston. 

— Pentru că nu e bandajată urechea care trebuie, primi 
imediat replica. 

— Ba da, insistă Fenston, privind tabloul. Orice şcolar ştie 
că Van Gogh şi-a tăiat urechea stângă. 

— Dar nu orice şcolar ştie că a pictat autoportretul 
uitându-se în oglindă, aşa că urechea dreaptă apare 
bandajată. 

Fenston se prăbuşi pe scaunul de la birou, cu spatele la 
pictură. Savage înainta şi începu s-o examineze interesat. 

— Mă nedumereşte că, deşi e un fals, cineva l-a introdus 
în rama originală, comentă el. 

Fenston ardea de mânie. 

— Trebuie să mărturisesc că cel care a pictat imitaţia 
asta e un artist adevărat, continuă Savage. Totuşi, n-o pot 
evalua decât la zece mii şi poate - şovăi el - încă zece mii 
pentru ramă, ceea ce face ca prima de două sute de mii să 

pară exagerată. 

Fenston nu spunea nimic. 

— Îmi pare rău să vă dau o veste atât de proastă, 
conchise Savage, apropiindu-se de el. Sper că nu aţi plătit o 
sumă mare şi dacă totuşi aţi plătit-o, ştiţi cine e responsabil 
pentru farsa asta iscusită. 

— Adu-l pe Leapman, ţipă Fenston din răsputeri, făcând-o 
pe Tina să intre alergând. _ 

— Tocmai a venit, spuse ea. Il chem imediat. 

Angajaţii firmelor Lloyd's şi Christie's simțeau că nu era 
momentul să mai întârzie la o cafea. Se retraseră discret, 
pe când Leapman intra în grabă. 

— E un fals! strigă Fenston. 

Leapman se uită câtva timp la tablou, apoi trase 
concluzia: 

— Atunci ştim cine e de vină. 

— Petrescu, spuse Fenston, ca şi cum ar fi scuipat. 

— Ca să nu mai vorbim de partenera ei, care i-a furnizat 
informaţii după ce aţi concediat-o. 

— Ai dreptate, zise Fenston şi întorcându-se spre uşa 
deschisă, răcni: Tina! făcând-o să vină din nou alergând. 

— Vezi tabloul de acolo? începu şeful, fără să-l poată 
privi şi el. 

Tina dădu tăcută din cap. 

— Vreau să-l pui la loc în cutie şi să-l trimiţi imediat 
înapoi la Wentworth Hall şi să le ceri... 

— Treizeci şi două de milioane opt sute nouăzeci şi două 
de mii de dolari, îl ajută Leapman. 

— După ce faci asta, zise Fenston, poţi să-ţi aduni 
lucrurile şi să ieşi din clădire în zece minute, fiindcă eşti 
concediată, trădătoare mică! 

Tina începu să tremure. Fenston se ridică de la birou, 
privind-o dominator: 

— Înainte să pleci, îţi mai dau o ultimă treabă de făcut. 

Tina nu se putea mişca. 

— Spune-i prietenei tale, Petrescu, să aibă grijă fiindcă 
încă n-am şters-o de pe lista dispăruţilor şi e ca şi moartă. 

290 


- JEFFREY ARCHER - 


47 


Anna nu era prea mulţumită de felul cum decursese 
întâlnirea cu Ken Wheatley. Vicepreşedintele galeriilor 
Christie's îi dăduse clar de înţeles că incidentul nefericit 
care o făcuse să demisioneze de la Sotheby's nu era 
considerat încă de domeniul trecutului în lumea experţilor 
în artă. lar faptul că Bryce Fenston spunea în stânga şi în 
dreapta că o dăduse afară pe Anna pentru un 
comportament nedemn de un funcţionar superior al unei 
bănci nu-i venea deloc în ajutor. Wheatley recunoscuse că 
nimeni nu se sinchisea prea tare de părerea lui Fenston, 
dar nu puteau să-şi ofenseze un client atât de preţios, ceea 
ce însemna că reintrarea ei în arena licitaţiilor de artă nu se 
dovedea prea uşoară. 

Cuvintele pe care le auzise o făceau pe Anna să fie şi mai 
hotărâtă să-l ajute pe Jack să obţină o condamnare 
împotriva lui Fenston, căruia nu părea să-i pese de faptul 
că-i ruina pe alţii. 

Ken se exprimase eufemistic, spunându-i că, pe moment, 
nu aveau un post potrivit pentru cineva cu experienţa şi 
calificarea ei, dar promisese că vor ţine legătura. 

leşind din restaurant, Anna opri un taxi: 

— Federal Plaza 26, îi spuse ea şoferului. 

Spera că a doua întâlnire din ziua aceea va fi mai 
profitabilă. 


Jack o aştepta pe Anna pe holul biroului din New York al 
agenţiei, înainte de ora la care se înţeleseseră să se 
întâlnească. N-a fost surprins s-o vadă apărând cu două 
minute mai devreme. În timp ce cobora spre intrarea 
clădirii din Federal Plaza 26, trei gardieni o urmăreau atenţi 
pe Anna. Îşi spuse numele unuia dintre ei şi i se ceru un act 
de identitate. Anna îi arătă permisul de conducere şi 
gardianul bifă numele de pe lista din faţa lui. 

Jack îi deschise uşa. 

— Nu aşa credeam că se desfăşoară o primă întâlnire, 
glumi Anna, intrând. 

— Nici eu, o asigură Jack, dar şeful meu dorea să nu ai 
nicio îndoială cu privire la importanţa acestei întâlniri. 

— De ce, mi-a venit rândul să fiu arestată? 

— Nu, dar speră că ne vei ajuta. 

— Atunci hai să punem clopoței la coada pisicii. 

— Asta e una din expresiile favorite ale tatălui tău, zise 
Jack. 

— De unde ştii? se miră Anna. l-ai făcut şi lui dosar? 

— Nu, râse Jack, pe când intrau în lift. Mi-ai spus tu în 
avion, în prima noastră noapte împreună. 

Urcară la etajul nouăsprezece, unde Dick Macy îi aştepta 
pe coridor. 

— Sunteţi amabilă că aţi venit, spuse el, de parcă Anna 
ar fi avut de ales, dar ea nu comentă, lăsându-se condusă 
în biroul lui Macy şi invitată să se aşeze pe un scaun 
confortabil din faţa şefului. 

— Deşi este o întâlnire neoficială, începu Macy, nu vă pot 
spune cât de importantă considerăm contribuţia dvs. la 
ancheta noastră. 

— Dar de ce aveţi nevoie de mine? întrebă Anna. 
Credeam că l-aţi arestat pe Leapman. 

— L-am eliberat azi dimineaţă, îi spuse Macy. 

— L-aţi eliberat? se miră ea. Două milioane nu sunt o 
dovadă bună? 

— Mai mult decât bună, recunoscu Macy. Tocmai de 
aceea m-am implicat. Specialitatea mea sunt înțelegerile 
cu acuzaţii şi de dimineaţă, puţin după ora nouă, Leapman 
a semnat un acord cu procuratura, angajându-se că va 
coopera total cu noi, în schimb urmând să i se reducă 
sentinţa la numai cinci ani. 

— Dar asta nu explică de ce l-aţi eliberat, observă Anna. 

— Fiindcă Leapman pretinde că ne poate arăta o 
legătură financiară directă între Fenston şi Krantz, dar 
trebuie să se întoarcă la biroul din Wall Street pentru a 
strânge documentele necesare, inclusiv conturi numerotate 

şi mai multe plăţi ilegale în conturi bancare diferite din 
lume. 

— S-ar putea să trişeze, spuse Anna. Multe dintre 
documentele care îl incriminau pe Fenston au fost distruse 
când s-a prăbuşit turnul de nord. 

— E adevărat, replică Macy, dar dacă trişează, i-am spus 
foarte clar că-şi va petrece la Sing-Sing tot restul vieţii. 

— Asta da stimulent, încuviinţă Anna. 

— Leapman a fost de acord şi să depună mărturie pentru 
acuzare, dacă se va ajunge la proces, interveni Jack. 

— Atunci să fim recunoscători că Olga Krantz e închisă, 
altfel martorul dvs. vedetă nici n-ar ajunge să calce în 
tribunal. 

Macy se uită surprins spre Jack, apoi se întoarse din nou 
spre Anna: 

— N-aţi citit azi „New York Times”? 

— Nu, răspunse ea, fără habar de rostul întrebării. 

Macy deschise un dosar şi-i întinse articolul decupat din 
ziar: 


Olga Krantz, cunoscută sub porecla de „bucătăreasa 
asasină”, datorită rolului de călău jucat de ea în regimul 
brutal al lui Ceauşescu, a dispărut seara trecută dintr-un 
spital de maximă securitate din Bucureşti. Se crede că 
asasina a scăpat printr-o conductă de evacuare a gunoiului, 
îmbrăcată în haine de portar al spitalului. Unul dintre 


poliţiştii care o păzeau a fost descoperit cu... 


— O să mă uit peste umăr toată viaţa, comentă Anna, 
înainte de a termina de citit. 

— Nu cred, o linişti Jack. Krantz n-o să se grăbească să se 
întoarcă în America acum, când e pe lista scurtă a celor 
mai căutaţi infractori. Işi va da seama că o descriere 
detaliată a înfăţişării ei se va afla la fiecare post de 
frontieră, circulând în reţeaua Interpol. Dacă va fi cumva 
oprită şi percheziţionată, o să-i fie greu să răspundă de 
unde provine rana de glonţ din umărul drept. 

— Dar asta n-o să-l oprească pe Fenston să încerce să se 
răzbune. 

— De ce s-o facă? întrebă Jack. Are Van Gogh-ul, nu-l mai 
interesezi. 

— Nu are Van Gogh-ul, mărturisi Anna, plecând capul. 

— Ce vrei să spui? 

— M-a sunat Tina, chiar înainte de a veni la această 
întâlnire. M-a avertizat că Fenston a chemat un expert de la 
Christie's, ca să-i evalueze pictura pentru asigurare. N-a 
mai făcut asta până acum. 

— Dar ce problemă vezi aici? întrebă Jack. 

— Tabloul e un fals, ridică Anna ochii. 

— Un fals? exclamară la unison cei doi bărbaţi. 

— Da, de aceea am fost la Bucureşti. Am făcut o copie, 
cu ajutorul unui vechi prieten, care e un portretist strălucit. 

— Aşa se explică de ce ai desenul acela în apartament, 
înţelese Jack. 

— Ai fost la mine în apartament? 

— Doar pentru că viaţa ta era în pericol, se apără Jack. 

— Dar... protestă Anna. 

— Acum înţeleg de ce ai trimis cutia roşie înapoi la 
Londra şi ai permis să fie ridicată de firma Art Locations şi 
expediată ulterior lui Fenston, la New York, interveni Macy. 

Anna dădu din cap. 

— Dar trebuie să-ţi fi dat seama că falsul va fi descoperit, 
sugeră Jack. 

— Da, în timp, spuse Anna. Aici e cheia. Aveam doar 
nevoie de suficient timp ca să vând originalul, înainte să-şi 
dea seama Fenston ce pun la cale. 

— Aşa că l-ai lăsat pe prietenul tău, Anton, să picteze 
copia, şi ai plecat la New York să încerci să-i vinzi originalul 
lui Nakamura. 

Anna dădu din cap. 

— Şi ai reuşit? întrebă Macy. 

— Da, spuse Anna. Nakamura s-a angajat să 
achiziţioneze autoportretul original cu cincizeci de milioane 
de dolari, care-i erau Arabellei mai mult decât suficienţi 

pentru a plăti datoriile surorii ei şi a-şi păstra restul averii. 

— Dar acum, când Fenston ştie că e un fals, va lua 
legătura cu Nakamura şi o să-i dezvăluie planul tău, spuse 
Jack. 

— Deja a făcut-o, zise Anna. 

— Aşa că te-ai întors la începutul jocului, observă Macy. 

— Nu, zâmbi ea. Nakamura a depus deja cinci milioane la 
avocaţii lui de la Londra şi a fost de acord să plătească şi 
restul, după ce va examina originalul. 

— Ai timp să i-l prezinţi? întrebă Macy. 

— În seara asta plec la Londra şi Nakamura va veni 
mâine seară la Wentworth Hall. 

— O să fie o cursă strânsă, remarcă Jack. 

— Nu şi dacă Leapman livrează bunurile, zise Macy. Nu 
uita ce planuri are pentru seara asta. 

— Îmi e permis să ştiu şi eu? întrebă Anna curioasă. 

— Nu, replică Jack ferm. Tu du-te la Londra şi încheie 
tranzacţia şi noi o să ne vedem de treaba noastră. 

— Asta include şi să aveţi grijă de Tina? întrebă încet 
Anna. 

— De ce? se miră Jack. 

— A fost concediată azi dimineaţă. 

— Sub ce motiv? se interesă Macy. 

— Fenston a aflat că-mi dăduse informaţii despre tot ce 
se petrecea aici, în timp ce eu vânturam lumea. Şi mi-e 
teamă că i-am primejduit şi ei viaţa, până la urmă. 

— Am greşit în privinţa Tinei şi-mi cer scuze, vorbi Jack, 
privind-o pe Anna. Dar tot nu înţeleg de ce s-a angajat la 
Fenston. 

— Am impresia c-o să aflu diseară, zise Anna. Ne întâlnim 
să bem ceva înainte să plec eu la aeroport. 

— Dacă ai timp înainte de decolare, dă-mi un telefon. Aş 
fi încântat să aflu dezlegarea acestui mister. 

Anna dădu din cap. 

— Şi eu aş vrea să lămurim un mister înainte să pleci, dr. 
Petrescu, spuse Macy. 

Ea se întoarse spre şeful lui Jack. 

— Dacă Fenston e în posesia unui fals, unde e originalul? 
întrebă acesta. 

— La Wentworth Hall, replică Anna. După ce l-am 
recuperat de la Sotheby's, am luat un taxi şi l-am dus la 
Arabella. M-am întors de la ea doar cu rama originală şi cu 
ambalajul. 

— Şi l-ai dus la Bucureşti, pentru ca Anton să monteze 
copia în rama autentică şi ai sperat că asta o să-l convingă 
pe Fenston c-a pus mâna pe comoară. 

— Şi chiar aşa ar fi fost, dacă nu se hotăra să asigure 
tabloul. 

După un timp, Macy conchise: 

— Şi ţi-ai îndeplinit strategia chiar sub nasul lui Jack. 

— Exact, zâmbi din nou Anna. 

— Dă-mi voie să te întreb, dr. Petrescu, unde era Van 
Gogh-ul când doi din agenţii mei experimentați luau masa 
cu dumneata şi cu lady Arabella la Wentworth Hall? 
continuă Macy. 

— Nu răspunde, o imploră Jack. 

— Era în dormitorul Van Gogh, chiar deasupra 
sufrageriei, la etajul unu. 

— E bună, zise Macy. 


Krantz aşteptă să audă zece semnale, apoi se auzi un clic 
şi o voce de la celălalt capăt al firului o întrebă: 

— Unde eşti? 

— Undeva în Rusia, răspunse. 

— Bun, fiindcă nu poţi risca întorcându-te în America, 
unde New York Times scrie regulat despre tine. 

— Ca să nu mai vorbim de lista FBl-ului, adăugă ea. 

— Eşti celebră, zise Fenston. Dar am altă treabă pentru 
tine. 

— Unde? întrebă Krantz. 

— La Wentworth Hall. 

— Nu pot risca mergând acolo a doua oară... 

— Nici dacă-ţi dublez tariful? 

— Tot e un risc prea mare. 

— S-ar putea să nu ţi se pară când o să auzi pe cine va 
trebui să ucizi. 

— Ascult, spuse ea, iar când Fenston îi dezvălui numele 
victimei, nu adăugă decât: Şi pentru asta primesc două 
milioane de dolari? 

— Trei, dacă reuşeşti s-o omori şi pe Petrescu în acelaşi 
timp; o să doarmă acolo. 

Krantz ezită. 

— Patru, dacă Petrescu e martoră la tăierea primului 
gâtlej. 

— Am nevoie de două milioane avans, spuse Krantz, 
după o pauză lungă. 

— În locul obişnuit? 

— Nu, zise ea, dându-i un număr de cont din Moscova. 

Fenston închise telefonul şi-l apelă pe Leapman: 

— Vreau să vii imediat. 

Aşteptându-l, se gândea la subiectele cele mai presante 
pentru el: Van Gogh, bani, averea Wentworth, Petrescu. 
Nota ceva când se auzi bătaia în uşă. 


Leapman intră, sperând că nu i se citea pe faţă 
neliniştea. 

— A scăpat, spuse Fenston, în clipa când se închise uşa. 

— Deci relatarea din „New York Times” era corectă. 

— Da, dar ei nu ştiu că e la Moscova. 

— Are de gând să se întoarcă la New York? 

— Pentru moment, nu, spuse Fenston. Nu poate risca 
într-o perioadă de alertă a sistemelor de securitate ca asta. 

— E rezonabil, aprecie Leapman, încercând să nu-şi 
trădeze uşurarea. 

— Între timp, i-am dat altă misiune, spuse Fenston. 

— Cine e de data asta? întrebă Leapman. 

Ascultă neîncrezător dezvăluirea lui Fenston, care-i 
alesese lui Krantz o victimă greu de tratat în maniera 
celorlalte. 

— Impostura a fost expediată înapoi la Wentworth Hall? 
întrebă Fenston, în timp ce Leapman se uita la locul de pe 

perete unde fusese reîntronată fotografia mare cu şeful 
dând mâna cu preşedintele George W. Bush. 

— Da, Art Locations a primit tabloul azi după-amiază, 
răspunse el, şi-l va duce înapoi la Wentworth Hall mâine. 
Am discutat şi cu avocatul nostru din Londra. Ordinul de 
sechestru va fi emis miercuri, aşa că, dacă nu ne trimite 
tabloul până atunci, domeniul Wentworth vă revine 
automat şi putem vinde din restul colecţiei până se acoperă 
datoria. Vă atrag atenţia că s-ar putea să dureze ani de 
zile. 

— Dacă Olga Krantz îşi face bine treaba mâine seară, 
datoria nu va fi acoperită niciodată, spuse Fenston. De 
aceea te-am chemat. Vreau să scoţi cât mai devreme 
colecţia Wentworth la licitaţie. Împarte egal tablourile între 
Christie's, Sotheby's, Phillips şi Bonhams şi asigură-te că 
vor fi vândute în acelaşi timp. 

— Dar vor suprasatura piaţa şi preţurile o să scadă. 

— Exact asta şi vreau, replică Fenston. Dacă-mi aduc 
bine aminte, Petrescu evaluase restul colecţiei cam la 
treizeci şi cinci de milioane, dar eu m-aş mulţumi cu 
cincisprezece-douăzeci. 

— În felul ăsta, veţi mai avea totuşi de recuperat zece 
milioane. 

— Ce trist! zâmbi Fenston. N-o să am de ales şi va trebui 
să scot Wentworth Hall la vânzare, cu tot cu mobilă. Aşa că 
atenționează trei agenţii imobiliare de succes din Londra că 
reşedinţa Wentworth iese pe piaţă. Spune-le că pot tipări 
broşuri colorate, reclame în toate revistele cu pagini 
lucioase şi pot chiar să închirieze o jumătate de pagină de 
publicitate în unul sau două ziare naţionale, ca să 
stârnească vâlvă în presă. Când voi termina cu lady 
Arabella, va fi nu numai falită, dar şi umilită, după cum 
cunosc eu ziariştii britanici. 

— Şi Petrescu? 

— E un accident că se va nimeri la locul potrivit şi în 
momentul potrivit, nu-şi ascunse Fenston grimasa 
sarcastică. 

— Deci Krantz va ucide două vrăbii cu o singură piatră, 
conchise Leapman. 

— De-asta vreau să te concentrezi să falimentăm 
domeniul Wentworth, ca să nu fie nevoie s-o omor şi pe 
lady Arabella. 

— Mă apuc imediat de treabă, spuse Leapman, 
întorcându-se să plece. Succes diseară, domnule 
preşedinte! 

— Diseară? repetă Fenston. 

Leapman se opri din drum: 

— Credeam că diseară participaţi la întâlnirea anuală a 
bancherilor de la Sherry Netherland. 

— Cristoase, ai dreptate! Unde dracu' mi-a pus Tina 
discursul? 

Leapman începu să zâmbească abia după ce închise uşa. 
Se întoarse în biroul lui, se aşeză şi cântări informaţiile pe 
care tocmai i le împărtăşise Fenston. După ce FBl-ul va afla 
detalii despre locul unde va fi Krantz în ziua următoare şi 
cine era următoarea victimă vizată, era convins că 
procuratura îi va mai reduce puţin sentinţa. lar dacă reuşea 
să furnizeze dovada vitală că Fenston lucra direct cu Olga 
Krantz, poate primea chiar condamnare cu suspendare. 

Scoase din buzunar un aparat minuscul de fotografiat, cu 
care-l dotase FBl-ul, gândindu-se că putea fotografia 
destule documente în timp ce Fenston le vorbea 
bancherilor adunaţi la prestigioasa întâlnire anuală. 

La ora 19:16, Leapman stinse lumina în biroul lui şi ieşi 
pe coridor. Închise uşa, dar n-o încuie. Se îndreptă spre 
lifturi, observând că singura lumină care mai era aprinsă se 
vede ieşind de sub uşa şefului. Urcă într-un lift gol şi ajunse 
repede la subsol, unde semnă în registrul recepţiei că 
părăsea clădirea la 19:19. O femeie semnă după el, iar 
Leapman făcu un pas în spate, cu ochii pe gardienii de la 
intrare. Unul privea oamenii care ieşeau pe rând din 
clădire, iar celălalt era ocupat cu nişte documente pentru o 
livrare. Se retrase până când ajunse din nou la liftul gol. 
Intră şi se trase într-o parte, pentru a nu fi văzut de paznici. 
Apăsă butonul 31. În mai puţin de un minut, ieşi pe un 
coridor pustiu. 

Îl traversă, deschise uşa către scara de incendiu şi urcă 
pe acolo la etajul treizeci şi doi. Deschise cu grijă uşa, ca să 
nu facă nici cel mai mic zgomot. Apoi păşi tiptil pe mocheta 
groasă, întorcându-se în biroul lui. Văzu din nou dunga de 
lumină sub uşa şefului. Intră la el şi încuie uşa pe 
dinăuntru. Se aşeză la birou, îşi puse aparatul de fotografiat 
în buzunar, dar nu aprinse lumina. 

Singur în întuneric, Leapman aştepta răbdător. 


x 


Fenston cântărea o cerere de împrumut a unui domn pe 
nume Michael Karraway, care dorea să investească 
paisprezece milioane în câteva teatre provinciale. Era 
actor, nu prea căutat şi care nu jucase mult pe scenă. 
Meritul lui era că avea o mamă indulgentă, care-i dăruise 
un tablou de Matisse, Vedere din dormitor şi o fermă mare 
în statul Vermont. Studiind transparența nudului ce privea 
pe fereastra dormitorului, Fenston se decise să-i acorde 
împrumutul, urmând ca Leapman să scrie contractul. 

Lăsă din mână cererea şi începu să răsfoiască ultimul 

catalog de la Christie's. Se opri la o reproducere după 
Degas, Dansatoare în fata oglinzii, dar întoarse pagina 
văzând preţul mic la care era estimată. La urma urmei, 
Pierre de Rochelle îi furnizase un Degas, /nstructorul de 
dans, mult mai rezonabil ca preţ decât pictura din catalog. 

Continua să studieze preţurile tablourilor, zâmbind din 
când în când, pentru că-şi dădea seama cât de mult 
crescuse în valoare propria lui colecţie. Aruncă o privire la 
ceasul de pe colţul biroului. Era 19:43. 

— La dracu'! spuse, dându-şi seama că trebuia să se 
grăbească dacă voia să-şi ţină la timp discursul de la 
întâlnirea bancherilor. Luă catalogul şi porni repede spre 
uşă. Apăsă codul de şase cifre de pe panoul de lângă 
întrerupător, ieşi pe coridor şi închise uşa. La opt secunde 
după aceea, auzi grilele de protecţie izbindu-şi locaşele. 

Indreptându-se spre lift, Fenston observă fascinat cât de 
ieftini erau evaluaţi Măturătorii de stradă ai lui Caillebotte. 
El achiziţionase de la un datornic falit o versiune mare a 
tabloului, de două ori mai ieftin. Cobori la recepţie şi semnă 
grăbit de ieşire la ora 19:48. 

Străbătând holul, îl văzu pe şofer aşteptându-l în faţa 
treptelor. Cu degetul vârât în catalog la locul unde 
ajunsese, se aşeză pe bancheta din spate. Pe pagina 
următoare, văzu un Van Gogh, Secerători la câmp, estimat 
la 27 de milioane de dolari. Înjură supărat: Autoportret cu 
ureche bandajată era cu trei clase deasupra. 

— Mă scuzaţi că vă deranjez, îi întrerupse gândurile 
şoferul. Mai mergeţi la întâlnirea cu bancherii? 

— Da, aşa că dă-i bătaie, spuse Fenston, cu ochii la 
catalog. 

— Dar... şovăi omul, cu ochii la o invitaţie cu margine 
aurită, aflată pe scaunul de lângă el. 

— Dar ce? 

— Aici scrie „ţinută de seară”, îi citi şoferul, întinzându-i 
şefului invitaţia. 

— La dracu'! exclamă Fenston, scăpând din mână 
catalogul. 

În mod normal, Tina i-ar fi scos costumul de seară din 
dulap, lăsându-i-l la vedere. Sări din maşină, fără să mai 
aştepte să i se deschidă uşa şi se năpusti în clădire. Trecu 
val-vârtej pe lângă recepţie şi nu mai semnă de intrare, 
repezindu-se într-un lift gol, cu care urcă până la etajul 
treizeci şi doi. 

leşind din lift, observă de îndată dunga de lumină pe sub 
uşa biroului lui. Ar fi putut jura că stinsese lumina înainte 
de a porni alarma, sau fusese atât de absorbit de catalog 
încât uitase? Tocmai voia să introducă numărul codului, 
când auzi un zgomot înăuntru. 

Fenston ezită, întrebându-se cine ar putea fi. Nu se 
mişcă, dorind să-şi dea seama dacă intrusul îi simţise 
prezenţa. Nu mişca nimeni, aşa că se trase înapoi, se 
strecură în biroul alăturat şi închise încet uşa. Se aşeză pe 
scaunul secretarei, căutând butonul; în mod ironic, 
Leapman fusese cel care-i atrăsese atenţia că Tina putea 
să vadă tot ce se petrece în biroul lui. După ce căută un 
timp, găsi butonul sub birou. Îi schimbă poziţia şi micul 
ecran de pe colţ se lumină, oferindu-i o imagine clară a 
biroului lui. Fenston se holbă neîncrezător. 

Leapman stătea la biroul lui, cu un dosar gros deschis în 
faţă. Întorcea pe îndelete paginile, oprindu-se din când în 
când să studieze mai atent un text şi extrăgând câte o 
pagină pe care o aşeza separat şi o fotografia cu un aparat 
foto performant. 

Prin mintea lui Fenston trecură repede mai multe 
ipoteze. Probabil culegea material cu care dorea să-l 
şantajeze mai târziu. Vindea informaţii unei bănci rivale. 
Fiscul îl strânsese cu uşa şi acceptase să-şi sacrifice şeful în 
schimbul imunităţii. Se hotărî să opteze pentru ipoteza 
şantajului. i 

În curând, îi deveni clar că Leapman nu se grăbea. Îşi 
alesese bine momentul, răsfoind dosarele unul după altul. 
Îşi formase deja o rutină: dădea încet paginile, se oprea să 
studieze anumite texte mai atent şi din când în când, 
extrăgea pagini pe care le fotografia. 

Fenston îşi cântări alternativele şi se opri asupra celei 
care i se părea demnă de Leapman. 

Scrise ordinea evenimentelor, ca să se asigure că 
amestecul lui nu va fi descoperit. După ce se convinse că 
planul va reuşi, întrerupse orice posibilitate de a se 
comunica din şi cu biroul lui, acţionând un buton de pe 
panoul secretarei. Aşteptă răbdător, până-l văzu pe 
Leapman deschizând alt dosar gros. Atunci se strecură 
înapoi pe coridor şi merse până la uşa biroului lui. Işi repetă 
codul în minte şi-l introduse pe cel corect, 170690, ca şi 
cum ar fi dorit să plece. Apoi răsuci cheia în broască şi 
împinse cu doar doi centimetri uşa silenţioasă. După aceea 
o închise la loc. 

Alarma asurzitoare se declanşa imediat, dar Fenston mai 
aşteptă încă opt secunde, până când căzură şi grilajele de 
securitate. Atunci introduse repede codul săptămânii 
trecute 170680, deschise uşa a doua oară şi o trânti 
imediat la loc. 

Îl auzi pe Leapman alergând spre uşă, în speranţa că 
alarma s-ar fi oprit şi grilajele ar fi urcat în tavan dacă ar fi 
introdus codul corect. Dar era deja prea târziu, pentru că 
gratiile de fier nu se mişcau şi şuieratul alarmei continua 
neabătut. 

Fenston ştia că trebuia să se mişte în câteva secunde, 
dacă voia să-i reuşească planul. Alergă în biroul alăturat şi 
se uită pe notițele lăsate puţin mai devreme, apoi formă 
numărul de urgente al firmei Abbott Security. 

— Ofiţerul de serviciu, anunţă o voce. 

— Mă numesc Bryce Fenston, sunt preşedintele Băncii 
Fenston Finance. 

Vorbea rar şi autoritar. 

— S-a declanşat alarma la biroul meu de la etajul treizeci 
şi doi. Cred că am introdus din greşeală codul de 
săptămâna trecută şi voiam să vă înştiinţez că nu este o 
urgenţă. 

— Puteţi să vă repetaţi numele, domnule? 

— Bryce Fenston, strigă el, peste zgomotul alarmei. 

— Data naşterii? 

— Şase decembrie, cincizeci şi doi. 

— Numele de fată al mamei? 

— Madejski. 

— Codul casei? 

— Unu, zero, zero, doi, unu. 

— Mulţumim, domnule Fenston. Trimitem pe cineva la 
etajul treizeci şi doi cât mai repede posibil. Avem un 
incident la etajul şaptesprezece, s-a blocat cineva în lift şi 
s-ar putea să dureze puţin mai mult până ajungem la dvs. 

— Nu vă grăbiţi, acceptă degajat Fenston, nu mai 
lucrează nimeni la acest etaj pe moment şi biroul se va 
deschide abia mâine dimineaţă la şapte. 

— N-o să dureze atât, cu siguranţă, promise agentul de 
pază, dar, cu permisiunea dvs., o să vă aplicăm regim de 
prioritate, nu de urgenţă. 

— Nu mă deranjează! strigă Fenston peste zgomotul 
asurzitor. 

— Dar o să vă taxăm pentru intervenţia în afara 
programului, cu cinci sute de dolari. 

— Pare cam ridicată suma, se exprimă Fenston. 

— E suma standard pentru astfel de cazuri, domnule, 
primi răspuns imediat. Totuşi, dacă puteţi raporta personal 
situaţia în biroul nostru, domnule Fenston, tariful se reduce 
automat la două sute cincizeci. 

— Vin acum, spuse Fenston. 

— Trebuie să vă informez că dacă procedaţi aşa, cazul 
dvs. va fi clasificat de rutină şi nu vă vom asista decât după 
terminarea tuturor urgenţelor şi priorităţilor noastre. 

— Îmi convine, acceptă Fenston. 

— Totuşi, vă garantăm că oricâte alte probleme s-ar ivi, 
situaţia dvs. va fi rezolvată în limita a patru ore. 

— Mulţumesc, spuse Fenston. Vin acum să raportez la 
biroul dvs. 

Inchise telefonul şi ieşi pe coridor. Trecând pe lângă 
biroul lui, îl auzi pe Leapman izbind în uşă ca un animal 
încolţit, dar vocea aproape că nu i se auzea din cauza 

şuierului alarmei. Se îndreptă spre lift şi chiar de la 
cincisprezece metri, sunetul pătrunzător i se părea 
intolerabil. 

Ajuns la recepţie, se duse direct la biroul agentului de 
pază. 

— A, domnule Fenston, îl salută acesta. Dacă semnaţi 
aici, economisiţi două sute cincizeci de dolari. 

— Mulţumesc, spuse Fenston, pasându-i o hârtie de zece 
dolari. Nu vă grăbiţi, sunt ultimul care pleacă, mai spuse, 
grăbindu-se să iasă din clădire. 

Urcându-se în maşină, Fenston se uită în sus, la etajul 
unde avea biroul. Ar fi jurat că vedea o siluetă mică bătând 
în geam. Şoferul închise portiera, nedumerit că şeful venise 
din nou fără ţinută de seară. 


305 


- IMPRESIE FALSĂ - 


49 


Jack Delaney îşi parcă maşina pe Broad Street, la scurtă 
vreme după ora nouă treizeci. Porni radioul şi ascultă 
şlagărul „Vărul Brucie” pe 101,1 FM, aşteptându-l pe 
Leapman. Locul întâlnirii fusese ales de Leapman, care-i 
spusese lui Jack să-l aştepte între 10 şi 11, urmând să-i 
predea aparatul de fotografiat cu suficiente probe pentru a 
asigura condamnarea lui Fenston. 

Când auzi sirena, Jack moţăia într-o lume ireală, de la 
graniţa dintre somn şi veghe. Ca toţi poliţiştii, putea 
identifica după intensitate, sunetul produs de ambulanţe, 
de maşinile de poliţie sau de pompieri, într-o fracțiune de 
secundă. Asta era o ambulanţă, venea probabil de la 
spitalul St. Vincent. 

Se uită la ceas: 11:15 seara. Leapman întârzia, dar îl 
avertizase pe Jack că ar fi putut fi peste o sută de 
documente de fotografiat, aşa că nu trebuia să-i dea oră 
fixă. Experții FBI pierduseră ceva timp cu avocatul, 
arătându-i cum să umble cu aparatul pentru a obţine 
rezultatele cele mai bune. Dar după aceea Leapman 
sunase la biroul lui Jack, la câteva minute după ora şapte 
seara şi-i spusese că Fenston i-a oferit o dovadă mai 
incriminatoare decât orice document. Nu voia s-o dezvăluie 
la telefon şi închisese foarte repede. Jack nu insistase prea 
mult, şi datorită faptului că infractorii care cad la înţelegere 
cu poliţia pretind întotdeauna că deţin informaţii-bombă şi 
nu le vor dezvălui decât dacă FBl-ul le va reduce sentinţa. 
Ştia că şeful lui n-ar accepta un astfel de târg decât dacă 
noua dovadă îi lega indubitabil pe Fenston şi pe Krantz. 

Sirena se auzea mai tare. 

jack se hotărî să coboare din maşină şi să se 
dezmorţească. Impermeabilul i se mototolise. Îl cumpărase 
de la firma Brook Brothers în vremurile când îşi dorea ca 
toţi să ştie că e om al legii, dar, pe măsură ce avansase în 
grad, fusese necesar să nu-şi mai etaleze atât de clar 

statutul. Dacă va fi promovat la conducerea unei agenţii de 
teren, s-ar putea chiar să-şi cumpere o haină nouă, cu care 
să semene mai mult a avocat sau a bancher - asta i-ar fi 
plăcut tatălui lui. 

Se gândi la Fenston, care probabil că-şi ţinuse discursul 
despre responsabilităţile morale ale bancherilor moderni şi 
apoi la Anna, care zbura peste Atlantic la întâlnirea cu 
Nakamura. Anna îi lăsase un mesaj pe telefonul mobil, 
spunându-i că aflase de ce acceptase Tina să fie secretara 
lui Fenston şi că motivul fusese evident de la început. Îi 
promisese că-l va suna din nou a doua zi de dimineaţă. 
Probabil că-i telefonase exact când vorbea cu Leapman. 
Jack se încruntă. Stătea la miezul nopţii pe un trotuar din 
New York, înfometat şi obosit, aşteptând un aparat de 
fotografiat. Tatăl lui avea dreptate. Ar fi trebuit să se facă 
avocat. 

Sirena se auzea la colţul străzii. Jack făcu o plimbare 
până acolo, aruncând o privire spre clădirea unde lucra 
Leapman, la etajul treizeci şi doi. Pe la jumătatea blocului 
strălucea o bandă de lumini, dar în rest era mai mult 
întuneric. Se apucă să numere etajele, dar pierdu şirul pe la 
al optsprezecelea şi când ajunse la etajul treizeci şi doi, nu 
era sigur, dar s-ar fi putut să fie cel cu luminile aprinse. Dar 
n-avea sens, fiindcă ar fi trebuit să fie doar o singură 
lumină aprinsă la etajul lui Leapman. Să atragă atenţia 
asupra lui era ultimul lucru pe care l-ar fi dorit avocatul. 

Jack văzu ambulanţa frânând brusc în faţa clădirii. Uşa 
din spate se deschise şi doi bărbaţi şi o femeie în uniforme 
bleumarin săriră pe trotuar. Unul împingea o targă, altul 
ducea un tub de oxigen şi femeia căra o trusă medicală 
voluminoasă. Îi privi intrând în clădire. 

Işi îndreptă atenţia spre gardienii de la intrare: unul 
vorbea cu un bărbat mai în vârstă, cu un costum elegant, 
probabil superiorul lui, iar al doilea era ocupat cu telefonul. 
Mai multe persoane circulau cu liftul, ceea ce nu era 
surprinzător în inima oraşului, unde afacerile cu finanţe se 
derulează 24 de ore din 24. Majoritatea americanilor dorm 

când banii trec din mână în mână la Sydney, Tokyo, Hong 
Kong şi Londra, aşa că un grup de new-yorkezi trebuie să 
trăiască întotdeauna după ora altor popoare. 

Gândurile i-au fost întrerupte de apariţia celor trei 
asistenţi medicali, doi împingând targa şi al treilea ţinându- 
i pacientului tubul de oxigen. Pe când înaintau încet, dar 
hotărât, toţi se dădeau la o parte. Jack urcă scările să se 
uite mai bine. În noapte răsună o altă sirenă, de data asta a 
poliţiei din New York, dar la ora aceea putea merge oriunde 
şi Jack era acum concentrat asupra tărgii. Ajunse lângă uşă 
când ieşea echipajul ambulanţei cu pacientul. Privi chipul 
tras şi cenuşiu al unui om şocat, cu ochii lucioşi de parcă ar 
fi fost forţat să se uite la un reflector. Numai când trecu de 
el îşi dădu seama cine era. Trebuia să ia o decizie pe loc. 
Să urmeze ambulanţa la spitalul St. Vincent sau să urce la 
etajul treizeci şi doi? Sirena poliţiei se auzea mai aproape. 
Dintr-o singură privire, Jack îşi dăduse seama că Leapman 
nu va mai vorbi cu nimeni mult timp. Alergă în clădire, 
auzind sirena în capătul străzii. Ştia că avea doar câteva 
minute avans faţă de experţii NYPD. Se opri o clipă la 
recepţie să-şi arate legitimaţia de la FBI şi două acte de 
identitate. 

— Aţi ajuns repede, comentă unul din paznici, dar Jack 
nu-i răspunse, îndreptându-se către lifturi. 

Gardianul se întrebă de unde ştia la ce etaj să meargă. 

Jack se strecură în lift tocmai când se închideau uşile şi 
apăsă butonul pe care scria 32. Ajungând pe coridor, se 
uită repede să vadă de unde veneau luminile. Alergă pe 
lângă nişte birouri din capătul coridorului şi găsi un agent 
de pază şi doi tehnicieni în salopete roşii stând în faţa unei 
uşi deschise. 

— Cine sunteţi? întrebă gardianul. 

— FBI, zise Jack, arătându-şi legitimaţia, însă fără să-şi 
spună numele şi intrând pe lângă ei. 

Primul lucru pe care-i căzură ochii a fost fotografia mărită 
a lui Fenston cu preşedintele George W. Bush, de pe 
peretele din spatele biroului. Cercetă repede încăperea, 

oprindu-se asupra obiectului pe care-l căuta. Era pe birou, 
pe un teanc de hârtii răvăşite de lângă un dosar deschis. 

— Ce s-a întâmplat? întrebă el autoritar. 

— Un tip a rămas închis în biroul ăsta peste trei ore şi s-a 
declanşat alarma. 

— N-a fost vina noastră, sări un tehnician, ni s-a spus că 
nu e o urgenţă, avem în scris, altfel am fi venit mult mai 
repede. 

Jack nu avea nevoie să întrebe cine declanşase alarma 
şi-l lăsase pe Leapman în voia sorții. Se îndreptă spre birou, 
scanând rapid documentele. Bărbaţii adunaţi în prag îl 
priveau ţintă. Se uită la gardian: 

— Du-te la lift şi aşteaptă poliţia. Când apare cineva, îl 
aduci direct la mine. lar voi, li se adresă tehnicienilor, ieşiţi 
afară. S-ar putea să fie scena unei infracţiuni şi n-am 
nevoie de spectatori care să distrugă probele. 

In clipa când îi văzu pe toţi cu spatele, Jack înhaţă 
aparatul de fotografiat şi-l vâri într-un buzunar larg al 
impermeabilului. 

Ridică telefonul de pe biroul lui Fenston, ascultând în 
receptor: nu avea ton, doar un bâăzâit continuu. Cineva 
deconectase linia. Fără îndoială, aceeaşi persoană care 
declanşase alarma. Jack nu mai atinse nimic altceva. leşi pe 
coridor şi se strecură în biroul alăturat. Pe colţul biroului, 
ecranul luminat transmitea încă imagini din camera lui 
Fenston. Era limpede că acesta nu numai că văzuse ce 
făcea Leapman, dar avusese şi destul timp pentru a pune la 
cale cea mai diabolică răzbunare. 

Ochii lui Jack cercetară panoul. O manetă era ridicată şi 
beculeţul portocaliu licărind intermitent arăta că linia era 
ocupată. Probabil că-i tăiase lui Leapman orice speranţă de 
a contacta lumea exterioară. Se uită la biroul la care 
stătuse Fenston, planificându-şi schema. Făcuse şi o listă, 
ca să fie sigur că va funcţiona. NYPD avea toate indiciile 
pentru a înţelege ce se întâmplase. Dacă ar fi fost o 
investigaţie tip „Colombo”, ecranul, hârtia scrisă de mână 
lăsată pe birou şi momentul declanşării alarmei i-ar fi ajuns 

cu prisosinţă marelui detectiv ca să obţină condamnarea, 
iar Fenston ar fi cedat şi ar fi mărturisit imediat după 
ultimul calup publicitar din film. Din nefericire, nu erau la 
televiziune şi un lucru era sigur: Fenston nu va ceda şi nici 
prin gând nu-i va trece să mărturisească. Jack zâmbi. 
Trenciul mototolit era singurul lucru pe care el şi Colombo îl 
aveau în comun. 

Auzi uşile liftului deschizându-se şi ştiu că veniseră 
poliţiştii locali. Văzu pe ecran cum doi ofiţeri intrau în biroul 
lui Fenston şi începeau să interogheze martorii. O să vină şi 
agenţii FBI. leşi din încăpere şi se îndreptă în linişte spre 
lift. Ajunsese la uşi, când un poliţist ieşi din biroul lui 
Fenston. 

— Hei! strigă el. 

Jack apăsă pe butonul de coborâre şi se întoarse astfel 
încât să nu i se poată vedea faţa. Uşile se deschiseră şi ţinu 
butonul apăsat tot timpul, ca să se închidă imediat la loc. 
După treizeci de secunde, ajunse la recepţie, trecu rapid de 
intrare şi ajunse în stradă, îndreptându-se imediat spre 
maşină. 

Sări la volan şi porni motorul, tocmai când un poliţist 
dădea colţul în fugă. Jack făcu o rotaţie completă, urcă pe 
trotuar, apoi se insinua în trafic, pornind spre spitalul St. 
Vincent. 

50 


Krantz trecu de colţul străzii, uşurată că vedea trotuarul 
atât de aglomerat. Mai parcurse cam o sută de metri şi se 
opri în faţa unui mic hotel. Aruncă priviri în susul şi în josul 
străzii, convingându-se că nu era urmărită. 

Împinse uşile batante şi, privind drept înainte, trecu pe 
lângă recepţie, ignorându-l pe omul din personal care 
stătea de vorbă cu un turist cu accent american. Işi aţinti 
privirea asupra unui perete din stânga recepţiei, unde se 
aflau casetele de valori. Aşteptă să-i vadă ocupați pe toţi 
trei angajaţii hotelului aflaţi în hol, apoi făcu mişcarea. 

Se uită în spate, să se asigure că nu-i mai venise şi 
altcuiva aceeaşi idee, tot atunci. Satisfăcută, extrase din 
buzunarul pantalonilor o cheie cu numărul 19, cu care 
deschise caseta ei. Totul era aşa cum ştia. Krantz scoase 
toate bancnotele şi două paşapoarte şi le îndesă într-un 
buzunar. Încuie uşiţa, ieşi din hotel şi se întoarse în strada 
Herzen, fără să fi vorbit cu nimeni. 

Opri un taxi, lucru pe care nu l-ar fi putut face în timpul 
uceniciei ei din perioada comunistă. Îi dădu şoferului 
numele unei bănci din Ceriomuşki. Se lăsă pe bancheta din 
spate a maşinii - tot un Mercedes - şi se gândi, doar un 
moment, la colonelul Serghei Slătinaru. Regreta doar că nu 
reuşise să-i taie urechea stângă. l-ar fi plăcut să-i trimită lui 
Petrescu o mică amintire a vizitei ei în România. Dar ce-i 
pregătise lui Petrescu îi va compensa dezamăgirea. 

Mai întâi, însă, trebuia să se concentreze pentru a ieşi din 
Rusia. Poate că fusese uşor să scape de amatorii din 
Bucureşti, dar era mult mai greu să găsească un traseu 
sigur spre Anglia. Insulele pun probleme întotdeauna; 
munţii sunt mult mai uşor de traversat decât apele. 
Ajunsese în dimineaţa aceea în capitala Rusiei, epuizată, 
fiindcă se mişcase tot timpul de când scăpase din spital. 

Când se declanşase alarma, ea era la autostradă. Se 
oprise să se uite la perimetrul spitalului, luminat puternic. 

Un şofer de camion care se culcase de două ori cu ea, dar 
nu merita să moară, o trecuse fraudulos graniţa. A fost 
nevoie de un tren, un avion, încă trei sute de dolari şi 
şaptesprezece ore pentru a ajunge, în fine, la Moscova. Se 
îndreptase imediat spre hotelul Isla, fără intenţia de a 
rămâne acolo peste noapte. N-o interesa decât o casetă de 
valori de acolo, cu două paşapoarte şi câteva sute de ruble. 

Cât stătea la Moscova, Krantz îşi propusese să câştige 
câţiva bani, prestând servicii până la întoarcerea în 
America. Traiul era mult mai ieftin în capitala Rusiei decât 
la New York şi asta includea şi preţul morţii. 5.000 de dolari 
pentru o soţie, 10.000 de dolari pentru un soţ. Ruşii încă nu 
se împăcaseră cu egalitatea sexelor. Un colonel KGB făcea 
până la 50.000 de dolari, iar pentru un şef de mafie putea 
cere 100.000 de dolari. Dacă Fenston îi transfera cele două 
milioane de dolari promise, soțiile şi soţii plictisiţi trebuiau 
s-o mai aştepte. De fapt, cum Rusia se privatiza, putea şi 
ea să se ataşeze de un proaspăt întreprinzător, pentru care 
să presteze servicii internaţionale. 

Era sigură că o asemenea persoană ar avea ce să facă în 
eventualitatea că i s-ar da trei milioane de dolari, dintr-o 
casă de valori din Queens. În cazul acesta, Krantz n-ar mai 
avea nevoie să se întoarcă în State. 

Taxiul trase în faţa intrării discrete a unei bănci renumite 
pentru că nu avea mulţi clienţi. Pe cornişa de marmură albă 
erau sculptate literele G şi Z. Krantz cobori din taxi, plăti 
cursa şi aşteptă ca maşina să-i dispară din raza vederii, 
intrând abia după aceea în clădire. 

Banca Geneva şi Zurich era o instituţie specializată 
pentru a răspunde nevoilor unei generaţii noi de ruşi, care 
se reinventaseră după căderea comunismului. Politicienii, 
şefii de mafie (oamenii de afaceri), fotbaliştii şi starurile 
pop erau mărunţiş pe lângă noile vedete, oligarhii. Deşi toţi 
le cunoşteau numele, ei formau un grup ce-şi permitea să 
se ascundă sub anonimatul unui număr, când venea vorba 
de detalii legate de avere. 

Krantz se îndreptă spre o tejghea de lemn de modă 

veche, fără boxe şi grilaj, în spatele căreia un şir de bărbaţi 
cu sacouri elegante, cenuşii, cămăşi albe şi cravate din 
mătase aşteptau să servească. Ar fi părut la locul lor şi în 
Elveţia, la Geneva ori Zurich. 

— Cum vă pot ajuta? o întrebă funcţionarul ales de 
Krantz. 

Se întreba în ce categorie intra clienta: soţie de mafiot 
sau fiică de oligarh? Nu arăta a vedetă pop. 

— 10720959, spuse ea. 

Funcţionarul introduse codul şi când văzu cifrele, deveni 
mai interesat. 

— Îmi puteţi arăta paşaportul? solicită politicos. 

Krantz îi întinse unul din paşapoartele găsite la hotelul 
Isla. 

— Cât am în cont? întrebă. 

— Cât credeţi că ar trebui să fie? 

— Peste două milioane de dolari, răspunse ea. 

— Şi cât aţi dori să retrageţi? 

— Zece mii de dolari şi zece mii de ruble. 

Funcţionarul trase un sertar de sub tejghea şi începu să 
numere încet bancnotele. 

— N-am mai lucrat de mult în contul ăsta, se aventură să 
remarce. 

— Aşa este, încuviinţă ea, dar acum, că m-am întors la 
Moscova, voi fi mult mai activă. 

— Aşteptăm să vă fim de folos, doamnă, spuse 
funcţionarul, întinzându-i două teancuri de bancnote în 
mape de plastic, fără niciun marcaj şi nicio chitanţă care să 
sugereze că avusese loc o tranzacţie. 

Krantz puse banii într-un buzunar interior şi ieşi încet din 
bancă, oprind abia al treilea taxi disponibil. 

— La Kalstern, spuse, relaxându-se puţin şi pregătindu-şi 
partea a doua a planului. 

Fenston îşi respectase promisiunea. Acum trebuia să şi-o 
respecte şi ea, dacă dorea ca şi restul de două milioane să 
se adauge în contul de la banca G şi Z. Se gândise o clipă 
să păstreze cele două milioane şi să nu se mai deplaseze în 

Anglia. Dar ştia că Fenston nu rupsese legătura cu oameni 
din KGB care s-ar fi descotorosit bucuroşi de ea, pentru o 
sumă mică. 

După zece minute, taxiul opri şi Krantz îi dădu patru sute 
de ruble, fără să aştepte restul. Cobori şi se alătură unui 
grup de turişti care se holbau la o vitrină, sperând să 
găsească un suvenir care să le dovedească prietenilor de 
acasă că-i vizitaseră pe cei mai înrăiţi comunişti. În centrul 
vitrinei trona exponatul cel mai popular: o uniformă 
completă de general al Armatei Roşii, cu toate accesoriile: 
chipiu, centură, toc de armă şi trei şiruri de medalii din cele 
acordate în campanii. Nu avea etichetă cu preţul, dar 
Krantz ştia că se vindea cam cu 20 de dolari. Lângă 
general, era o uniformă de amiral (15 dolari) şi apoi una de 
colonel KGB (10 dolari). Deşi ea n-avea niciun interes să le 
dovedească celor de acasă că vizitase Moscova, Krantz nu 
se îndoia că va putea achiziţiona din magazin veşmintele 
de care avea nevoie. Intrând, o vânzătoare tânără îi veni în 
întâmpinare: 

— Cu ce vă pot ajuta? 

— Aş vrea să vorbesc cu şeful într-o chestiune 
particulară, zise Krantz. 

Tânăra părea nesigură, dar o privi fix, până când îi spuse: 
„Urmaţi-mă” şi o conduse în spatele magazinului, unde 
ciocăni timid în uşa deschisă a unui mic birou. 

La un birou mare de lemn, încărcat de hârtii, cartuşe 
goale de ţigări şi un sandviş cu salam pe jumătate mâncat, 
stătea un bărbat corpolent într-un costum maro lălâu. Purta 
o cămaşă roşie fără guler, care arăta de parcă nu mai 
fusese spălată de destule zile. Era proprietarul, în mod clar, 
dar chelia şi mustaţa groasă o împiedicau pe Krantz să-i 
ghicească vârsta. 

Omul puse mâinile pe birou şi o privi istovit. Îi oferi şi un 
zâmbet slab, dar Krantz nu-i observă decât bărbia dublă. 
Greu de rezolvat. 

— Cu ce vă pot ajuta? întrebă el, neconvins de valoarea 
clientei. 

Krantz îi spuse exact ce-i trebuia. Omul ascultă într-o 
tăcere uimită, apoi izbucni în râs. 

— N-o să fie ieftin şi s-ar putea să dureze până e gata, 
zise într-un târziu. 

— Am nevoie de uniformă în douăzeci şi patru de ore, 
spuse Krantz. 

— Nu e posibil, ridică proprietarul din umerii greoi. 

Krantz scoase un teanc de bani din buzunar, luă o 
bancnotă de o sută de dolari şi i-o puse pe birou: 

— În douăzeci şi patru de ore, repetă. 

Omul ridică sprâncenele, cu ochii la dolari: 

— S-ar putea să cunosc pe cineva. 

Krantz mai puse o sută pe birou. 

— Da, cred că ştiu persoana ideală. 

— Am nevoie şi de paşaportul ei, plusă Krantz. 

— Imposibil. 

Încă două sute de dolari se alăturară verzişorilor gemeni. 

— Dar s-ar putea aranja ceva... cu preţul potrivit, îşi privi 
comerciantul clienta, ţinându-şi mâinile pe burtă. 

— Încă o mie dacă totul e gata în douăzeci şi patru de 
ore. 

— Voi face tot posibilul, promise omul. 

— Sunt convinsă, spuse ea, uitându-se la ceas. Fiindcă o 
să vă iau înapoi o sută de dolari pentru fiecare oră de 
întârziere. 

Proprietarul vru să protesteze, dar se răzgândi. 

51 


Când taxiul Annei pătrunse pe porţile conacului 
Wentworth Hall, o văzu cu surprindere pe Arabella pe 
treapta de sus, cu arma de vânătoare sub braţul drept şi 
câinii Brunswick şi Picton alături. Majordomul deschise 
portiera taxiului, iar stăpâna şi cei doi labradori coborâră s- 
o întâmpine. 

— Mă bucur că te văd, spuse Arabella, sărutând-o pe 
amândoi obrajii. Ai ajuns la timp pentru ceai. 

Anna mângâie câinii, acompaniind-o pe Arabella în casă, 
în timp ce un valet îi lua geamantanul. Ajungând în hol, 
Anna se opri să admire, unul câte unul, tablourile expuse 
pe pereţi. 

— Da, e frumos să stai între prieteni, spuse Arabella, deşi 
s-ar putea să fie ultimul lor weekend la ţară. 

— Ce vrei să spui? întrebă neliniştită Anna. 

— Avocaţii lui Fenston mi-au înmânat de dimineaţă o 
scrisoare prin care mi se reaminteşte că dacă nu achit 
toată datoria la bancă până mâine la prânz, trebuie să 
renunţ la toate bunurile familiei. 

— Doreşte să pună mâna pe toată colecţia? se miră 
Anna. 

— Se pare că ăsta e scopul lui. 

— Dar n-are sens. Dacă Fenston scoate toată colecţia pe 
piaţă deodată, n-o să-şi acopere datoria. 

— Ba da, dacă vinde şi conacul, o lumină Arabella. 

— N-ar îndrăzni... 

— Ba da. Aşa că să sperăm că domnul Nakamura a 
rămas îndrăgostit de Van Gogh, fiindcă, vorbind cinstit, e 
ultima mea speranţă. 

— Unde e capodopera? întrebă Anna, pe când Arabella o 
conducea în sufragerie. 

— În dormitorul Van Gogh, unde a rămas timp de o sută 
de ani, cu excepţia câtorva zile petrecute la Heathrow, zise 
Arabella, aşezându-se în fotoliul ei favorit de lângă foc. 

Anna dădu ocol camerei, reîmprospătându-şi imaginea 
picturilor italiene din colecţia alcătuită de cel de-al patrulea 
conte. 

— Dacă scumpii mei italieni ar fi siliţi să plece pe 
neaşteptate la New York, spuse Arabella, n-ar trebui să facă 
nazuri. Doar migraţia italienilor face parte din tradiţia 
americană. 

Anna râse, trecând de la Tiţian la Veronese şi 
Caravaggio. 

— Vitasem cât de magnific e Caravaggio, spuse ea, 
dându-se înapoi ca să admire Nunta din Cana. 

— Am impresia că te interesează mai mult italienii morţi 
decât irlandezii vii, o tachina Arabella. 

— Dacă ar mai trăi Caravaggio, speculă Anna, Jack l-ar 
urmări pe el, nu pe mine. 

— Cum adică? 

— A ucis un om într-o încăierare la beţie. Ultimii ani din 
viaţă a fost fugar, dar, de câte ori ajungea într-un oraş, 
burghezii se prefăceau că nu-i ştiu vina, cu condiţia să 
realizeze portrete magnifice cu Fecioara Maria şi Cristos. 

— Zău, Anna, eşti imposibilă. Hai să stai jos, o invită 
Arabella, când o subretă intră cu o tavă de argint, pentru a 
servi ceaiul. 

— De care vrei, draga mea, chinezesc sau indian? 

Anna nu răspunse imediat, pentru că intrase 
majordomul: 

— Milady, este un domn la uşă cu un pachet pentru dvs., 
anunţă el. l-am spus să-l lase la intrarea de serviciu, dar 
spune că are nevoie de semnătura dvs. 

— Ca într-o piesă de Shakespeare, zise Arabella. Mă duc 
să văd ce aduce vicleanul de mesager şi poate o să-i 
dăruiesc şi un inel, pentru osteneală. 

— Sunt sigură că stăpâna va şti exact cum să se poarte, 
intră Anna în joc. 

Înclinându-se, Arabella ieşi după Andrews. Când se 
întoarse, Anna admira un tablou de Tintoretto, Perseu şi 
Andromeda. Zâmbetul vesel al Arabellei fusese înlocuit de 

o mină posomorâtă. 

— E vreo problemă? se întoarse Anna spre ea. 

— Vicleanul mi-a trimis tabloul înapoi, îi dezvălui 
Arabella. Hai să-l vezi cu ochii tăi. 

Anna o urmă pe hol, unde Andrews şi ajutorul lui 
îndepărtau capacul unei lădiţe roşii pe care ea sperase să 
n-o mai vadă. 

— A fost trimisă de la New York, spuse Arabella, studiind 
o etichetă ataşată. Probabil a venit cu avionul cu care ai 
venit şi tu. 

— Se pare că se ţine după mine, zise Anna. 

— Da, ai efectul ăsta asupra bărbaţilor. 

Se uitară amândouă cum Andrews înlătura învelişul 
protector, dezvăluind o pânză pe care Anna o văzuse ultima 
dată în studioul lui Anton. 

— Singurul lucru bun e că putem transfera originalul în 
rama lui, spuse ea. 

— Dar cu ăsta ce facem? întrebă Arabella, arătând copia. 

Majordomul tuşi discret. 

— Ai vreo sugestie, Andrews? Vrem s-o auzim. 

— Nu, milady, voiam doar să vă anunţ că maşina celuilalt 
oaspete a intrat pe alee. 

— Omul ăsta are talentul punctualităţii, zise Arabella, 
aruncând o privire rapidă în oglindă. Andrews, aţi pregătit 
camera Wellington pentru domnul Nakamura? 

— Da, milady. lar dr. Petrescu va sta în camera Van 
Gogh. 

— Ce frumos, să-şi petreacă ultima noapte aici cu tine, îi 
spuse Arabella Annei. 

Anna era uşurată că o vedea din nou stăpână pe ea 
însăşi şi avea sentimentul că-i va ţine piept cu succes lui 
Nakamura. 

Majordomul deschise uşa de la intrare şi cobori scările cu 
pas măsurat, astfel încât să ajungă pe alee exact când se 
oprea automobilul Toyota Lexus. Andrews îi deschise 
portiera domnului Nakamura şi acesta se dădu jos, cu un 
pacheţel pătrat în mână. 

— Japonezii aduc întotdeauna câte un cadou, şopti Anna, 
dar în niciun caz nu trebuie să-l desfaci în prezenţa lor. 

— Foarte bine, spuse Arabella, dar eu nu i-am luat nimic. 

— Nu aşteaptă nimic în schimb. L-ai invitat să fie oaspete 
în casa ta. E cel mai mare compliment pe care i-l poţi face 
unui japonez. 

— Ce  uşurare, spuse Arabella, pe când domnul 
Nakamura apărea în prag. 

— Lady Arabella, făcu el o plecăciune adâncă, e o mare 
onoare să fiu invitat în magnifica dvs. locuinţă. 

— Prezenţa dvs. îmi onorează casa, spuse Arabella, 
sperând că era o replică potrivită. 

Nakamura făcu o plecăciune şi mai adâncă şi când se 
ridică, dădu cu ochii de portretul lui Wellington, pictat de 
Lawrence. 

— Ce potrivit, aprecie el. N-a cinat marele om la 
Wentworth Hall în seara de dinaintea plecării spre 
Waterloo? 

— Într-adevăr, răspunse Arabella. Veţi dormi în încăperea 
unde a dormit şi Ducele de Fier cu acea ocazie istorică. 

Nakamura se întoarse spre Anna şi se înclină: 

— Mă bucur să te revăd, dr. Petrescu. 

— Şi eu, domnule Nakamura, spuse ea. Sper că aţi avut o 
călătorie plăcută. 

— Da, mulţumesc. De data asta, avionul a aterizat la 
timp, spuse Nakamura, fără să se mişte, dar cercetând din 
ochi încăperea. Te rog să mă corectezi dacă fac vreo 
greşeală, Anna, dar această cameră este dedicată şcolii 
engleze, nu? Este un Gainsborough? întrebă, admirând 
portretul în mărime naturală al contesei Catherine de 
Wentworth. 

Anna dădu din cap, iar Nakamura continuă: 

— Landseer, Morland, Romney, Stubbs, dar aici sunt pus 
în încurcătură, aşa se spune, nu? 

— Exact, confirmă Arabella, deşi e o expresie pe care 
verii noştri americani n-au învăţat-o. Aţi fost pus în 
încurcătură de Lely. 

— A, sir Peter! Şi ce femeie frumoasă... o trăsătură de 
familie, se întoarse el cu faţa spre gazdă. 

— Eu observ, domnule Nakamura, că galanteria e la dvs. 
o trăsătură de familie, îl tachina Arabella. 

Nakamura izbucni în râs: 

— Cu riscul de a-mi dubla treburile, lady Arabella, trebuie 
să vă spun că, dacă fiecare cameră e la fel ca aceasta, s-ar 
putea să fiu nevoit să-mi anulez întâlnirea cu persoanele 
neinteresante de la Corus Steel. 

Apoi se uită mai departe prin cameră: 

— Wheatley, Lawrence, West şi Wilkie, spuse, înainte ca 
ochii să i se oprească asupra picturii rezemate de perete. 

Un timp nu-şi exprimă opinia, apoi vorbi: 

— Destul de strălucit. Opera unei mâini inspirate... dar 
nu e pensula lui Van Gogh. 

— Cum de sunteţi atât de sigur, Nakamura san? întrebă 
Anna. 

— Pentru că nu e bandajată urechea rănită, răspunse 
Nakamura. 

— Dar toată lumea ştie că Van Gogh şi-a tăiat urechea 
stângă, se aventură ea. 

Nakamura îi zâmbi direct: 

— lar tu ştii foarte bine că Van Gogh a pictat privindu-se 
în oglindă şi de aceea, bandajul a apărut pe cealaltă 
ureche. 

— Sper că o să-mi explice şi mie cineva despre ce e 
vorba, zise Arabella,  conducându-şi oaspeții către 
sufragerie. 

52 


Krantz se întoarse la magazin la ora paisprezece, dar nu-l 
văzu pe proprietar. 

— Trebuie să vină, îi spuse, fără convingere, 
vânzătoarea. 

Dar trecu o oră şi între timp dispăru şi vânzătoarea. Când 
se arătă, în fine, proprietarul, Krantz văzu cu bucurie că 
ducea o sacoşă voluminoasă din plastic. Fără să schimbe 
nicio vorbă cu el, Krantz îl urmă în spatele magazinului, la 
birou. Omul închise uşa şi apoi zâmbi larg cu buzele-i 
cărnoase. 

Aşeză sacoşa pe birou, aşteptă puţin şi scoase uniforma 
roşie solicitată de Krantz. 

— S-ar putea să fie mai înaltă decât dvs., se scuză, dar 
vă furnizez gratis ac şi aţă. 

Şi începu să râdă, dar se opri observând lipsa de reacţie 
a clientei. Krantz îşi încercă uniforma, măsurând-o pe 
umeri. Fosta proprietară fusese cu vreo zece centimetri mai 
înaltă şi puţin mai grasă; dar, aşa cum sugerase 
comerciantul, cu ac şi aţă se putea aranja. 

— Şi paşaportul? întrebă Krantz. 

Omul vâri mâna în sacoşă şi, ca un scamator scoțând 
iepurele din joben, îi oferi un paşaport sovietic, întinzându- 
i-l ca pe un trofeu, îl informă: 

— Are trei zile de pauză, aşa că nu-l va anunţa pierdut 
până joi. 

— Până atunci o să-şi facă datoria, spuse Krantz, răsfoind 
documentul. 

Saşa Prestakavici, descoperi ea, era mai înaltă cu opt 
centimetri şi nu avea semne caracteristice. Problema putea 
fi rezolvată cu o pereche de pantofi cu toc şi dacă nu avea 
ghinion să dea peste un oficial prea zelos, care s-o pună să 
se dezbrace şi să-i descopere recenta rană de pe umărul 
drept. 

Ajungând la pagina unde fusese fotografia Saşei 

Prestakavici, proprietarul magazinului nu-şi putuse ascunde 
grimasa de satisfacţie. Cu aceleaşi gesturi de scamator, 
scoase la iveală un aparat de fotografiat Polaroid. 

— Zâmbiţi, îi spuse. 

Ea nu-l ascultă. 

După câteva secunde, apăru imaginea. Cu o foarfecă, 
proprietarul tăie fotografia astfel încât să se potrivească în 
chenarul punctat de pe pagina a treia a paşaportului. In 
fine, adaugă un gogoloi de lipici şi-i mai băgă un ac şi aţă în 
sacoşa de plastic. Olga Krantz îşi dădea seama că nu era 
prima dată când oferea astfel de servicii. Puse toate 
lucrurile la loc în sacoşă şi-i dădu nouă sute de dolari. 

Comerciantul verifică atent bancnotele: 

— Aţi spus o mie, protestă. 

— Ai întârziat o jumătate de oră, îi reaminti Krantz, luând 
sacoşa şi pregătindu-se să plece. 

— Mai vizitaţi-ne, când treceţi pe aici. 

Ea nu se obosi să-i explice de ce nu vizita pe nimeni de 
două ori în profesia ei, decât dacă făcea o a doua vizită 
cuiva ca să se asigure că nu se vor mai vedea niciodată. 

Ajunsă din nou în stradă, Krantz merse doar câteva sute 
de metri până la următorul magazin care o interesa, îşi 
cumpără o pereche de pantofi negri cu toc înalt, un model 
simplu. Nu erau genul ei, dar îi serveau scopurile. Plăti în 
ruble şi plecă încărcată cu două sacoşe. 

Afară, opri un taxi, îi dădu şoferului adresa şi-i preciză 
intrarea la care dorea să ajungă. Şoferul parcă lângă o uşă 
laterală, marcată „Pentru accesul personalului”. Krantz 
plăti cursa, intră în clădire şi se duse direct la toaletă. Se 
încuie pe dinăuntru într-o cabină şi rămase acolo patruzeci 
de minute. Cu acul şi aţa de la comerciant, făcu un tiv lat la 
fustă şi câteva pense în talie, imposibil de observat sub 
jachetă. Apoi se dezbrăcă şi încercă uniforma: nu i se 
potrivea perfect, dar, din fericire, compania pentru care-şi 
propunea să lucreze nu reprezenta un etalon al eleganţei. 
Işi înlocui adidaşii cu pantofii proaspăt achiziţionaţi şi-şi 
băgă hainele ei în sacoşă. 

Înainte de a ieşi din toaletă, Krantz se examină 
amănunţit în oglindă. Uniforma nu-i venea ca turnată, dar 
nu trebuia să prostească decât câţiva funcţionari; primul 
peste câteva minute. 

leşind în fine de la toaletă, Krantz plecă să-şi caute 
patronii. Mergea puţin nesigur, pentru că nu se obişnuise 
cu tocurile înalte. Îşi fixă privirea asupra unei femei 
îmbrăcată la fel ca ea. Se duse la ghişeu şi întrebă dacă 
erau locuri libere într-un avion de Londra. 

— Nu cred că sunt probleme, răspunse funcţionara. Pot 
să văd paşaportul? 

Krantz îi întinse actul fals. Reprezentanta companiei o 
căută pe Saşa Prestakavici pe computer. Conform datelor 
înregistrate, avea o vacanţă de trei zile. 

— Pare în ordine, spuse ea în cele din urmă, oferindu-i un 
tichet pentru personal. Să vă îmbarcaţi printre ultimii, în 
caz că avem întârziaţi. 

Krantz se duse către terminalul internaţional şi după ce 
trecu de vamă, pierdu timpul în duty free până auzi ultimul 
anunţ pentru zborul 413 către Londra. Când ajunse la 
poartă, se îmbarcau ultimii trei pasageri. Paşaportul i-a fost 
verificat încă o dată, apoi ofiţerul de poartă şi-a studiat 
diagrama: 

— Avem locuri la toate clasele, aşa că vă puteţi alege. 

— Ultimul rând la economic, spuse fără ezitare Krantz. 

Ofiţerul părea surprins, dar i-a emis un card de îmbarcare 
şi i l-a înmânat. Trecând de poartă, Olga Krantz s-a urcat în 
cursa 413 a companiei Aeroflot, cu destinaţia Londra. 

53 


Anna cobora încet scara largă de marmură, oprindu-se 
des să admire tablourile câte unui maestru. Nu conta cât 
de mult le privea... auzi un zgomot în spate şi uitându-se, îi 
văzu pe Andrews ieşind din dormitorul ei. Ţinea un tablou 
sub braţ. Ea îi zâmbi, iar el se grăbi spre scara personalului. 

În înaintarea ei lentă, Anna continuă să studieze picturile. 
Ajungând în hol, o mai admiră o dată pe lady Catherine de 
Wentworth şi păşi pe podeaua pardosită cu pătrare alb- 
negre de marmură, către sufragerie. 

Cum intră, îl văzu pe Andrews aşezând Van Gogh-ul pe 
un şevalet din centrul camerei. 

— Ce crezi? o întrebă Arabella, dându-se cu un pas în 
spate ca să admire autoportretul. 

— Nu ţi se pare că domnul Nakamura ar putea să 
considere etalarea cam... ezită Anna, nedorind s-o ofenseze 
pe gazdă. 

— Brutală, ostentativă, stridentă? Ce cuvânt căutai, 
draga mea? se întoarse Arabella spre ea. 

Anna izbucni în râs. 

— Asta este, continuă Arabella, sunt strâmtorată şi în 
criză de timp, deci nu prea am de ales. 

— Privindu-te, nu ar crede nimeni asta, spuse Anna, 
admirându-i rochia lungă, din mătase şi tafta trandafirie, 
asortată cu un colier de diamante, ce făcea rochia ei scurtă 
şi neagră să pară puţin deplasată. 

— Drăguţ din partea ta că spui asta, draga mea, dar, 
dacă aş avea frumuseţea şi silueta ta, n-aş mai avea nevoie 
să mă acopăr din cap până în picioare cu diversiuni. 

Anna zâmbi, admirând rapiditatea Arabellei de a o face 
să se simtă în largul ei. 

— Când crezi că se va hotărî? întrebă gazda, încercând 
să nu pară disperată. 

— Ca toţi marii colecționari, va decide în câteva 
momente. O cercetare ştiinţifică a demonstrat recent că 

bărbaţii hotărăsc în aproximativ opt secunde dacă vor să 
facă sex cu o femeie sau nu. 

— Aşa mult? glumi Arabella. 

— Domnul Nakamura va avea nevoie cam tot de atâta 
timp să decidă dacă vrea să posede acest tablou, spuse 
Anna, privind Van Gogh-ul. 

— Să bem pentru asta, zise Arabella. 

Andrews înaintă imediat cu o tavă de argint pe care se 
aflau trei pahare: 

— Un pahar de şampanie, doamnă? 

— Mulţumesc, spuse Anna, luând cupa subţire, cu picior 
lung. 

Când Andrews se dădu înapoi, observă o vază neagră cu 
turcoaz pe care n-o mai văzuse până atunci: 

— E minunată, se exprimă ea. 

— E cadou de la dl. Nakamura, spuse Arabella. Cam 
stânjenitor. Apropo, nu cumva am făcut un faux pas 
expunând-o cât timp dl Nakamura îmi e încă oaspete? 
Andrews ar putea s-o ducă imediat în altă parte. 

— Absolut deloc, o linişti Anna. DI Nakamura va fi flatat 
că i-aţi aşezat cadoul printre atâtea opere de maeştri. 

— Eşti sigură? i 

— Bineînțeles. Piesa rezistă, ba chiar străluceşte acolo. In 
privința talentelor, numai o regulă e sigură, rememora 
Anna. O formă de artă e bine plasată dacă e expusă printre 
altele de valoare egală. Rafael-ul de pe perete, colierul tău 
de diamante, masa Chippendale pe care ai aşezat vaza, 
şemineul Nach şi tabloul lui Van Gogh au fost create de 
maeştri. N-am idee ce meşteşugar a făcut asta, continuă 
ea, admirând modul cum turcoazul se topea în negru, ca 
ceara incandescentă, dar sunt convinsă că în ţara lui e 
considerat un maestru. 

— Nu chiar un maestru, spuse o voce din spatele lor. 

Întorcându-se în acelaşi timp, Arabella şi Anna îl văzură 
pe dl Nakamura. Purta o haină de seară cu papion care 
sigur era pe gustul lui Andrews. 

— Nu e un maestru? se interesă Arabella. 

— Nu, întări Nakamura. În această ţară, îi onoraţi pe cei 
care „ating măreţia”, ca să vă citez marele bard, făcându-i 
cavaleri sau baroni. În Japonia, răsplătim asemenea talente 
cu titlul de „comoară naţională”. Piesa aceasta şi-a găsit un 
loc potrivit la Wentworth Hall, pentru că-i aparţine unuia 
dintre cei doisprezece mari olari ai istoriei noastre. Experții 
au descoperit că unsprezece au fost japonezi, dar excepţia 
a fost un englez, Bernard Leach. Nu l-aţi făcut lord, nu i-aţi 
acordat nici măcar rangul de cavaler, aşa că în ţara 
noastră, i-am acordat titlul onorific de „comoară naţională”. 

— Un gest imens de civilizat, spuse Arabella, mai ales că 
recent au fost înnobilaţi staruri pop, fotbalişti şi milionari 
vulgari. 

Nakamura râse, iar Andrews îi oferi un pahar de 
şampanie. 

— Dvs. sunteţi o comoară naţională, domnule Nakamura? 
se interesă Arabella. 

— Sigur că nu, răspunse el. Conaţionalii mei nu-i 
consideră pe milionarii vulgari demni de asemenea onoare. 

Arabella se împurpură, în timp ce Anna se uita la vază de 
parcă n-ar fi auzit discuţia. 

— Domnule Nakamura, întrebă ea, mi se pare mie sau 
această vază este asimetrică? 

— Strălucit, replică Nakamura. Ar fi trebuit să lucrezi în 
diplomaţie, Anna. Nu numai că ai schimbat subiectul cu 
abilitate, ci ai ridicat şi o problemă care merită discutată. 

Trecând pe lângă Van Gogh parcă fără să-l observe, se 
uită îndelung la vază şi continuă ideea: 

— Dacă întâlneşti un obiect din ceramică absolut perfect, 
poţi fi convinsă că a fost produs de o maşină. In arta 
ceramică, trebuie să cauţi să fii aproape de perfecţiune. 
Dacă priveşti destul de atent, vei găsi întotdeauna un mic 
defect ce aminteşte că vasul a fost modelat manual. Cu cât 
cauţi mai mult, cu atât artistul e mai mare, căci numai 
Giotto a fost în stare să traseze un cerc perfect. 

— Pentru mine, este perfectă, interveni Arabella. Pur şi 
simplu m-am îndrăgostit de vază şi orice mi-ar lua domnul 

Fenston în anii următori, nu-i voi permite niciodată să pună 
gheara pe obiectul meu de patrimoniu. 

— Poate că n-o să mai fie cazul să pună gheara pe ceva, 
zise Nakamura, întorcându-se spre tabloul lui Van Gogh de 
parcă-l vedea prima dată. 

Arabella îşi ţinu respiraţia, iar Anna studie expresia 
japonezului. Nu era sigură că desluşea ceva pe chipul lui. 

După câteva secunde, Nakamura o privi pe Arabella: 

— In anumite momente, să fii un milionar vulgar 
constituie un avantaj, deoarece, dacă nu eşti tu însuţi 
avuţie naţională, îţi poţi permite să colecţionezi avuţiile 
naţionale ale altora. 

Anna ar fi vrut să aclame, dar se mulţumi să ridice 
paharul. Domnul Nakamura făcu la fel şi amândoi se 
întoarseră spre Arabella, căreia îi curgeau lacrimi pe obraji: 

— Nu ştiu cum să vă mulţumesc, zise ea. 

— Nu mie, Annei, se apără Nakamura. Fără curajul şi 
tăria ei, acest episod n-ar fi ajuns la o concluzie atât de 
potrivită. 

— De acord, spuse Arabella. De aceea, îl voi ruga pe 
Andrews să ducă tabloul înapoi în dormitorul Annei, pentru 
a-l putea aprecia până când îşi începe lunga călătorie spre 
Japonia. 

— Aşa se cuvine, acceptă Nakamura. Dar, dacă vrea să 
devină directoarea fundaţiei mele, îl va vedea tot timpul. 

Anna tocmai voia să-i răspundă, când Andrews anunţă 
din prag: 

— Cina e servită, milady. 


Alesese să stea în spate pentru a fi observată de cât mai 
puţini pasageri, dar a fi în atenţia echipajului. Avea nevoie 
să fie adoptată de cineva cu mult înainte de aterizare. Nu 
se grăbi, străduindu-se să-şi dea seama care dintre noii ei 
„colegi” i-ar servi scopurile. 

— Curse interne sau internaţionale? o întrebă şefa 
echipei de stewardese, la scurt timp după ce atinseră 
înălţimea de croazieră. 

— Interne, zâmbi Krantz. 

— A, de-asta nu te-am mai văzut. 

— M-am angajat doar de trei luni. 

— Aşa se explică. Eu sunt Nina. 

— Saşa, se prezentă Krantz cu un zâmbet cald. 

— Dă-mi de ştire dacă ai nevoie de ceva, Saşa. 

— Mulţumesc. 

Nu se putea rezema pe umărul drept, aşa că a rămas 
trează aproape tot timpul zborului. In orele acelea, s-a 
apropiat de Nina, care urma să joace fără voie un rol în 
partea esenţială a înşelătoriei ei. Când adormi şi ea în fine, 
Nina îi purta de grijă ca o rudă. 

— Nu vrei să mergi în faţă, Saşa? o întrebă, după ce 
căpitanul le spuse să se pregătească de aterizare. Te-ai da 
jos printre primii. 

Krantz clătină din cap: 

— E prima mea călătorie în Anglia. Prefer să rămân cu 
echipajul, spuse ea nervoasă. 

— Sigur, zise Nina. Dacă vrei, poţi veni cu noi în 
microbuz. 

— Mulţumesc, zise Krantz. 

Rămase pe loc până la coborârea ultimului pasager. Apoi 
se alătură echipajului, mergând cu ei spre terminal. Krantz 
mergea lipită de şefa stewardeselor şi în drumul lung pe 
coridoarele interminabile, Nina îi împărtăşi părerile ei 
despre orice, de la Putin la Rasputin. 

Când personalul companiei Aeroflot ajunse la vamă, Nina 
îi conduse pe lângă coada lungă a pasagerilor, spre ieşirea 
echipajelor, vorbind până şi când îi dădu paşaportul 
vameşului. Acesta întoarse încet paginile, controlă 
fotografia şi-i făcu semn să treacă: 

— Următorul. 

Krantz îi dădu paşaportul. Ofiţerul îl verifică atent, privind 
şi persoana şi fotografia, apoi îi făcu semn, chiar cu un 
zâmbet. Ea simţi deodată un junghi dureros în umărul 
drept. Pe moment, nu se putu mişca deloc, încerca să nu se 
strâmbe de durere. Vameşul îi făcu din nou semn, dar ea 

rămânea pe loc. 

— Hai, Saşa, strigă Nina, îi ţii pe toţi pe loc! 

Cumva, Krantz reuşi să se poticnească până dincolo de 
barieră. Vameşul o privi atent, până se îndepărtă. Să nu se 
uite înapoi. Îi zâmbi Ninei şi o luă de braţ, îndreptându-se 
cu ea spre ieşire. Vameşul privi în fine spre pilotul-adjunct, 
care urma la rând. 

— Vii cu noi în autobuz? o întrebă Nina, când ieşiră pe 
trotuar. 

— Nu, spuse Krantz. Mă aşteaptă prietenul meu. 

Părând surprinsă, Nina îşi luă la revedere şi traversă 
strada în compania pilotului-adjunct. 

— Cine era aia? o întrebă colegul ei, înainte de a se urca 
în microbuzul Aeroflotului. 

— Nu s-a înregistrat nimic care să ne fie de folos? întrebă 
Macy. 

— Nimic, replică Jack, uitându-se la şeful lui, aşezat de 
cealaltă parte a biroului. Leapman n-a apucat să 
fotografieze decât opt documente înainte de revenirea 
neaşteptată a lui Fenston. 

— Şi ce ne spun aceste documente? 

— Nimic din ceea ce nu ştiam, recunoscu Jack, 
deschizând un dosar. Majoritatea sunt contracte care 
dovedesc că Fenston îi jumuleşte pe clienţii lui naivi sau 
lacomi din toată lumea. Dacă vreunul dintre ei ar decide că 
e cel mai bine pentru el să-şi lichideze bunurile şi să-i 
achite datoria lui Fenston, bănuiesc că ne-am alege cu un 
nou cadavru. Singura noastră speranţă e ca poliţia new- 
yorkeză să fi strâns destule probe pentru a-l acuza în cazul 
Leapman, fiindcă tot ce-am adunat eu nu ne ajută nici 
măcar să-i dăm o amendă de parcare. 

— Nu e o situaţie bună, zise Macy. Azi dimineaţă, m-a 
sunat omologul meu de la NYPD şi a vrut să ştie dacă avem 
un agent FBI pe nume Delaney şi, dacă da, de ce a ajuns la 
locul incidentului înaintea băieţilor lui. 

— Şi ce i-aţi spus? încercă Jack să nu zâmbească. 

— l-am spus că o să investighez şi o să-i aduc la 
cunoştinţă. 

— Deci ne menţinem în umbră? 

— Da, dar poate ne ajută dacă le oferi nişte informaţii 
poliţiştilor, sugeră Macy. 

— Nu cred că au ce să ne dea la schimb, răspunse Jack. 
Şi ştiu că nu se grăbesc să-l pună pe Fenston sub acuzare 
atâta vreme cât Leapman nu poate depune mărturie. 

— Sunt veşti de la spital despre şansele lui Leapman de 
a-şi reveni? întrebă Macy. 

— Nu grozave, îi comunică Jack. A suferit un atac 
provocat de creşterea tensiunii. În termeni medicali, are 


331 


- IMPRESIE FALSĂ - 


afazie. 

— Afazie? 

— Partea din creierul lui care controlează vorbirea a fost 
afectată ireparabil. Cinstit, doctorul zice că e o legumă şi 
m-a avertizat că spitalul va trebui să ia o decizie în privinţa 
deconectării lui de la aparatele care-l ţin în viaţă. 

— Poliţiştii new-yorkezi zic că Fenston stă la capul 
pacientului cu multă solicitudine. 

— Ar fi bine să nu-l lase singur cu el niciun moment, 
spuse Jack, fiindcă, dacă o fac, nu doctorii vor lua decizia 
deconectării de la aparate. 

— Tot NYPD m-a întrebat dacă n-ai luat un aparat de 
fotografiat de la locul delictului. 

— Era proprietatea FBl-ului. 

— Nu şi dacă era probă într-o anchetă, Jack, după cum 
bine ştii. De ce nu le trimiţi pozele făcute de Leapman şi să 
încerci să cooperezi mai mult cu ei pe viitor. Aminteşte-le 
că tatăl tău a muncit douăzeci şi şase de ani în poliţia 
statală - ar trebui să-i impresioneze asta. 

— Dar ei au ceva să ne ofere la schimb? întrebă Jack. 

— Da, spuse Macy. Ne-au trimis copia unei fotografii cu 
numele tău pe verso, să ne întrebe dacă-ţi spune ceva, 
fiindcă lor sau mie nu ne spune nimic. 

Şi împinse pe birou două fotografii, lăsându-i timp lui Jack 
să le privească. Prima era o poză cu Fenston strângându-i 
mâna lui George W. Bush în faţa ruinelor turnurilor. Jack îşi 
aminti versiunea grandioasă expusă pe perete în biroul lui 
Fenston. 

— Cum a ajuns NYPD-ul să pună mâna pe asta? întrebă 
el, arătând fotografia. 

— Au găsit-o pe biroul lui Leapman. Evident, dorea să ţi-o 
înmâneze aseară şi să-ţi explice textul de pe verso. 

Jack se uită pe spatele fotografiei, unde scria: Delaney, ai 
aici dovada care-ţi trebuie. Se gândea la semnificaţia 
propoziției, când sună telefonul de pe biroul lui Macy. 

Acesta ridică receptorul şi ascultă: 

— Dă-mi legătura, ceru şi acţionă un buton care le 

permitea amândurora să audă conversaţia. 

— Tom Crasanti sună de la Londra, zise Macy, apoi vorbi 
la telefon: Bună, Tom. Aici Dick Macy. E şi Jack aici, în birou. 
Discutam cazul Fenston, pentru că nu prea avansăm cu el. 

— De-asta sun, replică Tom. La noi a apărut ceva şinue 
o veste bună. Credem că Olga Krantz a reuşit să se 
strecoare în Anglia. 

— Nu e posibil, spuse Jack. Cum putea să treacă de 
cordonul de la vamă? 

— Deghizându-se în stewardesă de la Aeroflot, se pare, îi 
lămuri Tom. Contactul meu de la ambasada rusă m-a 
avertizat că o femeie a intrat în Marea Britanie folosind un 
paşaport fals, sub numele de Saşa Prestakavici. 

— Dar de ce se presupune că Prestakavici şi Krantz sunt 
aceeaşi persoană? 

— La început, n-au suspectat nimic. Persoana respectivă 
s-a împrietenit cu şefa echipajului de stewardese de la 
cursa Aeroflot către Londra. A prostit-o s-o însoţească în 
vamă, la verificarea paşapoartelor. Aşa am aflat noi. 
Copilotul s-a interesat de ea şi când i s-a spus că o cheamă 
Saşa Prestakavici a fost contrariat, pentru că o ştia foarte 
bine pe Prestakavici din timpul altor zboruri şi aceea arăta 
cu totul altfel. 

— Asta nu dovedeşte că aceasta era Krantz, insistă 
Macy. 

— Ajung imediat acolo, daţi-mi voie. 

Lui Jack îi părea bine că prietenul lui nu putea vedea 
expresia de nerăbdare de pe faţa şefului. 

— Copilotul i-a relatat totul căpitanului, iar acesta a 
răspuns, alertând forţele de securitate ale companiei 
Aeroflot. Nu le-a trebuit mult să descopere că Saşa 
Prestakavici avea liber trei zile şi că-i fuseseră furate 
paşaportul şi uniforma. Atunci s-a dat alarma. 

Macy bătea darabana cu degetele pe birou. 

— Contactul meu de la ambasada Rusiei m-a căutat în 
spiritul de întrajutorare declanşat de evenimentele din 11 
septembrie, după ce comunicase şi cu Interpolul, mai spuse 

333 


- IMPRESIE FALSĂ - 


Tom. 

— N-ai de gând să treci odată la subiect, Tom? 

— Imediat, domnule. Unde rămăsesem? 

— La convorbirile cu omul tău de la ambasada rusă, îl 
ajută Jack. 

— A, da, zise Tom. După ce i-am descris-o pe Krantz, un 
metru cincizeci, în jur de patruzeci de kilograme, tunsă 
scurt, mi-au solicitat să le trimit prin fax o fotografie a ei şi 
m-am conformat. Ei i-au înaintat o copie copilotului la hotel 
şi acesta a confirmat că era Krantz. 

— Bravo, Tom, îl felicită Macy, ai făcut o treabă 
temeinică şi de data asta, dar ai vreo teorie cu privire la 
motivul prezenţei lui Krantz în Anglia? 

— Aş paria că a venit s-o omoare pe Petrescu, spuse 
Tom. 

— Ce crezi? îl întrebă Macy pe Jack. 

— Sunt de acord cu Tom că Anna trebuie să fie ţinta 
evidentă. Dar de ce-şi asumă acum un asemenea risc? 

— Sunt dornic să aud şi alte ipoteze, sublinie Macy, dar 
nu sunt dispus să-i risc viaţa Annei Petrescu încercând să 
ghicesc alte motive ascunse ale Olgăi Krantz. Ascultă cu 
atenţie, Tom, se aplecă el spre microfonul ataşat la telefon, 
fiindcă nu-ţi spun decât o dată. 

Şi, răsfoind rapid dosarul lui Fenston, urmă: 

— Vreau să iei legătura cu... stai puţin, aşteaptă un 
moment - şi mai dădu câteva pagini. A, da, uite-l aici, 
comisarul-şef Renton de la poliţia din comitatul Surrey. 
După ce i-am citit raportul lui Jack, am avut impresia că 
Renton e un om obişnuit cu deciziile dificile, chiar îşi asumă 
responsabilitatea în cazul în care un subaltern al lui 
greşeşte. Ştiu că l-aţi informat deja despre Krantz, dar 
avertizează-l că e pe cale să lovească din nou şi că ţinta ar 
putea fi şi altcineva de la Wentworth Hall. Nu mai vrea încă 
un asasinat în parohia lui şi strecoară-i şi informaţia că, 
ultima oară când a fost capturată, Krantz a scăpat. Asta o 
să-l ţină treaz noaptea. lar dacă vrea să stea de vorbă cu 
mine, sunt disponibil oricând. 

334 


- JEFFREY ARCHER - 


— Transmite-i şi salutările mele, spuse Jack. 

— Cam asta este, conchise Macy. Strânge şurubul, Tom. 

— Da, domnule, sosi răspunsul din Londra. 

Macy comută butonul telefonului pe mut şi continuă: 

— Jack, vreau să iei primul avion spre Londra. Dacă Olga 
Krantz are vreun gând s-o atace pe Petrescu, trebuie să i-o 
luăm înainte, fiindcă nu poate scăpa a doua oară. Ar 
însemna ca eu să mă pensionez, iar tu să-ţi iei adio de la 
promovare. 

Jack se încruntă, dar nu răspunse. 

— Pari neliniştit, observă Macy. 

— Nu pricep de ce o poză cu Fenston dând mâna cu 
preşedintele e „dovada de care am nevoie”. Deşi, adăugă 
el după o pauză, cred că ştiu de ce e Krantz dornică să rişte 
revenirea la Wentworth Hall. 

— Şi anume? întrebă Macy. 

— Are de gând să fure Van Gogh-ul şi să-l facă să-i 
parvină cumva lui Fenston. 

— Deci nu Petrescu e motivul real al întoarcerii lui Krantz 
în Anglia. 

— Nu este, comentă Jack, dar se poate presupune că pe 
Anna o va considera un premiu în plus. 

Pe 25 septembrie, soarele apune la 19:41. Krantz apăru 
la periferia Wentworthului abia după ora 20. 

Arabella îşi însoțea oaspeţii în sufragerie. 

Îmbrăcată într-un trening negru colant, Krantz a dat ocol 
domeniului de două ori înainte de a se hotărî pe unde să 
intre. În niciun caz pe poarta principală. Deşi zidurile înalte 
din piatră care înconjurau terenul fuseseră construite 
trainic, pentru a ţine la distanţă invadatorii, pe vremuri 
francezi sau germani, acum, la începutul secolului XXI, 
uzura şi salariul minim al îngrijitorilor duseseră la existenţa 
câtorva spărturi, numai bune pentru hoţii de mere. 

După ce-şi găsi locul, Krantz se caţără uşor pe zidul 
ştirbit, îl încălecă şi se lăsă să cadă, rostogolindu-se pe sol, 
aşa cum făcuse de atâtea ori când rata un exerciţiu la 
paralele. 

Rămase o clipă nemişcată, aşteptând ca luna să dispară 
după un nor. Apoi alergă treizeci-patruzeci de metri spre 
siguranţa unui pâlc de copaci de pe malul râului. Aşteptă să 
reapară luna, ca să poată studia terenul, conştientă că 
trebuia să aibă răbdare. În branşa ei, nerăbdarea ducea la 
greşeli care nu puteau fi remediate cu aceeaşi uşurinţă ca 
în alte profesii. 

Vedea clar faţada conacului, dar abia după patruzeci de 
minute, un bărbat cu redingotă neagră şi cravată albă a 
deschis uşa din stejar masiv, lăsând cei doi câini să iasă 
afară. Aceştia adulmecară, simţind-o imediat pe Krantz şi 
se repeziră spre ea, lătrând tare. Ea îi aşteptă cu aceeaşi 
răbdare. 

instructorul ei îi spusese cândva că englezii sunt o nație 
iubitoare de animale şi poţi ghici clasa socială a unei 
persoane după câinele pe care-l ţine în casă. Muncitorilor le 
plac ogarii, clasa mijlocie ţine la rasele Jack Russell şi 
cocker spaniel, iar cei recent îmbogăţiţi îşi iau un Rottweiler 
sau un ciobănesc german, ca să-şi protejeze averea. Nobilii 

preferă de obicei labradorii, câini nu prea buni pentru pază, 
fiindcă mai degrabă îţi ling mâna decât să te muşte. Aflând 
despre această rasă canină, Krantz învățase cuvântul 
„molâu”. 

Nu se mişcă, aşteptând să vină câinii, care se opreau din 
când în când să adulmece, dând şi mai tare din coadă, 
fiindcă simţiseră un nou miros. Krantz fusese la magazinul 
Curnick's din strada Fulham şi alesese nişte cotlete foarte 
fragede, care ar fi fost apreciate şi de oaspeţii de la masa 
mare din Wentworth Hall. Nu făcuse economie. Doar era 
ultimul lor festin. 

Aşeză bucăţelele suculente de carne în jurul ei pe 
pământ şi rămase în centru, încremenită ca un chelner 
tâmp. Găsind carnea, Brunswick şi Picton se repeziră să 
mănânce, fără să se arate prea interesaţi de statuia umană 
din apropiere. Krantz se lăsă lent într-un genunchi şi începu 
să presare felul doi, astupând golurile din cerc. Din când în 
când, dulăii se opreau din mâncat, se uitau la ea cu ochi 
galeşi şi dădeau şi mai entuziast din cozi, apoi îşi reluau 
festinul. 

După ce le împărţi şi ultimele delicatese, Krantz se 
aplecă şi începu să mângâie capul mătăsos al lui Picton, cel 
mai tânăr dintre câini. Acesta nici măcar nu se uită când ea 
scoase cuțitul din teacă. De bucătărie, din oţel Sheffield, 
cumpărat în după-amiaza aceea, tot de pe strada Fulham. 

Mai mângâie o dată blând capul de culoarea ciocolatei al 
labradorului, apoi, brusc, îl apucă de urechi, îi răsuci gâtul, 
smulgându-l de la ultimele bucățele de carne şi i-l sfâşie cu 
o străfulgerare a lamei. Lătratul se înecă într-un schelălăit 
şi în întuneric, criminala nu văzu expresia de durere din 
ochii mari şi negri ai animalului. Labradorul negru, mai 
bătrân, dar nu mai înţelept, ridică botul mârâind, irosind 
astfel o secundă, timp mai mult decât suficient pentru 
Krantz de a-şi vâri antebraţul stâng sub falca lui, 
pregătindu-şi astfel lovitura cu dreapta. Sfâşie şi gâtul lui 
Brunswick, deşi nu cu măiestria ei obişnuită. Câinele căzu, 
scâncind de durere. Krantz se aplecă, îl apucă de urechile 

mătăsoase şi-şi termină treaba dintr-o ultimă mişcare. 

li trase pe ambii câini în pâlcul de copaci şi-i lăsă în 
spatele unui stejar doborât. Apoi se spălă în râu, supărată 
că-şi pătase treningul nou de sânge. Şterse cuțitul cu iarbă 
şi-l puse la loc în teacă. Apoi se uită la ceas. Îşi planificase 
două ore pentru toată operaţiunea, aşa că socotea că mai 
avea peste o oră până când cei din casă, ocupați să 
servească sau să fie serviţi, vor observa lipsa celor doi 
câini. 

Estimă distanţa dintre copaci şi latura nordică a casei: o 
sută, poate o sută douăzeci de metri. Cu o lună atât de 
strălucitoare, deşi cu intermitenţă, ştia că o singură 
modalitate de deplasare ar fi trecut neobservată. 

Se lăsă în genunchi şi se întinse pe iarbă. Întinse o mână, 
îndoi un picior, apoi cealaltă mână, celălalt picior şi-şi 
împinse trupul spre casă. Recordul ei la suta de metri, stilul 
„crab uman”, a fost de şapte minute şi nouăsprezece 
secunde. Din când în când, se mai oprea să studieze casa, 
căutând un loc de intrare. Parterul era scăldat în lumină, 
dar etajul întâi era aproape în întuneric. Etajul doi, unde 
locuiau servitorii, avea o singură lumină aprinsă. Pe Krantz 
n-o interesa etajul doi. Ţinta ei se afla la parter sau poate la 
unu. 

Ajungând la zece metri de casă, îşi încetini mişcările 
până atinse zidul exterior. Nemişcată, lăsă capul într-o 
parte şi studie cu atenţie clădirea. Numai conacele mari 
aveau astfel de burlane. Dacă eşti obişnuit cu salturi pe 
bârna lată de doisprezece centimetri, un asemenea burlan 
e o adevărată scară. 

In continuare, se uită pe ferestrele camerei mari de unde 
se auzea cel mai mult zgomot. Deşi draperiile erau trase, 
zări o fantă pe unde putea vedea înăuntru. Krantz se mişcă 
mai aproape, spre zgomot şi râsete. Se ridică în genunchi, 
până ajunse cu ochiul în dreptul ferestrei. 

Prima dată văzu un bărbat în ţinută de seară stând în 
picioare cu un pahar de şampanie în mână, ca şi cum ar fi 
propus un toast. Nu putea auzi ce spunea, dar nici n-o 

interesa. În capătul mesei stătea o doamnă în rochie lungă 
de mătase, cu spatele la fereastră, privindu-l pe bărbatul 
care vorbea. Ochii lui Krantz se opriră asupra colierului de 
diamante, dar nu era specialitatea ei. Ea era expertă în 
ceea ce se afla puţin mai sus de pietrele scânteietoare. 

Işi îndreptă atenţia spre celălalt capăt al mesei. Aproape 
că zâmbi când văzu cine stătea acolo, mâncând fazan şi 
sorbind dintr-un pahar cu vin. Mai târziu, când va merge la 
culcare, Petrescu va fi a ei. O va aştepta exact acolo unde 
n-ar căuta-o nimeni. 

Se uită la bărbatul cu redingotă, care dăduse drumul 
afară câinilor. Acum stătea în spatele doamnei cu rochie de 
mătase, umplându-i paharul cu vin, în timp ce alţi servitori 
strângeau  farfuriile şi unul nu făcea decât să adune 
firimiturile pe o tavă de argint. Absolut încremenită, Krantz 
căuta doar din priviri celălalt gât pe care Fenston îl dorea 
tăiat. 

— Lady Arabella, ridic paharul pentru bunătatea şi 
ospitalitatea dvs. Păstrăvul din râul Test şi fazanul de pe 
domeniul dvs. Au un gust foarte bun, mai ales în compania 
a două femei remarcabile. Dar, pentru mine, seara aceasta 
rămâne memorabila şi din alte motive. Nu în ultimul rând, 
mâine voi pleca de la Wentworth Hall cu două piese unice 
pentru colecţia mea: una dintre cele mai frumoase lucrări 
ale lui Van Gogh şi una dintre cele mai talentate tinere 
profesioniste din domeniul artei, care a acceptat să fie 
directoarea fundaţiei mele. Străbunicul dvs., se întoarse 
Nakamura spre gazdă, a fost înţelept acum peste o sută de 
ani, în 1889, când a achiziţionat de la doctorul Gachet un 
autoportret al bunului lui prieten, Vincent Van Gogh. Mâine, 
capodopera va începe o lungă călătorie spre altă parte a 
lumii, dar vă avertizez, Arabella, că după câteva ore 
petrecute în casa dvs., am pus deja ochii pe o altă avuţie 
naţională pentru care sunt dispus să plătesc cu mult mai 
bine. 

— Puteţi fi mai precis? întrebă Arabella. 

Krantz hotărî că venise timpul să se mişte. Se târî încet 

spre latura nordică a casei, văzând în temelia din piatră 
masivă realizată de sir John Vanbrugh o scară perfectă de 
acces la etajul unu. 

Ajunse pe balconul de la etajul întâi în mai puţin de două 
minute şi făcu o mică pauză, pentru a calcula în câte 
dormitoare era nevoie să intre. Ştia că, deoarece erau 
oaspeţi în casă, camerele nu aveau montate alarme şi 
clădirea fiind veche, forțarea intrărilor n-ar fi pus probleme 
nici unui hoţ aflat ia prima spargere. Cu ajutorul cuţitului, 
Krantz forţă o fereastră şi se strecură înăuntru. Nu bâjbâi 
după întrerupător, aprinzând în schimb lanterna-stilou 
subţire, care lumina o suprafaţă cam cât ecranul unui 
televizor mic. Pătratul de lumină traversă pereţii, 
descoperind tablou după tablou. Deşi în ochii unui 
cunoscător picturile de Hals, Hobbema şi Van Goyen ar fi 
reprezentat un deliciu, Krantz nu le dădu multă atenţie, 
căutând alt maestru olandez. După ce trecu în revistă toate 
tablourile, stinse lanterna şi se îndreptă din nou către 
balcon. Intră în a doua cameră de oaspeţi în clipa când 
Arabella se ridica să-i mulţumească pentru toast domnului 
Nakamura. 

Krantz studie din nou toate picturile, tot fără niciun 
zâmbet pe buze. Se întoarse repede la balustradă, pe când 
majordomul îi oferea un porto domnului Nakamura şi 
deschidea cutia cu trabucuri. Domnul Nakamura îi permise 
lui Andrews să-i toarne un Taylor's din 1947. Majordomul se 
întoarse la stăpâna lui, care refuză paharul de porto, dar 
răsuci între degetul mare şi arătător un Monte Cristo. 
Andrews îi aprinse chibritul şi Arabella zâmbi. Totul mergea 
conform planului. 


340 


- JEFFREY ARCHER - 


56 


Când Arabella îşi invită oaspeţii la cafea, în salonul de 
desen, Krantz inspectase cinci încăperi. Mai erau încă nouă 
şi ştia că intrase în criză de timp; însă era singura ei şansă 
de a-şi îndeplini contractul. 

Merse repede în camera următoare, unde cineva care 
credea în aer curat lăsase o fereastră larg deschisă. 
Aprinse lanterna şi se trezi sub privirea de oţel a ducelui 
Wellington. Se uită la tabloul următor, tocmai când domnul 
Nakamura aşeza ceaşca de cafea la loc pe masă şi se ridica 
de pe scaun: 

— Pentru mine, e momentul să mă retrag la culcare, lady 
Arabella, spuse, ca să nu creadă plicticoşii de la Corus Steel 
că mi-am pierdut agerimea. Abia aştept să ne vedem de 
dimineaţă, o privi pe Anna, când putem discuta la micul 
dejun ideile tale de a-mi îmbogăţi colecţia şi poate şi 
salariul pe care-l vrei. 

— Dar mi-aţi specificat deja cât credeţi că merit, replică 
Anna. 

— Nu-mi amintesc, păru Nakamura nedumerit. 

— Ba da, zâmbi ea. Îmi amintesc bine că mi-aţi sugerat 
că Fenston v-a convins că merit cinci sute de dolari pe zi. 

— Profiţi de un bătrân, zâmbi Nakamura, dar nu-mi iau 
înapoi cuvântul. 

Olgăi Krantz i se păru că aude o uşă închizându-se şi fără 
să-i mai acorde a doua privire lui Wellington, se retrase pe 
balcon. Din nou a folosit cuțitul pentru a intra în camera 
următoare. Mişcându-se fără zgomot, a înaintat până la 
picioarele unui pat cu tăblii. A aprins lanterna, aşteptându- 
se la alt perete neinteresant. Dar nu de data asta. 

O priveau ochii de nebun ai unui geniu. l-a întors privirea, 
cu ochii de nebun ai unui asasin. 

Krantz zâmbi pentru a doua oară în ziua aceea. Se urcă 
în pat şi se târî încet spre următoarea victimă. Ajunsese la 
câţiva centimetri de pictură când scoase cuțitul din teacă, îl 

ridică deasupra capului şi era pe cale să înfigă lama în 
gâtul lui Van Gogh, când îşi aminti că Fenston o ispitise şi 
cu patru milioane, nu doar cu trei. Stinse lanterna, cobori 
din pat pe covorul gros şi se târî sub cadrul rezemat pe 
patru picioare. Se întinse pe spate şi aşteptă. 

Când Arabella ieşi cu oaspeţii ei pe hol, îl întrebă pe 
Andrews dacă se întorseseră Brunswick şi Picton. 

— Nu, milady, răspunse majordomul, dar sunt mulţi 
iepuri pe aproape în noaptea asta. 

— Atunci mă duc eu să-i aduc pe golani, murmură ea şi 
întorcându-se către oaspeţi le ură: Somn uşor. Ne vedem la 
micul dejun. 

Nakamura se înclină, apoi urcă scara cu Anna, oprindu-se 
din când în când să-i admire pe strămoşii Arabellei, care-l 
priveau din galeria de portrete. 

— lartă-mă că zăbovesc, Anna, spuse el, dar s-ar putea 
să nu mai am ocazia să-i revăd pe aceşti gentilomi. 

Zâmbind, Anna îl lăsă să-l admire pe Romney şi străbătu 
coridorul, până la dormitorul Van Gogh. Deschise uşa şi 
aprinse lumina, oprindu-se o clipă să admire portretul lui 
Van Gogh. Îşi scoase rochia şi-o agăţă în şifonier, lăsându-şi 
restul lucrurilor pe o canapea de la capătul patului. Apoi 
aprinse veioza de lângă pat şi se uită la ceas. Abia trecuse 
de unsprezece. Se făcu nevăzută în baie. 

Auzind zgomotul duşului, Krantz alunecă de sub cadrul 
patului şi se ridică în genunchi, întinzând urechea, ca un 
animal în alertă. Se ridică, stinse lumina, lăsând-o aprinsă 
numai pe cea de pe noptieră, trase cuvertura şi se urcă în 
pat. Mai aruncă o privire tabloului de Van Gogh, apoi îşi 
trase pătura peste cap. Stătea pe spate, fără să-şi mişte 
niciun muşchi. Era atât de slabă, încât, în semiîntuneric, nu 
se observa că era cineva sub pătură. Auzi apa oprindu-se şi 
urmă liniştea - probabil că Anna se ştergea. Apoi 
întrerupătorul de la baie şi zgomotul unei uşi care se 
închidea. 

Krantz scoase cuțitul din teaca făcută pe comandă şi-i 
apucă ferm mânerul, pe când Anna revenea în dormitor. 

Anna se băgă în pat alături, întorcându-se pe o parte şi 
întinzând braţul să stingă veioza. Apoi îşi lăsă capul pe 
perna moale, umplută cu puf de gâscă. In primele 
momente de toropeală, se gândi că totul ieşise cât se putea 
de bine. Domnul Nakamura nu numai că acceptase 
tranzacţia, dar îi oferise şi ei o slujbă. Ce mai putea să 
ceară în plus? 

Aluneca în somn când Krantz se aplecă şi-i atinse spatele 
cu vârful degetului. Apoi îşi trecu degetul în josul coloanei 
ei şi pe fese, oprindu-se în partea de sus a coapselor. Anna 
oftă. Krantz făcu o pauză, apoi îşi băgă mâna între 
picioarele Annei. 

Ea se întrebă dacă visa sau o atingea cineva, în starea 
semiconştientă de dinainte de a adormi. Nu se mişcă. Era 
imposibil să mai fie şi altcineva în pat. Probabil că visa. 
Atunci simţi o lamă rece strecurându-i-se între coapse. 
Deodată, se trezi pe deplin, cu o mie de gânduri năvălindu-i 
în minte. Era pe cale să arunce pătura şi să se arunce pe 
podea, când o voce spuse ferm: 

— Nu mişca nici vârful degetului; ai între picioare un cuţit 
mare, cu lama în sus. 

Anna încremeni. 

— Dacă scoţi vreun sunet, te despic până la gât şi n-ai să 
trăieşti decât atât cât să-ţi doreşti să fii moartă. 

Anna simţea oţelul lamei între coapsele strânse şi 
încerca din răsputeri să nu se mişte, deşi tremura. 

— Dacă-mi urmezi întru totul instrucţiunile, spuse Krantz, 
s-ar putea să trăieşti, dar nu conta pe asta. 

Vorbea serios, Anna ştia asta şi mai ştia că singura ei 
şansă de supravieţuire depindea de timpul pe care-l 
câştiga. 

— Ce vrei? întrebă. 

— i-am zis să nu scoţi un sunet, repetă Krantz, urcând 
cuțitul până la un centimetru de clitoris. 

Anna nu mai spuse nimic. 

— Veioza ta, zise Krantz. Aprinde-o, foarte încet. 

Anna se întinse şi simţi lama mişcându-se o dată cu ea. 

Aprinse veioza. 

— Bine, spuse Krantz. Acum o să-ţi dau pătura la o parte 
şi tu o să stai nemişcată. Deocamdată nu iau cuțitul. 

Anna privea drept în faţă, rugându-se să apară o şansă, 
în timp ce Krantz ridică pătura. 

— Acum trage-ţi genunchii până sub barbă, comandă 
Krantz. Încet. 

Anna ascultă, simțind din nou cum cuțitul se mişca o 
dată cu ea, dar nu putea să stea încremenită; îi pulsau toţi 
muşchii. 

— Acum ridică-te în genunchi, cu faţa la perete. 

Anna puse pe pat cotul stâng, se ridică încet în genunchi 
şi se răsuci cu faţa la perete. Ridicând ochii, zări tabloul. 
Urechea bandajată a lui Van Gogh îi amintea de felul cum 
Olga Krantz o marcase pe Victoria. 

Acum, asasina era în genunchi în spatele ei, strângând 
bine mânerul cuţitului: 

— Apleacă-te încet şi apucă pictura de ramă cu 
amândouă mâinile. 

Anna o ascultă fără niciun murmur. 

— Acum ridică puţin tabloul şi dă-l jos pe pernă. 

Deşi îi tremurau muşchii braţelor, Anna găsi tăria de a-i 
îndeplini porunca, dând jos tabloul şi rezemându-l de pernă. 

— Acum o să iau cuțitul dintre picioarele tale, foarte 
încet, şi o să ţi-l pun la ceafă. Să nu-ţi vină ideea să încerci 
ceva, fiindcă dacă ai fi atât de proastă, te asigur că pot să 
te omor în mai puţin de trei secunde şi să fug pe fereastră 
în mai puţin de zece. Gândeşte-te puţin la asta înainte să 
faci ceva. 

Anna o ascultă şi nu se mişcă. După câteva secunde, 
simţi răceala lamei alunecându-i dintre picioare şi cuțitul la 
ceafă, aşa cum îi promisese asasina. 

— la tabloul de pe pernă, continuă Krantz; pe urmă 
întoarce-te cu faţa la mine. Lama o să fie la un deget de 
gâtul tău, tot timpul. Orice mişcare a ta care mi se pare 
suspectă va fi şi ultima. 

Anna o credea. Se aplecă, ridică tabloul şi se întoarse pe 

genunchi, încetul cu încetul, până ajunse faţă în faţă cu 
Olga Krantz. La prima vedere, a fost luată prin surprindere. 
Era atât de mică şi slabă încât părea chiar vulnerabilă - 
greşeală făcută de mulţi bărbaţi încercaţi în trecut (trecutul 
lor, evident). Dacă-l învinsese pe Serghei, ea ce şanse 
avea? Aşteptând următoarea comandă, Annei îi trecu prin 
minte gândul cel mai ciudat. De ce nu spusese „da”, când 
Andrews se oferise să-i aducă în cameră o ceaşcă de 
cacao? 

— Acum vreau să întorci tabloul cu faţa spre mine, zise 
Krantz, şi să nu-ți iei ochii de la cuţit, adăugă, luându-i 
arma de la gât şi ridicând-o deasupra capului. 

Anna întoarse tabloul şi Krantz aţinti cuțitul spre partea 
ei favorită din anatomia portretului. 

— Ţine bine rama, zise Krantz, fiindcă prietenul tău, 
domnul Van Gogh e pe cale să-şi piardă mai mult decât 
urechea stângă. 

— Dar de ce? întrebă Anna, incapabilă să mai tacă. 

— Mă bucur că întrebi, răspunse Krantz, pentru că 
ordinele domnului Fenston au fost foarte explicite. A vrut ca 
tu să fii ultima persoană care vede capodopera înainte de a 
fi distrusă. 

— Dar de ce? repetă Anna. 

— Deoarece domnul Fenston n-a putut intra în 
proprietatea picturii, n-a dorit să i-o lase nici domnului 
Nakamura, spuse asasina, ţinând cuțitul foarte aproape de 
gâtul Annei. E o greşeală mare să-l superi pe domnul 
Fenston. Ce păcat că n-o să trăieşti să-i spui prietenei tale, 
lady Arabella, ce i-a pregătit domnul Fenston! 

După o pauză de efect, Krantz continuă: 

— După ce tabloul va fi distrus - ce păcat că nu şi-a 
permis să-l asigure, n-a făcut economie, fiindcă domnul 
Fenston o să-i vândă domeniul ca să lichideze datoria. Spre 
deosebire de a ta, moartea ei va fi lungă şi chinuitoare. Nu 
se poate să nu admiri gândirea logică şi ordonată a 
domnului Fenston. Dar, se opri ea, mi-e teamă că a expirat 
timpul şi pentru tine şi pentru domnul Van Gogh. 

Şi Krantz ridică deodată cuțitul, înfigându-l în pânză. 
Anna simţi forţa asasinei care tăie gâtul personajului din 
autoportret, continuând din răsputeri, până trasă un cerc 
inegal, desprinzând capul lui Van Gogh şi lăsând o gaură 
zdrenţuită în centrul tabloului. Krantz se lăsă pe spate să-şi 
admire opera, permiţându-şi un moment de satisfacţie. 
Simţea că şi-a dus la bun sfârşit contractul cu domnul 
Fenston şi acum, după ce Anna asistase la spectacol, 
venise timpul ca asasina să-şi câştige şi al treilea milion. 
Anna se uită cum cădea capul lui Van Gogh pe cearşaf, 
lângă ea, fără să fie vărsată nicio picătură de sânge. Când 
o văzu pe Krantz contemplându-şi opera, îşi dădu seama că 
venise şansa ei. Fără nicio ezitare, o izbi pe Krantz în cap 
cu rama grea a picturii. Dar Krantz era mai iute decât 
anticipase ea, reuşind să se întoarcă rapid, să ridice un braţ 
şi să devieze lovitura spre umărul stâng. Anna sări din pat, 
iar Krantz aruncă rama la o parte şi se redresă repede. 
Anna reuşi să se ridice şi chiar să facă un pas, dar Krantz se 
aruncă după ea, înfigându-i cuțitul în picior, ca să n-o lase 
să ajungă la uşă. Anna se împiedică şi căzu în faţa uşii, 
împroşcând în jur cu sânge. Atinse clanţa cu mâna, dar 
Krantz era la un pas în spate şi era prea târziu. O ajunse 
înainte de a apăsa clanţa, o luă de păr şi o trase pe podea. 
Ridică lama şi ultimele ei cuvinte către Anna au fost: „De 
data asta e personal”. 

Tocmai era pe cale să-şi săvârşească jertfa, când uşa 
dormitorului se deschise violent. Nu de către un majordom 
cu o ceaşcă de cacao, ci de către o femeie cu o puşcă sub 
braţul drept şi cu mâinile şi rochia ei sclipitoare de mătase 
pline de sânge. 

O clipă, Krantz a rămas paralizată, cu ochii la lady 
Victoria Wentworth. N-o omorâse deja pe femeia asta? 
Ezită, fascinată. Se uita la o stafie? Apariţia înainta spre ea. 
Krantz nu-şi lua ochii de la Arabella, ţinând însă cuțitul la 
un centimetru de gâtul Annei. 

Arabella ridică puşca, în timp ce Krantz se trăgea încet 
înapoi, târându-şi prada după ea, către fereastra deschisă. 

Arabella trase piedica: 

— Încă un strop de sânge şi te fac praf şi pulbere, spuse 
ea. Încep cu picioarele şi al doilea cartuş îl păstrez pentru 
stomac. Dar n-o să te ucid de tot. Nu, îţi promit o moarte 
lentă şi dureroasă şi n-o să chem ambulanţa decât când mă 
voi convinge că nu mai e nimic de făcut. 

Lăsă în jos ţeava armei, ţintind, iar Krantz ezită. 

— Las-o şi nu trag, spuse Arabella, aşteptând cu arma 
pregătită. 

Era surprinsă de groaza care o cuprinsese pe Krantz, în 
timp ce Anna rămânea remarcabil de calmă. 

Brusc, asasina îi dădu drumul Annei şi se aruncă pe 
fereastră,  aterizând pe balcon. Arabella împinse 
încărcătorul, ridică arma şi trase dintr-o mişcare, spărgând 
fereastra din sticlă Burne-Jones şi lăsând o gaură căscată în 
perete. Repezindu-se spre pătratul fumegând, Arabella 
strigă: 

— Acum, Andrews! de parcă ar fi comandat începerea 
unei vânători de fazani. 

Într-o secundă, reflectoarele inundară peluza cu lumină, 
transformând spaţiul într-un teren de fotbal cu un singur 
jucător. 

Arabella urmări din priviri silueta neagră care alerga în 
zigzag, ridică a doua oară arma, îi fixă patul în umăr, ţinti, 
trase aer în piept şi apăsă pe trăgaci. După o clipă, Krantz 
căzu la pământ, dar reuşi cumva să se târască spre 
împrejmuire. 

— La naiba, zise Arabella, doar am şters-o. 

Alergă afară şi coborând scările, strigă din fugă: 

— Încă două cartuşe, Andrews! 

Andrews deschise uşa de la intrare cu mâna dreaptă şi 
cu stânga îi oferi stăpânei încă două cartuşe. Arabella 
reîncărcă repede arma şi se repezi pe scări, coborând spre 
peluză. Abia vedea o siluetă mică şi neagră poticnindu-se 
spre poarta principală, dar câştiga teren pas cu pas. După 
ce consideră că se apropiase destul, se opri pe gazon, 
ridică puşca şi şi-o sprijini de umăr. Ochi şi voia să tragă, 

dar se iviră din senin trei maşini ale poliţiei şi o ambulanţă, 
intrând pe domeniu în viteză. Farurile lor o orbeau pe 
Arabella, împiedicând-o să-şi vadă prada. 

Prima maşină frână brusc lângă ea şi, văzând cine era, 
Arabella lăsă jos puşca, fără chef: 

— Bună seara, domnule comisar-şef, salută ea, cu o 
mână pavăză la ochi, pentru a se feri de luminile orbitoare. 

— Bună seara, Arabella, spuse polițistul, de parcă ar fi 
întârziat cu cinci minute la un cocktail dat de ea. Totul e în 
regulă? 

— Era, până aţi apărut voi, să vă băgaţi nasul în treburile 
oamenilor, spuse ea. Îmi permiteţi să întreb cum aţi ajuns 
aşa repede? 

— Mulţumeşte-i pentru asta prietenului tău american, 
Jack Delaney, spuse comisarul-şef. Ne-a prevenit că s-ar 
putea să ai nevoie de ajutor. Aşa că ţinem locul sub 
supraveghere de o oră. 

— N-aveam nevoie de ajutor, spuse Arabella, ridicând 
puşca. Dacă mai întârziaţi două minute, o lichidam şi apoi 
suportam bucuroasă consecinţele. 

— N-am auzit nimic, spuse comisarul-şef, întorcându-se 
la maşină şi stingând farurile. 

Ambulanţa şi celelalte două maşini de poliţie 
dispăruseră. 

— Ai lăsat-o să scape, prostule, zise Arabella, ridicând a 
treia oară puşca. 

Domnul Nakamura apăru lângă ea în halat: 

— Cred că Anna... 

— O, Doamne! strigă Arabella şi fără să mai aştepte 
replica şefului poliţiei locale, se întoarse şi fugi în casă. 

Urcă scările, trecu peste pragul uşii deschise şi continuă 
să alerge către dormitoarele de oaspeţi de la etajul întâi. Il 
găsi pe Andrews îngenuncheat, plasând cu dexteritate un 
bandaj pe piciorul Annei. Sosi alergând şi domnul 
Nakamura. Se opri să-şi recapete suflul, apoi rosti: 

— Arabella, mă întrebam de mulţi ani ce se întâmplă la o 
petrecere englezească de la ţară. Ei, bine, acum ştiu. 

Arabella izbucni în râs şi se întoarse spre el, dar 
Nakamura privea acum pictura mutilată ce zăcea lângă pat. 

— O, Doamne, exclamă ea, văzând ce se alesese din 
valoroasa moştenire. Până la urmă, ticălosul de Fenston ne- 
a învins. Acum înţeleg de ce era atât de încrezător când 
spunea că voi fi nevoită să-mi vând restul colecţiei şi până 
la urmă şi conacul. 

Sculându-se cu greutate, Anna se aşeză pe marginea 
patului: 

— Nu cred că vei fi nevoită să vinzi, îi spuse Arabellei. 
Dar lui Andrews trebuie să-i mulţumeşti pentru asta. 

— Lui Andrews? întrebă Arabella. 

— Când l-am prevenit că domnul Nakamura pleacă dis- 
de-dimineaţă la întâlnirea cu Corus Steel, Andrews mi-a 
sugerat să ia tabloul din camera mea în timpul cinei, ca să 
nu mă deranjeze a doua zi cu noaptea în cap. Astfel, 
personalul lui putea transfera pictura în rama originală şi 
avea timp să-l împacheteze înainte de plecarea domnului 
Nakamura. 

După o mică pauză, Anna adăugă: 

— l-am atras atenţia lui Andrews că s-ar putea să nu fii 
încântată că nu-ţi ascultă ordinele, iar eu aş fi abuzat de 
ospitalitatea ta. Cred că-mi amintesc exact cum mi-a 
replicat: dacă i-aş permite să aşeze falsul în locul 
capodoperei, este convins că milady nu va avea cunoştinţă. 

A fost una din rarele ocazii când Andrews a văzut-o pe 
lady Arabella redusă la tăcere, în cei patruzeci şi nouă de 
ani de când o cunoştea. 

— Cred că trebuie să-l concediezi pentru nesupunere, 
spuse Nakamura. Atunci îi voi oferi eu o slujbă. Dacă 
accepţi, Andrews, îţi dublez salariul. 

— Nicio şansă, zise Arabella, înainte ca majordomul să 
poată răspunde. Andrews e o avuţie naţională de care nu 
doresc să mă despart. 

Domnul Nakamura se trezi la câteva minute după ora 
şase, când i se păru că cineva închidea uşa dormitorului. 
Timp de câteva momente reflectă la ceea ce se întâmplase 
peste noapte, încercând să se convingă de realitatea 
aventurii. 

Impinse într-o parte păturile şi-şi lăsă pe covorul gros 
picioarele, găsind o pereche de papuci la îndemână. Se 
încălţă şi merse spre capătul patului, unde-şi lăsase sacoul 
festiv. Cămaşa purtată şi restul hainelor trebuiau să fie pe 
un scaun. Voia să-şi facă bagajul înainte de a cobori, dar 
nu-şi mai găsea lucrurile. Incercă să-şi amintească dacă le 
pusese în geamantan. li deschise şi-şi văzu cămaşa 
spălată, călcată şi împăturită, observând şi haina, întinsă şi 
vârâtă în husă. _ 

Intră în baie şi găsi cada pe trei sferturi plină. Incercă 
apa cu mâna; era potrivit de caldă, nu fierbinte. Atunci îşi 
aminti că auzise uşa dormitorului închizându-se. Cu destulă 
forţă ca să-l trezească, dar fără să-i deranjeze pe ceilalţi 
oaspeţi. 

Se dezbrăcă de halat şi se băgă în cadă. 


Anna ieşi din baie şi începu să se îmbrace. Tocmai îşi 
prindea la încheietura mâinii ceasul Tinei când văzu plicul 
de pe noptieră. Îl adusese Andrews în timp ce ea făcea 
duş? Era sigură că nu se aflase acolo când se trezise. Pe 
plic apărea numele ei, Anna, cu scrisul îndrăzneţ, 
inconfundabil al Arabellei. 

Se aşeză pe marginea patului şi desfăcu plicul. 


WENTWORTH HALL 
26 septembrie, 2001 

Preascumpă Anna, 
Cum aş putea să-ți mulțumesc? Acum zece zile, mi-ai 
spus că doreşti să dovedeşti că n-ai avut nimic de-a face cu 

moartea tragică a Victoriei. Dar ai făcut mult mai mult 
decât atât, şi până la urmă ne-ai salvat şi hambarul. 


La citirea expresiei de moşier englez, Anna izbucni în râs, 
provocând alunecarea planată spre podea a celor două 
hârtii care mai erau în plic, în afară de scrisoare. Prima era 
un cec emis de Coutts, care o făcea posesoarea unui milion 
de lire sterline. Cealaltă... 


După ce se îmbrăcă, Nakamura luă telefonul de pe 
măsuţa de lângă pat şi formă un număr de Tokyo. şi instrui 
directorul financiar să depună suma de patruzeci şi cinci de 
milioane de dolari, prin transfer electronic, la banca lui din 
Londra. Nu era nevoie să-şi informeze avocaţii, cărora le 
indicase deja să trimită banii la Coutts & Co. din Strand, 
banca unde familia Wentworth avusese cont timp de peste 
două secole. 

Înainte de a părăsi camera să coboare la micul dejun, 
domnul Nakamura se opri în dreptul portretului lui 
Wellington. Se înclină în faţa Ducelui de Fier, sigur că i-ar fi 
plăcut bătălia din noaptea precedentă. Coborând treptele 
de marmură, îl zări pe Andrews în hol. Supraveghea 
transportul cutiei roşii unde se afla Van Gogh-ul montat la 
loc în rama originală. Ajutorul de majordom plasă cutia 
lângă uşa de la intrare, gata să fie încărcată în maşina 
domnului Nakamura în clipa când apărea şoferul acestuia. 

Arabella ieşi expansivă din salon când oaspetele ei 
ajunse pe treapta de jos, la parter. 

— Bună dimineaţa, Takashi, îl salută. Sper că, în ciuda 
tuturor întâmplărilor, ai dormit bine. 

— Da, mulţumesc, Arabella, îi răspunse, pe când Anna 
cobora şi ea, şchiopătând. 

— Nu ştiu cum să-ţi mulţumesc, spuse ea. 

— Galeriile Sotheby's m-ar fi taxat mult mai tare, 
răspunse laconic Arabella. 

— Şi ştiu că Tina... continuă Anna, dar tocmai atunci se 
auzi o bătaie hotărâtă la uşă. 

352 


- JEFFREY ARCHER - 


Nakamura se opri. Andrews păşi demn spre uşă. 

— Probabil e şoferul meu, sugeră Nakamura, pe când 
majordomul trăgea uşa grea de stejar. 

— Bună dimineaţa, domnule, spuse Andrews. 

Arabella se întoarse şi-i zâmbi oaspetelui neaşteptat. 

— Bună dimineaţa, Jack, îl salută. Nu ştiam că iei micul 
dejun cu noi. Acum ai picat din State sau ai dormit la secţia 
de politie? 

— Nu, Arabella, dar am auzit că tu ar fi trebuit să dormi 
acolo, surâse Jack. 

— Bună, eroule, spuse Anna, sărutându-l. Ai venit la timp 
să ne salvezi pe toţi. 

— Nu eşti dreaptă, o dojeni Arabella, doar Jack e acela 
care a avertizat poliţia locală. 

Zâmbind, Anna se întoarse spre domnul Nakamura: 

— VI-l prezint pe prietenul meu, Jack Fitzgerald Delaney. 

— Cred că numele de botez e John, sugeră domnul 
Nakamura, strângându-i mâna lui Jack. 

— Aşa e, domnule. 

— Aveţi o mamă irlandeză, fără îndoială, sau v-aţi născut 
în aceeaşi zi cu preşedintele Kennedy. 

— Ambele, recunoscu Jack. 

— Foarte  nostim, comentă Arabella, conducându-şi 
oaspeţii la micul dejun. 

Pe drum, Anna îi explică lui Jack de ce avea piciorul 
bandajat. Arabella îi făcu semn domnului Nakamura să ia 
loc lângă ea. Invitându-l şi pe Jack, zise: 

— Stai lângă mine, tinere, mai am să-ţi pun câteva 
întrebări. 

Uitându-se la rinichii prăjiţi, Jack puse mâna pe furculiţă. 

— Lasă mâncarea, glumi Arabella. Mai întâi explică-mi de 
ce nu sunt pe prima pagină a ziarului „Daily Mail”, după 
eforturile mele eroice de azi-noapte. 

— N-am idee despre ce vorbeşti, spuse Jack, în timp ce 
Andrews îi turna o cafea neagră. 

— A, nici tu n-ai auzit. Nu mă mir că atâţia oameni cred 
în teoria conspirației şi în muşamalizările poliţiei. Mai 

străduieşte-te, Jack. 

— Azi-dimineaţă, când i-am întrebat pe colegii mei de la 
MI5, se apără Jack, m-au asigurat că niciun terorist n-a 
pătruns în Anglia în ultimele douăzeci şi patru de ore. 

— Cu alte cuvinte, a scăpat, deduse Anna. 

— Nu chiar, spuse Jack. Vă pot spune că o femeie de un 
metru cincizeci şi cântărind patruzeci de kilograme, având 
o rană de cartuş de puşcă, şi-a petrecut noaptea în carceră, 
la închisoarea Belmarsh. 

— De unde va scăpa, fără îndoială, sugeră Arabella. 

— Arabella, te asigur că de la Belmarsh n-a scăpat 
nimeni niciodată. 

— Dar până la urmă tot va trebui s-o trimită înapoi la 
Bucureşti. 

— Puțin probabil, o contrazise Jack, pentru că nu sunt 
probe că a intrat în ţară şi în închisoarea aceea n-o să 
caute nimeni o femeie. 

— În cazul acesta, îţi dau voie să te serveşti cu o porţie 
mică de ciuperci. 

— Ţi le recomand călduros, zise domnul Nakamura, 
ridicându-se, dar acum mi-e teamă că trebuie să plec, 
Arabella, dacă vreau să ajung la timp la întâlnire. 

Jack lăsă furculiţa şi se alătură celorlalţi, conducându-l pe 
domnul Nakamura pe hol. Andrews se afla deja în uşa de la 
intrare, dirijând încărcarea cutiei roşii în portbagajul unei 
limuzine Toyota. Domnul Nakamura se întoarse spre 
Arabella: 

— Cred că pentru a descrie vizita mea la Wentworth Hall, 
cuvântul  „memorabil” ar fi un exemplu clasic de 
minimalizare englezească. 

Zâmbi, privind pentru ultima dată portretul contesei 
Catherine de Wentworth, pictat de Gainsborough: 

— Corectează-mă dacă greşesc, Arabella, zise el, dar nu 
cumva aseară purtai colierul din tablou? A 

— Într-adevăr, răspunse Arabella zâmbind. Înălţimea ei a 
fost actriţă, ceea ce echivala cu a fi azi dansatoare din 
buric şi cine ştie de la care admirator a primit aşa o 

bijuterie magnifică. Dar nu mă plâng, deoarece ea mi l-a 
lăsat moştenire. 

— Cu tot cu cercei, adăugă Anna. 

— Un cercel, din păcate, spuse Arabella, atingându-şi 
urechea dreaptă. 

— Cercel, repetă Jack, privind tabloul. Ce tâmpit sunt! 
Era în faţa mea tot timpul. 

— Ce anume era în faţa ta? întrebă Anna. 

— Leapman voia să-mi trimită o fotografie cu Fenston 
dând mâna cu George W. Bush, cu mesajul: „Aici e proba 
de care ai nevoie.” 

— Proba de care ai nevoie pentru ce? nu înţelese 
Arabella. 

— Pentru a dovedi că Fenston a asasinat-o pe sora dvs., 
o lămuri Jack. 

— Mărturisesc că-mi scapă legătura dintre Catherine 
Wentworth şi preşedintele Statelor Unite, zise Arabella. 

— Şi eu am făcut greşeala asta, explică Jack. Între lady 
Wentworth şi Bush nu e nicio legătură, dar între Fenston şi 
lady Wentworth, da. lar indiciul a fost tot timpul în 
fotografie. 

Se uitară cu toţii la portretul realizat de Gainsborough, 
După o tăcere lungă, Anna vorbi prima: 

— Poartă amândoi acelaşi cercel, spuse ea încet. Şi mie 
mi-a scăpat asta. Chiar l-am văzut pe Fenston purtând 
cercelul în ziua când m-a dat afară, dar n-am făcut 
legătura. 

— Leapman şi-a dat seama imediat, spuse Jack, aproape 
frecându-şi mâinile de satisfacţie. A înţeles că era proba 
vitală de care aveam nevoie ca să obţinem condamnarea. 

Andrews tuşi. 

— Ai dreptate, Andrews, zise Arabella. Nu trebuie să-l 
mai reținem pe domnul Nakamura. Bietul om a ascultat şi 
aşa prea multe revelații de familie. 

— Adevărat, spuse Nakamura. Totuşi, vreau să-l felicit pe 
domnul Delaney pentru virtuozitatea detectivistică. 

— Încet, dar temeinic, zise Anna, luând mâna lui Jack. 

Domnul Nakamura zâmbi şi Arabella îl conduse la 
maşină, iar Jack şi Anna aşteptară pe treapta de sus. 

— Bravo,  Urmăritorule. Sunt de acord cu domnul 
Nakamura, n-a fost o virtuozitatea detectivistică rea. 

Zâmbind, Jack se întoarse spre Anna: 

— Dar eforturile tale de începător? Ai descoperit de ce 
Tina...? 

— Credeam că nu mai întrebi, îl întrerupse Anna, deşi 
trebuie să recunosc că şi mie mi-au scăpat indicii evidente 
chiar şi pentru un amator. 

— De exemplu? întrebă Jack. 

— Tina ţine cu echipele 49 şi Lakers, ştie şi iubeşte arta 
americană şi are ca hobby navigarea pe un iaht numit 
Christina, după numele celor doi copii ai proprietarului. 

— E fiica lui Chris Adams? întrebă Jack. 

— Şi sora lui Chris Adams jr., completă Anna. 

— Păi asta explică totul. 

— Nu chiar totul, fiindcă Tina Adams nu şi-a pierdut 
numai casa şi ambarcaţiunea după ce Krantz i-a ucis 
fratele, dar a trebuit şi să abandoneze facultatea de drept. 

— Deci Fenston şi-a găsit în sfârşit naşul. 

— Chiar mai mult, zise Anna. Tina şi-a schimbat numele, 
din Adams în Forster, s-a mutat la New York, a urmat un 
curs de secretariat, a solicitat o slujbă temporară la bancă 
şi a aşteptat să demisioneze secretara lui Fenston - n-ar fi 
fost prima dată - pentru a ocupa ea poziţia. 

— Şi a rămas pe poziţii până când a fost dată afară, 
săptămâna trecută. 

— Ca să se asigure că Arabella n-o să sufere aceeaşi 
soartă cu ea. 

— Şi ţi-a protejat şi ţie spatele, îi reaminti Jack, în timp ce 
Nakamura făcea o plecăciune adânca în faţa Arabellei, 
înainte de a se urca în limuzină. 

— Am veşti chiar mai bune, Urmăritorule, continuă Anna, 
făcându-i semn cu mâna domnului Nakamura. Tina a 
descărcat în computerul ei personal toate documentele 
care-l incriminează pe Fenston. Le are pe toate, contracte, 

scrisori, chiar hârtii personale pe care Fenston a crezut că 
le-a distrus. Aşa că am senzaţia că nu va mai trece mult şi 
vei putea închide dosarul domnului Bryce Fenston. 

— Datorită ţie şi Tinei, spuse Jack, adăugând, după un 
scurt moment de gândire: însă ea a pierdut totul. 

— Nu chiar totul, replică Anna, fiindcă Arabella i-a oferit 
un milion de dolari pentru rolul ei în salvarea domeniului 
Wentworth. 

— Un milion de dolari? repetă Jack. 

— Ca să nu mai vorbim de milionul de lire sterline oferit 
mie, „căci lucrătoru-i demn de aşa simbrie”, după cum s-a 
exprimat în scris Arabella. 

— E din Evanghelia după Luca, zise Jack. „Şi rămâne în 
casă, ospătându-se din bucatele lor; căci lucrătoru-i demn 
de aşa simbrie”, completă el citatul. 

— Sunt impresionată, spuse Anna. 

— Dar eu nu m-am ales nici măcar cu un mic dejun. 

— Ei, poate o să mă milostivesc deţine, Urmăritorule, şi o 
să te invit să iei masa cu mine la clasa întâi în avion. 

Jack se întoarse spre ea şi-i zâmbi larg: 

— Aş prefera să vii cu mine la cină sâmbătă seara. 

— Seara cu tocană irlandeză a mamei tale? E o ofertă 
mai bună decât masa la clasa întâi. Vin sigur, de-abia 
aştept. 

— Dar să ştii, Anna, că am să-ţi mărturisesc ceva, spuse 
Jack, pe când maşina lui Nakamura ieşea pe porţile 
domeniului. 

— Ce anume? se întoarse ea din nou spre el. 

— Mama crede că ai fost căsătorită de trei ori, ai cinci 
copii, nu neapărat de la cei trei soţi, patru din ei sunt 
toxicomani înrăiţi şi al cincilea e la răcoare. Şi - adăugă 
după o mică pauză - mai crede şi că lucrezi într-un 
domeniu mult mai vechi decât consultanţa în artă. 

Anna izbucni în râs: 

— Şi ce-o să-i spui când o să descopere că nimic din 
toate astea nu e adevărat? 

— Să se consoleze cu gândul că nu eşti irlandeză, zâmbi 

Nota autorului 


Deşi Van Gogh şi-a tăiat o parte din urechea stângă cu o 
lamă, în urma unei dispute cu Gauguin, rămâne un mister 
de ce urechea lui dreaptă şi nu stânga este bandajată în 
ambele autoportrete. 

Istoricii de artă, inclusiv Louis van Tilborgh, curator de 
pictură la Muzeul Van Gogh, sunt convinşi că artistul a 
pictat tablourile uitându-se în oglindă. 

Tilborgh subliniază că Van Gogh i-a scris o scrisoare 
fratelui lui, Theo, pe 17 septembrie 1888, după ce-şi 
cumpărase o oglindă, „pentru a putea lucra” (scrisoarea nr. 
685 din ediţia din 1990 a scrisorilor lui Van Gogh şi nr. 537 
în ediţia englezească de corespondenţă a pictorului din 
1953). 

Oglinda a fost lăsată la Arles când artistul s-a mutat la 
Saint-Remy. Totuşi, Van Gogh i-a scris o altă scrisoare lui J. 
Ginoux (11 mai 1890, 634 a în ediţia engleză, 872 în ediţia 
olandeză), rugându-l pe Ginoux „să aibă mare grijă de 
oglindă”. 

După datele cunoscute, Van Gogh a pictat două 
autoportrete cu urechea bandajată. Unul poate fi văzut la 
Institutul Courtauld, aflat în clădirea Somerset House din 
Londra. Cel de-al doilea rămâne într-o colecţie particulară. 

Din scrisoarea lui Van Gogh către fratele lui, Theo, de pe 
17 septembrie 1888 (copyright © Muzeul Van Gogh, 
Amsterdam - Fundaţia Vincent Van Gogh) 

(Scrisoarea, în limba franceză, conţine fragmentul la care 
se referă „Nota autorului”: „Am cumpărat special o oglindă 
destul de bună pentru a putea lucra după mine însumi ca 
model.”) 

Un tablou al celor mai bine vândute obiecte 
de artă la casele de licitaţii, în perioada 
1980-2005 


Anul; Artistul/Titlul; Preţul (dolari SUA) 


1980, TURNER Julieta şi doica ei, 7.000.000 

1981, PICASSO Yo Picasso, 5.800.000 

1982, BOTTICELLI Giovanni de Pierfrancesco de Medici, 
1.400.000 

1983, CÉZANNE Zaharniţă, pere şi covor, 4.000.000 

1984, RAPHAEL Cap şi mână de bărbat Studiu, 4.400.000 

1985, MANTEGNA /nchinarea Magilor, 10.500.000 

1986, MANET Strada Mosnier cu lucrători, 11.100.000 

1987, VAN GOGH /RISI, 53.900.000 

1988, PICASSO Acrobat şi tânăr arlechin, 38.500.000 

1989, PICASSO Yo Picasso, 47.900.00 

1990, VAN GOGH Portretul doctorului Gachet, 82.500.000 

1991, TITIAN Venus și Adonis, 13.500.000 

1992, CANALETTO Vechea cavalerie, 17.800.000 

1993, CÉZANNE Natură moartă cu mere, 28.600.000 

1994, DA VINCI Codex Hammer, 30.800.000 

1995, PICASSO Angel Fernandez de Soto, 29.100.000 

1996, Balansoarul lui John F. Kennedy, 453.500 

1997, PICASSO Visul, 48.400.000 

1998, VAN GOGH Portretul artistului fără barbă, 
71.500.000 

1999, CÉZANNE Perdea, ulcior şi compotieră, 60.500.000 

2000, MICHELANGELO Cristos înălțat, 12.300.000 

2000, REMBRANDT Portretu/ unei doamne de 62 de ani, 
28.700.000 

2001, KOONS Michael! Jackson şi Bubbles, 5.600.000 

2002, RUBENS Masacrarea inocenților, 76.700.000 

2003, ROTHKO Mr. 9 (Alb şi negru pe vin), 16.400.000 

2004, RAPHAEL Madonna cu trandafiri, 62.700.000 

2004, PICASSO Băiat cu pipă, 104.000.000 

2004, VERMEER Tânără /a confirmare, 30.000.000 

2004, WARHOL Revolta cursei Mustard, 15.100.000 

2005, GAINSBOROUGH Portretul lordului Charles Gould, 
1.100.000 

2005, Vază din dinastia Yuan, 27.600.000 


Sursa: Artă şi Licitaţie, Septembrie, 2005 

Atât de căutatele conturi ale lui Ceaușescu sunt 
descoperite de Jeffrey Archer tocmai în America 
Nicu Munteanu, cândva gardă de corp şi curier special 
al fostului dictator ajunge la New York după ce dă în gât 
doi spioni sovietici în schimbul unui pașaport american 
iși ia numele de Bryce Fenston, cumpără o bancă pe 
$ ' care o alimentează cu bani din România, devenind astfel 
bancherul lui Ceaușescu. Secondat de gimnasta Olga 
Krantz, killer de mare clasă, Munteanu “incepe să 
investească” în opere de artă și castele nobiliare. 
Autoportret cu ureche bandajată semnat Van Gogh este mobilul unor 
intrigi și răsturnări de situații care te țin cu sufletul la gură. 

